
PRO  DOMO. 


Ieşim  în  haină  de  sărbătoare,  fiindcă  am  ajuns 
-cu  munca  noastră  la  un  popas  destul  de  rar  în  viaţa 
unei  publicaţii  periodice  de  specialitate.  Cu  numărul 
acesta  „Revista  Teologică"  intră  în  al  douăzecilea 
an  al  existenţei  sale.  Este  un  moment  suficient  de 
însemnat  pentru  a  ne  opri  o  clipă,  cu  gândul  de  a 
face  un  bilanţ  sumar  al  realizărilor  din  trecutul  celor 
două  decenii  şi  mai  ales  cu  gândul  de  a  ne  face  un 
buget  pentru  viitorul  pe  care  ne  va  ajuta  Dumnezeu 
să-l  mai  parcurgem  cu  silinţele  noastre. 

In  anul  Domnului  1905  „Seminarul  Andreian" 
din  Sibiu  a  avut  norocul  să-şi  sporească  numărul 
dascălilor  săi  cu  tinărul  profesor  Dr.  Nicolae  Bălan. 
Noul  profesor  venea  cu  o  bogată  merinde  sufle¬ 
tească  pentru  drumul  misionar  pe  care  pornea.  îşi 
câştigase  o  cultură  dintre  cele  mai  temeinice,  la 
şcoalele  superioare  din  ţară  şi  străinătate,  şi’n  acelaş 
timp  inima  lui  era  încinsă  de  focul  sacru  al  entu¬ 
ziasmului  apostolicesc,  care  nu  dă  răgaz,  ci  îndeamnă 
pe  om  la  propoveduire,  la  luptă,  pentru  izbânda 
Evangheliei  lui  Hristos. 

încăperea  şcoalei  era  prea  îngustă  şi  catedra 
îmbia  prea  puţini  ucenici  pentru  zelul  misionar  al 
profesorului  Dr.  Nicolae  Bălan.  Sa  gândit  atunci  la 
o  nouă  şcoală  mai  largă,  şi  la  o  nouă  catedră,  cu 
mai  mulţi  ucenici  —  la  presă. 

In  seri  de  meditaţii  solitare  şi  în  convorbiri  cu 
prieteni  devotaţi,  asupra  inexorabilei  necesităţi  ca 
clerul  nostru  să  nu  rupă  legăturile  cu  cartea,  odată 
cu  părăsirea  şcoalei,  ci  să  continue  a  se  înarma  cu 
armele  duhovniceşti  ale  culturii  şi  stând  în  neîntre- 

rupt  contact  cu  problemele  scoase  la  suprafaţă  de 
viaţa  în  veşnică  frământare  şi  evoluţie  să  le  înfrunte 
vitejeşte  —  tinărul  profesor  a  ajuns  la  concluzia,  că 
întemeierea  unei  reviste  teologice  pentru  clerul  sfintei 
noastre  Biserici  nu  mai  poate  întârzia. 

Gândul  nu  s’a  evaporat,  fiindcă  se  zămislise  în 
sufletul  unui  tinăr,  care  fără  zăbavă  l-a  întrupat  în 
faptă:  Primul  număr  al  „Revistei  Teologice",  organ 
pentru  ştiinţa  şi  viaţa  bisericească,  a  apărut  în  Ia¬ 
nuarie  1907. 

Evenimentul  nu  putea  trece  fără  cuvenitul  ră¬ 
sunet  A  fost  comentat:  în  bine,  de  oamenii  înţele¬ 
gători,  cu  intuiţia  trebuinţelor  ce  se  aşteptau  satis¬ 
făcute  în  Biserica  noastră,  —  şi  cu  fireşti  nedume¬ 
riri,  de  oamenii  cari,  anchilozaţi  în  imperturbabila 
tradiţie,  se  temeau  de  iniţiativa  unui  tinăr,  care  avea 
două  calităţi  mari:  nu  împlinise  nici  douăzecişicinci 
de  ani  şi  —  scria  bine  româneşte. 

Steagul  era  desfăşurat.  Luptătorii  sau  însufleţit 
şi  mai  mult  de  îndemnurile  bune  venite  din  unele 
părţi  —  iar  nedumeririle  întârziaţilor  nu-i  stânjeneau 
câtuş  de  puţin.  Numărul  ostaşilor  creştea  an  de  an. 
Revista  se’ntărea  şi  străbătea  victorioasă  în  inima 
preoţimii. 

Zidindu-şi  un  piedestal  puternic  de  prestigiu,  ea 
a  fost  ajutată  şi  de  fraţii  din  Vechiul  Regat.  Cu  co¬ 
laboratori  şi  cu  cititori,  deopotrivă. 

Intre  cei  dintâi  ostaşi  devotaţi  ai  noului  steag 
de  luptă  s’a  înşirat,  alături  de  alţi  purtători  iscusiţi 
ai  condeiului  misionar,  î.  P.  C.  S.  Arhim.  Scriban. 

Consolidându-şi  rosturile  redacţionale  „Revista 
Teologică",  condusa  de  întemeietorul  ei  iscusit  şi 
stăruitor,  a  apărut  regulat  până  în  1916,  când  un 
izbăvitor  epizod  al  marelui  răsboiu  —  intrarea  ar¬ 
matei  române  în  Ardeal  —  a  întrerupt  apariţia  ei. 
Un  nou  efort  o  readuce  la  viaţă  în  preajma  Crăciu¬ 
nului  din  acelaş  an.  Dar  vr emile  vitrege  ale  anilor 
1917 — 1918  i-au  amuţit  din  nou  glasul. 

Revoluţia  din  iarna  anului  din  urmă  şi  frămân¬ 
tările  din  următorii  doi  ani  au  angajat  pe  redactor 

şi  colaboratori  prea  mult  în  altă  direcţie.  Revista 
—  pentru  care,  măcar  într’o  anumită  măsură,  vorba 
cronicarului,  „gând  slobod  trebuieşte21  — n’a  putut  sa 
reapară  decât  în  1921,  când  la  îndemnul  şi  cu  bine¬ 
cuvântarea  fostului  ei  conducător  —  acum  Mitropo¬ 
litul  Ardealului  —  harnicul  colaborator  de  până 
atunci,  preotul  Pompeiu  Moruşca,  astăzi  Arhiman¬ 
dritul  Policarp,  stareţul  sfintei  Mănăstiri  a  Bo dro¬ 
gului,  a  chemat-o  la  nouă  viaţă. 

Cu  escepţionala  râvnă  a  celuice  sa  hotărît  să 
ducă  mai  departe  apostolatul  întrerupt  al  Revistei, 
acest  organ  de  publicitate  a  devenit  din  nou  sfătui¬ 
torul  preoţimii  ardelene  şi  prietenul  iubit  al  multora 
dintre  slujitorii  altarelor  lui  Hristos,  de  dincolo  de 
munţi. 

Mai  mult:  „Revista  Teologică1'  a  pătruns  până 
în  casele  unor  intelectuali  mireni,  profesori,  magi¬ 
straţi,  ofiţeri... 

La  1923  revista  trece  în  grija  celuice  semnează 
aceste  rânduri. 

Credincioasă  programului  ei  iniţial,  „Revista 
Teologică11  a  căutat  să-şi  ţină  cetitorii  la  curent  cu 
marile  probleme  ale  vieţii  bisericeşti,  pe  care  le-a 
interpretat  totdeauna  în  spiritul  genuin  al  Evanghe¬ 
liei  lui  Hristos,  care  singură  e  în  stare  să  zidească 
o  adevărată  cultură.  Ea  şi-a  dat  silinţa  să  înles¬ 
nească  tot  mai  temeinica  pregătire  a  clerului  nostru 
şi  să-i  potenţeze  entuziasmul  misionar  menit  să  în- 
drepteze  paşii  vieţii  sufleteşti  a  neamului  nostru  pe 
drumul  luminat  de  lumina  neapusă  a  legii  strămo¬ 
şeşti.  A  fost,  în  toată  bună  vremea,  un  devotat  în¬ 
drumător  al  preoţimii  noastre  şi  o  tribună  de  apă¬ 
rare  a  intereselor  sfintei  noastre  Biserici. 

Aceluiaş  ideal  i-a  închinat  „Revista  Teologică'2, 
şi  de  mult  întemeiata  Bibliotecă  a  Bunului  Pastor,  din 
care  au  văzut  lumina  tiparului  până  acum  18  broşuri, 
ca  şi  publicaţia  periodică  Problemele  Vremii,  iniţiată 
anul  trecut  cu  scopul  special  de  a  populariza  chesti¬ 
unile  de  cultură  religioasă  între  intelectualii  noştri 
mireni. 

Realizări  ?  Le  vor  constata,  poate,  alţii  — 
cu  mai  multă  obiectivitate  decât  noi.  Dealtfel 
In  magnis  et  voluisse  sat.  E  mângâierea  celorce 
se  ostenesc  să  umple  lună  de  lună  paginele 
acestei  reviste  cu  gândurile  lor,  cu  simţămin¬ 
tele  lor,  cu  frământările  lor  puse  în  slujba  Bi¬ 
sericii  şi  a  neamului.  Ei  samănă,  alţii  udă,  iar  Dum¬ 
nezeul  iubirii  de  oameni  va  face  să  crească  şi  să 
rodească  ostenelile  lor,  spre  mărirea  numelui  Său. 

Lui  se  cuvin  cele  dintâi  şi  întru  tot  devotatele 
noastre  mulţumiri  pentru  bucuria  de  astăzi. 

Mulţumind  şi  tuturor  acelora  cari  au  crezut  că 
silinţele  noastre  sunt  vrednice  să  fie  încurajate  şi 
ajutate,  ne  urmăm  înainte  drumul  cu  bucuria  pe  care 
ne-o  inspiră  două  decenii  de  muncă  şi  cu  nădejdea 
în  ajutorul  lui  Hristos.  Căci  El  binecuvântă  strădaniile 
celorce  se  silesc  să  cucerească  împărăţia  lui  Dum¬ 
nezeu. 


Prof.  NICOLAE  COLAN. 


APOLOGETUL  BISERICEI  ŞI 
CUGETAREA  RELIGIOASĂ. 

De  repeţite  ori  am  auzit  spunându-se,  că  Bise¬ 
rica  noastră  ortodoxă  din  Ardeal  înainte  de  unirea 
tuturor  Românilor,  ar  fi  cultivat  mai  mult  problema 
naţională.  Pornind  dela  această  afirmare  categorică, 
mulţi  cer  astăzi,  ca  Biserica  noastră  să  accentueze 
mai  mult  problema  religioasă.  In  oarecare  măsură 
este  adevărat,  că  preoţimea  noastră  are  astăzi  mai 
mult  teren  pentru  afirmarea  problemei  religioase  în 
accepţia  riguroasă  a  cuvântului.  Totuşi  biserica  noa¬ 
stră  din  Ardeal  nici  în  trecut  nu  a  fost  străină  de 
problemele  de  ordin  strict  religios  şi  de  cugetarea 
religioasă. 

La  începutul  veacului  al  XlX-lea,  odată  cu  în¬ 
fiinţarea  şcoalelor  teologice  din  Arad  şi  Sibiu,  —  cu¬ 
getarea  religioasă  se  înfiripează  în  mod  simţitor. 
Ceeace  mai  înainte  se  făcea  prin  literatura  Caza¬ 
niilor  şi  altă  literatură  religioasă  mai  uşoară  ajuta 
Românilor  ortodocşi  să  afle  linişte  în  faţa  lui  Dum¬ 
nezeu.  Lumina  Evangheliei  mângâia  viaţa  lor  de 
simţire  creştinească.  Dacă  suferinţele  pentru  cre¬ 
dinţă  ale  strămoşilor  noştri  nu  pot  fi  tăgăduite,  cu 
atât  mai  mult  va  trebui  să  recunoaştem,  că  fără  o 
simţire  religioasă  curată  nu  ar  fi  biruit  ei  asupra 
încercărilor  de  tot  felul. 

Totuşi,  înţelesul  vieţii,  dreptatea  lui  Dumnezeu, 
problemele  timpului,  nu  erau  îmbrăcate  în  haina  unei 
cugetări  sistematice  religioase  decât  atunci,  când 
şcoalele  teologice  formează  un  cler  din  ce  în  ce 
mai  conştient.  Iar  când  activitatea  literară-teologică 
a  marelui  Şaguna  şi  ostenelile  lui  pentru  organi- 

zarea  bisericii  şi  crearea  unui  cler  conştient,  fac  tot 
mai  vădită  tendinţa  bisericii  de  a  da  turmei  ade¬ 
vărată  viaţă  spirituală,  atunci  se  desemnează  tot 
mai  mult  cugetarea  religioasă. 

Dar  luptele  pentru  autonomia  bisericii  şi  apă¬ 
rarea  prin  şco  alele  confesionale,  nau  putut  face  să 
predomine  cugetarea  religioasă.  Elementul  naţional 
era  preponderent  în  luptă  cu  inamicii  milenari.  In 
asemenea  împrejurări  a  fost  o  fericire  pentru  bise¬ 
rica  noastră,  că  institutul  teologic  din  Sibiu,  după 
seria  profesorilor,  cari  aveau  mai  mult  pregătire 
filozofică  şi  pedagogică  din  apus,  a  fost  urmată  de 
eminenţi  profesori  veniţi  cu  pregătire  teologică  dela 
facultatea  teologică  din  Cernăuţi. 

Cel  mai  de  frunte  este  fără  îndoială  I.  P.  Sf.  Sa 
Dr.  Nicolae  Bălan,  Mitropolitul  Ardealului.  înalt  Prea 
Sfinţia  Sa  are  marele  merit  de  a  fi  încetăţenit  cuge¬ 
tarea  sistematică  religioasă  în  clerul  nostru.  Prin 
lecţiile  de  model  ce  le-a  ţinut  ca  profesor  la  Semi¬ 
narul  „Andreian“  din  Sibiu  şi  prin  înfiinţarea  „Re¬ 
vistei  Teologice"  I.  P.  Sf.  Sa  a  pus  problema  reli¬ 
gioasă  în  întregimea  ei.  întrebarea  este,  în  ce  în¬ 
ţeles?  O  întrebare,  la  care  răspundem,  ca  toţi  să 
fie  conştienţi  de  însemnătatea  cugetării  religioase. 

înalt  Prea  Sfinţia  Sa  a  pornit  dela  adevărul, 
că  mai  presus  de  orice  curente  şi  necesităţi  ale 
timpului,  cea  mai  importantă  problemă  este  mântuirea. 
Problema  mântuirii  este  mai  presus  de  ori  ce  con¬ 
sideraţii  vremelnice.  Păcatul,  patimile,  pornirile  rele, 
lipsurile,  încercările  vrăjmaşilor,  sunt  emanaţii  ale 
vremelniciei  şi  pot  fi  biruite  numai  prin  adevărurile 
vecinice  ale  Evangheliei.  Nici  un  compromis,  nici 
o  transacţie,  nu  se  poate  face  cu  lumea  şi  puterile 
lumii  în  scopul  abaterii  dela  adevărurile  vecinice. 

Biserica  este  apărătoarea  adevărurilor  vecinice, 
imutabile.  Ea  are  să  lupte  pentru  ele,  fără  să  ce¬ 
deze  nimic.  Rosturile  divine  ale  Bisericii  nu  pot  fi 
amestecate  cu  consideraţii  profane,  căci  mântuirea 
nu  se  asigură  prin  transacţii  şi  tergiversări.  Conştiinţa 
chemării  divine  este  conştiinţa  celui  ce  luptă  pentru 

adevăr.  Numai  în  chipul  acesta  înţelegem  pe  apo¬ 
logetul  ortodoxiei  române  din  ziua  de  azi. 

Când  s’a  votat  legea  cultelor,  când  sa  încheiat 
Concordatul  cu  Vaticanul,  sa  văzut  cine  reprezintă 
problema  religioasă  în  sens  înalt  bisericesc:  apo¬ 
logetul  ei,  I.  P.  Sf.  Sa  Mitropolitul  Nicolae. 

Cine  poate  fi  apologet  al  Bisericei  ortodoxe 
române,  fără  a  fi  reprezentantul  tipic  al  cugetării 
profund  religioase?  Nimeni  nu  cugetă  corect,  decât 
dacă  păşeşte  şi  vorbeşte  în  numele  lui  Dum¬ 
nezeu!  Atitudinea  de  respect  şi  înţelegere  înaltă  a 
cuvântului  divin  sunt  criteriile  adevăratului  apologet 
creştin.  A  apăra  cu  toată  tăria  dreptul  integral  al 
fiecărui  suflet  de  a  se  mântui  prin  Biserică,  iată 
ceeace  poate  ajuta  ca  adevăraţii  creştini  să  poată 
zidi  adevărată  casă  duhovnicească,  precum  zice  Sf. 
Apostol  Petru  [I.  c.  2,  v.  5]. 

Adevărată  casă  duhovnicească  poate  clădi  numai 
celce-şi  dă  seama,  că  între  suflet  şi  Dumnezeu  este 
legătura  ce  se  rezolvă  numai  prin  Isus  Hristos  şi 
Biserica  Lui.  Fără  şovăiri,  fără  îndoieli  trebue  să 
fie  luptătorul  creştin,  chiar  când  ar  şti  că  biruinţa 
finală  în  faţa  oamenilor  nu  va  fi  a  lui. 

Cugetarea  luptătorului  creştin  se  deosebeşte  de 
a  celui  profan,  că  cel  din  urmă  atribue  Bisericei  sau 
preoţimei  orice  neizbândă,  dar  cugetătorul  curat  or¬ 
todox  creştin  va  atribui  rezultatele  nefavorabile 
numai  lipsei  de  necesităţi  lăuntrice  ale  propriului 
suflet. 

Cugetătorul  profund  creştin  va  spune  fiecăruia 
în  parte  şi  tuturor :  voi  aveţi  un  suflet  care  vă  spune 
că  este  Dumnezeu.  Dar  nu  ajunge  să  ştiţi  că  este 
Dumnezeu,  ci  trebue  să  ştiţi  că  legătura  cu  Dum¬ 
nezeu  este  singura  care  ne  face  deplini.  Legătura 
cu  Dumnezeu  v’o  asigură  biserica  lui  Hristos. 
Fără  adevărul  acesta,  nici  unul  nu  veţi  fi  deplini. 

Marele  poet  Goethe  a  spus:  „încă  n’am  văzut 
nici  un  om  cu  adevărat  cum  se  cade,  care  să  nu  fi 
fost  recunoscător11.  Să  arătăm  deci  şi  noi  recuno- 

ştinţa  noastră  celor  cari  luptă  în  fruntea  noastră 
pentru  triumful  ortodoxiei  româneşti  prin  cugetarea 
profund  religioasă.  Douăzeci  de  ani  sunt  de  când 
„Revista  Teologică"  —  întemeiată  de  I  P.  Sf.  Sa 
Mitropolitul  Nicolae  —  răspândeşte  cu  mare  elan  cuge¬ 
tarea  şi  simţirea  religioasă  în  Biserica  noastră.  Cu- 
vine-se  deci  cu  acest  prilej,  să  facem  pomenire  de 
strădaniile  marelui  apologet  al  Bisericei  noastre :  ale 
L  P.  Sfinţitului  Mitropolit  Nicolae  al  Ardealului 
Intru  mulţi  ani  Stăpâne! 


Dr.  GRIGORIE  GH.  COMŞA. 
Episcopul  Aradului. 


CRIZA  DE  AUTORITATE.'1 

Principiul  de  autoritate  şi  de  libertate  fiind  la 
baza  constituţiei  noastre,  membrii  congreselor  na- 
ţionale-bisericeşti  au  ştiut  afirma  în  trecut  o  desă¬ 
vârşită  alipire  sufletească  faţă  de  înalta  ierarhie, 
care  personifică  principiul  autorităţii  Această  tra¬ 
diţie  e  bine  să  fie  respectată  şi  în  prezent  şi  în 
viitor.  Deaceea  vă  rog  să-mi  daţi  voie  a  exprima  în 
numele  clerului  şi  poporului  ortodox  român,  pe  care 
îl  reprezentăm  aici  în  mod  legal,  sentimentul  celei 
mai  depline  alipiri  sufleteşti  şi  al  neclintitei  ade- 
siuni  faţă  de  Preafericitul  nostru  Patriarh  şi  înalt 
Regent  Miron,  dela  a  cărui  alegere  ca  episcop  or- 
todox-român  al  Caransebeşului  se  împlinesc  astăzi 
douăzeci  de  ani  [întreg  congresul  naţional-bisericesc 
în  picioare  ovaţionează  prin  aplauze  însufleţite  pe 
Patriarhul  Miron]. 

Vă  rugăm  să  consideraţi.  Preafericite  Părinte, 
şi  pe  membrii  congresului  actual  şi  pe  ai  congre¬ 
selor  viitoare,  cum  aţi  avut  prilej  a-i  cunoaşte  pe 
cei  din  trecut,  ca  pe  nişte  paznici  întrepizi  ai  prin¬ 
cipiului  de  autoritate  şi  de  autonomie  bisericească, 
în  acelaş  timp  şi  în  aceeaş  măsură:  ostaşi  credin¬ 
cioşi  ai  unităţii  sufleteşti  a  neamului  nostru  de  pre- 
tudindeni.  Fiind  ferm  hotărâţi  a  îndeplini  rolul  paz¬ 
nicilor,  despre  cari  vorbeşte  prorocul  Iezechil,  im- 
punându-le  datoria  să  sune  din  trimbiţă  de  câte  ori 
se  apropie  duşmanul  de  zidurile  cetăţii,  membrii 
acestui  congres  nu  au  făcut  în  actuala  sesiune  or¬ 
dinară  decât  să  continue  venerabila  tradiţie  a  înain¬ 
taşilor. 


*|  Cuvânt  rostit  în  şed'nţa  congresului  naţional-bis.  din  Bucureşti 
la  21  Noemvrie  192(|. 

In  adevăr,  de  când  a  început  să  funcţioneze 
congresul  naţional-bisericesc  în.  viaţa  constituţională 
din  Ardeal,  în  zilele  nemuritorului  Andrei  Şaguna, 
dela  1868  şi  până  în  vara  anului  1916,  membrii  lui 
nu  au  lipsit  niciodată  dela  datoria  de  a  suna  din 
trâmbiţa  conştiinţei  religioase  şi  naţionale,  de  câte 
ori  duşmanul  secular  pregătia  vre-o  ofensivă  nouă 
împotriva  cetăţii  unităţii  noastre  sufleteşti,  care  a 
fost  şi  va  rămâne,  sperăm,  pentru  toate  timpurile 
Biserica  ortodoxă  română. 

Fiindcă  anul  din  urmă  a  fost  anul  celor  mai 
cutezate  ofensive  îndreptate  contra  celor  ce  repre¬ 
zintă  în  viaţa  noastră  bisericească  autoritatea  de 
conducere,  nu  era  decât  prea  firesc  să  aibă  acest 
congres  atitudinea  hotărâtă,  ce  s’a  manifestat  prin 
unanimitatea  deciziunilor  lui  în  legătură  cu  expu¬ 
nerea  făcută  aici  din  partea  colegului  nostru  Silviu 
Dragomir  şi  din  care  s’a  putut  vedea,  cât  adevăr 
exprimă,  pentru  împrejurările  actuale,  versurile  de 
odinioară  ale  delicatului  St  O.  losif: 

Că  azi  ca  şi  în  trecut 
De  fărădelegi  Ardealul  geme 
E  plină  Bucovina  de  blesteme 
Şi  geme  Basarabia  sub  cnut... 

Simţim  necesitatea  sufletească  de  a  exprima 
Prea  Fericitului  Patriarh  şi  înalt  Regent  Miron  în¬ 
treaga  recunoştinţă  a  clerului  şi  a  poporului  nostru 
dreptcredincios,  pentru  rouă  binecuvântată  a  înţe¬ 
leptelor  sfaturi  părinteşti,  ce  nu  a  pregetat  să  re¬ 
verse  prin  cuvântarea  de  deschidere  a  acestei  se¬ 
siuni,  asupra  inimilor  zdrobite  de  o  lungă  serie  a 
suferinţelor  şi  prigonirilor  îndurate  în  timpul  din  urmă. 

Profităm  de  acest  prilej  de  a  Vă  arăta  totodată. 
Prea  Fericite  Părinte,  că  întreaga  obşte  a  credin¬ 
cioşilor  noştri  preoţi  şi  mireni  a  urmărit  cu  sete 
duhovnicească  cuvântările  ce  aţi  rostit  în  timpul  din 
urmă  la  Chişinău,  la  Constanţa  şi  mai  cu  deosebire 
la  Alba-Iulia,  unde  aţi  reuşit  să  restabiliţi  dela  înăl¬ 
ţimea  locului  de  îndoită  autoritate  supremă,  în  cu- 

vinte  memorabile,  întreg  adevărul  istoric,  dând  prin 
aceasta  o  meritată  satisfacţie  tuturor  celor  ce  au 
contribuit  în  cursul  veacurilor  la  pregătirea,  afir¬ 
marea  şi  perpetuarea  unităţii  noastre  sufleteşti, 
precum  şi  celor  ce  prin  sacrificiul  de  creer  şi  de 
sânge  al  ultimului  secol,  au  izbutit  să  ne  garanteze 
înfăptuirea  integrală  a  unităţii  de  Stat. 

Această  restabilire  a  adevărului,  urmată  de  sa¬ 
tisfacţia  cuvenita  meritelor  istorice  reale,  era  cu  atât 
mai  necesară,  cu  cât  diferite  porniri  vinovate  au 
încercat  în  ultimii  zece  ani  de  nenumărate  ori  să 
întunece  paginile  de  glorie  ale  istoriei  noastre  con¬ 
timporane,  inducând  în  rătăcire  opinia  publică  din 
ţară  şi  străinătate  atât  prin  defăimări  fără  scrupul, 
cât  şi  prin  autoexhibiţiuni  lipsite  de  simţul  măsurii 
şi  al  cuviinţei.  Asemenea  porniri  nu  puteau  să  aibă 
decât  consecinţa  de  a  micşora  prestigiul  neamului 
şi  av  statului  nostru,  slăbind  în  acelaş  timp  sentimentul 
solidarităţii  şi  al  frăţiei,  sădind  în  suflete  ghimpele 
învrăjbirii,  obnubilând  valorile  active  şi  zdruncinând 
cu  diabolică  stăruinţă  principiul  autorităţii. 

Din  toate  crizele,  câte  au  bântuit  şi  bântue  viaţa 
noastră  de  obşte  în  epoca  postbelică,  de  sigur,  nu 
e  cea  mai  uşoară  criza  de  autoritate.  Căci  ea  ame¬ 
ninţă  să  surpe  temeliile  şi  să  clatine  echilibrul  so¬ 
cietăţii  şi  al  tuturor  aşezămintelor  noastre  de  orice 
categorie,  dacă  va  dăinui  în  formele  grave  ale  ma¬ 
nifestărilor  recente  atât  în  domeniul  vieţii  bisericeşti, 
cât  şi  în  al  celei  constituţionale-politice  izbind  ade¬ 
seori  cu  înverşunare  nesocotită  în  individualităţi  şi 
instituţiuni  menite  a  personifica  principiul  de  auto¬ 
ritate,  fără  nici  o  diminuare. 

Aţi  fost  adeseori  îngrijorat,  Prea  Fericite  Pă¬ 
rinte,  de  acest  simptom  maladiv  al  vieţii  noastre 
publice,  fiindcă  nici  demnitatea  înaltă,  ce  înfăţişaţi, 
nu  a  fost  cruţată  de  virulenţa  lui  excesivă.  In  cu¬ 
vântarea  ce  aţi  rostit  în  Senat,  la  1926,  cu  prilejul 
votării  legii  privitoare  la  „Fundaţiunea  Regele  Fer- 
dinand11,  aţi  făcut  constatarea,  că  oamenii  de  valoare, 
„cari  şi-au  pus  întreaga  fiinţă  pentru  binele  nea- 

mului,  cari  în  alte  împrejurări  ar  fi  trebuit  să  fie 
trataţi  ca  sfinţi  ai  neamului,  sunt  târâţi  în  noroiu". 

Experienţa  vieţii  şi  a  istoriei  demonstrează  cu 
serii  nesfârşite  de  dovezi,  că  fără  admiterea  şi  re¬ 
cunoaşterea  valorilor  superioare  directive  în  oricare 
domeniu  al  activităţii  publice,  fără  respectarea  de¬ 
plină  a  principiului  de  autoritate  nu  este  cu  putinţă 
nici  traiul  obştesc,  cu  atât  mai  puţin  înfăptuirea  pro¬ 
gresului.  Căci  orice  năzuinţă  nobilă  spre  progres 
rămâne  infructuoasă  fiind  condamnată  a  rătăci  pe 
căile  exageraţiunilor  desordonate.  In  lipsa  unei  con¬ 
duceri  capabile  de  a  înfrâna  la  timp  pornirile  de- 
structive,  societatea  întreagă  o  pândeşte  pericolul 
de  a  luneca  pe  povârnişul  desagregării,  măcinându-şi 
forţele  cele  mai  de  valoare  în  vâltoarea  haotică  a 
patimilor  oarbe. 

Ca  unul  care  sunteţi  în  împrejurările  de  faţă 
de  două  ori  personificatorul  principiului  de  autori¬ 
tate  supremă  în  viaţa  constituţională  a  Bisericii  şi 
a  Statului,  permiteţi-ne  Prea  Fericite  Stăpâne,  să  Vă 
împărtăşim  dorinţa  ferbinte  a  milioanelor  de  suflete, 
credincioase  şi  devotate  în  aceeaş  măsură  Bisericii 
ortodoxe  române  ca  şi  statului  nostru  naţional,  de 
a  vedea  într’un  viitor  apropiat  reînvierea  principiului 
de  autoritate,  respectarea  lui  necondiţionată  şi  de¬ 
plina  lui  afirmare  în  toate  domeniile  vieţii  noastre 
publice. 

Nici  Constituţia  democratică  a  Statului,  nici  a 
Bisericii  nu  exclud,  ci  formulează  categoric  postu¬ 
latul,  ca  toţi  ceice  reprezintă  în  măsură  mai  ex¬ 
tinsă  sau  mai  redusă  principiul  autorităţii  în  condu¬ 
cerea  trebilor  obşteşti,  să  aibă  în  toate  împrejurările 
consideraţiunea  şi  ascultarea  cuvenită  din  partea 
celor  conduşi.  In  cadrele  dispoziţiilor  constituţionale 
viaţa  noastră  sufletească  şi  cea  politică  va  putea 
funcţiona  normal,  cum  funcţionează  creerul  în  oasele 
craniului  şi  inima  în  coastele  pieptului,  numai  în 
condiţiunile  unui  echilibru  stabil  şi  ai  unei  concilia- 
ţiuni  netulburate  între  principiul  de  autoritate  şi  acela 
de  libertate,  lăsându-i-se  celui  dintâi  neştirbite  drep- 

turile  esenţiale  fireşti  şi  impunându-i-se  celui  din 
urmă  îngrădirile  raţionale  după  criteriul  pe  care 
ni-1  îmbie  însuşi  cuvântul  Scripturii:  toate  ne  sunt 
libere,  dar  nu  ne  sunt  toate  de  folos. 

O  necesitate  imperioasă  cere,  ca  largile  cadre 
constituţionale  să  fie  umplute  fără  întârziere,  şi  în 
Biserică  şi  în  stat,  cu  întreg  adevărul  vieţii  şi  doc¬ 
trinei  creştine,  pe  care  să-l  afirmăm  neîntrerupt  în 
simţire  şi  cugetare,  în  cuvinte  şi  fapte.  Căci  fără  de 
fapte  credinţa  moartă^  este. 

Numai  cu  ajutorul  faptelor  izvorâte  dintro  cre¬ 
dinţă  neşovăitoare,  activă,  eroică,  se  poate  deslănţui 
cu  prospecte  de  izbândă  ofensiva  binelui  contra 
răului,  se  poate  pune  stavilă  pornirilor  anarhice, 
destructive  colaborând  toţi  împreună  la  opera  pro¬ 
gresului  religios-moral  şi  naţional-patriotic,  spre  a 
ne  apropia  tot  mai  mult  de  realizarea  cuvântului 
biblic:  „noi  potrivit  făgăduinţa  lui  Hristos  aşteptăm 
cer  nou  şi  pământ  nou,  în  care  să  locuiască  drep¬ 
tatea". 

Cerul  nu  se  va  putea  înnoi  deasupra  noastră, 
norii  ameninţători  cu  primejdii  nu  vor  putea  fi  spul¬ 
beraţi  de  pe  orizontul  vieţii  noastre  sufleteşti  decât 
prin  faptele  credinţei  şi  ale  virtuţilor  creştine.  Tot 
astfel  numai  cu  ajutorul  lor  se  va  putea  înnoi  pă¬ 
mântul  patriei  noastre  întregite,  curăţindu-se  de  po$- 
mida  zavistiei  şi  a  răutăţii,  care  i-a  năpădit  întin¬ 
derile  mănoase  începând  a-i  secătui  puterile  de  rodire. 

înălţăm  spre  Atotputernicul  glasul  rugăciunilor 
noastre  de  obşte  şi  în  parte  implorându-1  să  vă  înar¬ 
meze,  Prea  F ericite  Stăpâne,  cu  putere  de  sus  pentru 
a  izbuti  să  umpleţi  cu  viaţă  şi  virtute  creştină  întreg 
aşezământul  nostru  bisericesc  şi  de  Stat.  Intărindu-i 
temeliile  şi  restabilindu-i  echilibrul  tocmai  prin  reîn¬ 
vierea  integrală  a  principiului  de  autoritate,  care  să 
ne  închege  pe  toţi  sufleteşte  în  sentimentul  unităţii 
indestructibile  făcându-ne  capabili  a  evita  în  viitor 
sfâşierea,  care  na  putut  fi  evitată  în  anul  Domnului 
1929,  şi  învrednicindu-ne  de  bucuria  fără  prihană, 
să  putem  înălţa  toţi  împreună  în  acelaş  moment. 

cum  au  înălţat  strămoşii  noştri  şi  în  cele  mai  grele 
timpuri  de  urgie,  imnul  biruinţa  şi  al  învierii  de  obşte : 
Luminează-te,  luminează-te,  noule  Ierusalime,  căci  a 
Domnului  mărire  peste  tine  a  strălucit. 

Fie  ca  strălucirea  divină  a  învierii  să  trezească 
toate  conştiinţele,  chemându-le  la  îndeplinirea  inte¬ 
grală  şi  însufleţită  a  datoriilor  faţă  de  Biserică  şl 
de  neam. 

Noi  promitem  solemn  a  desfăşura  toate  stăru¬ 
inţele  omeneşti  posibile  pentru  a  contribui  la  opera 
de  regenerare  şi  de  restabilire  a  echilibrului  normal 
între  cele  două  principii  de  bază  ale  Constituţiei 
noastre:  Intre  autoritate  şi  libertate. 

Binecuvântaţi,  Preafericite  Părinte,  această  ho¬ 
tărâre  pentru  ca  stăruinţele,  ce  vor  izvorî  dintr  ansa 
să  fie  încununate  de  succes  spre  binele  patriei,  spre 
înflorirea  S£.  noastre  Biserici  şi  spre  slava  lui  Dum¬ 
nezeu  ! 

Prot.  ION  LUPAŞ. 
profesor  universitar. 

LA  DOUA  DECENII. 

—  O  AMINTIRE  MAI  VECHE.  — 

„Revista  Teologică11  intră  în  al  douăzecilea  an 
de  viaţă  şi  de  afirmare. 

Intre  ceice  au  stat  aproape  de  leagănul  acestei 
reviste  am  plăcerea  de  a  mă  număra  şi  eu.  Era  o 
datorie,  care  —  împlinindu-mi-o  pe  cât  mi-au  îngăduit 
împrejurările  de  viaţă,  în  cari  m’a  plasat  Biserica  — 
îmi  dă  azi  cu  o  mulţumire  mai  mult  pentru  trecut. 

De-atunci  şi  până  azi,  condeiele  au  sporit  binişor 
în  serviciul  acestei  reviste,  iar  cei  dela  începuturile 
ei,  unii  au  pornit  pe  calea  veciniciei,  iar  alţii  sunt  cu 
părul  întrarginţit  de  vreme,  şi  dorim  din  tot  sufletul 
urmaşi  cât  de  mulţi  şi  cât  de  harnici,  cari  să  se  în¬ 
treacă  în  acest  ogor,  în  care  niciodată  nu  se  poate 
lucra  prea  mult. 

Şi  până  atunci,  nouă,  celor  mai  vechi,  să  ni  se 
îngăduie,  după  firea  bătrânească,  a  spune  câte-o 
amintire  din  trecut.  Voi  spune  şi  eu  una,  mai  veche 
decât  coloanele  „Revistei  Teologice11,  dar  care  stă 
în  legătură  morală,  aş  putea  zice:  de  maternitate, 
cu  înfăptuirea  „Revistei11  noastre. 

* 

Ca  student  al  facultăţii  teologice  din  Cernăuţi 
avusem  un  coleg,  foarte  simpatic,  prea  modest  capa- 
citat  şi  totuşi  foarte  străduitor,  în  persoana  unui  tinăr 
student  ardelean,  care,  dela  început  chiar,  ne-a  atras 
tuturora  luarea  aminte  şi  dragostea. 

Era  numai  în  anul  al  treilea  academic,  când  — 
întorcându-mă  la  rigoroase  —  l-am  regăsit,  de  astă- 
dată  preocupat  pe  lângă  studiul  academic  şi  de  pro- 

bleme  de  viaţă  bisericească :  cum  s’ar  putea  ajunge, 
ca  ştiinţa  teologică  să  fie  aplicată  în  serviciul  vieţii 
bisericeşti? 

Şi,  pentru  a  fi  scurt,  trebue  s  o  spun :  era  vorba 
de  un  period  nou  bisericesc,  care  să  fie  chemat  la 
fiinţă;  iar  celce  se  gândea  la  acest  lucru,  era  urzi¬ 
torul  de  mai  apoi  ai  „Revistei  Teologice"  şi  întâiul 
ei  redactor. 

Aceea  s’a  realizat,  la  1907,  prin  înfiinţarea  „Re¬ 
vistei  Teologice"  deia  Sibiu  —  care  avuse  şi  ghi¬ 
nionul  de  a  fi  osândită  la  moarte,  chiar  ’nainte  de 
a-i  fi  apărut  cel  dintâi  număr  —  era  numai  o  fărâmă 
din  ceea  ce  trecea,  în  primăvara  anului  1904,  prin 
creerui  studentului  Nicolae  Bălan. 

Gândul  său  era :  ce  minunat  şi  folositor  lucru  ar 
fi  înfiriparea  unei  reviste  teologice- bisericeşti,  care 
să  apară  la  Bucureşti  şi  să  se  întreţină  din  con¬ 
deiele  tuturor  teologilor  români  ortodocşi  —  studenţi 
şi  clerici  —  din  Regatul  Român  şi  din  Austr o- Ungaria 
de  pe  atunci! 

Repede  am  căzut  de  acord  asupra  ideii  şi  ne-am 
hotărât  să  milităm  pentru  realizarea  ei  în  organele 
de  publicitate. 

Studentul  Nicolae  Bălan  s’a  însărcinat  să  se 
adreseze  societăţilor  studenţilor  teologi  din  Regat  şi 
din  Ardeal  cu  un  apel,  iar  mie  mi-a  revenit  să  scriu 
un  articol  de  ocazie  în  acelaş  scop,  pentru  opinia 
publică  ardeleană,  în  coloanele  „Tribunei"  dela  Arad, 
al  cărei  colaborator  eram  de  mai  nainte  vreme. 

In  cele  ce  urmează,  aşa  cred,  este  bine  şi  cu¬ 
viincios  să  se  reproducă  atât  „apelul"  din  chestiune, 
cât  şi  articolul  meu. 

Ele  conţin,  pe  lângă  nota  vremurilor  de  atunci, 
încă  şi  oarecari  motive,  cari  nu  strică  —  ci  mai  în 
curând  pot  folosi  —  dacă  le  vom  reproduce  în  coloa¬ 
nele  revistei  noastre. 

Iată,  deci  „apelul",  aşa  cum  a  fost  el  publicat, 
cu  oarecare  prescurtare.  în  Nrul  din  12  Martie  1904 
în  « Cronica »  dela  Bucureşti.  El  a  fost  reprodus  şi 


18 


REVISTA  TEOLOGICĂ 


în  „Tribuna"  dela  Arad  [Nr.  de  Paşti  din  1904],  cea 
mai  bună  gazetă  pe  atunci  în  Ardeal. 

Onorată  societate, 

Stimaţi  colegi  şi  iubiţi  fraţi! 

„Să  fie  lumină !“ 

],  Moisi  1,  8- 

Lumina  e  principiul  aducător  de  viaţă  în  lumea  intelectuală- 
moralâ,  ca  şi  în  cea  organică. 

Lumina  e  condiţia  „sine  qua  non“  a  existenţii,  a  progre¬ 
sului  şi  a  desăvârşirii. 

„Să  fie  lumină !“  —  fu  cel  dintâi  cuvânt  al  Creatorului, 
dupăce  chemă  lumea  din  nefiinţă  la  fiinţă,  —  şi  iarăşi  întrupatul 
Cuvânt,  în  legea  harului,  lumină  aduse  în  lume,  lumina  —  prin¬ 
cipiul  vieţii. 

Pe  bazele  luminii  clădi  Biserica  Sa  şi  de  acest  temeiu  al 
luminii  condiţiona  şi  existenţa  Bisericii,  progresul  şi  desăvârşirea 
fiilor  ei :  „Fiţi  desăvârşiţi,  precum  Tatăl  vostru  cel  ceresc  desă¬ 
vârşit  este“. 

Biserica  veacurilor  prime  şi-a  înţeles  acest  rost  pe  lângă 
toate  greutăţile  vremilor  şi  ale  începutului,  iar  o  monumentală 
dovadă  ne  serveşte  despre  această  epocă  de  aur,  clasicismul 
creştin  al  veacului  IV  şi  jumătatea  primă  a  veacului  V. 

Biserica  Apusului  civilizat,  deşi  azi  în  parte  împăgânit, 
desvoltă  deja  de  veacuri  o  fecundă  activitate,  pentru  propa¬ 
garea  luminii  intelectuale  şi  morale. 

Numai  Biserica  Răsăritului  a  fost  şi  e  şi  azi  în  parte  împe- 
dicată  în  această  sfântă  misiune  a  sa.  —  Dar  început-au  a  se 
risipi  norii  grelelor  veacuri  din  trecut  şi  azi  din  nou  se  ivesc 
zorile  prevestitoare  de  luminoase  zile  —  de  un  period  de  rede¬ 
şteptare  şi  regenerare. 

Ca  să  nu  se  lungească  vorba:  şi  Biserica  românească  de 
legea  ortodoxă  a  Răsăritului  a  avut  aceeaş  soartă  în  trecut,  — 
în  prezent  însă  e  străbătută  şi  ea  de  aceleaş  nizuinţe  spre  rege¬ 
nerare  şi  înălţare. 

Nu  mai  puţin  adevărat  este,  că  e  de  datorinţa  cea  mai 
sfântă  a  unuia  şi  fieştecăruia  fii  ai  aceştia  sa  sprijinească  din 
toate  puterile  sale  nizuinţele  spre  reînălţare  a  Mamei  sale. 

Talantul  să  şi-I  chivernisească  fieştecare  în  spre  mărirea 
Celui  ce  spre  acest  scop  i  l-a  încredinţat! 

Iar  sarcina  acestei  îndatoriri  apasă  pe  umerii  şi  conştiinţa 
fiilor  Bisericii  române  cu  atât  mai  mult,  cu  cât  tocmai  teritorul 
acesteia  e  mărginaş  cu  Biserica  Apusului,  —  acea  nesaţiabilă 
şi  necredincioasă  soră  a  Răsăritului  ortodox,  care  n'a  renunţat 
încă  la  ideea  de  a- şi  incorpora,  ori  şi  numai  afilia,  nu  numai 
întreaga  Biserică  românească,  dar  încă  şi  întregul  Orient,  unde 
în  numele  ortodoxiei  se  slăveşte  numele  lui  Dumnezeu! 

Şi  cu  aceasta  îndatorirea  se  îndoeşte:  Nu  e  vorba  de  a-ţi 
pune  talentul  în  serviciul  progresului  intern  al  Bisericii  tale,  ci 
şi  de  a  o  apăra  pe  aceasta  totodată  şi  de  ingredienţe  străine, 
externe. 

Şi  ce  rol  ideal  îi  revine  în  această  misiune  studenţimii 
teologice  a  întregei  Biserici  ortodoxe  române  —  când  adică  s’ar 
putea  afla  calea  şi  mijloacele  spre  acest  scop! 

O  credinţă  e  în  întreaga  Biserică  românească  a  Răsări¬ 
tului,  un  sânge  în  toţi  fiii  aceştia!  De  ce  nu  s’ar  putea  deci 
găsi  modalitatea,  cum  cei  de  un  sânge  şi  de  o  credinţă  în  uni¬ 
formitate  şi  cu  forţe  unite  să  lucreze  pentru  întărirea  şi  apărarea 
credinţei  şi  prin  credinţă  şi  a  sângelui  ? !  Dar  chiar  aceasta  e 
taina  istoriei  neamului  nostru! 

Apusul  bisericesc  de  mult  a  înţeles  rostul  uniformizării  ten¬ 
dinţelor  de  apărare  şi  lăţire.  Toate  direcţiile  Apusului  bisericesc, 
nu  numai  cele  pur  dogmatice  în  ştiinţă,  ci  şi  cele  de  organizare 
practică  —  fie  ele  catolice  ori  protestante  —  îşi  au  steagul,  pe 
care  le  sunt  scrise  principiile  şi  în  jurul  căruia  stau  grupate 
nenumăratele  lor  reviste. 

O  asemenea  concentrare  de  forţe  ale  teologilor  români 
ortodocşi  —  bărbaţi  ca  mâne  angajaţi  în  serviciul  Bisericii  — 
ar  fi  salutară  din  multe  puncte  de  vedere. 

Ea  ar  servi  nu  numai  spre  a  stimula  dispoziţia  celor  capabili 
spre  activitatea  literară  în  viitor,  ea  nu  ar  avea  de  rezultat  numai 
lăţirea  ştiinţei  teologice  în  cercuri  cât  mai  largi,  ea  nu  numai 
că  ar  satisface  aceleaşi  trebuinţe  simţite  în  Biserica  noastră 
pentru  lăţirea  ştiinţii  şi  a  culturii  teologice,  ea  nu  numai  ar  pro¬ 
mova  idealul  religios-moral,  care  e  acelaş  atât  în  răsărit  cât  şi 
în  apus  de  Carpaţi,  —  dar  mai  presus  de  toate  din  concentrarea 
studenţimii  în  jurul  unei  reviste  teologice  propriu,  ar  rezulta 
pentru  prezent  încheierea  unor  legături  de  studii  între  studenţii 
teologi  de  pretutindenea,  iar  pentru  viitor  s’ar  întemeia  între 
clerul  şi  peste  tot  între  bărbaţii  bisericeşti  din  Austro-Ungaria 

şi  Regat,  o  comuniune  şi  mai  strânsă,  ce  în  alt  chip  între  ac¬ 
tualele  împrejurări  e  imposibilă. . . 

Nu  e  de  demnitatea  unei  tinerimi  ce  se  respectă,  şi  care 
e  conştientă  de  misiunea  sa  în  organismul  neamului  şi  Bisericii 
sale,  să  mai  stea  cu  braţele  în  sân. 

Ceasul  reînvierii  a  sosit  şi  pentru  Biserica  răsăritului.  „Ab 
oriente  lux“  a  fost  deviza  veche,  iar  dacă  nouă  celor  din  Bise¬ 
rica  răsăritului  multă  vreme  ni-a  răsărit  soarele  cultural  din 
apus,  trebue  ca  toţi  într’un  gând  şi  cu  o  inimă  să  ne  angajăm 
în  serviciul  regenerării  Bisericii  noastre,  al  acelui  proces  de  re¬ 
generare,  ce  acum  ne  stă  deja  în  prag.  —  Istoriograful  biseri¬ 
cesc,  grecul  Kyriakos  ni-1  indică  prea  clar  când  zice:  Rede¬ 
şteptarea  ştiinţa  teologice  în  sinul  Bisericii  ortodoxe  ne  face  să 
sperăm  reîntoarcerea  zilelor  măreţe  ale  strălucirii  de  odinioară. 

Nu  e  deci  de  demnitatea  tinerimii  teologice  române  a  nu  în¬ 
treprinde  pentru  lăţirea  ştiinţii  teologice  toţi  paşii  posibili  în  acest 
oportun  şi  binevenit  timp,  pentru  ridicarea  unui  steag  cultural- 
teologic,  a  unei  reviste  teologice  româneşti  ortodoxe. 

Mai  subversează  un  motiv  moral  pentru  necesitatea  înfiin¬ 
ţării  unei  atari  reviste  —  şi  îmi  voi  permite  a  reflecta  la  aceasta 
în  josul  acestor  expuneri. 

Ajunşi  aici  mai  poate  fi  vorba  numai  de  modalităţile  şi 
condiţiile  între  care  s’ar  putea  realiza  ideea  unei  reviste  teolo¬ 
gice  studenţeşti. 

In  cele  ce  urmează  voiu  specifica  deci  aceste  modalităţi 
şi  condiţii  după  singuraticele  momente,  asupra  cărora  rog  să 
vă  pronunţaţi,  iar  concluzele  ce  le  veţi  lua  să  binevoiţi  a 
mi  le  comunica.  —  Conformându-mă  răspunsurilor  primite  dela 
toate  societăţile  studenţilor  în  teologie  voiu  compune  un  proiect 
de  organizaţie,  pe  care  îl  voiu  supune  tuturor  societăţilor  spre  a 
fi  acceptat  definitiv  şi  spre  a  primi  putere  obligatoare  pentru  toţi. 

înainte  de  toate  pun  întrebarea:  sub  ce  formă  să  apară 
sau  cine  să  editeze  revista? 

(Aici  autorul  apelului  arată  modul  cum  s’ar  putea  redacta  revista, 
cari  ar  îi  cheltuielile  şi  locul  apariţiei  ei,  opinând  pentru  Bucureşti], 

Al  doilea  moment  în  legătură  cu  realizarea  ideii  unei  re¬ 
viste  teologice  şi  cel  puţin  tot  atât  de  însemnat  ca  şi  aceasta, 
este  întemeierea  unei  corespondenţe  şi  legături  de  studiu,  între 
studenţii  în  teologie  dela  toate  institutele  teologice  din  regat  şi 
din  Austro-Ungaria. 

Mă  mărginesc  numai  la  indicarea  necesităţii  unei  asemenea 
corespondenţe  şi  îmi  place  să  mă  măgulesc,  că  nu  veţi  fi  mai 
puţin  convinşi  decât  mine,  despre  foloasele  ce  ar  urma  din  sa¬ 
tisfacerea  unei  asemenea  legături  spirituale. 

Dar  apoi  ce  ideal  de  salutară  ar  fi  legătura  aceasta  când 
ea,  începută  pe  băncile  şcoalei,  s’ar  continua  şi  în  viaţa  prac¬ 
tică!  Dar  trecerea  acestei  legături  din  şcoală  şi  în  viaţa  prac¬ 
tică,  credeţi-mi,  nu  că  ar  fi  grea ;  din  contra  s’ar  întemeia  şi  pe 
rezoane  psihologice. 

Prin  o  revistă  teologică  românească  şi  prin  astfel  de  le¬ 
gături,  s’ar  preveni  în  teorie  şi  în  praxă  modernul  demon  al 
necredinţei,  care,  într’o  formă  în  jos,  în  alta  în  sus,  clatină  ba¬ 
zele  vieţii  morale  şi  sociale  de  azi. 

In  sus  necredinţa  cu  pretinsele  ei  temeiuri  din  ştiinţă,  în 
jos  lipsa  recerutei  lumini  intelectuale-morale,  care  să  spriji- 
nească  credinţa  acolo,  unde  nu  s’a  stins  încă:  sunt  două  mo¬ 
mente  peste  care  nu  se  poate  trece  Ia  ordinea  zilei  decât  numai 
printr’o  condamnabilă  indiferenţă. 

In  acest  chip,  cred  eu,  s’ar  putea  promova  şi  mai  cu 
succes  unitatea  de  gândire  şi  acţiune,  între  cei  de  o  credinţă 
şi  de  un  sânge,  când  vorba  e  nu  numai  de  înfrângerea  demo¬ 
nului,  ci  şi  de  consolidarea  vieţii  religioase-morale  şi  culturale 
în  sinul  Bisericii  noastre. 

Până  avem  unitatea  sângelui  şi  a  credinţei  să  păzim  de 
cu  bună  vreme,  să  nu  ajungem  cu  Biserica  şi  Neamul  a  fi  un 
corp  amalgam,  cum  ni  se  prezintă  Apusul  cu  varietatea  con¬ 
vingerilor  sale  religioase  mai  pestriţe  decât  veşmântul  lui  Iosif, 
din  Legea  veche. 

îmi  mai  permit,  de  încheere,  a  indica  şi  ideea  subiec¬ 
tivă  de  a  întreprinde  şi  fără  concursul  dascălilor  noştri  paşii 
pentru  realizarea  ideii  acelei  reviste,  —  Ia  tot  cazul  însă,  pentru 
a  asigura  nimbul  moral  şi  partea  materială  a  întreprinderii  să 
ne  adresăm  —  la  vremea  sa  —  şi  lor  cu  rugarea  să  ne  spriji- 
nească,  în  speranţa,  că  nu  vor  pregeta  a  o  şi  face. 

După  toate  acestea,  în  loc  de  recapitulare  a  celor  zise, 
cu  încredere  în  Dumnezeu  şi  în  dragostea  de  cauză  şi  de  muncă 
a  d-voastră,  vă  rog,  ca  ideia  comunicată  s’o  luaţi  în  deliberare 
cu  acel  zel  şi  ardoare,  care  e  caracteristică  focului  tineresc  şi 
unei  inimi  învăpăiate  pentru  nestrămutatele  ideale  ale  Neamului 
şi  Bisericii,  dar  totodată  şi  cu  acea  precumpănire  şi  judecată 

serioasă,  care  e  chezăşia  izbândei  bunelor  intenţiuni  şi  să-mi 
răspundeţi  în  timpul  cel  mai  scurt,  pentrucă  dacă  va  fi  cu  voia 
lui  Dumnezeu,  cuvântul,  în  timpul  cel  mai  scurt,  trup  să  se  facă. 
Cu  această  dorinţă  şi  întru  această  aşteptare  rămân, 


Cernăuţi,  Martie  1S04, 


cu  stimă  şi  frăţească  dragoste : 


* 

*  * 


Nicciae  Bălan, 

Student  in  teologie. 


Iată  acum,  celalalt  articol,  al  subsemnatului,  cum 
a  apărut  el  în  « Tribuna »  dela  Arad,  Nr.  91  din  11/24 
Maiu  1904: 

„Să  fie  lumină !“ 

Sub  acest  titlu  s’a  înregistrat  în  acest  ziar  de  Paşti,  caldul 
şi  motivatul  apel  al  studentului  Nicolae  Balan  din  Cernăuţi, 
pentru  înfiinţarea  unei  reviste  teologice  ştiinţifice,  a  studenţilor 
români  teologi  ort.  din  Regat  şi  Austro-Ungaria. 

N’avem  cuvinte  destul  de  calde,  pentru  această  idee  eşita 
din  cercuri  studenţeşti. 

Ea,  întâiu  de  toate,  e  o  dovada  de  sine  vorbitoare  despre 
nivelul  intelectual-morai,  la  care  s’a  ridicat  tinerimea  noastră 
academică  în  genere  şi  teologică  în  special,  —  dar  ea  e  şi  o 
rezultanta  a  preocupărilor  nobile  ale  tinerimei,  e  indicarea  unui 
punct  în  viaţa  noastră  literarâ-bisericeascâ,  ce  trebuie  ajuns  în 
timpul  cel  mai  scurt  şi  cu  orice  preţ. 

Două  sunt  ideile  principale,  cari  străbat  acei  apel,  adresat 
de  domnul  Balan,  tuturor  colegilor  sai:  din  Bucureşti,  laşi,  Sibiu, 
Arad  şi  Caransebeş.  Întâiu :  promovarea  literaturei  şi  ştiinţei 
teologice  în  Biserica  română  ortodoxă  şi  angajarea  tinerimei 
încă  de  pe  băncile  universităţii  în  serviciul  acesteia,  deschizând 
posibilitate  celor  capabili  şi  îmbărbătând  la  încercări  pe  cei 
avizaţi  la  aceasta.  Iar  a  doua  idee  este:  încheierea  unei  co¬ 
respondenţe  de  studiu  intre  studenţii  de  azi,  bărbaţi  ca  mâne 

angajaţi  în  serviciul  de  păstori  de  suflete  şi  servitori  ai  Bisericii, 
care  corespondenţa  sa  se  continue  şi  în  viaţa  practica. 

Că  sunt  vrednice  de  toată  atenţiunea  aceste  idei,  cum  şi 
expunerea  şi  motivarea  lor  —  e  în  afară  de  toata  îndoiala. 

Din  ele  transpira  maturitatea  gândirii  şi  căldura  inimii,  şi 

nu  e  de  mirat  căldura  cu  care  acest  apei  a  fost  întimpinat  în 

cercurile  studenţimei  teologice.  Pentru  a  te  convinge,  e  destul 
a  şti  şi  numai  răspunsul  celor  două  îndepărtate  centre  ale  stu¬ 
denţimei  teologice:  Bucureşti  şi  Arad,  cari  s’au  pronunţat  cele 
dintâi  în  chestie. 

Ba  s’au  pus  în  prospect,  bună  oară  din  Bucureşti,  din 
partea  unei  persoane  sus  puse,  un  însemnat  ajutor  material  de 
fiecare  număr  ce  va  apărea,  din  plănuita  revistă  teologică.  Nu 
suntem  autorizaţi  a-i  comunica  deocamdată  numele. 

Vorba  însă  e :  apelul  a  întimpinat  răsunet,  nu  numai  morat 
ci  şi  material  chiar  şi  acolo,  unde  e  mai  puţin  simţită  trebuinţa 
unei  asemenea  reviste  teologice,  ce  va  îi  să  se  redacteze  după 
felul  altor  asemenea  reviste  din  Apus. 

Cât  de  mult  ar  merita  această  chestie  o  atenţie  încă  şi 
mai  deosebită  din  partea  celor  chemaţi  dincoace  de  Carpaţi,  la 
noi,  cari  n’avem  nici  un  institut  teologic  superior  şi  nici  o  re¬ 
vistă  bisericească,  care  să  dee  cuvenita  atenţiune  ştiinţei  teo¬ 
logice  şi  răspândirii  acesteia  în  clerul  nostru. 

Intre  asemenea  împrejurări,  ideia  plănuitei  reviste  teolo¬ 
gice  studenţeşti  e  de  o  incontestabilă  importanţă,  îndeosebi 
pentru  Biserica  şi  clerul  nostru  şi  ar  face  însemnate  servicii  reale, 
pe  cari  cel  puţin  deocamdată,  organele  noastre  bisericeşti,  în 
mâna  cărora  e  depusă  administrarea  Bisericii  şi  soartea  ei,  ori 
nu  le-a  putut  satisface,  ori  le-a  neglijat  aproape  consecvent,  în 
urma  unei  false  priceperi  a  lucrurilor,  ca  şi  când  soartea  şi 
viitorul  organismului  Bisericii,  ar  depinde  în  locul  întâiu  dela 
sumedenia  de  acte  şi  porunci  risipite  prin  arhivele  consistoriale, 
şi  nu  dela  luminarea  cu  care  să  sprijineşti,  uneori  chiar  să  în- 
locuieşti,  rigoarea  „poruncilor". 

După  modesta-mi  părere,  acest  sistem  de  guvernare  a 
Bisericii  seamănă  a  muncă  poliţială  şi  nu  a  muncă  de  luminare 
şi  de  întărire  a  convingerilor. 

Iată  deci,  de  ce  eu  unul  salut  deschis  şi  cu  inimă  deschisă 
ideia  din  chestiune! 

Întrupată  această  idee,  va  putea  să  însemne,  nu  numai  un 
punct  luminos  în  Istoria  literaturii  bisericeşti,  celei  atât  de  să¬ 
race  azi  la  noi,  dar  cu  timpul  —  în  viitor  când  generaţia  gru¬ 
pată  în  jurul  acestui  steag,  îşi  va  realiza  principiile  ce  pro¬ 
mite  a  şi  le  însuşi  —  va  însemna  şi  un  progres  real  în  întreaga 
viaţă  a  Bisericii  române  a  Răsăritului,  de  dincoaci  şi  dincolo  de 
Carpaţi. 

„Prin  o  revistă  teologică  românească  şi  prin  astfel  de  le¬ 
gături  (de  studiu,  trecute  de  pe  băncile  institutelor  teologice  şi 
în  viaţa  practică)  s’ar  preveni  în  teorie  şi  în  praxă  modemul 
demon  al  necredinţei,  care  într’o  formă  în  jos,  în  alta  în  sus, 
clatină  bazele  vieţii  morale  şi  sociale  de  azi“  —  observă  apelul 
din  chestiune. 

* 

*  * 

Apelul  se  întemeiază  mai  mult  pe  motive  istorice  şi  de 
cultură  bisericească.  Intru  sprijinirea  lui  se  pot  însă  invoca  şi 
alte  motive,  nu  mai  puţin  ponderoase. 

La  noi,  n’am  putea  zice  că  nu  domneşte  în  oareşicare 
măsură  şi  birocratismul  în  Biserică,  respective  în  administrarea 
ei  externă.  Altcum  de  ar  fi,  n’am  avea  atâtea  clişee  ruginite 
cari  şi  mâine  şi  poimâine  sunt  şi  rămân  pururea  tot  cele  de 
ieri  şi  alaltăieri. 

Rezultatul  unei  asemenea  administraţii  se  recunoaşte  numai 
în  vravurile  arhivelor  şi  prea  desele  cazuri  de  nemulţumire  şi 
de  hâijoniri  ale  păstoriţilor  cu  păstorii  lor,  în  afară,  în  aşa  mă¬ 
sură  că  maşinăria  administraţiei  bisericeşti  e  restrânsă  uneori 
numai  la  aplanarea  diferenţelor,  la  o  opera  negativă  în  loc  de 
a  avea  necesarul  timp  fizic  pentru  promovarea  intereselor  car¬ 
dinale  ale  Bisericii. 

Rostul  Bisericii  e  însă  a  îndeplini  o  operă  pozitivă  de  a 
lumina  şi  prin  aceasta,  de  a  tăia  calea  răului  înainte  de  ivirea  lui. 

Numai  între  asemenea  condiţii  se  poate  conta  la  un  pro¬ 
gres  real  în  viaţa  bisericească:  făcând  mai  mult  chestie  de 
apostolie  decât  de  birocratism. 

Nici  Domnul  Hristos  nu  a  voit  ca  apostolii  săi  să  fie  bi¬ 
rocraţi.  De  aceea  de  primă  atribuţie  a  apostoliei  a  pus  dato- 
rinţa  predicării.  Cu  aceste  cuvinte  i-a  trimis  în  lume  la  înălţarea 
Sa  la  cer:  „Mergând  învăţaţi  toate  neamurile..." 

Iar  noi,  dacă  pe  alte  căi  am  apucat  în  altă  parte,  n’avem  să 
lamentăm  dacă  în  sinul  Bisericii  vii  a  slăbit  credinţa  şi  respectul 
către  cele  sfinte,  dacă  se  micşorează  sentimentul  vieţii  reli¬ 
gioase  morale  şi  al  disciplinei  bisericeşti,  dacă  creşte  zilnic 
îndârjirea  către  Biserică  şi  dacă  credincioşii  tot  mai  mult  îşi 
detrag  dinariul  dela  susţinerea  instituţiilor  puse  sub  ocrotirea 
Bisericii. 

Din  contră,  se  reclamă  o  radicală  îmbunătăţire.  In  locul 
birocratismului  şt  al  poruncilor  să  se  introducă  mai  multă 

apostolie,  să  se  facă  cu  mai  arzătoare  râvnă  datoria  de  a  lu¬ 
mina  din  partea  tuturor  organelor  menite  a  guverna  Biserica: 
şcoalele  noastre  teologice  să  devină  tot  atâtea  centre  de  cul¬ 
tură  teologică,  iar  fiecare  candidat  la  statul  preoţesc,  —  un 
convins  şi  capabil  apărător  al  Bisericei  şi  al  intereselor  popo¬ 
rului. 

In  caz  contrar,  ne  convinge  realitatea,  nu  odată  regreta¬ 
bilă,  unde  ajungem  cu  şcoale  teologice  neglijate,  cu  preoţi  re¬ 
strânşi  la  împlinirea  mecanică  a  îndatoririlor  liturgice,  cu  pro¬ 
topopi  de  administraţie  „practică**  şi  cu  venerabile  Consistoare, 
necesitate  din  o  sută  şi  una  de  cauze  a  rămânea  in  35 — 40%  Ia 
îndeplinirea  operei  negative  în  administrarea  organismului  bi¬ 
sericesc. 

O  asemenea  administrare  a  Bisericii,  cum  nu  odată  se 
face  la  noi,  iţi  lasă  impresia,  că  nu  păstorul  dă  direcţia  vieţii 
turmei,  ci  turma  şi  rătăcirile  ei,  provenite  din  situaţia  grea  a 
vremurilor,  ori  din  nedibăcia  păstorilor,  determină  direcţia  şi 
sfera  de  activitate  a  forurilor  administrative  bisericeşti, 

Aşa  e :  când  lucri  de-antoarsele,  nu  te  mira  dacă  pe  dos 
îţi  ies  lucrurile ! 

* 

*  * 

In  veacul  XIX,  care  a  fost  o  epocă  de  reculegere  şi  de 
reorganizare  a  Bisericii  Răsăritului,  a  fost  şi  a  rămas  chestie 
de  preocupaţie  creiarea  de  instituţii  culturale,  religioase  şi  de 
instituţii,  după  atâtea  veacuri  de  împilare  ce  s’au  revărsat  peste 
Biserica  Răsăritului. 

Sistemul  de  cărturari  bisericeşti  auto-didacţi  şi  al  celor 
crescuţi  în  jurul  vreunui  teolog  de  seamă,  ori  prin  şcoaiele  teo¬ 
logice  ale  Apusului,  fu  înlocuit  cu  teologi  crescuţi  în  şcoalele 
din  patrie.  Aşa  se  făcu  în  mare  parte  în  Grecia,  Rusia,  în  Bise¬ 
rica  ortodoxă  a  Austro-Ungariei,  în  Principatele  române  şi  altele. 

Rusia  de  pildă,  pe  lângă  4  Academii  superioare  mai  are 
57  de  seminare  inferioare  teologice. 

Deasemeni  şi  în  celelalte  teritorii  ale  Bisericii  ortodoxe, 
până  şi  in  lerusalismu)  îndepărtat,  s’au  înfiinţat  şcoale  teolo¬ 
gice,  ridicându-se  unele  din  ele,  ca  cele  din  Atena,  Cernăuţi, 
Bucureşti,  la  însemnătatea  şcoalclor  apusene  de  acest  fel. 

Oare  noi,  cei  din  Mitropolia  româna  ortodoxă  din  Ungaria 
şi  Ardeal,  când  vom  avea  o  asemenea  şcoala? 

Spiritul  timpului  a  cerut  insistent,  ca  Biserica  să-şi  iea  în 
serviciul  său  şcoala.  Pentrucă  numai  Biserica  cu  razim  în  nişte 
şcoale  bune  teologice  poate  să  reziste  cu  succes  tentaţiilor  in¬ 
terne  şi  externe  şi  pentrucă  numai  un  cler  cu  cultură  şi  educaţie 
solidă  bisericească  e  capabil,  în  vârtejul  turbat  al  vieţii  de 
azi  mai  ales,  să-şi  înţeleagă  şi  să-şi  împlinească  misiunea. 

De  aceea  Biserica  ortodoxă  în  veacul  XIX,  în  nizuinţele 
sale  de  reorganizare,  a  dat  o  deosebită  atenţie  institutelor  teo¬ 
logice  şi  culturei  clerului. 

La  o  parte  fie  pusă  întrebarea :  oare  şi  la  noi  se  urmează 
întocmai  ? 

Pentru  a  nu  mai  aminti  şi  de  alte  Biserici  particulare,  în 
Grecia  de  exemplu  după  sfârşirea  răsboiului  de  neatârnare, 
care  adusese  ţării  independenţa  politică,  sub  regalitate,  iar  mai 
târziu,  pe  la  jumătatea  veacului  trecut,  încă  şi  autocheîalia, 
factorii  chemaţi,  conduşi  de  ideia  înălţării  culturale  a  clerului, 
după  înfiinţarea  şcoalei  teologice  din  Atena,  desfiinţară  mai 
multe  din  preamultele  Mănăstiri,  iar  averile  lor  Ie  constituiră 
într’un  fond  menit  a  promova  în  special  cultura  clerului  şi  în 
genere  literatura  bisericească. 

Şi  dacă  e  vorba  la  cidecă,  încă  nu  ni  s’a  dat  să  vedem 
vre-o  Biserică  particulară  din  sinul  Bisericii  răsăritului,  care  să 
fie  pusă  în  calea  adevărată  a  prosperării  şi  în  condiţii  de  progres, 
fără  cartea  teologică. 

Până  şi  mica  Biserică  eterodoxă  armeană,  încă  din  zilele 
primelor  sale  începuturi  şi  de  mai  mult  ca  o  mie  de  ani,  mereu 
oprimată  de  Turci  şi  spulberată  şi  risipită  prin  deosebite  ţări 
ale  Europei,  a  înţeles  rostul  cărţii  teologice,  având  o  clasă  de 
teologi,  a  Vardapeţilor,  cari  erau  sfetnicii  şefului  bisericesc  şi 
din  cari  îşi  alegea  ierarhii. 

Ce  păcat  că  n’avem  şi  noi  vardapeţi !  De  i-am  avea,  n’ar 
fi  cum  e:  să  n’ai  ce  număra  nici  pe  degetele  mânilor  opurile 
de  valoare  ştiinţifică  în  literatura  teologică  desvoltată  în  mitro¬ 
polia  noastră. 

N'avem  vardapeţi,  avem  însă  —  vânători  de  mitre . . . 

Dar  s’o  lăsăm  asta.  Soartea  Bisericii  nici  dealtfel  nu  o 
pot  decide  cei  mici  de  suflet.  Ei  pot  numai  s’o  împedece  in 
ajungerea  misiunii  ce  i-a  dat-o  Domnul,  conduşi  fiind  de  poftele 
pătimaşe  ale  minciunii  de  suflet  şi  ale  îngustimei  vederilor. 

De  aceea  la  vreme  ar  fi  odată,  ca  adevăratele  interese 

şi  condiţiile  de  progres  ale  Bisericii  să  se  privească  prin  prizma 
cărţii  teologice:  orice  alte  vederi  sunt  unilaterale. 

Sunt  unilaterale.  Pentrucă  Biserica  lui  Hristos  nu  este  un 
institut  de  bursă,  iar  servitorii  ei  nu-s  agenţi  de  târguri. 

Nici  institut  poliţia!  nu  e  Biserica.  Pentrucă  Domnul  Hristos 
n’a  purtat  nici  pungă  şi  nici  sabie,  iar  drept  scut  al  intere¬ 
selor  morale  şi  al  condiţiilor  de  existenţă  fizică  şi-a  pus  Biserica 
sub  scutul  Duhului  sfânt  promiţându-i  a  fi  cu  dânsa  până  la 
sfârşitul  veacurilor.  Biserica  e  împărăţia  lui  Dumnezeu  pe  pământ 
e  o  instituţie  de  luminare. 

Răspândirea  luminii  e  atribuţia  Bisericii  lui  Hristos. 

însuşi  Domnul,  venit  în  lume,  a  zis  despre  sine :  „Eu  sunt 
calea,  adevărul  şi  viaţa". 

Cine  astfel  e  deprins  a  privi  menirea  Bisericii,  nu  poate 
să  nu  salute  din  suflet  ideia  unei  reviste  a  studenţimii  teolo¬ 
gice  române  ortodoxe  de  pretutindenea. 

O  asemenea  revistă  —  ca  să  întrebuinţez  cuvintele  din 
menţionatul  apel  —  „ar  servi  nu  numai  spre  a  stimula  dis¬ 
poziţia  celor  capabili  spre  activitate  literară  în  viitor;  ea  ar 
avea  de  rezultat  nu  numai  lăţirea  ştiinţei  teologice  în  cercuri 
tot  mai  largi;  ea  nu  numai  că  ar  satisface  aceleaşi  trebuinţe 
simţite  în  Biserica  noastră  pentru  lăţirea  ştiinţei  şi  culturei  teo¬ 
logice;  ea  nu  numai  ar  promova  idealul  religios,  care  e  acelaş 
atât  în  răsărit  cât  şi  în  apus  de  Carpaţi,  —  dar  mai  presus  de 
toate,  din  concentrarea  studenţimii  în  jurul  unei  reviste  teologice 
proprii,  ar  rezulta  pentru  prezent  încheerea  unor  legături  de 
studiu  între  studenţii  teologi  români  de  pretutindenea,  iar  pentru 
viitor  s’ar  întemeia  între  bărbaţii  Bisericii  din  Austro- Ungaria 
şi  Regat  o  comuniune  şi  mai  strânsă,  ce  în  alt  chip  între  ac¬ 
tuale  împrejurări  e  imposibilă *  . . . 

O  asemenea  revistă,  cu  alte  cuvinte,  ar  sădi  şi  cultiva  un 
dor  de  carte  în  studenţimea  teologică,  viitorul  cler  al  Bisericii 
române  ortodoxe,  spre  a  putea  ţinea  pas  în  viaţă  şi  în  literatură, 
cu  clerul  altor  Biserici. 

Pentru  importanţa  reală  a  acestei  idei  când  ea  ar  deveni 
fapt,  a  întimpinat  ideia  acestei  reviste  o  caldă  încurajare  şi 
sprijin  din  partea  bărbaţilor  de  carte,  ca  de  exemplu  Venerabilii 
profesori  dela  Facultatea  teologică  din  Cernăuţi,  cari  şi  până 
aci  i-au  pus  în  prospect  toată  căldura  inimii  lor.  Pentru  aceiaşi 

importanţă  a  ei,  a  fost  salutată  şi  din  Bucureşti  cu  o  nu  mai 
mică  însufleţire  şi  în  sinul  tinerimei  teologice. 

Pentru  aceiaşi  importanţă  merită  ea  atenţiune  şi  tot  spri¬ 
jinul  şi  din  partea  factorilor  din  Mitropolia  noastră,  al  cărei 
cler  e  cel  mai  avizat,  între  condiţiile  noastre  culturale  actuale, 
la  o  bună  revistă  teologică  ştiinţifică,  care  azi  cu  desăvârşire 

ne  lipseşte.  G.  CIUHANDU. 

* 

*  * 

Comitetul  societăţii  studenţimei  teologice  dela 
Bucureşti  a  fost  cel  dintâi,  care  a  grăbit  a  se  iden¬ 
tifica  sincer  cu  apelul  studentului  Nicolae  Bălan.  S  a 
îngrijit  chiar,  ca  el  să  fie  plasat  în  publicistica  din 
Bucureşti,  însoţit  de  un  însufleţit  apel  şi  din  partea  sa. 

Tot  astfel,  chestiunea  a  fost  învrednicită  de 
atenţie  şi  de  publicistica  noastră  de  dincoace  de 
Carpaţi. 

Dar  „ideia",  depusă  în  „apel",  parcă  se  născuse 
’nainte  de  a  i  fi  sosit  „plinirea  vremii",  şi  era  mult 
prea  frumoasă,  decât  să  se  poată  realiza  pe  atunci. 
Realizată,  ea  ar  fi  însemnat:  o  închiegare  —  care  avea 
să-şi  fixeze  centrul  la  Bucureşti  —  a  intelectualităţii 
teologice  ortodoxe  româneşti ,  deasupra  şi  în  ciuda 
hotarelor  politice,  cari  ne  despărţeau  pe  frate  de 
frate,  şi  a  diferenţelor  de  organizare  bisericească, 
cari  dăinuiau  de  ambele  laturi  ale  Carpaţilor !... 

De  altă  parte:  creiarea  unei  pulzaţii  de  viaţă 
bisericească  mai  înţelegătoare  pentru  problemele 
superioare  ale  creştinismului  ortodox  şi  ale  vieţii 
noastre  bisericeşti  —  era  ceeace  trebuia  să  se  ino¬ 
culeze  în  concepţia  şi  în  organizaţia  „democratică" 
a  Bisericii  ardelene... 

Dar,  aşa  se  vede,  lucrul  ce  se  plănuia  era  aşa 
de  frumos  şi  înălţător,  încât  —  ce  ar  fi  şi  putut  să 
iscodească  doi  „studenţi",  pentru  realizarea  lui?! 

Gândul  acesta  frumos  a  trăit,  totuşi,  mai  de¬ 
parte,  în  cugetul  iniţiatorului  său,  care,  la  1907,  când 
era  deja  profesor  la  „Seminarul  Andreian"  din  Sibiu, 
l-a  şi  realizat,  în  parte,  în  cadrul  „Revistei  Teologice". 

Originea  morală,  deci,  a  acestei  reviste  trebue 
căutată  în  ideala  frământare  sufletească  dela  1904, 
a  aceluia  care  avea  să  fie  primul  redactor  al  acelei 
„Reviste  Teologice",  pe  care,  mai  apoi,  redactorul 
a  reuşit  să  o  treacă,  din  bună  vreme  şi  în  destul  de 
frumos  număr  de  exemplare,  şi  dincolo  de  Carpaţi, 
ca  un  modest  sol  al  marelui  său  gând  studenţesc 
de  odinioară! 

Cine  ar  fi  îndrăznit  atunci,  la  1904,  când  se  ţesea 
acel  frumos  gând  —  de  ridicarea  sufletului  ortodox, 
cărturăresc  şi  unitar,  peste  barierele  politice  de  stat, 
şi  de  ridicarea  vieţii  bisericeşti  din  potignelile  biro¬ 
cratice  —  că  iniţiatorului  îi  va  fi  dat  dela  Dumnezeu, 
să  ajungă  cel  dintâi  mitropolit  al  Ardealului  des- 
robit  şi  unificat  cu  Ţara-mamă  ?  Cine  ar  fi  îndrăznit 
să  creadă,  că  aceluiaşi  i  sa  hărăzit  ca,  în  calitatea 
sa  de  mitropolit  al  Ardealului  eliberat,  să  desvolte 
maximul  străduinţelor  încununate  cu  rezultat  —  mai 
mult  decât  printfo  « revistă »  a  tuturor  teologilor 
ortodocşi  români!  —  pentru  unificarea  bisericească 
a  tuturor  Românilor?! 

„Mari  şi  minunate  sunt  lucrurile  Tale,  Doamne.. .!“ 
Noi,  smeriţi  ne  închinăm  iconomiei  Tale! 

Am  spus  acestea  pentru  a  arăta  originea  mai 
îndepărtată  a  „Revistei  Teologice". 

Dar  să  servească  această  amintire  şi  ca  un  în¬ 
demn  pentru  ceice  vor  urma  după  noi,  în  condiţii 
mult  mai  prielnice  de  muncă,  şi  cărora  le  dorim  nu 
numai  să  ne  fie  urmaşi,  ci  şi  să  ne  întreacă  prin 
prestaţiile  lor. 

Arad,  în  ziua  Sf.  Nicolae  1929. 

Dr.  GH.  CIUHANDU, 
consilier-referent  eparhial. 

PRICINA  PENTRU  O  CARTE 
BISERICEASCA. 

—  SOBORUL  VLÂDICULUI  VARLAAM  LA  1689.  — 

A  fost  un  timp,  când  simţul  de  jertfă  al  popo¬ 
rului  nostru  pentru  lăcaşul  lui  Dumnezeu  sa  mani¬ 
festat  cu  o  dărnicie  deosebită  şi  anume  în  vremea 
stăpânirii  calvine  din  Ardeal  Izvodirea  în  tipar  şi 
în  limbă  românească  a  cărţilor  bisericeşti  a  dat 
prilej  multor  binefăcători,  ca  să  dea  prinos  pentru 
iertarea  păcatelor  lor  câte  o  carte  sfântă  spre  folos 
Bisericii.  Era  un  prinos  de  mare  preţ,  într’o  vreme, 
când  bisericile  se  foloseau  de  puţină  slovă  scrisă 
şi  şi  aceasta  câştigată  cu  bani  prea  scumpi  dela 
puţinii  meşteri  de  scrisoare  bisericească. 

Dar  şi  cărţile  pornite  din  tiparniţe  erau  destul 
de  scumpe.  Şi  adeseori  se  întovărăşiau  mai  mulţi 
credincioşi,  pentru  ca  să  poată  face  un  astfel  de  dar 
bisericii  pentru  spăsenia  sufletului  lor.  Iar  dacă 
vreun  credincios  avea  clin  darul  lui  Dumnezeu  pu¬ 
tinţă  să  facă  singur  o  astfel  de  jertfă,  se  punea  în 
rândul  ctitorilor  ca  un  mare  binefăcător  al  lăca¬ 
şului  lui  Dumnezeu.  Şi  gestul  acesta  se  eterniza  cu 
scrisoare  chirilică  chinuită  pe  paginile  cărţii,  ca  să 
rămână  de  pomenire  din  neam  în  neam. 

Cărţile  acestea  aveau  dar  de  sfinţenie  în  ochii 
credincioşilor,  erau  odoare  scumpe  legate  cu  ble¬ 
steme  straşnice  asupra  celor  ce  ar  fi  îndrăznit  să 
le  înstrăineze. 

Respectul  deosebit  şi  marea  importanţă  ce  se 
dădea  acestor  cărţi  se  vede  şi  din  faptul,  că  sate 
întregi  se  pârăsc  şi  se  judecă  în  faţa  instanţelor 
bisericeşti  pentru  posesiunea  lor. 

Aşa  este  şi  judecata  ce  sa  ţinut  în  faţa  mi¬ 
tropolitului  Varlaam  al  Ardealului  şi  a  soborului 
preoţilor  adunat  la  1689  în  satul  Rogoz,  pentru  ca¬ 
zania  lui  Varlaam  dela  1643,  pe  care  o  revendica  şi 
satul  Rogoz  şi  satul  Lăpuşul  de  sus  pe  seama  lor. 

O  notă  însemnată  pe  pag.  8 — 41  din  această 
carte  se  spune : 

...de  aceasta  dăm  de  ştire  de  rândul  acestii 
cărţi  că...  întâe  din  mila  lui  Dumnezeu  a  fost 
popa  Gifgie  dorind  a  ne  da  [noi  bani]...  şi  înţe¬ 
legând  [noi  că]  Mltva  sa  au  mărs  şi  au  cerşit  la 
credin  [cioşi  bani],  in  ce  vreme  va  veni  acel 
popă  după  preţ  [să  nu  se  dea],  dară  popa 
Gifgie  să  o  plătească,  că  o  au  fost  neguţat 
derept  16  florinţi.  Dară  dacă  o  au  adus  sau 
aflat,  anume  Văscu  Ionaşcu,.  aducându  şi 
amente  că  au  fost  dat  duhovnicului  său  pentru 
neşte  păcate  să  cumpere  o  carte.  Deci  dom- 
niasa  Văscu  Ionaşcu  o  au  cumpărat  cum  a  fost 
neguţat  popa  Gifgie.  Dumniasa  Văscu  Ionaşcu 
au  dat  16  florinţi  pe  aceasta  carte  şi  o  au  dat 
drept  ca  păcate...  în  svânta  beserecă  pomană, 
anume  în  beserecă  lui  Popa  Toader,  în  care 
se  face  hramul  lui  sveti  Niculae  şi  ’n  acesta 
chip  cum  până  va  custa  popa  Gifgie  el  să  fie 
volnic  a  se  ţinea  cu  dânsa  Iară  cine  s’ar  afla 
să  o  streineze  sau  să  o  deperteze  sau  să  o 
fure  din  beserecă  lui  Popa  Toader  adecă  din 
beserecă  Lăpuşului  de  sus,  care  iaste  despre 
răsărit  de  rîu,  acela  om  ce  s’ar  afla  fără  frica 
lui  Dumnezeu  să  fie  procleat  dela  Dumnezeu 
şi  de  12  apostoli  şi  de  318  părinţi  svenţi  ce  au 
fost  în  vea.  Nicheii  cine  a  spus  legea  şi  răs¬ 
punsurile.  Mţa  Ghenar  26  în  zilele  craiului 
Apafi  Mihai  şi  a  vlădicului  Sava,  1665. 

Din  însemnarea  aceasta  concludem  că  popa 
Gifgie  a  încassat  dela  Văscu  Ionaşcu  16  florinţi,  cu 
condiţia  ca  să  cumpere  cartea  şi  să  o  dea  bisericii 
cu  hramul  Sf.  Nicolae,  la  care  slujia  popa  Toader. 

Dar  popa  Gifgie  se  socotise  să  facă  o  mică  afacere 
şi  să  ia  preţul  cărţii  şi  dela  credincioşi.  Ceeace  însă 
nu  i-a  succes. 

Cu  tot  blestemul  legat  de  această  carte,  după 
30  de  ani  o  aflăm  în  satul  Rogoz.  Şi  se  vede  că 
nu  trecuse  tocmai  pe  cale  onestă  la  Rogoz,  căci  un 
urmaş  al  acelui  Vascu  Ionaşcu,  anume  Vascu  Alexe, 
reclamă  restituirea  acestei  cărţi,  cu  prilejul  unui 
sobor  ţinut  de  însuşi  vlădica  Varlaam  în  4  Decem¬ 
vrie  1689  în  satul  Rogoz.  Vlădica  ţine  judecată  fiind 
de  faţă  părţile  interesate  şi  face  pace.  Cartea  ră¬ 
mâne  cu  învoirea  reciprocă  a  tuturora  în  posesiunea 
bisericii  din  Rogoz. 

O  notă  pe  pag.  193—199  scrisă  şi  iscălită  şi 
pecetluită  cu  ceară  verde  de  însuşi  vlădica  Varlaam 
spune  următoarele: 

*j"  An.  D.  1689  lu.  Dec.  4  zile.  Noi  vlădica 
Varlaam,  având  sobor  de  eparhie  în  vidicuLă- 
poşului  în  Rogoz  şi  fiind  câţiva  protopopi  şi 
preoţi  şi  alţi  oameni  de  cinste,  viniră  înaintea 
noastră  Văscu  Alee  din  Lapusul  rumânesc  şi 
cu  sătenii  din  Rogoz,  aducând  lucru  aceştii 
cărţi  ce  se  chiamă  Oucitelnă,  socotindu  ’1  toţi  de 
toate  părţile  sau  împăcat  aşa,  cum  această 
carte,  să  rămâe  la  bisereca  Rogozului  şi  să  fie 
pomană  lui  Văscu  Ionaşcu  şi  Văscu  Alecse  şi 
rămăşiţelor  lor  şi  cine  sar  ridica  mai  mult 
după  aceasta  împăcţiuajlă  să  caute  lucrul  aceştii 
cărţi  să  nu  poată  păn  nu  va  pune  două  sute 
de  florinţi,  o  sută  vlădiceşti  o  sută  spăneşti. 
Pre  aceasta  sau  legat  şi  au  dat  mâna  înaintea 
noastră,  anul  şi  luna  mai  sus  scrişi.  Vla[di]ca 
Varlaam.  [Sigil  verde.] 

Cu  ani  mai  târziu  cartea  uzată  şi  ruptă  a  fost 
apoi  legată  tot  de  un  urmaş  al  acelei  familii  în  table 
de  lemn  îmbrăcate  în  piele  şi  şi  acest  lucru  a  fost 
eternizat  pe  pag.  218: 

„Cadese  a  şti  că  această  sfântă  carte 
ce  se  chiamă  Poucenie,  precum  iaste  pusă  cu 

zapis  mai  sus  în  sfânta  biserecă  în  Rogoz  mai 
denainte  vreme,  iar  acum  mai  pre  urmă  s’au 
aflat  din  neamul  acestor  oameni  do  omenie 
anume  jupânul  Pop  Ştefan  şi  soţul  dumisale 
Afunie  o  au  legat  cu  cheltuiala  dumilor  sale  ca 
să  le  fie  pomană  lor  şi  seminţiei  lor“. 

Această  Cazanie  a  lui  Varlaam  a  rămas  apoi 
definitiv  proprietate  a  bisericei  din  Rogoz  până  în 
zilele  noastre,  iar  acum  scoasă  din  uz  este  de¬ 
pusă  în  muzeul  eparhial  din  Cluj. 

Dr.  SEBASTIAN  STANCA. 


(£K2) 

PROBLEMA  PĂCII. 

Fericiţi  sunt  făcătorii  de  pace,  că 
aceia  fiii  lui  Dumnezeu  se  vor  chema. 

Evanghelistul  Mateiu  c.  4  v.  9. 

Progresul  material  al  omenirei,  cu  deosebire  în 
veacul  al  XlX-lea,  na  fost  în  măsură  să  trezească 
la  o  nouă  şi  amplă  viaţă  energiile  morale  latente 
ale  sufletului  omenesc.  Dacă  aş  încerca  să  cuprind 
întro  frază  lapidară  tendinţele  manifestate  în  toate 
ramurile  activităţii  omeneşti  din  secolul  trecut,  cred 
a  nu  fi  departe  de  adevăr  formulându-le  în  chipul 
următor:  credinţă  oarbă  în  posibilităţile  infinite  de 
evoluţie  ale  civilizaţiunii  umane  şi  a  fericirii  ei,  prin 
smulgerea  secretelor  naturii  şi  utilizarea  lor  pentru 
satisfacerea  exclusivă  a  nevoilor  de  ordin  material 
ale  individului  şi  ale  colectivităţii. 

Examinând  din  laturea  lor  pur  formală  progre¬ 
sele  realizate  în  urma  eforturilor  extraordinare  ale 
marilor  inventatori,  chimişti,  fiziciani,  filozofi  şi  so¬ 
ciologi,  ai  secolului  trecut,  ar  trebui  să  ajungem  la 
concluzia,  că  actualmente  lumea  întreagă  trebue  să 
fie  cuprinsă  de  o  neasemănată  bucurie  şi  să  fie  mai 
fericită  decât  acele  generaţiuni  din  trecutul  înde¬ 
părtat,  ce-au  lâncezit  în  timpurile  de  odinioară,  în¬ 
văluite  în  ignoranţă  şi  adâncă  amărăciune.  Cât  de 
mare  ar  fi,  spre  pildă,  surprinderea  şi  mirarea  ce-ar 
resimţi-o  un  Leibnitz,  un  Descartes  sau  un  Franklin , 
dacă  le-ar  fi  dată  posibilitatea  să  revină  pentru 
câteva  clipe  din  împărăţia  umbrelor  în  vârtejul  ame¬ 
ţitor  al  vieţii  moderne!  Contemplând  şi  admirând 
în  complexul  lor  luminoasele  progrese  realizate  pe 

toate  terenurile,  nenumăratele  şi  surprinzătoarele  in- 
venţiuni,  facilitatea  transporturilor  pe  uscat,  pe  apă 
şi  prin  aer,  viaţa  confortabilă  şi  plină  de  agremente 
rafinate...  copleşiţi  de  entuziasm,  dar  în  acelaş  timp 
şi  de  regrete,  moşnegii  filozofi  şi  oameni  ai  ştiinţei 
ar  exclama:  „Cât  de  fericite  pot  fi  generaţiunile 
acestea,  cărora  li  este  dat  să  profite  din  plin  de 
realizări  atât  de  grandioase,  şi  cât  de  mari  au  fost 
mizeria  şi  greutăţile  pe  cari  le-am  întimpinat  în  cursul 
vieţii  noastre  de  zbucium". 

Dacă  aceste  umbre  majestoase  ale  genialilor 
inventatori  şi  înţelepţi  de  odinioară  ar  avea  răb¬ 
darea  trebuincioasă  unor  investigaţiuni  şi  examinări 
meticuloase  şi  ar  coborî  privirea  în  adâncul  proble¬ 
melor  complicate  ale  vieţii  moderne,  sunt  convins 
că  din  multe  puncte  de  vedere  ar  manifesta  o  pro¬ 
fundă,  o  dureroasă  desamăgire!  Pretutindeni,  unde 
şi-ar  îndrepta  privirea  scrutătoare,  ar  avea  ocazi- 
unea  să  vadă  îngemănate,  alăturea  de  luxul  cel  mai 
exorbitant  şi  de  îmbelşugare,  cea  mai  sfâşietoare 
mizerie  şi  cea  mai  neagră  sărăcie;  ar  putea  con¬ 
stata  cu  tristeţă,  că  în  vecinătatea  palatelor  somptu¬ 
oase  şi  pline  de  alaiul  petrecerilor  şi  al  desfrâului 
se  înalţă,  în  aceeaşi  proporţie,  ameninţătoare,  zidurile 
sure  şi  taciturne  ale  temniţelor:  urechile  lor  ar  fi 
nevoite  să  asculte  în  mijlocul  ţipetului  strident  al 
automobilelor,  alergând  vertiginos,  gemetul  desnă- 
dăjduit  al  sărăcimei  bolnave,  flămânde  şi  fără  de 
adăpost. . . 

Realitatea  prezentându-se  în  forma  aceasta  bru¬ 
tală,  mă  întreb  cu  toată  seriozitatea,  dacă  în  general 
progresul  material  exclusiv  va  putea  vre-odată  să 
uşureze  povara  vieţii  de  pe  umerii  încovoiaţi  ai  ome¬ 
nirii  atât  de  nenorocite  şi  dacă  va  ajunge  vre-odată 
să  creeze  pe  pământ  acea  împărăţie  universală  a 
păcii  şi  armoniei,  pe  care  poeţii  şi  filozofii  antichităţii 
au  slăvit-o  în  imnuri  şi  au  proiectat-o,  sub  denumirea 
de  veacul  de  aur,  în  negura  acelui  trecut  legendar 
al  omenirii. 

Un  scriitor  francez,  dl  H.  Fievens-Gevaert  şi-a 
luat  acum  câţiva  ani  sarcina  să  studieze  cari  pot  fi 
adevăratele  cauze  ale  „tristeţii  contimporane",  precum 
şi  remediile  pentru  vindecarea  ei.  Lucrarea  se  nu¬ 
meşte  « La  Tristesse  contemporaine » [încercare  asupra 
marilor  curente  morale  şi  intelectuale  din  secolul 
XIX,  I  voi.  Alean,  Paris],  Autorul  acestui  studiu  ana¬ 
lizează  cu  un  simţ  critic  caustic  câteva  din  rătă¬ 
cirile  dureroase  ale  secolului  trecut.  Astfel,  în  primul 
capitol  al  cărţii  se  vorbeşte  despre  iluzia  ştiinţifică, 
arătând  cum  ştiinţa  a  înţeles  să  urmeze  credinţa, 
fără  a  fi  în  măsură  să  o  înlocuiască  cu  ceva  mai 
superior.  In  prezent  patimile  omeneşti,  pe  cari  odi¬ 
nioară  le  ţinea  strânse  în  frâu  credinţa,  sunt  lăsate 
în  voia  valurilor.  In  capitolul  al  doilea  se  arată  cât 
de  mult  sufere  lumea  modernă  din  cauza  lipsei  de 
iubire  şi  cum,  fiind  nevoită  prin  firea  lucrurilor  să-şi 
creeze  cu  orice  preţ  un  idol,  adecă  banul,  luându-şi 
ca  ideal  în  acelaşi  timp  satisfacerea  poftelor  celor 
mai  egoiste.  Pentru  ce-am  mai  căuta  în  definitiv  cau¬ 
zele  tristeţei  contemporane,  zice  autorul,  când  lumea 
se  lipseşte  chiar  şi  de  unicul  scop  al  vieţii :  copilul  ? 
Ştiinţa  pe  de  altă  parte  oprind  speculaţiunile  de 
ordin  metafizic:  filozofia,  care  ar  fi  trebuit  să  înlo¬ 
cuiască  religiunea,  a  pierdut  şi  ea  tot  prestigiul. 
Glasul  conştiinţei  amuţind  cu  desăvârşire,  în  suflete 
sa  coborît  pe  încetul  îndoiala  şi  scepticismul 

In  capitolul  al  treilea  autorul  arată  că  nici  ide¬ 
alul  democratic  modern,  culminând  în  cultul  banului 
şi  al  forţei,  nu  a  putut  spori  fericirea  omenirii  Fi¬ 
lozoful  Auguste  Comte  a  încercat  spre  pildă  să  fon¬ 
deze  o  nouă  „religiune  a  omenirii",  proclamând  în 
locul  cultului  divinităţii  cultul  eroilor  şi  al  omenirii 
zeificate.  Pe  de  altă  parte  filozoful  Friedrich 
Nietzsche  reclamă  libera  desfăşurare  a  tuturor  instinc¬ 
telor  şi  complecta  autonomie  a  individualităţii  con¬ 
siderând  de  cauză  a  decadenţei  timpurilor  noa¬ 
stre  slăbirea  instinctelor  primare  şi  brutale.  Idealul 
lui  Nietzsche  se  manifestează  în  dorinţa  sa  de  a 
întrona  forţa,  de  a  vieţui  energic,  punând  astfel  stă- 

pânire  pe  oameni  şi  pe  forţele  naturii,  şi  de  a  pă¬ 
răsi  apoi  viaţa  fără  păreri  de  rău  în  clipa  când  in¬ 
dividul  a  atins  apogeul  facultăţilor  sale. 

Iată  tot  atâtea  probleme  pe  cari  dl  H.  Fierens- 
Gevaert  le  pune  sub  microscopul  necruţător  al  cer¬ 
cetărilor  sale  minuţioase. 

Meditând  însumi  adese-ori  asupra  cauzelor  ace¬ 
stei  copleşitoare  tristeţi  universale  —  căci  bucuria 
adevărată  o  vedem  aşa  de  arareori  întipărită  pe 
feţele  generaţiunilor  de  astăzi  —  mi-am  adresat  în¬ 
trebarea  următoare:  oare  pentruce  nu  ni  este  dat 
să  vedem  pretutindeni  în  lume  întipărită  bucuria, 
bucuria  mare  şi  clocotitoare,  astăzi  când  cele  mai 
multe  popoare  şi-au  putut  în  fine  realiza,  în  urma 
unui  războiu  crâncen  dar  victorios,  idealurile  naţio¬ 
nale  şi  au  putut  obţine  şi  sub  raport  economic  şi 
financiar  avantagii  pe  cari  în  alte  împrejurări  nu 
le- ar  fi  putut  spera  nici  odată?  Făcând  chiar  ab¬ 
stracţiune  de  ţările  faţă  de  cari  soartea  armelor  a 
fost  potrivnică,  observ  cu  mirare,  că  mizeria  şi  su¬ 
ferinţele  s'au  încuibat  întro  formă  deosebit  de  în¬ 
grijorătoare  chiar  în  acele  ţări,  cari,  în  urma  marei 
biruinţe  finale,  au  putut  aglomera  cantităţi  imense 
de  aur  şi  spori  produsele  industriei  şi  ale  solului 
întro  proporţie  gigantică,  necunoscută  epocei  care 
a  precedat  războiul  mondial.  Sociologul  american 
tienvv  George  constată  cu  amărăciune,  în  lucrarea 
sa  celebră  întitulată  «Progres  şi  Pauperism »,  că  „aso- 
ciarea  sărăciei  cu  progresul  este  tocmai  marea 
enigmă  a  timpurilor  modeme  şi  că  atâta  timp  cât 
aglomerarea  de  bogăţii,  rezultând  în  urma  progre¬ 
sului  material  al  epocii  noastre,  nu  va  servi  pentru 
alt  scop  decât  spre  a  face  să  crească  neîntrerupt 
avuţiile  unora  şi  să  desvolte  luxul,  —  accentuând 
astfel  întro  formă  şi  mai  dureroasă  contrastul  între 
palatul  belşugului  şi  coliba  mizeriei,  —  progresul 
nu  poate  fi  real  şi  nu  va  dura.  Trebue  să  vină  re- 
acţiunea.  Turnul  se  clatină  din  temelii,  iar  fiecare 
etaj  ce  i  se  suprapune  nu  poate  contribui  la  altceva 
decât  la  apropierea  catastrofei  finale !  A  complecta. 

educaţia  unor  indivizi,  cari  sunt  apoi  condamnaţi  la 
sărăcie,  însemnează  a-i  face  îndărătnici ;  a  întemeia 
instituţiuni  politice  în  virtutea  cărora  toţi  oamenii 
sunt  sub  raport  teoretic  egali  întreolaltă,  însemnează 
a  încerca  să  aşezi  o  piramidă  cu  vârful  în  jos“. 
{Vezi:  Henry  George  „Progres  et  Pauvrete",  Paris, 
Alean,  pag.  8]. 

Fără  să  împărtăşesc  întru  toate  pesimismul  cre¬ 
dinţelor  celebrului  sociolog  american,  mă  găsesc 
totuşi  în  deplin  acord  cu  concepţiunea  sa,  că  pro¬ 
gresul  material,  atingând  numai  necesităţile  exteri¬ 
oare  şi  mecanice  ale  vieţii,  nu  va  împăca  nici  odată 
contradicţiunile  lumii  moderne  şi  nu  va  fi  în  măsură 
să  înlăture  adevăratele  cauze  ale  mizeriei  şi  tristeţii 
universale. 

Din  punct  de  vedere  politic  civilizaţiunea  şi 
progresul  material  al  veacului  al  XlX-lea  a  cul¬ 
minat  în  criza  din  anul  1914,  coincid ând  totodată  cu 
izbucnirea  conflictului  mondial.  Cumplita  vărsare  de 
sânge  na  putut  fi  împiedecată  nici  prin  tainicile  tra¬ 
tative  ale  diplomaţilor  de  carieră,  cu  păstrarea  ter¬ 
menilor  de  curtoazie  şi  a  celui  mai  deplin  secret 
profesional ;  nici  prin  întâlnirile  monarhilor  pe  bordul 
yachturîlor  elegante  în  mijlocul  freamătului  valurilor 
din  marea  Baltică;  nici  prin  crearea  acelui  com¬ 
plicat  aparat  şi  sistem  de  alianţe  ofensive  sau  de¬ 
fensive,  fie  că  purtau  numele  de  Puterile  Centrale 
sau  de  Antantă  Cordială..  Izbucnirea  conflictului 
mondial  a  însemnat  în  acelaş  timp  bancruta  ire¬ 
mediabilă  a  unui  întreg  sistem  politic,  ale  cărui 
origini  trebuiesc  căutate  în  rezultatele  materiale  du¬ 
bioase  ale  civilizaţiunii  din  jumătatea  a  doua  a  vea¬ 
cului  XIX,  având  repercusiuni  profunde,  sub  raport 
economic  şi  financiar,  în  viaţa  tuturor  statelor  din 
Europa. 

Experienţele  dureroase  resimţite  intens  de  toate 
popoarele  din  lumea  întreagă  în  cursul  teribilului 
măceL,  ce  a  costat  sângele  milioanelor  de  soldaţi 
necunoscuţi,  au  servit  de  lecţiune  severă  şi  de  în¬ 
văţăminte  preţioase  pentru  viitor.  Semnele  profetice 

ale  vremurilor  nouă  n’au  lipsit  să  se  manifesteze 
într’o  formă  care  ne  îndreptăţeşte  chiar  să  între¬ 
zărim,  într’un  viitor  mai  apropiat  sau  mai  îndepărtat, 
o  prefacere  radicală  pe  terenul  vieţii  politice,  precum 
şi  în  domeniul  relaţiunilor  economice  şi  financiare 
între  statele  Europei.  Sar  părea  că  o  rază  din  în¬ 
ţelepciunea  măreaţă  a  Sf.  Evanghelii  şi  a  iubirei 
creştineşti  sa  strecurat  pe  pământ,  pătrunzând  ini¬ 
mile  factorilor  cu  răspundere  şi  ale  conducătorilor 
politici  ai  tuturor  naţiunilor  civilizate,  în  momentul 
când,  sub  impulsiunea  unei  sublime  inspiraţiuni,  au 
hotărât  să  pună  temeliile  Societăţii  Naţiunilor,  acest 
admirabil  instrument  politic,  cultural  şi  social,  cu 
ajutorul  căruia  suntem  îndreptăţiţi  să  sperăm  că 
pericolul  isbucnirii  unor  nouă  conflicte  înarmate  între 
popoare  —  chiar  dacă  nu  va  dispare  cu  totul  — 
se  va  reduce  şi  se  va  atenua.  Această  ideie  a  îm¬ 
păcării  tuturor  diferendelor  cu  mijloace  pacifice,  în¬ 
trupată  într’o  salutară  instituţiune  a  umanităţii,  ne 
îndreptăţeşte  să  privim  cu  mai  mult  optimism  evo¬ 
luţia  evenimentelor  politice  şi  a  marilor  curente  so¬ 
ciale  din  prezent  şi  să  o  salutăm  ca  pe  un  augur 
vestitor  de  bine  pentru  omenirea  întreagă,  vrednică 
de  o  soartă  mai  senină!... 

Colaborarea  pacifică,  sub  acelaş  acoperemânt, 
între  reprezentanţii  politici  şi  diplomatici  ai  celor 
mai  multe  state  din  lumea  întreagă,  va  putea  să  tre¬ 
zească  şi  să  desvoalte,  în  sfârşit  aceea  atmosferă 
binecuvântată  de  confienţă  mutuală,  de  cordialitate, 
de  apropiere  şi  de  înţelegere  sinceră  între  naţiuni. 
Limitarea  armamentului  la  strictul  necesar,  garan¬ 
ţiile  în  contra  agresorilor,  recunoaşterea  faptului  că 
orice  ameninţare  de  războiu  este  o  chestiune  de 
ordin  internaţional,  angajamentul  luat  de  toate  statele 
semnatare  ale  pactului  fundamental  Societăţii  Naţi¬ 
unilor  în  sensul  că  nu  se  va  recurge  la  războiu  mai 
înainte  de  a  se  fi  încercat  să  se  ajungă  la  un  aran¬ 
jament  prin  exhauriarea  tuturor  mijloacelor  pacifice 
—  toate  aceste  principii  înscrise  pe  frontispiciul  pala¬ 
tului  dela  Geneva  sunt  în  acelaş  timp  tot  atâtea  mă- 

suri  defensive,  cu  caracter  preventiv,  în  contra  cum¬ 
plitului  flagel  al  războiului,  ce-a  bântuit  în  atâtea 
rânduri  continentul  Europei.  Ca  orice  acţiune  ome¬ 
nească,  supusă  imperfecţiunilor  inerente  naturii  umane 
şi  Societatea  Naţiunilor  este  încă  departe  de  a  putea 
coborî,  cu  mijloacele  ce-i  stau  astăzi  la  dispoziţie, 
idealul  măreţ  al  păcii  în  vâltoarea  realităţitor  terestre ! 
S’a  afirmat  şi  sa  repetat  de  nenumărate-ori  că  deri¬ 
ziunile  Consiliului  Societăţii  Naţiunilor  nu  pot  avea 
decât  o  valoare  relativă,  deoarece  acestei  institu- 
ţiuni  pacifice  i-ar  lipsi  forţa  coercitivă  necesară, 
găsindu-şi  expresiunea  obişnuită  în  organizarea  unei 
armate  internaţionale,  cu  ajutorul  căreia  să-şi  poată 
impune  voinţa  în  toate  împrejurările  şi  să  aplice 
sancţiunile  necesare. 

Experienţa  trecutului  ne-a  dovedit  însă  prea 
de  multeori,  că  nici  armatele  puternice,  dispunând 
de  un  perfect  şi  rafinat  armament,  nici  forţa  bra- 
chială  colectivă,  nici  instituţiunile  omeneşti  înteme¬ 
iate  numai  cu  ascuţişul  săbiei  şi  sprijinindu-se  numai 
pe  tăişul  ei,  n’au  fost  în  stare  să  dăinuiască.  Pacea 
pe  pământ  nu  se  va  înstăpâni,  definitivă  şi  labo¬ 
rioasă,  până  în  momentul  când,  sfărmând  cercul 
strâmt  al  progresului  material,  triumful  iubirei  sincere, 
binevoitoare,  fără  de  rezerve,  nu-şi  va  putea  serba 
suprema  Victorie,  iar  împărăţia  egoismului  nu  va 
dispărea...  Dupăce  apostolul  Pavel  înalţă  iubirei  acel 
minunat  imn  din  cuprinsul  capitolului  al  13-lea  din 
prima  sa  scrisoare  către  Corinteni,  acelei  iubiri  su¬ 
blime  şi  mai  presus  de  fire,  fără  de  care  nu  se 
poate  face  nimic,  ţine  să  completeze  gândirea  exta¬ 
tică  cu  următoarele  cuvinte:  „zar  când  va  veni  de¬ 
săvârşirea,  atunci  nedesăvârşirea  va  dispărea “.  Pa¬ 
cea,  care  e  expresiunea  unică  a  acestei  desăvârşiri 
finale,  este  în  primul  rând  un  factor  de  ordin  pur 
moral,  este  corolarul  iubirii  apostolice ;  ea  este  smulsă 
din  împărăţia  valorilor  spirituale  eterne,  aşa  precum 
a  văzut  această  problemă  însuşi  Mântuitorul  în 
momentul  când  s’a  adresat  apostolilor  cu  cuvintele: 
Pacea  mea  o  dau  vouă!...  Pacea  este  rezultată 

unor  îndelungate  renunţări  şi  a  educaţiei  neîntrerupte, 
sistematice,  a  voinţei  cătră  desăvârşire,  către  ideal; 
pacea  adevărată  nu  o  pot  înfăptui  nici  armatele  şi 
nici  tribunalele  de  arbitraj...  Domnul  Aristide  Briand, 
în  căutarea  unei  formule  convingătoare  care  să  ex¬ 
prime  mai  pregnant  şi  mai  norocos  strigătul  după 
pace  al  omenirei,  a  făcut  pendentă  desanparea  ge¬ 
nerală  a  popoarelor  şi  colaborarea  lor  fecundă  pentru 
progresul  culturei  de  o  premergătoare  dezarmare 
morală...  Dar  această  formulă  a  dezarmării  mo¬ 
rale  ar  fi  găsit-o  cu  uşurinţă  toţi  conducătorii  poli¬ 
tici  ai  statelor  din  toate  timpurile  desfăşurată  cu 
limpezime  pe  paginile  Sfintei  Evanghelii,  exprimând, 
fără  de  nici  un  balast  de  împodobiri  retorice  ade¬ 
vărul  etern  şi  integral:  « Căutaţi  mai  întăiu  împă¬ 
răţia  lui  Dumnezeu  şi  toate  celelalte  se  vor  adăoga 
vouă».  Interpretarea  justă,  punerea  în  practică  şi 
urmărirea  cu  neîntreruptă  stăruinţă  a  acestui  prin¬ 
cipiu  al  filozofiei  creştine,  ar  face  cu  totul  superfluă 
încheierea  nenumăratelor  convenţiuni  de  arbitraj  şi  de 
eonciliaţiune,  cu  acea  observare  riguroasă  a  subtilelor 
consideraţiuni  din  domeniul  Dreptului  Internaţional. 
Abia  numai  în  lumina  principiilor  absolute  ale  Evan- 
geliei,  —  puse  în  lucrare  în  viaţa  politică  a  statelor  şi  în 
relaţiunile  lor  internaţionale,  —  visurile  pacifiste  ale 
marilor  vizionari  şi  poeţi  ai  păcii  se  vor  schimba,  în 
sfârşit,  în  realităţi,  îmbrăcând  forme  pozitive  şi 
practice !  Iar  lucrul  acesta  l-a  înţeles,  se  pare,  atât 
de  bine  domnul  Aristide  Briand  şi  l-a  exprimat  cu 
atâta  claritate  şi  forţă  în  momentul  când  a  crezut 
că  este  necesar  să  pună  în  funcţie  realizarea  păcii 
generale  între  naţiuni,  de  dezarmarea  morală. 
Această  dezarmare  de  ordin  spiritual  însemnează 
însă  renunţare  complectă  la  egoism,  la  forţă;  în¬ 
semnează  bunătate,  sinceritate  perfectă,  iubire  şi 
sacrificiu!  Dacă  Societatea  Naţiunilor  şi  reprezen¬ 
tanţii  politici  ai  statelor,  în  relaţiunile  lor  cu  caracter 
internaţional,  vor  înţelege  să  se  inspire  numai  din 
astfel  de  principii,  palatul  dela  Geneva  se  va  ase¬ 
măna  cu  drept  cuvânt  acelei  case  legendare,  zidită 

pe  temelii  de  stâncă,  pe  care  nici  vânturile  egois¬ 
mului  şi  nici  loviturile  furioase  ale  valurilor  mate¬ 
rialismului  nu  o  vor  putea  dărâmat. 

Pentru  acest  motiv  prezintă  un  deosebit  şi  ge¬ 
neral  interes  urmărirea  atentă  a  năzuinţelor  paci¬ 
fiste  din  ultimii  ani  ale  ţărilor  din  Occident,  ce  şi-au 
găsit  expresiunea  lor  cea  mai  caracteristică  şi  mai 
pozitivă  în  semnarea  pactului  Kellog — Briand,  în 
baza  căruia  statele  semnatare  se  obligă  solemn  să 
elimineze  războiul  ca  instrument  de  politică  naţională 
la  aplanarea  tuturor  diferendelor  şi  conflictelor.  In 
forma  aceasta,  în  etape  cu  caracter  ascendent  şi 
fără  de  întrerupere,  ideea  concilierii  popoarelor  şi 
înstăpânirea  păcii  progresează  şi  îşi  face  drum 
printre  atâtea  primejdii  şi,  asemănându-se  corăbiei 
bântuite  de  furtună  şi  în  luptă  cu  uriaşe  valuri  po¬ 
trivnice,  se  apropie  majestos  către  limanul  reali¬ 
zărilor...  Un  lucru  început  este  pe  jumătate  ca  şi 
terminat,  spune  proverbul.  Societatea  Naţiunilor  a 
însemnat  începutul,  însemnează  încă  şi  în  prezent 
aceea  primă  jumătate  a  lucrării  de  care  aminteşte 
înţelepciunea  proverbului,  iar  convenţiunile  de  ar¬ 
bitraj  şi  de  conciliaţiune,  cu  utilizarea  tuturor  mij¬ 
loacelor  pacifice,  prin  bazele  începutului  celei  de  a 
doua  părţi  a  grandioasei,  monumentalei  lucrări  de 
înfrăţire  a  umanităţii.  Dela  această  realizare  şi  până 
la  înfăptuirea  Statelor-Unite  ale  Europei  şi  efectuarea 
dezarmării  generale  mai  este  abia  încă  un  pas.  Şi 
cine  poate  să  prevadă,  dacă,  în  veacul  acesta  al 
tuturor  surprizelor,  nu  este  rezervată  chiar  genera- 
ţiunilor  din  prezent  sarcina  să  pună  la  punct  şi 
această  măreaţă  realizare  ?  Sub  acest  raport  cuvintele 
rostite  de  domnul  Aristide  Briand  cu  prilejul  intrării 
Germaniei  ca  membru  al  Societăţii  Naţiunilor,  în 
ziua  de  10  Septemvrie  1926,  al  căror  ecou  a  răsunat 
puternic  în  lumea  întreagă,  au  semnificarea  unui 
adevărat  simbol:  „nu  este  oare  o  privelişte  recon¬ 
fortantă  faptul,  că  abia  la  câţiva  ani  după  cel  mai 
îngrozitor  dintre  toate  războaiele,  aceleaşi  naţiuni 
cari  s’au  ciocnit  cu  atâta  cruzime  se  pot  întâlni  la 

această  şedinţă  ca  să-şi  comunice  reciproc  voinţa 
lor  comună  de  a  colabora  la  opera  păcii  universale  ? 
Pacea  însemnează  pentru  Germania  şi  Franţa  înce¬ 
tarea  ciocnirilor  sângeroase  cu  cari  s’au  pătat  în 
trecut  paginile  istoriei.  Intre  nois’a  sfârşit  războiul ; 
a  dispărut  pentru  totdeauna  vălurile  lungi  de  doliu 
pentru  suferinţe,  cari  nu  vor  putea  fi  mângâiate  nici¬ 
odată.  De-acum  înainte  toate  diferendele  noastre  le 
vom  aranja  prin  procedee  pacifice.  înapoi  cu  puştile, 
mitralierele  şi  cu  tunurile!  Faceţi  loc  conciliaţiunii, 
arbitrajului  şi  păcii !  Prestigiul  unei  ţări  nu  poate 
creşte  în  faţa  istoriei  numai  prin  eroismul  soldaţilor 
de  pe  câmpurile  de  luptă,  ci  sporeşte  cel  puţin  tot 
în  aceiaş  măsură  prin  apărarea  intereselor  sale  şi 
consacrarea  lor  definitivă  prin  Dreptate!11... 

La  12  Ianuarie  1928,  la  sfârşitul  sesiunei  a  6-a 
a  Societăţii  Naţiunilor,  comitetul  de  conducere  al 
Conferenţei  internaţionale  a  mutilaţilor  şi  foştilor 
combatanţi,  se  prezentă  în  faţa  dlui  Aristide  Briand 
spre  a-i  face  cunoscute  sentimentele  sale  de  alipire 
către  Societatea  Naţiunilor  şi  a  lucrărilor  săvârşite 
la  conferenţa  dela  Locarno.  Iată  cum  actualul  mi¬ 
nistru  francez  al  afacerilor  străine  descrie  însuşi 
această  întâlnire : 

„Printre  acei  oameni  tineri,  cari  nici  unul  nu 
era  intact,  toţi  purtând  întipărite  pe  corpul  lor  ur¬ 
mele  îngrozitoarelor  răni  pricinuite  de  războiu,  unul 
dintre  ei,  un  austriac,  cu  privirea  pierdută,  cu  ochii 
lipsiţi  de  strălucire  şi  de  viaţă,  fără  de  braţe,  cu 
mersul  greoiu,  se  apropiă  de  mine  şi  cu  vocea  tre¬ 
murând  de  emoţie  mi-a  adresat  cuvintele  următoare : 
„Domnul  meu,  nu  permiteţi  nimănui  să  vă  oprească 
în  lucrarea  D-Voastră!  Suntem  cu  toţii  5  milioane 
de  mutilaţi  In  numele  lor,  ale  tuturora,  eu,  orb  şi 
fără  de  braţe,  având  tot  dreptul  să  vorbesc,  iată  ce 
vă  rog:  continuaţi!  continuaţi!  Inimile  noastre  sunt 
alăturea  de  D-Voastră !“ ... 

Din  acest  strigăt  de  desnădejde  al  marelui  mu¬ 
tilat  dela  Geneva  se  desprinde  glasul  puternic  al 
întregei  umanităţi,  izbucnind  din  adâncul  unei  inimi 

profund  rănite,  ale  cărei  răni  nu  se  pot  vindeca  şi 
care,  pentru  acest  scop,  are  nevoie  absolută  de  în¬ 
delungatele  şi  neprecupeţitele  binefaceri  ale  păcii. 
Iar  ecoul  acestui  ţipet  de  durere,  care  a  răsunat  la 
Geneva,  nu  va  rămâne  glasul  celuice  strigă  în  pu¬ 
stie.  El  va  creşte,  se  va  multiplica  însutit  şi  înmiit, 
va  trezi  din  somnolenţă  conştiinţele  milioanelor  de 
oameni,  va  schimba  ritmul  pulsaţiilor  lumei  întregi, 
pentru  pregătirea  revelaţiunii  supreme  a  idealului 
de  pace  şi  de  adevăr.  La  această  operă,  care  re¬ 
clamă  imense  sacrificii,  nici  un  stat  nu  va  lipsi  să 
nu  contribue  cu  maximul  efortului  şi  cu  cele  mai 
nobile  energii  creatoare.  Iar  în  ziua  cea  mare,  când 
progresul  omenirii  va  primi  botezul  de  sânge  al  în¬ 
drumării  sale  pe  calea  adevărului  şi  a  spiritului, 
împărăţia  păcii,  care  este  totodată  şi  aceea  a  lui 
Dumnezeu,  îşi  va  înălţa  turnurile  sclipitoare  în  mij¬ 
locul  realităţilor  vieţii.... 

Bucureşti,  6  Decemvrie  1929. 

Dr.  ION  BROŞU, 

Consilier  de  Legaţiune. 

SFINTELE  MĂNĂSTIRI  IN 
SLUJBA  MISIONARISMULUI. 


Problema  misionară  se  ridică  tot  mai  mult  pe 
întâiul  plan  al  preocupărilor  Bisericii  noastre.  De  o 
parte  se  impune  pentru  săltarea  prestigiului  ei,  pe 
urma  poziţiei  ei  de  „Biserică  dominantă"  între  ce¬ 
lelalte  confesiuni,  cu  cari  trăim  împreună.  Iară  de 
altă  parte  o  activitate  bisericească,  cu  caracter  pro¬ 
nunţat  misionar,  e  solicitată  de  cerinţele  sufleteşti 
ale  credincioşilor. 

Biserica  „dominantă"  trebue  să-şi  pună  în  evi¬ 
denţă  strălucitoare  adevărul  învăţăturii  sale  orto¬ 
doxe,  în  toată  curăţenia,  frumuseţea  şi  puterea  lui 
mântuitoare.  Să  resfire  nedumeririle,  ce  ar  putea 
încolţi  în  suflete  mai  slabe,  pe  urma  intensei  pro¬ 
pagande,  pe  care  o  încearcă  catolicismul,  chiar  cu 
ajutorul  fraţilor  de  sânge  românesc  şi  pe  urma  în¬ 
drăzneţei  acţiuni  de  destrămare  sufletească,  pe  care 
o  întreprind  sectele ,  icuite  şi  în  ţarina  ortodoxiei 
noastre  româneşti.  Ideile  preconcepute  trebuesc  ri¬ 
sipite  şi  atacurile  respinse  cu  înţelepciune,  iar  iz¬ 
voarele  harurilor  mântuitoare  ale  ortodoxiei  răsă¬ 
ritene  să  fie  desfundate,  ca  să-şi  reverse  apa  lor 
vie,  ca  un  şuvoiu  menit  să  fructifice  lanurile  întinse 
ale  poporului  românesc,  înviorând  inimile  şi  apro- 
piindu-le  de  Hristos,  ca  să-şi  poată  lucra  mântuirea. 

Misionarismul  Bisericii  trebue  să  trezească  con¬ 
ştiinţele  lâncezite;  să  mişte  şi  învioreze  simţirile; 
să  întărească  credinţa;  să  îndrume  viaţa  ortodoxă 
pe  cărările  luminate  de  Evanghelie;  să  adâncească 
şi  întărească  concepţiile  de  viaţă  în  duh  religios  şi 

să  sprijinească  năzuinţa  spre  desăvârşire;  să  înfrâ¬ 
neze  patimile  şi  să  stârpească  păcatul,  sădind  în 
locul  lor,  dreptatea  şi  iubirea  de  Dumnezeu  şi  de 
oameni. 

Ortodoxismul  nostru  trebue  să-şi  scoată  din  nou 
în  văzul  lumii  şi  în  folosul  oamenilor  dragostea 
evanghelică,  din  care  se  inspiră,  spre  a  se  afirma 
în  fapte  de  milostivire,  incorporându-se  în  instituţii 
de  cavitate  creştină. 

Acest  misionarism  al  Bisericii  nu  poate  fi  sus¬ 
ţinut  cu  destui  sorţi  de  izbândă,  fără  un  monahism 
select  şi  cult  O  Biserică  fără  monahism  e  sortită 
lânceziră  Oricât  de  râvnitori  şi  destoinici  s’ar  do¬ 
vedi  preoţii  de  mir,  ei  nu  pot  alcătui  o  armată  lup¬ 
tătoare,  care  să  poată  fi  aruncată  pe  frontul  sufle¬ 
tesc  al  oamenilor,  oricând  şi  oriunde  cere  trebuinţa 
pentru  a  birui  împărăţia  lui  Hristos  în  lume.  Ei  nu 
se  vor  putea  devota  pe  de-antregul  nici  problemei 
misionare,  pentrucă  sunt  ţinuţi  în  legăturile  parohiei, 
ale  catedrei,  ori  ale  slujbei  lor  administrative  şi  ale  grijei 
de  familiile  lor.  Numai  prin  eforturi  deosebite  şi 
incidental  vor  putea  îmbrăţişa  problema  misionară 
în  largul  cuprins  al  sfintei  noastre  Biserici,  aşa  cum 
o  impun  vremile  de  acum  şi  necesităţile  sufleteşti 
ale  credincioşilor. 

Fiecare  preot  este  un  misionar  între  fiii  săi  su¬ 
fleteşti  şi  chiar  printre  cei  de  altă  credinţă,  din  cu¬ 
prinsul  enoriei  sale.  Dar  misionarismul  lui  se  des¬ 
făşoară  în  cadrele  preocupărilor  pastorale,  atât  de 
multe  şi  cu  atâtea  cerinţe,  încât  adeseori  întrec  pu¬ 
terile  unui  om. 

Se  va  zice  însă :  ce  poate  ajuta  monahismul  no¬ 
stru,  în  starea  lui  de  acum?  Şi  eu  îmi  dau  seama 
de  îndrăzneala,  pe  care  o  am,  să-i  cer  un  loc  în  ca¬ 
drele  misionarismului  religios. 

Mai  întâi  aş  vrea  tocmai  prin  aceasta  să  atrag 
atenţiunea  Înalţilor  ocârmuitori  ai  Bisericii  noastre 
cari  au  în  mână  soarta  mănăstirilor,  că  este  o  ne¬ 
voie  arzătoare  să-şi  pună  sufletul  pentru  restaurarea 

vechei  faime,  pe  care  o  au  sfintele  lăcaşuri  în  tra¬ 
diţia  şi  viaţa  neamului  şi  îndeosebi  pentru  ridicarea 
culturală  şi  pregătirea  teologică  a  monahilor. 

Apoi,  voiu  încerca  să  arăt  că  şi  aşa  cum  simt 
sfintele  noastre  mănăstiri  sărăcite  şi  dărăpănate  cu 
monahi  smeriţi  şi  neînvăţaţi,  dispreţuiţi  de  lume  şi 
lăsaţi  de  capul  lor,  totuşi  ar  putea  fi  incadrate  cu 
mare  folos  în  susţinerea  şi  slujirea  misionarismului 
religios. 

Cu  smeritele  mele  puteri  şi  cu  neînsemnatul 
sprijin  al  personalului  mănăstiresc,  aşa  de  redus, 
dar  cu  ajutorul  foarte  preţios  al  preoţimii  înţelegă¬ 
toare  din  eparhia  Aradului  şi  adeseori  cu  concursul 
simţit  al  prietenilor,  preoţi  de  mir,  din  alte  eparhii, 
am  izbutit  să  ridic  la  valoare  însemnată  în  lucrul 
misionar  pelerinajele ,  obicinuite  acum  la  sf.  mănă¬ 
stire  Bodrog,  la  toate  praznicele  de  toamnă,  dela 
Schimbarea  la  faţă  până  la  înălţarea  sfintei  Cruci, 
în  fiecare  an. 

La  aceste  sărbători,  şi  mai  ales  la  Adormirea 
Maicii  Domnului,  se  adună  aici  peste  10.000  de  cre¬ 
ştini  din  Ardeal,  din  Maramurăş,  din  Bihor  şi  dela 
Severin,  nu  numai  din  eparhia  Aradului.  —  La  mi¬ 
siunile  religioase,  ce  se  organizează  pe  câte  3 — 4 
zile,  se  spovedesc  şi  se  cuminecă  în  decursul  anului 
4 — 5000  de  pelerini,  dupăce  îşi  frâng  inimile  şi-şi 
trezesc  căinţa  pentru  păcate,  asistând  la  slujbele 
sfinte  şi  la  predicile,  cari  întregesc  fiecare  slujbă  şi 
mai  ales,  parcurgând  „ drumul  crucii cu  meditaţii, 
la  fiecare  popas,  dela  curtea  lui  Filat  şi  până  la  pu¬ 
nerea  în  mormânt  a  Domnului. 

An  de  an  sporeşte  şi  numărul  intelectualilor, 
cari  participă  la  aceste  misiuni.  Iar  în  Duminecile 
şi  sărbătorile  de  primăvară  vin  la  închinare  grupuri 
de  elevi  şi  eleve  dela  şcoalele  secundare  şi  normale 
din  cele  două  oraşe :  Arad  şi  Timişoara,  conduse  de 
profesori  şi  profesoare. 

O  slujbă  ascultată  într’o  mănăstire,  un  cuvânt 
de  evanghelizare  auzit  aici  şi  o  zi  petrecută  în  at- 

mosfera  de  pietate  a  sfântului  lăcaş,  mişcă  adânc 
inimile,  trezeşte  conştiinţele  şi  îndeamnă  la  recule¬ 
gere  sufletească,  lăsând  impresii  cari  îşi  păstrează 
amintirea  şi  dupăce  pelerinii  se  întorc  la  îndeletni¬ 
cirile  lor.  Mulţi  rămân  legaţi  sufleteşte  de  mănăstire 
şi  revin,  în  clipe  de  încercare  ale  sorţii  şi  în  zile 
când  simt  nevoia  unei  concentrări  spirituale,  aprind 
o  lumânare  şi-şi  pleacă  genunchii  în  rugăciune  tai¬ 
nică  la  icoana  Maicii  Domnului,  în  liniştea  sumbră 
a  bisericii  mănăstireşti... 

Valoarea  morală,  pentru  viaţa  socială,  a  acestor 
acte  de  pietate  şi  de  înviorare  duhovnicească  o  poate 
evalua  numai  celce  sa  făcut  părtaş  de  ele.  Mărturie 
poate  da  despre  aceasta  şi  preoţimea  celor  vre-o 
două  eparhii  din  Vechiul  regat,  unde  s’a  introdus 
cu  înţeleaptă  prevedere  „săptămâna  de  retragere1' 
pentru  deprinderi  duhovniceşti .  Căci  binefacerile  cli¬ 
pelor  petrecute  în  umbra  unei  sfinte  mănăstiri  nu 
întârzie  să  se  reverse  şi  asupra  altora,  a  celor  cu 
cari  venim  în  atingere. 

Această  operă  de  slujire  a  misionarismului  o 
pot  îndeplini  toate  mănăstirile  ortodoxe  din  Ţară, 
fără  mare  greutate,  şi  aşa,  în  starea  în  care  se  află 
şi  cu  mijloacele  de  cari  dispun.  Monahi  pentru  să¬ 
vârşirea  sfintelor  slujbe  au,  iar  în  propoveduirea 
cuvântului  de  mântuire  pot  fi  ajutate  până  la  vre¬ 
muri  mai  bune,  în  primul  rând,  de  către  călugării 
cu  pregătire  teologică,  de  călugării  cărturari,  orân¬ 
duiţi  în  diferite  slujbe  bisericeşti,  pe  la  centrele  epar¬ 
hiale  şi  la  institutele  de  învăţământ. 

Asemenea  pot  da  mână  de  ajutor  preoţii  de 
mir.  „Misionarul  eparhial"  cuprinzând  în  preocupă¬ 
rile  sale  şi  sfintele  mănăstiri,  ca  mijloace  de  acţiune 
misionară  pozitivă,  îşi  poate  asocia  o  echipă  de  pre¬ 
dicatori  dintre  preoţii  de  mir  destoinici,  şi  poate 
orienta  pe  duhovnicii  mănăstirii  cum  să  urmeze  la 
mărturisirea  pelerinilor  mireni,  pentruca  să  se  poată 
organiza  sistematic,  cu  plan  şi  cu  bun  succes  mi¬ 
siunii  religioase,  în  fiecare  mănăstire  din  eparhie; 
nu  numai  în  cele  cu  frumoase  tradiţii  istorice  din 

Vechiul  regat,  Basarabia  şi  Bucovina,  ci  şi  aici,  la 
noi,  oriunde  este  un  început  de  organizare  mănă¬ 
stirească. 

Un  singur  lucru  se  cere  mănăstirilor,  tuturor  mă¬ 
năstirilor,  ca  să  poată  deveni  centre  misionare  şi 
focare  de  apostolat  religios:  să- şi  rânduiască  viaţa 
lăuntrică,  ca  să  nu  dea  pricină  de  sminteală  celorce 
le  vizitează,  ci  să  fie  organizme  vii,  de  viaţă  pil¬ 
duitoare,  ca  religiositate  şi  morală.  Aşa  cum  sunt 
azi,  lăsate  în  grija  sorţii  şi  a  întâmplării,  ori  prefă¬ 
cute  în  „locuri  de  vilegiatură"  şi  de  distracţii,  în  se¬ 
zonul  de  vară,  mănăstirile  noastre  de  maice  şi  de 
monahi  nu-şi  mai  pot  păstra  prestigiul  religios,  ca 
tot  atâtea  aşezăminte  de  desăvârşire  personală, 
printro  viaţă  contemplativă,  de  renunţare,  de  rugă¬ 
ciune  şi  de  cucernicie. 

Religiositatea  şi  moralitatea  mai  desăvârşită,  la 
care  obligă  votul  călugăresc,  nu  e  legată  de  o  anume 
cultură  mai  avansată  a  monahilor.  Şi  pelerinii  nici 
nu  caută  aceasta.  De  sigur  cultura  superioară  şi 
destoinicia  aleasă  a  monahismului  nostru,  când  le-ar 
avea,  ar  aduce  mari  foloase  Bisericii  şi  neamului 
Dar  trebuesc  puse  în  valoare  şi  chemate  la  lucru 
elementele  selecţionate,  dintre  câţi  şi  cum  sunt  azi 
prin  mănăstiri,  pentrucă  pornită  odată  iniţiativa. 
Domnul  nu  va  întârzia  să-şi  osebească  tot  mai  mulţi 
slujitori  ai  operei  Sale  mântuitoare  în  lume. 

In  starea  actuală  nu  ne  putem  gândi  la  instituţii 
de  cultură  şi  educaţie  în  cadrele  mănăstirilor  noastre 
după  modelul  de  lucrare  a  monahismului  apusean. 
Dar  o  a  doua  problemă  misionară  s’ar  putea  totuşi 
realiza  în  cuprinsul  acestor  sfinte  lăcaşuri:  crearea 
unor  aşezăminte  de  binefacere  creştină,  pentru  ocro¬ 
tirea  celor  năpăstuiţi  de  soarte,  azile  de  bătrâni, 
spitale  pentru  bolnavi,  azile  pentru  beţivi,  cari,  în 
izolarea  unei  mănăstiri,  departe  de  lume,  de  ispitele 
şi  răul  el  ar  putea  fi  orânduite  chiar  cu  mai  mult 
succes,  decât  în  mijlocul  oraşelor.  Multe  din  sfintele 
noastre  mănăstiri  au  clădiri  ce  stau  nelocuite  şi  ar 
putea  fi  întrebuinţate  în  acest  scop.  Şi  în  slujba 

acestor  aşezăminte  de  caritate  ar  putea  fi  întrebuinţat 
cu  folos  personalul  mănăstiresc,  care  s’ar  adapta 
tot  aşa  de  uşor,  cum  se  petrece  lucrul  cu  flăcăii 
noştri  dela  ţară,  cărora  în  armată  li  se  încredinţează 
felurite  îndeletniciri,  pe  cari  le  îndeplinesc  cu  multă 
isteţime.  Alături  de  lucrul  cu  braţele  şi  de  frumoa¬ 
sele  produse  ieşite  din  atelierele  mănăstireşti,  dra¬ 
gostea  creştină  şi-ar  da  rodurile  sale  în  fapte  ale 
milei  trupeşti  şi  sufleteşti. 

Iată  două  laturi  ale  problemei  misionare,  pe 
care  ar  putea-o  servi  sfintele  noastre  mănăstiri  prin 
misiunile  religioase  şi  prin  instituţiile  de  caritate 
creştină.  îndeplinesc  ele  şi  azi  lucrul  Domnului  în 
lume.  Căci  dacă  n’ar  avea  alt  merit  decât  al  rugă¬ 
ciunii  stăruitoare  şi  neîntrerupte,  pentru  toţi  şi  pentru 
toate,  —  în  vremea  când  lumea  a  uitat  să  se  mai 
roage,  şi  totuşi  ar  avea  dreptul  la  mai  multă  pre¬ 
ţuire,  decât  se  învrednicesc.  Dar  câtă  mângâiere 
şi  întărire  nu  revarsă  mănăstirea  în  sufletele  sfă- 
rojite  de  arşiţa  vieţii,  şi  numai  cu  prilejul  hramurilor 
obicinuite!  Câţi  trecători  flămânzi  nu  se  satură  şi  ei 
din  foarte  simpla  hrană  a  călugărilor  şi  câţi  monahi 
bătrâni  şi  neputincioşi  nu-şi  ţin  zilele  în  adăpostul 
mănăstirii. 

Dar  orânduite  cu  sistem  misiunile  religioase 
pentru  popor  la  mănăstiri  şi  organizându-se  aşeză¬ 
minte  de  caritate,  după  norme  recunoscute  de  viaţa 
socială,  ar  avea  darul  să  ridice  prestigiul  mănăsti¬ 
rilor  în  preţuirea  publică  şi  n’ar  întârzia  desigur  nici 
sprijinul  moral  şi  material  al  societăţii  şi  al  Statului 
pentru  realizarea  unor  opere  folositoare. 

Arhim.  POLICAR?  MORUŞCA. 

P.  S.  La  praznicul  de  împlinire  a  20  de  ani 
de  viaţă  a  „Revistei  Teologice1',  la  vatra  căreia  am 
ţinut  şi  eu,  o  vreme,  focul  aprins,  —  aduc  prinos  de 
închinare  acest  capitol  din  slujba  mea  de  acum. 

Arhim,  P. 

DAR  UN  LUCRU  TREBUEŞTE... 

—  IN  LEGĂTURĂ  CU  REFORMA  ÎNVĂŢĂMÂNTULUI  TEOLOGIC.  — 

Dela  unirea  noastră  naţională  încoace,  una  dintre 
problemele  cari  sau  menţinut  aproape  necontenit 
la  ordinea  zilei  a  fost  problema  reformei  învăţă¬ 
mântului  teologic  ortodox.  [La  Uniţi  o  astfel  de  pro¬ 
blemă  nu  s’a  pus !]  întrebarea  aceasta  sa  agitat  mai 
cu  seamă  în  Transilvania,  unde  vechile  seminarii 
teologice  au  fost  găsite  insuficiente  şi  desvoltate  la 
gradul  de  Academii,  ataşându-li-se,  într’un  anumit 
caz,  un  „seminar  de  vocaţiune".  Dar  nici  acest  aran¬ 
jament  nu  s’a  părut  satisfăcător  şi  s’a  cerut  crearea 
unei  Facultăţi  teologice,  pe  lângă  Universitatea  din 
Cluj. 

Problema  s’a  discutat  mult  şi  în  Basarabia,  unde 
vechile  „şcoli  duhovniceşti",  au  fost  înlocuite  cu  Se- 
minarii,  după  tipul  din  Vechiul  Regat,  şi  unde  s’a 
creat  o  Facultate  teologică,  la  Chişinău,  pendentă 
de  Universitatea  din  Iaşi. 

In  Vechiul  Regat  problema  s’a  discutat  în  le¬ 
gătură  cu  caracterul  de  Academie  sau  Facultate,  al 
ramului  superior  teologic,  fără  ca  ea  să  fi  ajuns  la 
cristalizare  definitivă. 

Toate  discuţiile  care  au  avut  loc,  fie  în  comi- 
siunea  Sf.  Sinod,  fie  la  Ministerul  Cultelor,  fie  în 
congrese,  fie  în  presă,  s’au  ocupat,  după  cât  mi  se 
pare  mie,  numai  de  două  laturi  ale  problemei  şi 
anume  de  stabilirea  tipului  de  şcoli  teologice  [Se¬ 
minarii,  Academii,  Facultăţi]  şi  de  fixarea  programei 
de  învăţământ,  Se  pare  că  cei  chemaţi  sunt  de  con¬ 
vingerea  că  prin  norocoasa  rezolvire  a  acestor  două 

întrebări,  marea  chestiune  a  educaţiei  clerului  îşi 
va  găsi  soluţiunea  mult  aşteptată. 

Dacă  memoria  nu  mă  înşală,  nici  unul  din  pro¬ 
iectele  care  s’au  făcut  na  plecat  dela  punctul  de 
vedere,  că  în  reforma,  a  cărei  imperioasă  necesitate 
se  simte,  rolul  principal  nu-i  revine  nici  tipului  de 
şcoală,  nici  programei  de  învăţământ,  ci  educaţiei 
pentru  apostolat.  învăţământul  este,  pur  şi  simplu, 
un  mijloc  în  serviciul  acestei  educaţii,  care,  dacă 
vom  fi  sinceri,  trebue  să  recunoaştem  că  a  lipsit  şi 
lipseşte  şi  astăzi,  într’o  măsură  ce  inspiră  cele  mai 
mari  îngrijorări  pentru  viitor. 

Aici  e  axa  principală :  în  organizarea  educaţiei 
clerului  in  vederea  misiunii  lui  spirituale . 

Dacă  cei  ce  se  ocupă  de  reformă  nu  vor  înţe¬ 
lege  acest  lucru  şi  vor  schimba,  pur  şi  simplu  o 
formă  veche  cu  una  nouă,  fără  să  dea  duh  nou  pe- 
pinierilor  în  care  se  cresc  viitorii  preoţi,  reforma  lor 
va  fi  zadarnică;  lucrarea  lor  va  fi  ca  a  Martei,  că¬ 
reia  Hristos  i-a  adus  aminte,  că,  în  afară  de  cele 
multe  şi  trecătoare,  pentru  care  se  trudeşte,  mai 
trebueşte  un  lucru... 

ONISIFOR  GHIBU. 

profesor  ia  universitatea  din  Cluj. 


DIN  VALEA  RELATIVITĂŢII 
SPRE  CULMILE  ABSOLUTULUI'1 

E  seară  de  Maiu.  Linişte  adâncă  şi  tainică  pace 
se  coboară  pe  pământ.  Natura  toată  gata  este  să 
se  culce,  în  timp  ce  noaptea,  în  mers  uşor,  blând  şi 
dulce,  îmbrăţişează  tot  mai  mult  acuma  zarea,  des- 
fâşurându-şi  cu  maiestate  mantia  neagră  săgetată 
de  luminile  bolţii  înstelate. 

Sa  potolit  dar  viaţa  lumii,  nimic  nu  mai  mişcă, 
totul  tace,  totul  doarme,  totul  întru  odihnă  se  gă¬ 
seşte,  iar  Cosmos-ul  străfulgerat  pare  de  fiorii  infi¬ 
nitului... 

Şi  în  acest  cadru  de  impresionantă  măreţie,  în 
acest  decor  frumos  de  noapte,  în  acest  imperiu  al 
tăcerii,  al  liniştii,  al  păcii  şi  al  maiestăţii,  doar  un 
suflet  se  zbuciumă,  doar  o  fiinţă  se  turbură,  doar 
o  minte  se  frământă,  chinuită  de  întrebare  şi  tortu¬ 
rată  de  taină. 

Mam  sbătut,  asemenea  lui  Faust,  o  viaţă  în¬ 
treagă  —  se  lamentează  în  colţul  lui  de  singuratec 
omul  —  ca  să-mi  luminez  cu  adevăr  gândul  şi  să 
prind  din  noianul  faptelor  cosmice  principiul  supe¬ 
rior  şi  absolut  de  guvernare  a  lumii. 

De  mine  arareori  sa  apropiat  odihna,  somnul 
cu  sgârcenie  multă  mi-a  mângâiat  pleoapele,  truda 
ostenitoare  niciodată  nu  m’a  părăsit,  iar  munca  cea 
grea,  cea  străruitoare,  cea  dârză  până  la  nimicire 
şi  aspră  până  la  jertfă,  mereu  mi-a  inspirat  fiinţa. 


>}  Fragment  din  lucrarea:  ,,0  nouă  concepţie  despre  lume “. 

Am  cules  din  cărţi  nenumărate  înţelepciunea 
oamenilor  precum  culege  albina  mierea  din  florile 
ce  împodobesc  pământul,  am  cutreerat  ţări  multe, 
precum  cutreeră  apostolul  neamurile  dornice  de 
mântuire,  ca  să-mi  îmbogăţesc  prin  călătorii  mintea ; 
am  studiat  cu  zel  nepotolit  ştiinţele  toate,  precum 
studiază  solitarul  iluminat  de  o  chemare  şi  obsedat 
de  o  idee,  pentru  a  mi  se  descoperi  astfel  misterul 
cosmic,  a  mi  se  lămuri  tainele  toate  şi  a  cuceri  — 
transfigurat  de  fericire  —  Adevărul,  cel  mare,  cel 
sigur,  cel  veşnic... 

Şi  totuşi,  misterul  vieţii  nu  mi  sa  descoperit, 
taina  existenţii  tot  nelămurită-mi  este,  Adevărul  lumii 
mereu  sa  ascuns  de  mine,  iar  sufletu-mi,  zdrobit  în 
speranţe  şi  desiluzionat  în  aspiraţii,  nici  pace,  nici 
linişte,  nici  mulţumire  acuma  nu  mai  are. 

Căci  în  ostenelile  mele,  pretutindeni  am  aflat, 
în  mine  şi  în  natură,  în  apă  şi  în  aer,  în  cer  şi  pe 
pământ,  doar  mărginire,  imperfecţiune,  condiţionare, 
dependenţă,  relativitate. 

Ca  altădată  Augustin  fericitul,  torturat  de  ace¬ 
leaşi  gânduri  şi  frământat  de  aceeaş  taină  —  am 
întrebat  dar  oamenii:  Sunteţi  voi  Marele  Principiu, 
Eternul  Adevăr,  Suprema  Raţiune  a  mea  şi  a  lumii. 
Dumnezeul  meu  şi  al  tuturora?  Puteţi  da  voi  pace 
sufletului  meu? 

Şi  oamenii  toţi  răspunsu-mi-au :  Noi,  relativitate, 
mărginire  şi  imperfecţiune  suntem.  Caută  mai  sus 
căci  nu  suntem  noi  Adevărul  şi  Dumnezeul  tău. 

Quaere  super  nos.  Non  sumus  Veritas  et  Deus 
tuus. 

Am  întrebat  marea  şi  am  întrebat  natura  toată 
în  care  cu  mucenicească  trudă  îmi  duc  viaţa:  O! 
mare  şi  o!  natură,  sunteţi  voi  Marele  Principiu, 
Eternul  Adevăr,  Suprema  Raţiune  a  mea  şi  a  lumii, 
Dumnezeul  meu  şi  al  tuturora  ?  Puteţi  da  voi  pace 
sufletului  meu? 

Şi  valurile  toate  şi  natura  întreagă  în  cor  mi-au 
dat  răspunsul:  Noi,  relativitate,  mărginire  şi  imper- 

fecţiune  suntem.  Caută  mai  sus,  căci  nu  suntem  noi 
Adevărul  şi  Dumnezeul  tău. 

Quaere  super  nos.  Nori  sumus  Veritas  etDeus 
tuus. 

Am  întrebat  atunci  soarele,  luna,  stelele  şi  toii 
aştrii  ce  prin  infinite  spaţii  îşi  plimbă  maiestos  fiinţa : 
O,  mândrii  luceferi,  luminându-mi  dintru  înălţime 
calea,  sunteţi  voi  Marele  Principiu,  Eternul  Adevăr, 
Suprema  Raţiune  a  mea  şi  a  lumii,  Dumnezeul  meu 
şi  al  tuturora?  Puteţi  da  voi  pace  sufletului  meu? 

Ci  răspunsul  lor,  cu  glas  de  cerească  şoaptă, 
laolaltă  mi-a  venit:  Şi  noi  tot  relativitate,  tot  măr¬ 
ginire  şi  tot  imperfecţiune  suntem.  Caută  mai  sus, 
mereu  mai  sus,  căci  nu  suntem  noi  Adevărul  şi 
Dumnezeul  tău. 

Quaere  super  nos.  Non  sumus  Veritas  et  Deus 
tuus. 

Dar  mintea  mea  mai  mult  decât  atâta  putere 
n  avea  să-mi  mai  meargă,  iar  aripile  spiritului,  că¬ 
lătorind  atâta,  de  mare  oboseală  îmi  erau  cuprinse. 

Şi  iată  cum,  oridecâteori  încercat-am  dincolo  de 
lume  să  trec  spre  a  cunoaşte  aceea  ce-mi  era 
ascuns  şi  a  descoperi  pentru  al  meu  suflet  Abso¬ 
lutul,  piedica  mărginirii  mele  totdeauna  lua  fiinţă, 
iar  relativitatea  îmi  arunca  mereu  înainte-mi  bariera. 

* 

*  * 

Şi  totuşi.  Alături  de  omul  care  relativ  este,  ală¬ 
turi  de  natură  ce  doar  cu  relativitatea  se  împacă, 
alături  de  Cosmos-ul  întreg  care  tot  în  ritm  de  re¬ 
lativitate  se  mişcă  —  Absolutul  ce  nu  cunoaşte  de¬ 
pendenţa,  pentrucă  trăeşte  în  afara  „sistemelor  de 
referinţă",  Absolutul  ce  nu  ştie  de  limită,  pentrucă 
dincolo  de  orice  condiţionare  el  trăeşte,  Absolutul 
ce  înfrânge  mărginirea,  pentrucă  prin  el  însuşi  tot¬ 
deauna  se  relevă,  Absolutul  acesta  se  impune,  se 
simte,  se  intueşte  pretutindenea. 

Mi-1  strigă  cu  putere  viaţa  mea  în  rosturile  ei 
pe  lume,  îl  cere  cu  nestrămutată  hotărâre  natura 

întreagă  ca  Demiurg  în  a  ei  creaţie,  îl  reclamă  cu 
necesitate  universul  tot,  ca  raţiune  a  armoniei  sale, 
şi  tot  spre  El  pentru  deapururi  aspiră  cu  aşteptare 
multă  prea  însetatul  meu  suflet. 

Căci  eu  îmi  cunosc  fiinţa  şi-mi  dau  seama  de 
a  ei  existenţă. 

Croit  din  ţărînă  şi  sortit  irevocabil,  prin  carne, 
pieirii,  viaţa  îmi  apare,  în  marginile  ei  terestre,  şi 
fără  rost,  şi  fără  sens,  şi  fără  de  ’nţeles. 

De  ce  dar  într’ânsa  zbuciumarea  când  totul  în 
pulbere  se  preface?  De  ce  într’ânsa  lupta  — •  cea 
grea,  cea  voită,  cea  tenace  —  când  nimic  pe  urmă 
după  tine  nu  este  ?  De  ce  într  ansa  entuziasmul  când 
sforţarea  tot  la  groapă  te  conduce  ?  De  ce  într  ansa 
suferinţa  spre  ascensiune  când  şi  relativitatea,  şi 
imperfecţiunea,  şi  mărginirea  doar  te  aşteaptă?  De 
ce  într’ânsa  jertfa  spre  purificare  când  supremul 
Adevăr  tot  nedescoperit  rămâne,  iar  Absolutul  sal¬ 
vator  mereu  în  umbră  şi  îndoială  se  complace? 


Ci  nu,  credinţele  nu-mi  sunt  frânte  şi  nici  spe¬ 
ranţele  n’au  apus.  Căci  a  mea  viaţă  va  să-şi  capete 
rostul  pe  drumurile  iluminării,  ce  ies  din  relativitate 
şi  spre  Supremul  Adevăr  ele  se  îndreaptă,  iar  exi¬ 
stenţa  mea  va  să-şi  cucerească  înţelesul  pe  cără¬ 
rile  desăvârşirii,  ce  depăşesc  relativitatea  şi  spre 
Absolutul  Salvator  ele  se  urcă. 

In  acest  Absolut  catră  care  permanent  noi  tindem, 
în  acest  Absolut  a  cărui  perfecţiune  încercăm  mereu 
a  o  ajunge,  în  acest  Absolut  din  care  cu  toţii,  prin 
al  nostru  spirit,  dintru  început  am  fost  croiţi,  în  acest 
Absolut  dela  care  însă  doar  prin  iubirea  de  greşală 
ni  s’a  depărtat  fiinţa,  cufund ându-ne  astfel  în  zbu¬ 
ciumul  relativităţii,  în  acest  Absolut  care  cu  putere 
acuma  se  impune  şi  cu  strălucire  el  se  simte,  în 
acest  Absolut  cată  să  găsesc  eu,  şi  sensul,  şi  expli¬ 
caţia,  şi  scopul  unei  vieţi,  pline  de  trudă,  de  sufe¬ 
rinţă,  de  osteneală,  de  chin  şi  de  jale  amară.... 

—  Şi  eu  cunosc  natura  ce  mă  înconjoară  şi-mi 
dau  seama  de  a  ei  fiinţă.  Căci  i-am  observat  corpu¬ 
rile,  am  examinat  mişcarea  lor,  le-am  scrutat  masa, 
am  sondat  spaţiul,  am  analizat  timpul  şi  am  experi¬ 
mentat  lumina  —  studiind  dar  elementele  toate  din 
care  construită  este,  —  şi  am  văzut  că  nu  în  sine 
însăşi  îşi  au  ele  izvorul,  ci  deia  altul  îşi  deţin  şi 
fiinţa  şi  măsura. 

Lipsită  deci  în  ea  însăşi  de  puteri  care  spre 
necesară  existenţă  să  o  ducă,  natura  doar  de  con¬ 
tingenţă,  de  atârnare,  de  mărginire,  de  relativitate 
are  parte.  Nimic  întransa  nu  se  mişcă,  nimic  în- 
tr  ansa  nu  se  săvârşeşte,  nimic  într  ansa  nu  se  cre- 
iază,  fără  o  cauză  care  neconfundată  este  cu  efectul 
ce-1  produce.  Tot  ce  se  vede,  tot  ce  se  observă,  tot 
ce  fiinţează,  tot  ce  realitate  este,  dela  firul  de  ţă¬ 
rână  care  în  aer  se  ridică  şi  de  vânt  purtat  în  spaţiu 
el  se  duce  şi  dispare,  dela  munţii  ce-şi  înalţă  cu 
mândrie  fruntea  spre  bolta  albastră  a  cerului,  dela 
oceanul  dorind  să-şi  măsoare  întinderea  cu  imensi¬ 
tatea  largă  a  spaţiilor  ce  nu  ştiu  de  margine,  şi 
până  ia  aştrii  ce  împodobesc  în  miez  de  noapte  cu 
luciri  de  foc  tăria,  totul  şi  toate  întro  necurmată  ţe¬ 
sătură  de  cauze  şi  efecte  se  găsesc,  fără  însă  ca 
Principiul  necesar,  Forţa  necauzată,  Demiurgul  ne¬ 
creat  al  lumii  celei  contingente,  în  ea  însăşi  să  se 
afle,  pentruca  explicare  cauzală  să-i  aducă. 

Şi  astfel,  în  faţa  tabloului  acestuia  cuvintele 
Scripturii  cu  putere  îmi  vin  acuma  în  minte:  «Ce¬ 
rurile  spun  slava  lui  Dumnezeu  şi  facerea  manilor 
Sale  o  vesteşte  Tăria,»  iar  eu  de  îndată  înţeleg 
că  dincolo  de  lume  şi  mai  pe  sus  de  ea,  i  se  gă¬ 
seşte  Creatorul,  care,  de  sigur,  va  să  fie  necesar 
odată  ce  lumea  contingenţă  este,  va  să  fie  infinit 
odată  ce  lumea  în  mărginime  fiinţează,  va  să  fie 
absolut  odată  ce  lumea  toată  doar  în  relativitate  se 
menţine. 

—  Şi  eu  recunosc  Cosmos-ului  uniformitate  în 
legile  ce-1  guvernează,  observ  regularitatea  în  care 
fenomenele  i  se  desfăşoară,  şi-i  admir,  cu  entuziasm 

frenezie  multă,  armonia  ce  mereu  îmi  impresionează 
ochii,  îmi  delectează  mintea  şi-mi  farmecă  tot  mai 
puternic  fiinţa. 

Căci,  iată,  îmi  îndrept  vederea  spre  câmpul  în¬ 
verzit,  şi  frumuseţea  multivariată  a  florilor  îmi  des¬ 
fată  din  plin  sufletul;  iată,  îmi  arunc  privirea  spre 
mugurul  ce  acum  se-arată,  spre  copacul  ce  cu  se- 
metie  creşte,  spre  pădurea  ce  necontenit  freamătă, 
spre  izvorul  ce  dulce  murmură,  spre  ploaia  ce  în 
picuri  cade,  spre  zăpada  ce  ca  o  mantie  albă  aco¬ 
pere  pământul,  spre  soarele  ce  lumină  şi  căldură 
ne  aduce,  spre  natura  toată  însfârşit,  ce  necontenit 
de  legile  inflexibile  şi  de  principii  nestrămutate  as¬ 
cultă,  —  pentruca  astfel  viata  lumii  întregi,  pe  pă¬ 
mânt,  în  aer  şi  în  apă,  niciodată  stinsă  să  nu  fie  ci 
tot  mai  mult  ea,  durând,  să  se  plinească;  iată,  în 
nopţile  senine  şi  înstelate  de  vară,  atunci  când  at¬ 
mosfera  toată,  de  linişte  şi  pace  parcă  te  îmbie  să 
ieşi  din  tine  însuti  —  fiinţe  mărginite  şi  relative  ce 
suntem  —  şi  înfrângând  limitele  spaţiului  şi  dărâ¬ 
mând  barierile  timpului  să  ne  ridicăm,  pe  aripile 
neobosite  ale  spiritului,  până  la  pragul  ce  desparte 
lumea  văzută  de  cea  nevăzută,  —  iată,  în  nopţile 
acestea,  privesc  bolta  cerească  luminată  de  nesfâr¬ 
şitul  lanţ  de  aştrii  ce-şi  plimbă,  cu  viteze  infinit  va¬ 
riate,  prin  largul  spaţiilor,  maiestos  fiinţa,  şi  sufletul 
mi-e  cuprins  de  admiraţie  multă  faţă  de  lucrurile 
toate  ce  orânduite  sunt,  cu  înţelepciune,  cu  măsură, 
cu  raţiune,  cu  logică  neîntrecută,  în  Cosmos  ca  să  fie. 

Ci  buzele  mele  vor  trebui  acuma  —  asemenea 
Fsalmistuîui  —  cu  convingere —  să  exclame:  « Cât 
de  mărite  sunt  lucrurile  tale  Doamne  toate  întru 
înţelepciune  le-ai  făcut»,  iar  mintea  mea  constrânsă 
este  să  se  plece  în  faţa  celui  ce  nevăzut  conduce, 
ca  un  suprem  măiestru,  lumea,  şi  pe  care  desăvâr¬ 
şita  ei  armonie,  cu  adevărat  îl  impune  sufletul  meu  ca 
pe  Atotînţeleptul  şi  Atotputernicul  credinţei  mele... 

Şi  totuşi,  inima  mea  de  tot  liniştită  nu-i,  pacea 
nu  mi-a  îmbrăţişat  integral  fiinţa,  frământarea  încă 
îmi  mai  tulbură  mintea,  iar  sufletul  —  devenit  prea 

sceptic  cu  propriile  lui  forţe  —  mereu  se  sbate, 
mereu  se  osteneşte,  mereu  tot  mai  mult  acuma  cere. 

A  simţit  el,  de  sigur,  în  ale  sale  meditaţii,  tai¬ 
nica  prezenţă  acelui  Absolut,  iar  existenţa  acestuia 
i  sa  impus  cu  necesitate  şi  i-a  vorbit  lui  cu  putere 
neînfrântă.  Dar  atâta  nu  i  se  pare  a  fi  deajuns.  El 
vrea  să-l  privească  acuma  faţă  către  faţă,  îl  vrea 
înaintea  ochilor  săi  s’apară,  îl  vrea  aproape  de  el 
să  se  găsească,  îl  vrea  descoperit  în  a  sa  făptură 
fiinţii  mele  să  se  arate.... 


Dar  n’apucă  să-şi  sfârşească  bine  lamentaţia,  că 
deodată  omul  nostru,  în  colţul  lui  de  singuratic,  cu¬ 
prins  ca  de  o  bruscă  înfiorare,  cu  putere  se  cutre¬ 
mură  şi  ca  din  vis  acuma  el  tresare. 

Sufletul  lui  părea  că  se  desprinsese  oarecum 
de  lanţurile  greoaie  ale  trupului  şi  luase  contact  cu 
infinituL  Intrase  în  nemărginire.  Era  pretutindeni;  aici 
ca  şi  acolo,  pe  pământ  ca  şi  în  ceruri,  în  lume  ca  şi 
dincolo  de  ea,  în  timpul  care  este  ca  şi  în  timpul  ce 
va  să  vie.  Şi  astfel,  în  liniştea  tainică  a  nopţii  şi  în 
tăcerea  sepulcrală  a  naturii,  cu  privirile  aţintite  spre 
seninul  bolţii  înstelate,  o  rază  ca  de  foc  îi  răsbate 
din  înălţimile  Tăriei  şi-i  luminează  cu  putere  faţa. 

Porţile  raiului  parcă  i  s’au  deschis  şi  minunată 
înfăţişare  i  se  arată. 

Ca  întro  viziune  din  alte  lumi,  înconjurat  de 
nimbul  strălucitor  al  apoteozei  şi  în  cântecele  de 
slavă  ale  îngereştilor  cete,  pe  Scaunul  cel  prea 
înalt,  neîngrădit  de  spaţiu  şi  nici  subjugat  de  timp, 
Marele  Principiu,  Eternul  Adevăr,  Suprema  Ra¬ 
ţiune  a  totului.  Dumnezeul  tuturora,  nemărginit  în 
putere,  perfect  în  natură  şi  absolut  în  esenţă,  se  află 
tronând  cu  maiestate,  şi  cu  strălucire  asupra  lumii. 

Şi  vocea  Lui,  în  şoapte  de  binecuvântări,  re¬ 
varsă,  în  noaptea  cea  adâncă,  cuvinte  ca  acestea: 

„Eu  sunt  Calea,  Adevărul  şi  Viaţa,  eu  sunt 
Alfa  şi  Omega,  Începutul  şi  Sfârşitul,  eu  sunt  Prin¬ 
cipiul,  mai  pe  sus  de  voi  şi  mai  pe  sus  de  lume. 

care  guvernează  şi  relativitatea  ta  şi  relativitatea 
Cosmos-ului,  şi  nu  este  un  alt  Absolut  afară  de  mine. 

„Căci  Universul,  în  care  toată  existenţa  cea  vă¬ 
zută  se  cuprinde  şi  din  care  voi  toţi  şi  firea  în¬ 
treagă  faceţi  parte,  Universul  e  doar  drumul  ce  urcă 
din  valea  relativităţii  spre  culmile  Absolutului  Fiinţii 
mele“. 

Şi  zicând  acestea,  minunata  vedenie  dispăru, 
raza  de  lumină  se  stinse,  iar  omul  nostru  îşi  reveni 
ca  dintr’un  somn  profund,  acum,  în  fire. 

Sufletul  lui  însă,  de  atunci,  nu  se  mai  turbură, 
mintea  nu  i  se  mai  frământă,  şi  fiinţa  mulţumită  pe 
deplin  îi  este,  căci  revelat  i-a  fost  misterul  cosmic, 
descoperit  arătatu-i-s  a  Eternul  Adevăr,  iar  Principiul 
întregii  existenţe  în  lumină  multă  i  s’a  înfăţişat. 

Ci  iată  marele  cuvânt  al  descoperirii  ce  va  să 
ne  străfulgere  tuturor  acuma  fiinţa: 

Şi  noi  şi  natura  şi  lumea  toată,  relativi,  măr¬ 
giniţi  şi  imperfecţi  suntem. 

Absolut  e  numai  El,  Adevărul,  Calea  şi  Viaţa, 
Dumnezeu. 

Intr  ansul  vom  găsi  dar  totdeauna  şi  pacea  şi 
mulţumirea  noastră. 

Căci  făcuţi  am  fost  după  chipul  Tău,  Doamne, 
şi  neliniştit  ne  va  fi  pentru  deapururi  sufletul,  până 
ce  se  va  odihni  iarăşi  întru  Tine.... 

ILIE  N.  LUNGULESCU, 

Prim-  Procuror. 


l]  Ioan  XIV,  6. 

ÎN  SLUJBA  LUI  HRISTOS.1 

Iubiţi  fraţi  intru  Hristos! 

După  ce  am  fost  cu  adunarea  noastră  generală 
în  cinci  centre  mari  ale  Sf.  noastre  Arhiepiscopii, 
la  invitarea  frăţească  a.  P.  C.  noştri  fraţi  întru  Hristos 
am  venit  cu  tot  dragul  şi  în  valea  Jiului,  unde  vedem 
cu  mare  satisfacţie,  că  tot  mai  mult  se  trezeşte 
viaţa  religioasă  şi  viaţa  sufletească  a  credincioşilor 
noştri,  şi  unde  unii  dintre  noi  au  avut  rara  fericire 
de  a  asista  la  sfinţirea  alor  trei  biserici  de  toată 
frumuseţea,  dacă  nu  chiar  monumentale,  biserici  a 
căror  frumuseţe  şi  valoare  nu  consistă  numai  în 
haina  şi  înfăţişarea  externă  pe  care  ne-o  prezintă, 
ci  şi  în  faptul,  că  ele  toate  au  fost  clădite  prin  conlu¬ 
crare  armonică,  inspirată  de  credinţa  strămoşească 
ortodoxă  a  poporului,  adecă  a  minerilor  şi  a  con¬ 
ducătorilor  lor  intelectuali  şi  morali.  Aici  zace  cea 
mai  mare  însemnătate  a  acestor  biserici,  şi  în  aceasta 
zace  şi  garanţia  sfântă,  că  de  fapt  ele  vor  sluji  spre 
binele  şi  fericirea  neamului  şi  a  patriei  noastre  iubite. 

Aceste  biserici  sunt  o  dovadă  clasică  despre 
faptul,  că  viaţa  sufletească  a  neamului  nostru  e  strâns 
legată  de  religiunea  creştină,  în  special  de  legea 
ortodoxă. 

Biserica  noastră  ortodoxă  a  păstrat  în  popor 
unitatea  limbei,  a  credinţei,  a  obiceiurilor,  şi  ea  a 
dat  poporului  posibilitatea  şi  mijloacele  ca  să  se 
poată  ridica  pe  teren  cultural  şi  ştiinţific,  pe  terenul 

']  Din  cuvântul  de  deschidere  rostit  la  adunarea  generală  a  Asoc, 
cler.  „Andrei  Şaguna“  —  secţia  Sibiu,  ţinută  la  Petroşani  în  Nov.  1929. 

literar,  artistic  şi  muzical,  care  toate  la  un  loc  for¬ 
mează  oglinda  adevărată  a  sufletului  poporului  ro¬ 
mânesc  ca  unitate  etnică.  Ea  a  fost  şi  este  acea 
instituţiune,  care  a  dat  poporului  nostru  ocaziuni  ca 
să-şi  poată  manifesta  în  linişte  şi  în  toată  sinceri¬ 
tatea  şi  seninătatea  calităţile  sale  sufleteşti. 

Intelectualismul  călăuzit  de  raţiune  şi  de  sco¬ 
purile  vremelnice  ale  vieţii  pământeşti,  a  pus  stă¬ 
pânire  pe  sufletele  şi  pe  viaţa  unei  părţi  a  popo¬ 
rului  nostru  Vedem  că  se  desfăşură  o  luptă  puter¬ 
nică  a  intelectualismului,  pentru  a  răpi  bisericii  noa¬ 
stre  atribuţiunile  ei  îndreptăţite  din  trecut,  şi  anume 
acele  de  natură  culturală  şi  socială,  şi  a  o  reduce 
la  acţiunea  numai  de  pur  ritualism. 

Pe  lângă  lupta  intelectualismului  mai  vine  şi 
lupta  sectanţilor,  uneltele  oarbe  a  acelor  puteri  oculte, 
cari  cunoscând  legătura  intimă  între  biserică  şi  popor, 
şi  deci  şi  puterea  mare  a  Bisericii  asupra  poporului, 
cu  toate  mijloacele  caută  separarea  poporului  de 
Biserică. 

Pe  lângă  acestea  mai  vin  şi  nefastele  lupte  po¬ 
litice,  cari  prin  vrajba  lor  tulbură,  ori  opăcesc,  ac¬ 
ţiunea  Bisericii. 

In  această  luptă  privind  noi  cu  ochii  deschişi, 
trefeue  să  constatăm  că  Biserica  noastră  este  che¬ 
mată  a-şi  reocupa  şi  prelua  iarăşi  rolul  ei  însemnat, 
căci  vedem  că  sufletul  omenesc  simte  un  dor  pu¬ 
ternic,  o  sete  vie,  pentru  a  da  expresiune  senti¬ 
mentului  său  religios,  sentimentului  său  de  depen¬ 
dinţă  şi  recunoştinţă  faţă  de  Dumnezeu  susţinătorul 
şi  guvernatorul  acestei  lumi,  faţă  de  Tatăl  cel  ceresc. 

Intelectualismul  fiind  în  dependenţă  numai  de 
puterile  omeneşti,  încă  nu  a  putut  da  acele  norme 
şi  legi  statornice,  cari  să  poată  întări  concepţia  mo¬ 
rală  a  lumii  şi  să  dea  oamenilor  directiva  sigură 
spre  adevăratul  ideal  creştin,  singurul  corespun¬ 
zător  demnităţii  omeneşti. 

Ideologia  anarhică  a  sectanţilor  tulbură  numai 
liniştea  şi  seninătatea  minţi  şi  a  inimii  creştineşti, 

tulburând  prin  aceasta  şi  liniştea  şi  ordinea  socială 
din  Stat. 

Conceptele  greşite  ale  materialismului  atât  de 
lăţit  în  zilele  noastre,  îndrumă  pe  oameni  numai 
spre  cele  lumeşti  şi  trecătoare,  spre  o  consolidare 
pământească,  trezind  în  dânşii  dorul  de  a-şi  creia 
oareşicum  o  situaţie  veşnică  aici  pe  pământ,  pare 
că  bietul  muritor  ar  avea  numai  menirea  de  a  trăi 
aici  pe  pământ,  fără  de  a  ţinea  cont  că  are  în  sine 
şi  suflet,  parte  dumnezeiască,  nemuritoare,  cu  me¬ 
nirea  de  a  trăi  în  veşnicie. 

Toate  aceste  direcţiuni  s’au  dovedit  greşite,  căci 
sufleteşte  ele  nu  au  putut  satisface  pe  om. 

Diletanţii  cei  mulţi  ai  fericirii  poporului  au  um¬ 
plut  minţile  credule  cu  fel  de  fel  de  abstracţiuni  şi 
aberaţiuni,  cari  încântă  spiritele  uşoare  stăpânite  de 
curentele  moderniste.  Dar  inimile  şi  sufletele  oame¬ 
nilor  nici  nu  le  pot  apropia  de  adevăratul  idealism, 
şi  nici  nu  trezesc  conştiinţa  omului  spre  a-1  duce 
cu  siguritate  pe  calea  adevărului,  binelui  şi  a  fru¬ 
mosului.  Discuţiile  în  jurul  acestor  chestiuni  for¬ 
mează  pentru  modernişti  o  distracţie  foarte  plăcută, 
din  care  însă  în  realitate  nu  se  edifică  nici  unul,  şi 
ce  e  mai  dureros,  asupra  nobilitării  concepţiilor  de 
viaţă  şi  a  inimii  omeneşti  nu  au  nici  o  influinţă. 

In  această  situaţie  Biserica  noastră  ortodoxă 
cu  învăţăturile  ei  rămâne  singura  mângăetoare,  în¬ 
dreptătoare  şi  îndrumătoare  adevărată  în  spre  bine 
şi  ideal  a  sufletelor  şi  a  minţilor  omeneşti.  Biserica 
noastră  sa  dovedit  ca  adevăratul  sprijin  şi  ajutor 
în  toate  durerile,  mâhnirile  şi  suferinţele,  şi  ea  s’a 
dovedit  şi  ca  adevăratul  izvor  de  fericire  pentru 
toţi  aceia  cari  cu  credinţă  adevărată  o  caută. 

Ştiinţa  şi  cultura  au  căutat  ca  prin  mijloacele 
cari  le  stau  la  dispoziţie  să  fericească  pe  omul  pă¬ 
mântean,  dar  sa  constatat  şi  dovedit  că  aceste  mij¬ 
loace  foarte  atrăgătoare  nu  sunt  totdeauna  folosi¬ 
toare  din  punct  de  vedere  moral,  ideal. 

Pentru  a  ridica  pe  om  sufleteşte  şi  pentru  a 
întemeia  pe  baze  sigure  viaţa  omenească,  ştiinţa  şi 

cultura  au  dat  o  mulţime  de  principii  asemănătoare 
principiilor  creştine ;  ele  au  creat  fel  de  fel  de  orga- 
nizaţiuni,  societăţi,  cluburi,  cari  de  cari  mai  mult  pro¬ 
miţătoare,  dar  nici  unele  din  ele  n  au  putut  da  adevă¬ 
rata  viaţă  sufletească  pe  care  o  caută  sufletul  ome¬ 
nesc.  Ele  fiind  stăpânite  de  duhul  lumii  sau  destrămat 
şi  se  destramă  mereu,  trebuind  să  facă  zilnic  loc 
tot  altor  sisteme  nouă  cu  mari  promisiuni  de  feri¬ 
cire  pentru  popor.  Şi  vedem  că  după  toată  activi¬ 
tatea  febrilă  a  acestor  instituţiuni  omeneşti,  oamenii 
cu  adevărat  simţ  creştinesc  se  spăimântă  de  golul 
mare  moral  pe  care-1  găsesc  şi  experimentează  în 
viaţa  lor  de  toate  zilele,  îi  vedem  cum  obosiţi  de 
povara  unei  civilizaţiuni  fondate  numai  pe  interesul 
material  trecător  şi  pe  idealul  plăcerilor  trecătoare 
caută  cu  toată  stăruinţa  o  ancoră  de  scăpare,  caută 
cu  tot  zelul  un  port  liniştit,  unde  să-şi  adăpostească 
naia  sufletului  lor  aruncată  de  toate  valurile  vieţii 
lumeşti.  Şi  acum,  în  această  stare,  încet-încet  se 
reîntorc  la  Biserică  şi  caută  iarăşi  vechiul  adăpost 
al  sufletului  lor. 

Reacţiunea  sufletească,  spre  marea  noastră  bu¬ 
curie,  a  început  în  întreg  poporul  nostru  românesc. 

Puterea  unui  popor  stă  în  tăria  şi  bogăţia  lui 
morală  întemeiată  pe  principiile  date  de  Mântuitorul 
şi  dovedită  prin  fapte  morale  izvorîte  din  aceste 
principii.  Puterea  poporului  trebue  dovedită  prin 
fapte  creştineşti,  prin  fapte  morale,  cari  izvorăsc  din 
caractere  şi  valori  morale  superioare.  Acestea  trebue 
să  le  creiăm,  sa  le  zidim.  Iată  care  este  munca  ce 
ne  aşteaptă  acum,  şi  iată  care  este  chemarea  noastră 
şi  acum  în  al  zecelea  an  al  existenţei  Asociaţiei 
noastre. 

Viaţa  spirituală  şi  morală  trebue  reînoită  din 
temelie,  prin  uniunea  spirituală  cu  Hristos  Mântui¬ 
torul,  prin  legătura  cea  neîntreruptă  dintre  fiinţa 
noastră  slabă  şi  sfinţenia  desăvârşită  a  Mântuito¬ 
rului,  ca  să  devenim  după  cuvintele  apostolului  Pavel 
făpturi  nouă  şi  să  tindem  şi  să  mergem  pas  de  pas 
tot  înainte  spre  perfecţiunea  noastră  religioasă  morală. 


s 

Pentru  lucrarea  ei  de  acum  sfânta  noastră  maică 
Biserică  ortodoxă  are  lipsă  de  lucrători  şi  muncitori 
conştient  şi  harnici,  cu  o  viată  sfântă,  cari  să  aibă 
puterea  de  a  trezi  conştiinţele  păstoriţilor,  şi  cari 
prin  sacrificii  personale  superioare  să  poată  mişca 
chiar  şi  inimile  cele  mai  împietrite.  Biserica  noastră, 
în  vederea  apostolatului  sfânt  pe  care  trebue  să-l 
desvolte  acum,  are  lipsă  de  slujitori  cari  să  nu  ştie 
alta  nimic  decât  pe  Isus  şi  pe  acesta  răstignit,  că¬ 
ruia  să-i  urmeze  întru  toate.  Biserica  are  lipsă  de 
slujitori  al  căror  orizont  intelectual  să  cuprindă  lu¬ 
mina  vieţii  şi  credinţei  izvorâte  din  Evanghelia  Dom¬ 
nului  şi  Mântuitorului  nostru  Isus  Hristos. 

A  fi  adevărat  slujitor  al  lui  Iisus  Hristos  înseamnă 
nu  numai  a  mărturisi  unele  principii  ale  credinţei, 
a  te  conforma  unor  principii  de  morală  date  de  Mân¬ 
tuitorul,  ci  înseamnă  a  te  preda  cu  totul  în  slujba 
lui  Isus  Hristos  şi  a  te  sacrifica  cu  totul  pentru  El. 

Pentru  a  ne  plini  deci  chemarea  noastră  de 
slujitori  ai  altarului  lui  Isus  Hristos,  să  deschidem 
larg  porţile  inimilor  noastre  sălăşluindu-1  pe  dânsul 
şi  numai  pe  dânsul  în  inimile  noastre. 

Conştienţi  de  datoria  noastră  să  începem  al 
doilea  deceniu  al  activităţii  noastre  cu  făgăduinţa 
sfântă  de  a  ne  pune  cu  toată  râvna  apostolică  în 
slujba  iubitului  nostru  popor  dreptcredincios. 


Frof.  Dr.  AUREL  CRĂCIUNESCU. 


PSIHOLOGISMUL  INDIVIDUAL 
ÎN  FILOZOFIA  RELIGIUNII. 


Pentru  lumea  ştiinţifică  serioasă  de  astăzi  este 
un  adevăr  incontestabil,  că  existenţa  religiunii  se 
poate  urmări  până  în  timpurile  preistorice  şi  că  în¬ 
ceputurile  ei  coincid  temporal  cu  acele  ale  existenţei 
omului. 

Dacă  este  aşa,  atunci  Istoria  religiunilor,  ca  dis¬ 
ciplină  şi  metodă  istorică,  inaugurată  de  ea  în  cer¬ 
cetările  filozofice  asupra  esenţei  religiunii  —  isto¬ 
rismul  în  filozofia  religiunii,  —  nu-şi  mai  poate  pre- 
dinde  —  ca  până  nu  demult  —  competenţa  de  a  rosti 
ultimul  cuvânt  în  această  chestiune.  Aceasta  din 
motivul  că  cercetările  istorice  nu  pot  urmări  pro¬ 
blema  religioasă  decât  până  unde  despre  aceasta 
au  rămas  documente  istorice.  Şi  chiar  pentru  acest 
timp  istoric  cercetările  întreprinse  n’au  putut  duce 
la  rezultate  sigure  şi  definitive,  deoarece  documen¬ 
tele  respective  s’au  dovedit  foarte  lacunoase  şi  insu¬ 
ficiente. 

Chiar  în  faţa  creştinismului  ca  religiune,  ivit  nu 
în  timpuri  legendare,  ci  la  cel  mai  luminos  punct  al 
istoriei  universale,  istorismul  stă  neputincios  atunci 
când  e  să  deslege  taina  originii  lui,  a  înrădăcinării 
lui  în  sufletul  omenirii  şi  a  minunatei  lui  desvoltări 
ulterioare. 

Pentru  concepţia  istorică  genetică,  în  înţelesul 
căreia  evoluţia  istorică  este  un  proces  ce  se  des¬ 
făşoară  în  virtutea  unei  necesităţi  constringente,  au¬ 
reola  de  lumină  şi  căldură  în  care  apare  creştinismul 

minunata  lui  răspândire  şi  binecuvântatele-i  roade 
rămân  pentru  totdeauna  mistere. 

Aceasta  şi  pentru  faptul,  că  cercetarea  istorică 
se  mărgineşte  la  constatarea  de  fapte  externe,  la 
examinarea  şi  aprecierea  lor.  Ceeace  nu  lasă  urme 
văzute  în  urma  sa,  pentru  istoric  nici  nu  există. 
Religiunea  este  însă  înainte  de  toate  un  fenomen 
psihologic,  o  experienţă  internă;  leagănul  ei  trebue 
căutat  în  cele  mai  dinlăuntru  ale  sufletului. 

Pornind  dela  această  convingere  justă,  gândi¬ 
torul  american  William  James  a  fost  printre  cei 
dintâi  care  a  accentuat,  că  metoda  istorică  în  filo¬ 
zofia  religiunii  trebue  întregită  cu  cea  psihologică, 
a  cărei  problemă  este  studierea  vieţii  sufleteşti  a 
omului  religios,  pentru  a  descoperi  într  ansa  izvorul 
şi  factorii  determinanţi  ai  religiosităţii  lui. 

In  cartea  sa:  The  Varieties  of  Religions  Expe - 
rience  —  apărută  în  1902,  iar  în  1907  în  traducere 
germană,  a  distinsului  teolog  german  Georg  Wob- 
hevmin,  sub  titlul:  Die  religiose  Erfahrung  in  ihrer 
Munnigfaltigkeit,  el  accentuiază  '],  că  religiunea  este 
o  experienţă  individuală,  personală.  Instituţiunile 
religioase,  formulele  teologice  sunt  produse  secun¬ 
dare  şi  sunt  a  se  privi  ca  adausuri  ulterioare.2] 

Pentruca  cercetările  filozofice  asupra  esenţei 
religiunii  să  ducă  la  rezultate  obiective,  sigure,  ele 
trebue  săvârşite  în  sens  strict  psihologic,  ocupân- 
du-se  în  primul  rând  cu  sentimentele  religioase  ori¬ 
ginale  şi  cu  primele  lor  îndemnuri  pentru  voinţă.8] 
Şi  în  acest  caz  însă,  nu  experienţa  religioasă  a  cre¬ 
dincioşilor  de  duzină  să  formeze  obiectivul  cerce¬ 
tărilor,  ci  aceea  a  „genialităţilor“  religioase,  a  înte¬ 
meietorilor  de  religii,  a  profeţilor  şi  sfinţilor,  ser¬ 
vind  ca  orientare  mărturisirile  lor  de  credinţă  şi  pro¬ 
dusele  literare,  care  sau  născut  din  caracterizarea 
lor,  biografiile  lor.4] 

Este  adevărat  —  recunoaşte  şi  James  —  că  la 
examinarea  acestor  cazuri  de  excesivă  religiositate 
cercetarea  filozofică  se  izbeşte  de  multeori  de  ab- 
normităţi  şi  excentricităţi,  deoarece  „aceştia  [geni- 
alităţile  religioase]  nu  ţin  măsură,  sunt  frământaţi  de 
idei  chinuitoare,  fixe,  cad  în  extaze,  aud  tunete  ne¬ 
auzite  de  alţii,  au  vedenii  şi  purtări  de  multeori  cu¬ 
rioase,  care  de  regulă  se  claseasă  ca  morbide".’] 
Toate  acestea  nu  pot  însă  altera  valoarea  docu¬ 
mentară  a  experienţelor  lor  religioase.  Precum  în 
ştiinţele  naturale  anumite  vederi  nu  pot  fi  combă¬ 
tute  cu  provocare  la  nervozitatea  celor  ce  le  re¬ 
prezintă,  ci  trebue  admise,  întrucât  sunt  logice  şi  se 
pot  verifica  prin  experimentări  practice,  tot  aşa  nici 
stările  de  religiozitate  excesivă  nu  pot  fi  judecate 
„decât  la  lumina  religiozităţii  noastre  proprii  — 
întrucât  avem  una  —  şi  după  caracterul  lor  original 
şi  adevărat". a]  Iar  caracterul  adevărat  al  unei  idei 
religioase  se  judecă  tot  după  roadele  ei  în  viaţa 
practică,  după  importanţa  ei  la  determinarea  vieţii 
personale  a  purtătorului  ei.3] 

După  James  sentimentul  religios  nu  este  în 
sufletul  omenesc  izolat  de  alte  sentimente.  Aşa  că 
sentimentul  religios  este  propriu  zis  un  nume 
colectiv  pentru  o  seamă  de  sentimente  trezite  de  idei 
[obiecte]  religioase.4]  „Mai  corect  e  —  zice  James  — 
să  subsumăm  în  noţiunea  de  religiune  toate  sentimen¬ 
tele,  acţiunile  şi  experienţele  omului,  cari  sunt  trezite 
şi  se  desfăşoară  în  sufletul  lui  pe  urma  faptului 
că  el  se  ştie  într  un  anumit  raport  cu  o  putere  divină, 
oricum  şi-ar  închipui  el  această  divinitate".5] 

Cu  temperamentele  diferite  variază  şi  intenzi- 
tatea  sentimentelor  religioase;  aşa  se  naşte  bogăţia 
de  „varietăţi"  a  experienţei  religioase. 

„Experienţa  religioasă  nu  este  —  după  James  — 
decât  urmarea  unor  «incursiuni"  ale  subconştien¬ 
tului  pe  teritorul  conştiinţei."] 

Rămăşiţele  neutilizate  ale  experienţei  noastre 
empirice  se  adună  în  subconştient  şi  se  prelucrează 
acolo,  după  obişnuitele  legi  psihologice  şi  logice 
în  rezultate,  până  când,  îngrămădindu-se,  subcon¬ 
ştientul  nu  le  mai  poate  suporta  tensiunea,  cedează 
şi  ele  dau  busna,  revin  în  conştiinţă:  aşa  se  pro¬ 
duce  experienţa  religioasă.  *] 

Nota  caracteristică  a  acestei  experienţe  religioase 
o  constitue  —  zice  James  —  faptul  că  omul  „con¬ 
sideră  aceste  idei,  cari  pornind  din  eul  subliminal, 
apar  pe  neaşteptate  în  conştiinţă,  nu  ca  ale  sale 
proprii,  ci  ca  descoperiri  împărtăşite  de  Dumnezeu. 
Şi,  în  fond,  are  şi  dreptate,  deoarece  subconştientul 
omenesc  este  influenţat  de  factori  şi  puteri,  la  cu¬ 
noaşterea  cărora  omul,  mărginit  numai  la  conştiinţa 
de  sine,  nu  poate  ajunge  niciodată". 3] 

Două  lucruri  trebue,  deci,  să  ne  însemnăm  bine, 
zice  James:  1.  Ideile  cari  străbat  din  regiunea  sub¬ 
conştientului  în  conştiinţă  se  prezintă  ca  având  în 
dosul  lor  realităţi  obiective  şi  fac  impresia  că  ar 
proveni  dintr’o  lume  din  afară  de  om; 8)  şi  2.  Sub¬ 
conştientul  este  partea  mai  bună  a  eului  nostru, 
care  stă  în  legătură  cu  o  lume  mult  superioară  celei 
supuse  simţurilor  noastre. 4] 

Convertirea  religioasă  a  omului  începe  prin 
aceea  că  ideile  cari  până  aci  stătuseră  dincolo  de 
marginile  conştiinţei  sale,  ajung  să  ocupe  loc  de 
frunte  şi  să  joace  rol  determinant  în  viaţa  sa  per¬ 
sonală  internă, 5]  acum  conştientă. 

Roadele  convertirii  religioase  sunt:  sfinţenia  cu 
semnele  ei  caracteristice :  asceze,  puterea  sufleteasca, 
curăţenia  şi  iubirea. K] 

„Fenomenul  original  al  religiunii  este  deci  ex¬ 
perienţa  mistica  în  cursul  căreia  omul  devine  una 
cu  infinitul  şi  ajunge  la  conştiinţa  acestei  unităţi". 7) 

Această  unitate  face  impresia  unei  realităţi  obiec¬ 
tive,  impresie  mai  puternică,  mai  profundă  şi  cu 

caracter  mai  universal  decât  a  oricărei  realităţi  em¬ 
pirice.  Iar  această  impresie  de  realitate  a  unităţii 
omului  cu  infinitul  în  cursul  experienţei  sale  reli¬ 
gioase,  la  gradul  de  supremă  intensitate,  produce 
senzaţia  imediatei  prezenţe  a  divinităţii  şi  tocmai  din 
acest  motiv  ea  şi  este  mai  convingătoare  ca  ori  care 
senzaţie  de  origine  empirică.  ‘] 

Aceste  stări  sufleteşti  de  profund  misticism 
răstoarnă  monodominaţia  conştiinţei  raţionale,  răzi- 
mată  pe  raţiune  şi  simţuri  şi  pretind  valoare  noetica 
egală  cu  senzaţiile  empirice,  deoarece  şi  ele  se 
prezintă  ca  apercepţiuni  imediate  ale  unor  realităţi 
ce  par  a  sta  în  dosul  lumii  empirice,  sau  poate  mai 
presus  de  ea. 

In  rezumat:  Religiunea,  ca  fenomen  psihic ,  se 
reduce  in  esenţa  ei,  la  faptul  —  zice  James  —  ca 
din  subconştient  apar  în  conştiinţa  de  sine  a  omului 
idei,  cărora  trebue  să  le  atribuim  obiectiv  real, 
pentrucă  au  rol  determinant  în  viaţa  personală  in¬ 
ternă  a  omului  şi  origine  divină,  pentrucă  au  con¬ 
secinţe  morale. 

La  vremea  când  a  apărut,  acum  27  ani,  cartea 
lui  James  şi  ideologia  pentru  a  cărei  împământenire 
sa  scris  ea,  a  făcut  mare  vâlvă.  înainte  de  toate, 
pentrucă  mai  mult  ca  oricare  alta  înaintea  ei,  a  con¬ 
tribuit  la  spulberarea  legendei,  că  singură  istoria 
religiunilor  şi  studiul  comparativ  al  acestora  ar  avea 
chemarea  şi  competinţa  să  dea  răspunsul  la  între¬ 
barea  asupra  esenţei  religiunii.  Afară  de  aceasta  a 
îndreptat  privirea  cercetătorilor  dela  partea  externă, 
formală,  a  religiunii,  aşa  cum  apare  ea  în  istorie, 
asupra  laturei  interne,  psihologice  a  acesteia  şi  a 
contribuit  cu  mult  la  desvoltarea  unei  nouă  ramuri 
a  psihologiei,  cunoscută  azi  sub  numele  de  „psiho¬ 
logia  religiunii"  [vieţii  religioase]. 

Dar  ca  o  reacţiune  în  contra  istorismului  mate- 
rialistic,  concepţia  despre  religiune  a  lui  James  n’a 

putut  scăpa  de  scăderile  şi  exagerările  oricărei 
reacliuni. 

Pentrucă  oricât  de  adevărat  ar  fi,  că  o  seamă 
dintre  impresiile  înregistrate  de  organul  nostru  aper¬ 
ceptiv,  dar  neutilizate  imediat,  se  depozitează  în  sub¬ 
conştientul  nostru,  totuş  la  trecerea  lor  prin  minte, 
ele  lasă  acolo  urme  cu  ajutorul  cărora  ele,  revenind 
din  subconştient  în  conştiinţă,  pot  fi  uşor  recunoscute 
ca  senzaţii,  apercepţiuni  şi  imagini,  cari  au  fost  odată 
înregistrate  de  minte  şi  deci  nu  se  pot  prezenta  ca 
streine  —  cum  crede  James  —  oricât  de  neaşteptată 
ar  fi  apariţia  lor  în  conştiinţă. 

Inadmisibilă  este  şi  părerea  că  subconştientul 
este  partea  —  dacă  se  poate  vorbi  aşa  —  cea  mai 
bună  a  eului  omenesc.  In  nici  un  caz  subconştientul 
nu  poate  adăposti  o  viaţă  spirituală  mai  bogată  şi 
mai  superioară  celei  conştiente,  —  care  să  mai  stea 
în  legătură  directă  şi  cu  puteri  divine,  ci,  din  contră : 
prevalenţa  lui  înseamnă  totdeauna  o  slăbire  a  con¬ 
ştientei  de  sine. 

Şi  mai  puţin  poate  fi  vorba  de  aceea,  ca  sub¬ 
conştientului  să  i  se  poată  adauge  —  pe  orice  cale 
—  conţinuturi  nouă,  cari  să  nu  aibă  nici  o  legătură 
cu  ceeace  este,  sau  a  fost  şi  s’a  petrecut  în  con¬ 
ştiinţă.  Chiar  extaticul  nu  face  altceva  decât  repro¬ 
duce,  combină  şi  idealizează  imagini  câştigate  mai 
dinainte  pe  calea  conştiinţei  şi  manevrează  cu  ele 
ca  şi  cu  un  material  dat. 

Pe  de  altă  parte  este  corect,  că  metoda  preco¬ 
nizată  de  James  pentru  cercetările  filozofice  asupra 
esenţei  religiunii,  porneşte  dela  formele  mai  pro¬ 
nunţate  ale  vieţii  religioase.  Numai  cât  el  exage¬ 
rează  chiar  în  aplicarea  acestei  metode,  alegând  cu 
predilecţie  cazurile  de  religiozitate  excesivă,  de  multe 
ori  chiar  patologică,  morbidă.  Prin  aceasta  lasă  loc 
presupunerii,  că  de  religiozitate  se  ţine  în  mod  ne¬ 
cesar  o  anumită  măsură  de  alienaţie  mintală  şi  face 
de  multeori  imposibilă  distincţia  între  ceeace  este  la 
indivizii  respectivi  strict  religios  şi  ce  este  de  natură 
patologică.  Cine  nu  se  întreabă  mirat,  cetind  în 


72 


REVISTA  TEOLOGICĂ 


cartea  sa1]  că:  I.  Woolmann  a  fost  îndemnat  —  con¬ 
strâns  chiar  —  de  o  voinţă  mai  înaltă  să  poarte 
pălărie  de  cutare  coloare,  sau,  că  Viameg  a  refuzat 
să  se  scutească  de  răceala  din  biserică,  îmbrăcând 
o  haină  mai  călduroasă;2]  că  B.  Brey  s’a  lăsat  de 
fumat,  pentrucă  o  voce  internă  i-a  şoptit  că  lui  Dum¬ 
nezeu  să  cuvine  să  se  roage  cu  buze  curate,8]  iar 
Francisc  de  Assisi  tolera  paraziţi  în  îmbrăcămintea 
sa,  considerându-i  perle  cereşti.  Ce  au  a  face  toate 
aceste  curiosităţi  excentrice  cu  religiozitatea  respec¬ 
tivilor  şi  cu  religiunea  peste  tot?  Excentrici  pot  fi 
între  religioşi  tot  aşa  ca  şi  între  cei  ireligioşi.  Dar 
dacă  un  om  religios  este  stăpânit  de  idei  fixe,  această 
stare  a  lui  nu  trebue  numai  decât  adusă  în  legătură 
eu  religiozitatea  lui.  Ea  este  mai  de  grabă  o  urmare 
a  unei  stări  neserioase,  sau  a  unei  defecţiuni  fizio¬ 
logice,  ale  cărei  efecte  se  resimt  şi  în  domeniul 
religiozităţii  respectivului. 

E  adevărat  ca  James  preferind  cazurile  de  re¬ 
ligiozitate  excesivă  nu  s’a  gândit  deloc  să  discredi¬ 
teze  religiunea.  Şi  nici  nu  este  deloc  natural  ca,  por¬ 
nind  dela  acest  punct  de  vedere,  cineva  să  ajungă  în 
mod  necesar  la  desconsiderarea  religiunii.  S’au  găsit 
însă,  cu  toate  acestea,  filozofi  contimporani,  cumpă¬ 
niţi  dealtcum  în  judecata  lor,  cari  pornind  dela 
James  au  crezut  că  pot  declara  religiunea  ca  o  stare 
patologică  a  spiritului  omenesc.4] 

Este  în  fine  unilateral  din  partea  lui  James,  că 
izolează  complect  pe  individ  de  orice  raporturi  so¬ 
ciale  şi  de  orice  legături  istorice  cu  înaintaşii,  atunci 
când  încearcă  să-şi  formeze  o  idee  clară  asupra 
religiozităţii  lui.  Pentrucă  ori  cât  sar  accentua  că 
religiunea  este  în  primul  rând  un  fenomen  psihic, 
totuşi  la  formarea  unui  fond  religios  în  sufletul  in¬ 
dividului  contribue  în  cea  mai  mare  măsură  împăr¬ 
tăşirea  de  idei,  sau  mai  bine  zis  instruirea  lui  di¬ 
rectă  sau  indirectă  din  partea  altora.  Fără  o  mul- 


»)  Pag.  279.  »]  Pag.  285.  3)  Pag.  274. 

ţime  de  stimulenţi  din  partea  societăţii  religioase  îel 
mijlocul  căreia  trăeşte  individul,  dispoziţia  lui  reli¬ 
gioasă  naturală,  mai  mult  sau  mai  puţin  pronunţată, 
în  nici  un  caz  n’ar  putea  ajunge  să  se  desvolte  până 
la  gradul  de  religiozitate  excesivă  a  indivizilor  pre¬ 
feriţi  de  James.  Societatea  omenească  nu  este  numai 
o  îngrămădire  la  întâmplare,  de  indivizi  izolaţi,  ci  un 
organism  social  viu,  ai  cărui  membri  stau  între  olaltă 
în  raporturi  de  reciprocă  influenţare.  Chiar  eroii 
religioşi,  acele  genialităţi  religioase  dela  religiozi¬ 
tatea  cărora  îi  place  lui  James  să  pornească  în  stu¬ 
diul  său  asupra  religiunii  —  şi  aceştia  au  făcut  şi  vor 
face  totdeauna  parte  din  una  sau  alta  dintre  socie¬ 
tăţile  religioase  istorice,  au  fost  şi  vor  fi  adepţi  ai 
uneia  sau  alteia  din  marile  religiuni  mondiale,  cari 
desigur,  au  avut  influentă  determinantă  asupra  re¬ 
ligiozităţii  lor  individuale.  Ei  nu  sunt  numai  trans- 
mitători  de  idei,  ci  şi  primitori  din  partea  altora, 
nu  numai  spirite  creatoare,  ci  şi  copii  ai  timpului  şi 
naţiunii  lor.  Scoşi  din  cadrul  istoriei  şi  izolaţi  de 
orice  raporturi  sociale,  concepţia  şi  viata  lor  reli¬ 
gioasă  nu  va  putea  fi  înţeleasă  deplin  şi  corect  de 
nimeni. 

In  consecinţă,  o  filozofie  a  religiunii  care  s’ar 
orienta  în  cercetările  ei  asupra  religiunii  numai  după 
principiile  preconizate  de  James  şi  adoptate  de  uce¬ 
nicii  lui,  cultivatorii  psihologismului  individual  în  fi¬ 
lozofia  religiunii,  nu  ne-ar  putea  spune  niciodată  ce 
este  de  fapt  religiunea  în  esenţa  ei. 

Arhim.  VASILE  LĂZĂRESCU, 

profesor  de  teologie. 


(5 


74 


PRO  VEDINŢA. 


Când  era  Iosua  de  110  ani  şi  zilele  lui  se  apro¬ 
piau  către  sfârşit,  a  mai  făcut  o  reprivire  asupra 
minunilor  pe  care  le-a  săvârşit  Dumnezeu  cu  po¬ 
porul  lui  Israil.  Apoi  a  chemat  pe  bătrânii  poporului 
în  jurul  său  şi  le-a  zis:  Eu  sunt  bătrân  şi  fără  pu¬ 
tere,  nu  voiu  mai  trăi  mult,  însă  voi  să  nu  uitati  de 
Domnul  Dumnezeul  vostru.  Aduceţi-vă  aminte  ce  a 
făcut  Dumnezeu  pentru  voi;  popoarele  cari  vă  apăsau 
şi  vă  robeau  le-a  alungat  Dumnezeu  dinaintea  voa¬ 
stră  ;  cu  toate  că  erau  mai  numeroase  şi  mai  puter¬ 
nice,  nu  v’au  mai  putut  sta  împotrivă.  Unul  din  voi 
va  alunga  o  mie  şi  nimenea  nu  vă  va  putea  birui,  căci 
Dumnezeul  vostru  se  luptă  pentru  voi.  De  aceea  iu¬ 
biţi  pe  Dumnezeu. 

Uitaţi-vă  la  părinţii  voştri,  cum  trăiau  şi  dincolo 
de  Eufrat  şi  cum  i-a  adus  mâna  lui  Dumnezeu  aici. 
—  Au  fost  goniţi  până  la  marea  roşie  de  Faraon, 
duşman  puternic,  mâna  lui  Dumnezeu  a  despărţit 
însă  apele  şi  ei  au  trecut,  ca  pe  uscat,  iar  vrăş¬ 
maşii  voştri  s’au  înecat  până  la  unul. 

Duşmanii  voştri  au  rostit  blăstem  şi  hulă  asupra 
voastră,  însă  mâna  lui  Dumnezeu  v’a  binecuvântat 
şi  v’a  dat  tara  asta,  ca  să  mâncaţi  din  rodul  viilor 
şi  al  măslinilor  pe  care  voi  nu  i-aţi  sădit. 

Alegeţi  dară,  cui  voiji  să-i  slugiti?  Zeilor  că¬ 
rora  se  închinau  părinţii  voştri  dincolo  de  râu,  sau 
lui  Dumnezeu  celui  puternic  care  făcuse  cu  voi  atâtea 
minuni?  Să  ştiti,  că  eu  cu  toată  casa  mea  mă  voiu 

închina  Domnului  şi  pururea  lui  voiu  sluji  (Iosua,  cap. 
23—24]. 

Astfel  gândi  şi  astfel  cuvântă  bătrânul  Iosua. 
—  Tot  aşa  cugetară  şi  grăiră  următorii  lui.  —  Cartea 
cărţilor  este  plină  de  astfel  de  exemple. 

Mâna  nevăzută  a  lui  Dumnezeu  îngrijeşte  de 
ceice  au  credinţă  şi  cu  dragoste  îl  caută. 

Nimic  n’am  putut  şti,  sau  prevedea  în  tinereţe, 
ce  ne  aşteaptă  mai  târziu  în  viaţă,  sau  ce  soarte 
vom  avea  —  şi  vedem  acuma,  cât  de  minunat  ne-a 
condus  Dumnezeu.  De  câte  năcazuri  şi  primejdii  ne-a 
ferit !  De  câte  ori  alunecam  dela  calea  adevărului  şi 
mâna  Domnului  ne-a  povăţuit  la  calea  cea  bună  a 
virtuţii ! 

Nu  mâna  omenească,  nici  cuminţenia  unuia  sau 
altuia  dintre  muritori  a  dat  evenimentelor  războiului 
mondial  întorsura  finală,  la  care  nu  ne-am  aşteptat, 
ci  Domnul,  ceice  a  biruit  împăraţi  tari,  a  lucrat  prin 
oameni. 

Nu  există  împărat  nici  înţelept  care  să  nu  aibă 
trebuinţă  de  ajutorul  Celui  Preaînalt.  Nu  se  află 
popor  mulţumit  în  ţara  lui,  care  n’ar  datora  bună¬ 
starea  sa  şi  a  ţării  sale  Provedinţei. 

Mâna  binecuvântată  a  Provedinţei  a  făcut  să 
înflorească  familiile,  popoarele  şi  ţările.  Ea  ne-a  bi¬ 
necuvântat  cu  o  ţară  mare  şi  bogată. 

De  această  mână  nu  se  poate  lipsi  nici  regele, 
nici  ministrul,  nici  bogatul,  nici  cerşitorut  nici  cel 
puternic,  nici  cel  slab,  nici  cel  sănătos,  nici  cel  bolnav. 
Provedinţa  conduce  pe  ceice  se  lasă  conduşi,  pe 
căi  necunoscute  şi-i  duce  unde  nu  sau  aşteptat. 

De  regretat  este,  că  astăzi  foarte  mulţi  oameni 
îşi  atribue  meritele  numai  lor,  fără  a  recunoaşte 
ajutorul  lui  Dumnezeu. 

Mintea  trufaşă  visează  că  a  ajuns  vârful  înţe- 
lepciunei  şi  de  acolo  priveşte  cu  dispreţ  şi  cu  surâs 
asupra  celor  mulţi,  cari  în  toată  viaţa  lor  au  păstrat 
credinţa  şi  au  rămas  slujitori  şi  închinători  lui  Hristos. 

Evanghelia  lui  Hristos,  pentru  cei  ce  se  ţin  în¬ 
ţelepţi  şi  mândri,  nebunie  este,  iar  pentru  ceialalţi 
mântuire. 

Trufia  minţii  răspândeşte  necredinţa  în  toate 
părţile  lumii  prin  cuvântări  şi  scrieri  şi  nu-şi  recu¬ 
noaşte  neputinţa. 

Căci  ce  are  omul,  ceeace  n'ar  fi  primit? 

De  toată  pornirea  aceasta  potrivnică  nu  ne  vom 
teme. 

Dela  răstignirea  Domnului  Hristos  până  în  zilele 
noastre  duşmanii  credinţei  şi  ai  Bisericii  n’au  tăcut. 

Insă  n’au  putut  şi  nu  vor  putea  zădărnici  înflo¬ 
rirea  şi  strălucirea  învăţăturii  sfinte  a  creştinismului. 

In  toate  vremile  au  încercat  necredincioşii,  să 
defaime  credinţa  şi  Biserica;  dar  cu  cât  erau  lovi¬ 
turile  mai  mari,  cu  atât  mai  strâns  se  aduna  poporul 
în  jurul  sfântului  altar  şi-l  apăra  cu  vrednicie. 

Aşa  a  fost  mai  de  mult,  aşa  este  şi  astăzi,  aşa 
va  fi  şi  în  viitor. 

Să  privim  mai  de  aproape  pe  aceşti  sfătoşi 
duşmani  ai  credinţei  şi  ai  legii  lui  Hristos,  cine  sunt 
ei?  Nu  cumva  cei  mai  înţelepţi  cărturari  ai  veacului, 
pe  cari  să-i  luăm  de  pildă?  Nu  cumva  sunt  înţe¬ 
lepţii  de  ieri,  cari  au  şters  praful  de  pe  unele  cărţi 
şi  se  ţin  culţi?  Dar  robiţi  de  multe  slăbiciuni  şi 
patimi,  ar  vrea  să-şi  găsească  un  culcuş  cald  pentru 
conştiinţa  lor  întunecată,  bătându-şi  joc  de  credinţă. 

Cunosc  aceştia  învăţătura  lui  Hristos  mai  adânc, 
ori  mai  adevărat  este,  că  nici  odată  nu  s’au  înde¬ 
letnicit  cu  ea? 

Aceşti  eroi  nu  vor  fi  în  stare  să  cucerească 
împărăţia  lui  Hristos  de  pe  pământ  niciodată.  Ceeace 
nici  porţile  iadului  nu  vor  putea  birui,  cu  atât  mai 
puţin  vor  putea  unii  ca  aceştia. 

Vor  sbura,  întocmai  ca  fluturii  în  jurul  luminării, 
până  ce  îşi  vor  pârli  aripile,  însă  luminarea  nu  o 
vor  putea  stinge.  Sau  se  vor  izbi  de  zidul  puternic 
al  Bisericii  lui  Hristos,  ca  şi  valurile  turbate  ale  mării. 

când  lovesc  cu  tărie  ţărmul  de  granit,  fac  spume  şi 
iarăş  se  întorc,  până  ce  se  pierd  întru  adâncuri. 

Noi  mulţumim  lui  Dumnezeu  de  toate  câte  ne-a 
făcut  nouă. 

Toată  casa  şi  poporul  nostru  numai  Lui  se  va 
închina  şi  Lui  va  sluji,  că  a  făcut  mărire  cu  noi 
Domnul  şi  Sfânt  este  numele  Lui  şi  mila  Lui  în 
neam  şi  în  neam. 

ILIE  HOCIOTĂ, 
prot.  militar. 

Îndemnuri  pentru  vremea 

de  AZI. 


Creştinul,  ca  oricare  om,  trăeşte  în  strânsă 
legătură  cu  timpul  său.  Mişcările,  curentele,  faptele, 
în  fine  întreaga  atmosferă  morală  a  vremii  influin- 
ţează  desvoltarea  internă  a  creştinului.  Fiecare  su¬ 
fere  influinţe,  dar  la  rândul  său  fiecare,  conştient 
sau  inconştient,  amăsurat  puterii  sau  situaţiei  lui, 
determină  desvoltarea  altora  şi  a  condiţiilor  de  viaţă. 
Cu  cât  un  om  va  duce  o  viaţă  cu  un  conţinut  su¬ 
fletesc  mai  bogat,  deci  va  fi  o  personalitate,  cu  atât 
mai  mult  va  juca  în  societate  un  rol  activ  de  influ- 
inţare  în  bine  şi  nu  se  va  mulţumi  numai  cu  rolul 
pasiv  de  receptor  al  diferitelor  influinţe  externe. 
Creştinul  adevărat  este  dăruit  de  Dumnezeu  cu  viaţă 
mai  înaltă,  care  în  toate  manifestările  ei  îl  deose¬ 
beşte  de  semenii  săi. 

Dumnezeu,  prin  mijlocirea  Duhului  sfânt  şi  a 
Evangheliei  luminează  sufletul  creştinului. 

Credinţa,  că  Dumnezeu  e  iubire  şi  că  iubind  pe 
Hristos  îl  iubesc  pe  Tatăl,  trezeşte  şi  întreţine  în  cei 
credincioşi  iubirea  faţă  de  fraţi  şi  semeni.  Creştinul 
va  urma  deci  pildei  Mântuitorului:  „Cum  vam  iubit 
eu,  aşa  şi  voi  să  vă  iubiţi  unul  pe  altul"  (Ioan  13,  34}. 

Tot  credinţa  în  Dumnezeu  dă  tăria  de  a  birui 
greutăţile  acestei  vieţi,  prin  nădejdea  în  răsplata  din 
viaţa  de  dincolo.  Stăruinţa  creştinului  se  întemeiază 
pe  spusele  Apostolului  Pavel:  „Că  Dumnezeu  după 
bunăvoinţa  sa  vă  dă  şi  voinţă  şi  putinţă"  [Fiiipeni 
2,  13}.  El  aşteaptă  cu  încredere,  fără  a  face  calcule. 

având  convingerea  că:  „Nu-i  treaba  voastră  să  ştiţi, 
vremile  şi  soroacele,  pe  cari  Tatăl  le-a  hotărât  prin 
puterea  sa"  [Fapt  Ap.  1,  7].  Amăsurat  acestor  da¬ 
ruri  bogate,  hărăzite  de  Dumnezeu,  creştinul  are 
faţă  de  vremea  sa  o  întreită  îndatorire. 

A  fi  treaz  şi  a  priveghea.  Societatea  zilelor  de 
azi  este  bântuită  de  diferite  curente  spirituale,  ostile 
lui  Dumnezeu.  Scopul  lor  este  slăbirea  credinţei  şi 
trezirea  îndoielei  [Luca  22, 21  j.  In  faţa  acestor  uneltiri 
Apostolul  neamului,  îndeamnă  pe  creştini:  „Intăriţi-vă 
în  Domnul  şi  în  tăria  puterii  Lui  şi  vă  îmbrăcaţi  cu 
toată  armura  lui  Dumnezeu"  [Efeseni  6,  10], 

A  doua  îndatorire  este :  «Răscumpăraţi  vremea11 
adecă:  „Fiţi  neobosiţi,  duhul  aprindeţi-1,  slujiţi  Dom¬ 
nului"  [Romani  12,  11).  Orice  vreme  oferă  condiţii 
prielnice  şi  neprielnice  activităţii  omeneşti.  îndato¬ 
rirea  creştinului  e  să  le  folosească  pe  cele  dintâi  şi 
să  le  înlăture  pe  cele  din  urmă.  Cât  de  măreţ  e 
exemplul  dat  de  Ap.  Pavel:  „Făcutu-m’au  tuturor 
toate  ca  din  toţi  măcar  pe  unii  să-i  mântuesc!"  [1 
Corinteni  9,  22). 

In  sfârşit  creştinul  trebue  să  aibă  în  conţinu  pri¬ 
virile  aţintite  spre  viaţa  de  dincolo,  spre  lumea  idea¬ 
lismului. 

Aceste  îndatoriri  le  are  creştinul  în  orice  vreme 
ar  trăi,  dar  cu  mai  multă  necesitate  i  se  impun  în 
timpul  de  faţă. 

Simţim  cu  toţii  ranele  adânci,  lăsate  de  eveni¬ 
mentele  petrecute,  cari  şi  acum  sângerează  în  su¬ 
fletul  neamului  nostru.  Vedem  că  credinţa  strămo¬ 
şilor  noştri  se  îngroapă  sub  ruinele  strică  dunei  mo¬ 
rale.  împrejurul  nostru  popoare  creştine  desăvâr¬ 
şesc  sub  ochii  noştri,  opera  lepădării  de  Dumnezeu, 
care  s’a  revelat  în  fiul  Său  Isus  Hristos. 

In  această  vreme  dominată  de  scepticism  şi 
materialism,  creştinul  adevărat  trebue  să  fie  conştient 
de  îndatoririle  ce-i  revin.  Toţi,  cari  purtăm  urmele 
de  creştin,  trebue  să  propovăduim  cu  cuvântul  şi 
fapta,  credinţa  în  Isus  Hristos.  Trebue  să  recunoaştem 

că  în  ajutorul  acestei  acţiuni  vin  şi  unele  predispo¬ 
ziţii  favorabile  ale  oamenilor  din  ziua  de  azi.  Ne- 
stabilitatea  şi  sfărâmarea  atâtor  aşezăminte  ome¬ 
neşti  îndrumă  tot  mai  mult  sufletele  spre  Hristos, 
care  în  veci  rămâne  acelaş.  Pustiul  moral  în  care 
rătăcim,  accentuarea  imoralităţii,  mai  ales  la  tineret, 
slăbirea  simţului  de  cinste  şi  de  datorie  în  viaţa  pu¬ 
blică,  distrugerea  vieţii  familiare  trimit  pe  cei  se- 
toşi  de  altă  viaţă  la  izvorul  curat  al  moralităţii,  la 
Isus  Hristos,  în  care  sa  întrupat  iubirea.  Sufletele 
nemulţumite  cu  înţelepciunea  omenească  se  doresc 
tot  mai  mult  după  cuvântul  lui  Dumnezeu.  Aceste 
împrejurări  favorabile  trebuesc  folosite,  pentru  a 
reface  legătura  dintre  noi  şi  Dumnezeu,  ruptă  prin 
păcatele  de  tot  soiuL  Vestea  cea  bună  adusă  de 
Evanghelie  a  fost  tocmai  împăcarea  făcută  cu  Dum¬ 
nezeu  de  Hristos  „care  a  ridicat  păcatele  lumii“ 
(loan  1,  29}.  Biblia  ne  spune,  că  omui  e  făcut  după 
chipul  şi  asemănarea  lui  Dumnezeu,  deci  suntem 
„din  neamul  Lui“  [Fapte  Ap.  17,  28j.  Suntem  copii 
ai  lui  Dumnezeu.  Păcatele  însă  fac  din  om  o  fiinţă 
inferioară,  îl  degradează. 

Să  ne  amintim,  că  Hristos  a  fost  asemenea  nouă 
în  toate,  că  El  a  lucrat  şi  trăit  în  condiţii  egale,  fără 
însă  a  păcătui.  Evanghelia  are  puterea  de  a  distruge 
păcatul  şi  de  a  reda  naturii  umane  caracterul  divin. 
La  opera  aceasta  de  regenerare,  de  înălţare  noi  putem 
conlucra,  ba  chiar  avem  datoria,  fiindcă  suntem 
„lucrători  cu  Domnul11.  Evanghelia  ne  spune,  că 
Dumnezeu  ne-a  asociat  şi  vrea  să  ne  asocieze  la 
opera  Sa  de  răscumpărare  prin  Hristos.  La  lucru 
deci,  până  e  ziuă,  pentru  lăţirea  evangheliei!  Acum 
e  vremea  apostolatului  laic.  Răscumpăraţi  vremea ! 

Creştinul  propoveduitor  are  avantajul,  că  îna¬ 
intează  pe  teren  solid  şi  clădeşte  nu  pe  nisip,  ci  pe 
stânca  adevărului.  „Dacă  voi  cu  adevărat  îmi  sun¬ 
teţi  ucenici  veţi  cunoaşte  adevărul  şi  adevărul  vă 
va  mântui".  Şi  să  nu  uităm,  că  creştinului  nu  este 
îngăduit  să-şi  potolească  avântul  şi  râvna  spre  lu¬ 
crul  Domnului,  de  dragul  modestiei  rău  înţelese. 

„Celace  crede  întru  mine,  lucrurile  mele  face  şi 
acelea  le  face  şi  mai  mari". 

Pentru  a  trece  la  aplicaţiuni,  să  vedem,  pe  scurt, 
în  ce  raport  se  află  creştinismul  cu  problemele  cari 
agită  vremea  noastră:  socialismul  şi  democraţia, 
pentru  a  şti  ce  atitudine  să  ia  creştinul  în  fata  lor. 

Socialiştii  susţin  că  e  suficientă  numai  o  trans¬ 
formare  economică  a  societăţii,  spre  a  o  regenera 
sufleteşte.  Capitalismul  egoist  şi  socialismul  mate¬ 
rialist  şi  ateist  sunt  fraţi-  Necredinţa  trezeşte  în  su¬ 
flete  ură  de  clasă,  în  loc  de  altruism  şi  iubire.  De 
aceea  nici  o  formă  economică  nu  îmblânzeşte  şi 
nobilitează  sufletele.  Dar  socialismul  poate  însemna 
şi  o  prefacere  internă  a  societăţii.  In  momentele  de 
fată  trebuie  întărită  conştiinţa  creştină,  căci  precum 
sclăvia  a  dispărut  prin  lovitura  aplicată  de  creşti¬ 
nism,  tot  astfel  regimul  actual  social  se  va  întemeia 
pe  dreptate  numai  printr  un  spirit  viu  creştin,  sălăş¬ 
luit  în  inimi  iubitoare  de  Hristos  şi  de  deaproapele. 

Ceeace  este  legitim  în  revendicările  şi  teoriile 
socialiste  este  principiul  democraţiei,  înţelegând  or¬ 
ganizarea  socială,  care  tinde  să  desvolte  la  maximum 
conştiinţa  şi  responsabilitatea  civică.  La  temelia  de¬ 
mocraţiei  stau  ideile  de  libertate  şi  de  egalitate. 
Concepţia  adevărată  despre  egalitate  se  potriveşte 
de  minune  cu  concepţia  creştină  despre  egalitate. 
Adevăratul  democrat  ştie,  că  egalitatea  absolută  în¬ 
seamnă  negaţia  oricărei  egalităţi  adevărate.  Diver¬ 
sităţilor  de  aptitudini  şi  trebuinti,  trebue  să  le  co- 
răspundă  diversitatea  funcţiunilor  şi  sancţiunilor. 
Egalitatea  în  materie  socială  şi  umană  nu  poate  fi 
decât  proportionalitatea;  adecă  justiţia  în  distribuirea 
funcţiilor  sociale,  egalitate  înaintea  legilor,  a  dato¬ 
riilor  şi  drepturilor  civice.  Această  concepţie  demo¬ 
cratică  este  identică  cu  ideia  creştină  despre  egali¬ 
tate.  Ceeace  dă  valoarea  ideilor  democratice  de  li¬ 
bertate  şi  egalitate  e  tocmai  faptul,  că  democraţia 
pe  lângă  că  e  un  ideal  politic  şi  social,  este  şi  un 
ideal  moral,  în  centrul  căruia  stă  noţiunea  de  drep¬ 
tate.  Libertatea  şi  egalitatea  înseamnă  autonomia 

persoanei  garantată  de  societate !  Drept  cerut  şi  do¬ 
bândit  pe  seama  omului  de  învăţătura  lui  Isus  Hri- 
stos.  Iată,  creştinismul  nu  a  rămas  indiferent  nici  în 
faţa  întrebărilor  de  această  natură.  El  aprobă  tot  ce 
favorizează  realizarea  dreptăţii  şi  a  fraternităţii 
printre  oameni  şi  desaprobă  tot  ce  sar  opune  acestora. 

De  aceea  idealul  democratic  este  îmbrăţişat,  cu 
atâta  căldură,  de  toate  instituţiile  bisericeşti,  fiindcă 
are  adânci  rădăcini  în  conştiinţa  morală  a  omului. 

In  frământările  veacului  nostru,  având  pe  Mân¬ 
tuitorul  „lumina  lumii'1,  să  păşim  cu  încredere  spre 
viitor.  Duhul  Lui  ne  va  înălţa  din  ruinele  acestei 
vremi  la  înălţimea  adevărului,  biruind  toate  piede- 
cile  ce  stau  în  calea  desvoltării  noastre  trupeşti  şi 
sufleteşti. 


Prof.  IO  AN  MOŞOIU. 


PSALMI. 


BĂRBATUL. 

I. 

Ferice  e  bărbatul  ce  veghiază 
Să  nu  fie  pământului  ocară, 

Care  din  truda  minţei  lui  coboară 
Spre  cei  căzuţi  lumina  ce’nviază. 

E  inima  lui  caldă  o  cămară, 

In  care  adevărul  ţine  pază 
Şi  fiecare  vorbă  e  o  rază 
Ce  lumineazăn  noaptea  din  afară. 

Nu  astfel  este  leneşul  ce  mbracă 
Vestmântul  nepăsări  ’nşelătoare 
Şi  cu  obada  gândului  se  mpacă. 

In  faţa  frumuseţei  nu  tresare 
Şi  ’n  lumea  lui  de  ideal  săracă 
El  nu  şi  doreşte  aripi  ca  să  zboare. 

II. 

Ferice  e  bărbatul  ce  nu  cere 
Puternicilor  zilei  îndurare, 

Şi  nici  prin  mişelească  închinare 
Nu  cată  să  ’şi  adune  lui  avere. 

Ci,  mulţumit  în  suflet  cu  ce  are. 
Alungă  a  păcatului  plăcere 
Şi  află  cald  izvor  de  mângăere 
Intra  dreptăţei  caldă  întrupare. 

Ci  nu  aşa  e  sluga  ticăloasă 
Ce  ngroaşe  ’mpilătorilor  şiragul 
Şi  fruntea  în  ţărînă  jos  îşi  lasă. 

Şi  străjueşte  vameşilor  pragul, 

Şi  gura  cu  sărutul  îşi  apasă 
Pe  mâna  ce  ’1  loveşte  cu  toiagul... 


III. 

De  trei  ori  fericit  este  bărbatul 
Ce  nu  stă  păcătoşilor  în  cale 
Şi  n  împlinirea  rosturilor  sale 
Naşteaptă  necuraţii  să  ’i  dea  sfatul. 

Va  fi  ca  un  stejar  crescut  în  vale, 

Ce  numără  stihiilor  veleatul, 

Şi  umbra  lui  împarte  la  tot  natul. 

Va  fi  ca  luptătoru  ’n  strai  de  zale. 

Ci  nu  aşa  vor  fi  rătăcitorii 
In  mrejile  ispitei  care  minte, 

Ei  se  vor  risipi  ca  vara  norii, 

Iar  cel  ce  ’mbracă  scutul  legei  sfinte 
Va  merge  înfrăţit  cu  nvingătorii 
Pe  căile  luminei  înainte  L 


<se) 

MUIEREA. 

I. 

Adâncă  închinare  spre  muierea 
Ce-alungă  din  altarul  casei  sale 
Gunoiul  clevetirilor  banale 
Şi-şi  desveleşte  ’n  dragoste  puterea. 

Asemenea  curatelor  vestale. 

Ea  luminează  ochilor  vederea, 

Cuvântul  ei  mai  dulce  decât  mierea 
Din  gingaşele  florilor  petale. 

Asemeni  vulturoaicelor  semeţe. 

Spre  culmi  îndeamnă  feţii  ei  să  zboare. 
Le-aprinde  ’n  suflet  visuri  îndrăsneţe. 

Pe  bieţii  robi  ai  gloriei  uşoare, 

Ii  va  orbi  eterna  frumuseţe 

Ce  se  va  revărsa  prin  ea  subt  soare. 

II. 

înfiripări  de  caldă  poezie 
In  toată  fapta  mânilor  coboară. 

Şi  ’n  adevăr  ca  ’n  haină  se’nfăşoară 
Mândria  ei  de  mamă  şi  soţie. 

Ca  şuerul  de  şarpe  o  ’nfioară 
Minciuna  cu  fardata  ei  solie. 

Şi  ’n  sufletu-i  cuprins  de  duioşie 
Credinţa  va  păstra  ca  pe-o  comoară. 

Prin  ea  cuvântu  ’n  faptă  se  traduce 
Luceferi  noi  străpunge-vor  tăria 
Şi  dragoste  ’ntre  oameni  vor  aduce. 

Şi  deslega-vor  gândului  robia, 

Prin  ea,  îngenunchiată  lângă  cruce, 

De  mii  de  ori  va  suspina  Maria!... 

III. 

Cu  nimbul  nemurirei  se  îmbracă 
Muierea  care  ştie  să  muncească 
Nădejdea  ei  va  face  să  ’nflorească 
Pământului  visata  lume  bună. 

Obraznică  de-apururi  o  să  crească 
Cucuta  ce  otrăvuri  îşi  adună, 

Ci  spicul  greu,  în  ţarina  străbună 
Modest  în  spre  pământ  o  să  privească. 

Scârbi-se-vor  eroii  de  alaiul 
Care  ’nconjoară  masca  ’nşelătoare 
Sub  care  se  ascunde  putrigaiul, 

Ci  chipul  luminat  de-al  muncei  soare 
In  cântec  nou  îl  preamăreşte  graiul, 

Căci  sufletul  vrea  pâine  hrănitoare!... 

I.  U.  SORICU. 

SĂ  SE  MĂTURE  TREPTELE 
DE  SUS... 


Este  cunoscut  principiul,  că  baza  unui  stat  e 
ordinea  morală,  care  şi  ea  la  rândul  ei,  nu  se  poate 
întemeia  decât  pe  morala  creştină,  adecă  pe  învă¬ 
ţăturile  date  de  creştinism  pentru  călăuzirea  omului 
în  viaţă. 

Dar  tot  atât  de  adevărat  e,  că  cea  mai  acută 
criză,  prin  care  trece  ţara  noastră  în  deosebi  este 
aceea  a  moralei  publice.  Socotim  însă,  că  una  dintre 
cauzele  de  căpetenie  ale  crizei  morale  este  politica 
—  cu  tot  convoiul  ei  de  lupte,  hatâruri,  promisiuni, 
complicităţi,  şi  tolerări  de  abuzuri  în  toate  domeniile 
vieţii  publice...  Vinovaţii,  în  loc  să  fie  traşi  la  răs¬ 
pundere,  sunt  toleraţi  în  slujbe,  ori  chiar  avan¬ 
saţi  în  situaţii  mai  bune,  cu  un  cuvânt  chestiunile 
de  interes  personal  se  satisfac  în  dauna  chestiunilor 
de  interes  public. 

Pe  zi  ce  trece  noţiunea  de  dreptate  şi  morali¬ 
tate  se  topeşte  ca  ceara  de  faţa  focului .  Aceste 
moravuri  se  reflectează  apoi  şi  asupra  vieţii  fami¬ 
liare  şi  chiar  şi  asupra  indivizilor  singuratici,  în  aşa 
fel,  că  aproape  zilnic  citeşti  întâmplări  şi  fapte  cari 
seamănă  cu  cel  mai  invenţios  film  cinematografic, 
despre  sguduitoare  drame  în  viaţă  familiară  şi 
socială. 

Unii  fruntaşi  ai  vieţii  noastre  publice  prea  puţin 
îşi  bat  capul  cu  îndreptarea  acestor  neajunsuri  Ju¬ 
stiţia  abia  mai  poate  răsbi  cu  judecarea  proceselor 

de  înstrăinare  de  bani  publici,  divorţuri  între  soţi 
din  cauza  infidelităţii,  escrocherii,  crime,  etc....  Din 
atitudinea  oamenilor  cu  răspundere  în  trebile  obşteşti 
şi  din  manifestările  lor  se  constată  pe  fiecare  zi,  că 
această  ţară  trece  azi  prin  cea  mai  acută  criză  de 
moralitate  şi  de  autoritate  şi  mai  ales  prin  criza 
lipsei  de  răspundere  faţă  de  tot  ce  e  legal  şi  sfânt 
în  organizaţia  instituţiilor  noastre  de  stat. 

Pentru  viitorul  neamului  şi  pentru  consolidarea 
acestei  ţări  întregite  cu  atâtea  jertfe  se  pune  între¬ 
barea,  ce  trebuie  să  se  facă  pentru  sanarea  acestei 
crize  ce  pare  a  zdruncina  şi  sufletul  mulţimei  care  a 
stat  până  aci  mai  departe  de  astfel  de  frământări? 
Conducătorii  acestei  ţări  vor  izbuti  să  realizeze  di¬ 
verse  reforme,  să  introducă  metode  şi  instituţii  de 
educaţie  şi  producţie  după  chipul  celor  din  alte  ţări, 
dar  fără  reforma  morală  a  omului  nu  vor  realiza 
progres.  Reforma  omului  se  face  prin  suflet,  iar  su¬ 
fletul  neamului  îl  formează  Biserica  lui  naţională 
prin  slujitorii  ei.  La  această  muncă  de  refacere  a 
omului  şi  de  îndreptarea  moravurilor  dintre  cetăţenii 
acestei  ţări  chemăm  la  împreună  lucrare  pe  toţi 
intelectualii  ţării  şi  în  deosebi  pe  scriitori,  ziarişti 
şi  profesori,  pe  medici,  magistraţi  şi  ofiţeri,  pe  în¬ 
văţători  şi  funcţionari  administrativi  —  cari  toţi  au 
datoria  în  cercul  lor  de  activitate  să  infiltreze  în 
sufletul  cetăţenilor,  respectul  faţă  de  legea  lui 
Hristos  şi  aşezămintele  ei,  ascultarea  faţă  de 
autorităţile  bisericeşti  şi  civile  şi  obligământul  pentru 
apărarea  ţării  faţă  de  toţi  duşmanii  interni  şi  externi. 
Izbânda  va  fi  deplină  numai  în  cazul  când  cu 
toţii  vom  fi  pătrunşi  de  morala  creştină.  Printr’o 
muncă  inteligentă,  printr’o  colaborare  strânsă  între 
toţi  oamenii  de  omenie  se  va  creia  fericirea  popo¬ 
rului.  E  timpul  suprem  ca  toţi  oamenii  de  inimă, 
să-şi  facă  un  crez  din  îndreptarea  cetăţenilor  la  « căile 
Domnului“,  dând  astfel  sprijin  slujitorilor  altarelor 
să  refacă  sufletele  creştinilor  —  şi  să  dea  ţării  ce¬ 
tăţeni  iubitori  de  ordine,  oameni  de  caracter,  oameni 
de  muncă. 

De  încheiere  să  ascultăm  pe  marele  predicator 
indian  Sundar  Singh,  —  care  venind  în  Europa  a  făcut 
următoarea  constatare:  „In  ţările  păgâne  am  văzut 
oameni  inchinându-se  la  idoli,  dar  în  aceste  ţări  am 
văzut  oameni  cari  să  Xndumnezeiesc  singuri.  Ei  se 
îngrijesc  necontenit  de  bani,  de  plăceri,  de  afaceri 
şi  necinstesc  numele  lui  Isus  Hristos.  De  aceea  vor  fi 
pedepsiţi  mai  aspru  decât  cei  din  ţările  păgâne'1. 

Iată  sentinţa  unui  om  născut  păgân,  dar  care  prin 
stăruinţa  în  rugăciune  şi  prin  lumina  de  sus  a  ajuns 
cel  mai  bun  discipol  al  Evangheliei  lui  Isus.  Pur- 
cezând  dela  această  constatare  lapidară,  să  rugăm 
pe  bunul  Dumnezeu  să  ne  lumineze  mintea  şi  să  ne 
întărească  voinţa,  ca  să  putem  duce  la  izbândă  lupta 
pentru  consolidarea  statului  nostru  prin  cetăţeni 
cari  vor  da  lui  Dumnezeu  ce  este  a  lui  Dumnezeu 
şi  chesarului  ce  este  al  chesarului. 


Pr.  IO  AN  CRĂCIUN. 


HRISTOS  ÎN  ARMATA.1 


Dragi  Prieteni.  —  Din  ciasul  acesta  a  trecut, 
trebue  să  treacă,  tot  ce  a  fost  copilăresc  în  sufle¬ 
tele  voastre,  căci  o  schimbare  fundamentală  se  pro¬ 
duce  în  viaţa  voastră  din  clipa  înaintării  la  gradul 
de  sublocotenent.  Până  azi  alţii  purtau  grijă  de  voi; 
de  azi  înainte  voi  veţi  purta  grijă  de  alţii.  Până  azi 
aţi  fost  educaţi  şi  instruiţi ;  de  azi  voi  veţi  educa  şi 
instrui  pe  alţii.  Cu  ziua  de  azi  intraţi  ca  profesori 
la  universitatea  populară  a  neamului  românesc,  căci 
armata  ţării  trebue  să  fie  cu  adevărat  universitate 
populară.  însemnaţi- vă  bine  acest  lucru!  Căutaţi  să 
pătrundeţi  această  taină  mare  a  misiunii  voastre  de 
educatori.  Ţara  vă  încredinţează  vouă  pe  cei  mai 
destoinici,  pe  cei  mai  sănătoşi  —  trupeşte  şi  sufle¬ 
teşte  —  fii  ai  ei,  tocmai  la  vârsta  când  li  se  for¬ 
mează  caracterele. 

Ca  în  orice  şcoală,  tot  aşa  şi  în  armată,  Hristos 
trebue  să  domnească  şi  să  călăuzească.  Spre  a  vă 
putea  achita  cinstit  şi  deplin  de  datoria  şi  răspunderea 
voastră  trebue  să  aveţi  legătură  vie,  intensă,  cu  cel 
mai  mare  educator  din  toate  vremile,  cu  Hristos.  Din 
comunitatea  în  care  veţi  petrece  cu  Hristos  vor  izvorî 
râuri  de  binecuvântare  pentru  ostaşii  pe  cari  îi  veţi 
comanda,  deci  pentru  ţară  şi  pentru  neam.  Dumneze- 
escul  învăţător  a  dat  lumii  în  Evanghelia  sa  cea  mai 
desăvârşită  operă  de  metodică  a  pedagogiei  şi  a  psi¬ 
hologiei.  El,  lumina  lumii,  va  rămânea  pentru  toate 


*]  Cuvântare  rostită  în  ziua  de  1  Iulie  1929  cu  prilejul  promoţiei 
tinerilor  absolvenţi  ai  şcoalei  de  artilerie  din  Timişoara,  la  gradul  de 
sublocotenenţi. 

vremile  cel  mai  desăvârşit  director  de  şcoală  pri¬ 
mară,  director  de  şcoală  secundară  şi  rector  de 
şcoală  superioară,  singurul  ministru  desăvârşit  al 
instrucţiunii  publice.  Fiecare  dintre  voi  trebue  să 
devină  în  cariera  de  ofiţer  —  de  educator  —  un 
devotat  colaborator  al  celui  mai  mare  învăţător  din 
lume.  Misiunea  şi  idealul  de  activitate  în  viaţa  voa¬ 
stră  în  aceste  cuvinte  se  cuprinde. 

Sf.  Apostol  şi  Evanghelist  Ioan  în  cap.  3  din 
evanghelia  sa  a  eternizat  simbolica  scenă  în  care 
un  învăţător  stă  la  picioarele  lui  Isus:  Nicodim  — 
un  învăţător  al  lui  Israil  —  venise  noaptea  la  Isus. 
Mântuitorul  îşi  sacrifică  odihna  pentruca  să  lămu¬ 
rească  necesitatea  renaşterii  omului  din  apă  şi  duh 
sfânt,  necesitatea  lepădării  de  sine,  necesitatea  abne- 
gaţiunii. 

Nicodim  zice:  „Invăţătorule  ştim  că  dela  Dum¬ 
nezeu  ai  eşit  tu!“  Aceste  cuvinte  conţine  crezul  lui 
Nicodim  care  se  transformă  în  mărturisire,  în  con¬ 
fesiune.  In  şcoala  Mântuitorului  se  pârgueşte  su¬ 
fletul  lui  Nicodim  devenind  caracter  tare,  căci,  de 
unde  la  început  de  frica  oamenilor  vine  noaptea  la 
Isus,  mai  târziu  se  duce  şi  cere  trupul  Domnului,  ca 
să-L  înmormânteze.  !ri  şcoală  întăritoare  de  credinţă 
şi  ziditoare  de  caractere  să  se  transformeze  activi¬ 
tatea  voastră. 

Să  nu  uitaţi,  că  aveţi  de  lucru  cu  oameni:  cu 
suflete .  Despre  un  sculptor  celebru  —  dacă  nu  mă 
înşel,  despre  Michelangelo  —  se  zice  că  sa  dus 
într’o  zi  la  cariera  de  marmoră  din  Carara.  Vă- 
zându-l  lucrătorii  umblând  în  dreapta  şi  în  stânga 
căutând  ceva,  l-au  întrebat:  „Ce  cauţi?11  Sculptorul 
le-a  răspuns:  „Un  sfanţ. “  Auzind  lucrătorii  acest 
răspuns  au  început  să  râdă  şi  i-au  zis:  „Nu  aici,  ci 
în  biserică  se  caută  sfinţii!"  Sculptorul  nu  s’a  sinchisit 
din  cauza  acestei  ironii,  ci  căutând  înainte  a  găsit 
un  bloc  de  marmoră  aşa  precum  doria.  Transportat 
blocul  de  marmoră  la  Roma,  dalta  măiastră  a  sculp¬ 
torului  a  scos  din  acest  bloc  statuia  celebră  a  unui 
sfânt. 

Arta  voastră  de  educatori  va  trebui  să  scoată 
din  tinerii  de  sub  a  voastră  comandă,  ostaşi  desă¬ 
vârşiţi  şi  cetăţeni  creştini  şi  români. 

Vă  leg  de  inimă,  să  nu  neglijaţi  cultivarea  su¬ 
fletească  a  ostaşilor,  căci  azi  toată  lumea  recunoaşte, 
că  sufletul  culturii  este  cultura  sufletului.  Bacii 
nestorul  tehnologiei  mecanice,  omul  care  a  pus  ba¬ 
zele  mecanicei  aplicate  la  tehnică,  a  scris  acum 
câţiva  ani  o  carte  adresată  foştilor  săi  elevi.  In 
cartea  sa  marele  savant  face  următoarea  mărturi¬ 
sire  de  mare  preţ:  „recunosc  —  zice  el  —  că  opera 
mea  de  până  acum  este  lucru  de  jumătate,  căci  eu 
credeam  că  maşina  este  totul.  Dar  m’am  convins  că 
am  uitat  cel  mai  important  factor ,  sufletul  omenesc 
care  înarmează  maşina/' 

In  revista  «România  militară »  am  găsit  un  ar¬ 
ticol  despre  Mareşalul  Foch,  scris  de  dl  General 
Rudeanu.  In  acel  articol  se  spune  între  altele:  „Tra- 
diţiuni  militare  napoliene  şi  simţeininte  religioase 
stau  la  baza  plămădirii  sufletului  Mareşalului  Foch... 
Intră  la  seminarul  din  Poîignau,  unde  pentru  întâia 
oară  se  găseşte  întrun  mediu  de  şiiinţă  şi  de  adâncă 
credinţă.  La  colegiul  St.  Clement  din  Metz  îşi  în¬ 
chegă  baza  ştiinţifică  de  politechnician  şi  îşi  înră- 
dăcină  în  suflet  o  adâncă  credinţă  în  Dumnezeu. 
Aci  i  se  încheagă  în  minte  convingerea,  că  o  viaţă 
călăuzită  de  credinţa  curată  în  Dumnezeu  îşi  în¬ 
dreaptă  mereu  cursul  şi  se  înalţă  totdeauna ;  că  prin 
credinţă  adevărată  patimile  sunt  domolite  şi  înlo¬ 
cuite  prin  gesturi  virile,  armonioase  şi  de  caracter ; 
că  uneltirile  josnice,  care  scoboară  atât  de  mult  pe 
om,  se  topesc  la  căldura  credinţei  şi  entuziasmul  ei ; 
că  orice  capacitate,  orice  destoinicie  şi  intuiţiune  se 
căleşte  şi  se  întăreşte  sub  flacăra  puternică  a  unui 
suflet  curat. 

Din  tinereţa  sa  şi  până  la  cele  din  urmă  clipe 
ale  vieţii  Mareşalul  Foch  şi-a  păstrat  această  cre¬ 
dinţă  în  Dumnezeu  şi  n’a  ascuns-o  niciodată !“ 

Dragi  Prieteni.  —  Iată,  în  cel  mai  strălucit  chip 
sintetizată,  în  viaţa  celui  mai  mare  ostaş  al  vremilor 


93 


REVISTA  TEOLOGICĂ 


de  azi,  opera,  la  realizarea  căreia  porniţi  şi  voi. 
La  munca  grea  dar  frumoasă,  care  vă  aşteapiă,  por¬ 
niţi  cu  dragoste  şi  cu  încredere.  Noi  slujitorii  alta¬ 
rului  strămoşesc  Vă  facem  urarea  creştinească: 
Darul  Domnului  nostru  Isus  Hristos,  dragostea  lui 
Dumnezeu  Tatăl  şi  împărtăşirea  Duhului  sfânt  să 
fie  cu  voi  cu  toţi. 

Pr.  IOAN  IMBROANE. 


<SQ) 

PENTRU  UN  ŞEMATISM  AL 
BISERICII  ARDELENE.1 


Părintele  Şt.  Meteş,  adâncindu-şi  activitatea  sa  de 
istoric  bisericesc,  a  cules  în  ultimul  său  volum,  cu  hăr¬ 
nicie  de  albină  de  prin  diferite  publicaţiuni  şi  de  prin 
număroase  biserici,  ştiri  privitoare  la  viaţa  şi  activi¬ 
tatea  zugravilor,  cari  au  împodobit  cu  plăsmuirile 
lor,  dacă  nu  totdeauna  la  înălţimea  artei,  dar  tot¬ 
deauna  evlavios  muncite,  bisericile  părinţilor  noştri. 
Se  ridică  astfel  încă  un  văl  de  pe  trecutul  întunecat 
de  suferinţe,  dar  luminat  de  credinţă  al  bisericii 
noastre.  E  de  mirat,  din  ce  variate  izvoare  şi  din  cât 
de  multe  locuri  şi-a  strâns  inform aţiunile  bogate  asupra 
zugravilor  de  biserici  şi  icoane  şi  cum  a  putut  ur¬ 
mări  viaţa  zbuciumată,  adevărată  viaţă  de  artişti,  a 
acestora. 

Fireşte,  informaţiunile  nu  sunt  complete.  Am 
căutat  zadarnic  ceva  despre  biserica  din  satul  meu 
natal,  Veneţia-de-jos,  jud.  Făgăraş,  şi  nani  aflat.  Cu 
toate  că  această  biserică,  zidită  între  anii  1780  şi 
1818  e  zugrăvită  întreagă  pe  dinlăuntru,  şi  pe  din 
afară,  în  parte.  Şi  atunci  m’am  gândit  ce  mare  scă¬ 
dere  e  pentru  biserica  noastră  lipsa  unei  monografii 
complete  a  fiecărei  parohii,  lipsa  unui  şematism  ge¬ 
neral,  care  să  cuprindă  toate  datele  şi  informaţiunile, 
ce  se  pot  lua  despre  fiecare  parohie,  în  felul  cum 
a  publicat  mitropolia  unită  la  1900  şematismul  său, 
cu  prilejul  aniversării  de  200  ani  dela  „sfânta  unire" 

’]  Note  pe  marginea  cărţii :  Zugravii  bisericilor  române,  de  păr. 
Ştefan  Meteş. 

şi  cura  a  compus  dl  inspector  şcolar  C.  Stan  mo¬ 
nografia  şcolilor  primare  din  judeţele  Făgăraş  şi 
Târnava  mare. 

Preaveneratul  Consiliu  Arhiepiscop  esc  luase 
încă  înainte  de  răsboiu  dispoziţia,  ca  fiecare  parohie 
să-şi  aibă  cronica  sa,  scrisă  pe  baza  tradiţiei,  ce  din 
zi  în  zi  se  pierde,  şi  în  temeiul  altor  informaţiuni 
luate  din  cărţi  şi  arhive  publice  sau  private.  Acest 
ordin  a  fost  reînoit  după  răsboiu. 

Ministerul  Cultelor  în  anul  1922,  pe  când  era 
titularul  acestui  minister  dl  Octavian  Goga,  încă  proec- 
tase  compunerea  unui  şematism  bisericesc  general ; 
trimisese  şi  câte  un  chestionar  vast  fiecărei  parohii ; 
cu  plecarea  dlui  Octavian  Goga  dela  minister  ideea 
a  fost  abandonată  şi  răspunsurile,  de  sigur  foarte 
interesante,  la  aceste  chestionare,  zac  neutilizate  prin 
arhivele  ministerului. 

Ca  protopop  am  avut  prilejul,  în  vizitaţiunile  ca¬ 
nonice  făcute  în  parohiile  din  protopopiatele  Cohalm 
şi  Sighişoara,  să  văd  cronicile  scrise  de  preoţii  mai 
harnici  din  aceste  parohii. 

Aceste  cronici  sunt  comori  nefolosite.  Atâta 
viaţă,  atâtea  lupte,  atâtea  suferinţe  îngropate  în  ele. 
In  delirul  biruinţei  de  azi  prea  adeseori  uităm, 
că  triumful  nostru  e  zidit  pe  morminte  sfinte  de 
mucenici.  Să  păşim  cu  sfială,  să  muncim  cu  grije,  ca 
paşii  noştri  să  nu  profaneze  mormintele  sfinte.  Pentru 
apatia  sau  descurajarea  unora  nu  e  leac  mai  bun, 
mai  înviorător,  decât  cunoaşterea  împrejurărilor  ma¬ 
ştere,  în  cari  au  trăit  înaintaşii. 

Luptând  pe  atâtea  fronturi,  cu  sărăcia,  cu  stă¬ 
pânirea,  cu  uniţii,  cu  papistaşii,  cu  reformaţii  de  toate 
nuanţele,  cu  Săcuii  şi  cu  Saşii  ei  au  trăit  în  sufe¬ 
rinţă,  fără  să-şi  piardă  nădejdea,  dar  lăsându-ne 
nouă  întreagă  bucuria  biruinţei. 

Aceste  cronici  cuprind  date  extrem  de  intere¬ 
sante  privitoare  la  istoricul  parohiilor.  Luptele  ce 
s’au  dat  în  veacul  XVIII  şi  întâia  jumătate  a  celui 
de  al  XIX  pentru  apărarea  credinţei  strămoşeşti  nu 
se  vor  cunoaşte  în  întregime  şi  în  ansamblul  lor, 

decât  după  publicarea  acestor  monografii  coordonate 
într’un  şematism  generaL  Atâtea  figuri  de  preoţi  şi 
credincioşi  umili,  dar  mari  ctitori  ai  bisericii,  vor  fi 
astfel  scoase  din  negura  uitării  şi  înfăţişate  gene¬ 
raţiilor  blazate  de  azi,  ca  pilde  vrednice  de  urmat. 
Istoria  bisericească  ardeleană  se  va  putea  scrie  abia 
după  publicarea  acestora. 

Dar  importanţa  unui  şematism  nu  se  opreşte 
aici.  Dacă  el  se  va  scrie  conştienţios  despre  fiecare 
parohie,  în  baza  unui  chestionar  amplu  trimis  de 
autoritatea  bisericească,  el  poate  forma  un  izvor 
nesecat  de  variate  cercetări  de  amănunt  în  dome¬ 
niul  istoriei  bisericeşti,  al  etnografiei,  demografiei  etc. 

De  pildă  poate  fi  interesant  a  se  şti  cine  au 
fost  la  noi,  unde  n’am  avut  voevozi  şi  boieri,  ctitorii 
de  biserici  pe  lângă  poporul  credincios.  Se  va  vedea 
că  adeseori  un  preot  altădată  un  epitrop  au  zidit 
biserica  cu  cheltuiala  lor.  Negustorii  din  Braşov, 
Sibiu  şi  alte  oraşe  au  fost  apoi  ctitorii  atâtor  biserici 
din  satele  mai  sărace  din  Ardeal  Incidental  am 
aflat,  că  bisericile  din  Veneţia  de  jos  [jud.  Făgăraş], 
Cohalm  [jud.  Târnava  mare],  Porumbenii  mari  [jud. 
Odorheiu]  au  fost  zidite  cu  ajutorul  diferiţilor  ne¬ 
gustori  din  Braşov.  Şi  de  sigur  nu  sunt  acestea 
unicele. 

Din  monografiile  bisericilor  se  poate  stabili  iti¬ 
nerarul  vizitaţiilor  canonice  ale  arhiereilor,  cari  cu 
aceste  ocaziuni  sfinţeau  bisericile  nouă.  Astfel  am 
putut  urmări  itinerarul  vizitaţiei  canonice  făcute  în 
anul  1818  de  episcopul  Vasile  Moga,  care  în  acel 
an  a  sfinţit  bisericile  din  Sighişoara,  Dăişoara,  Ve¬ 
neţia  de  jos.  Şi  poate  şi  altele. 

Cred  că  autoritatea  noastră  bisericească  va  în¬ 
treprinde  în  scurtă  vreme  compunerea  acestui  şe¬ 
matism. 

Dar  şi  până  atunci  mă  fac  ecoul  acestei  idei  şi 
rog  pe  fiecare  preot  să  nu  pregete  în  serile  lungi 
de  iarnă  a  ştirici  de  pe  la  bătrânii  cuvioşi,  află¬ 
tori  în  viaţă,  a  însemna  toate  cunoştinţele  despre 
întemeierea  şi  trecutul  zbuciumat  al  bisericii  din 

satul  lor  şi  a  scrie  de  sârg  cronica  parohiei  Altfel 
atâtea  ştiri  şi  fapte  istorice  de  preţ,  atâtea  legende 
interesante  se  pierd,  se  uită.  Şi  e  păcat. 

Vom  recunoaşte  împreună  cu  Petrow,  că  nu 
aceasta  e  laturea  cea  mai  importantă  din  activitatea 
pastorală  a  unui  „păstor  model1',  însă  nici  descope¬ 
rirea  trecutului  frumos,  stabilirea  verigei  de  legă¬ 
tură  între  trecut  şi  prezent  şi  cu  aceasta  fixarea 
liniei  de  continuitate  nu  este  de  puţină  însemnătate 
pentru  noi. 

Avem  şi  noi  un  prilej  festiv  pentru  editarea  şe- 
matismuluL 

Biserica  noastră  naţională  a  trecut  prin  toate 
etapele  unei  biserici  luptătoare.  Fiind  mai  întâi  pri¬ 
gonită,  apoi  tolerată,  mai  târziu  receptă,  a  ajuns  prin 
harul  lui  Dumnezeu  şi  vrednicia  fiilor  ei  la  apogeul 
de  biserică  dominantă  a  statului  român. 

Şi  publicarea  şematismului  ar  fi  un  pios  şi  ni¬ 
merit  omagiu  adus  înaintaşilor  noştri,  prin  activitatea 
şi  jertfa  cărora  am  ajuns  la  luminata  zi  a  învierii 
de  astăzi. 


Prot.  EMILIAN  STOICA. 


FĂCLIA  PREOŢIMII  ARDELENE 

-  NOU  DRUM  DE  LUMINA.  - 

Preaminunate  sunt  întâmplările  din  viaţa  indi¬ 
vizilor,  a  instituţiilor  şi  a  popoarelor,  celor  cari  pro¬ 
slăvesc  cu  încredere  pe  Tatăl  cel  ceresc- 

Dacă  aceasta  o  pot  spune  toate  neamurile  care 
binecuvintează  numele  Domnului  în  psalmi,  în  sti- 
hiri  duhovniceşti  şi  îngereşti,  oare  nu  cu  mult 
mai  vârtos  noi,  cei  cari  după  suferinţe  aproape 
bimilenare,  ca  popor  şi  Biserică,  abia  eşirăm  din 
întunerecul  şi  umbra  durerilor  şi  a  neştiinţei  în  poiana 
cu  luminişul  izbăvitor  a  libertăţii  noastre  bisericeşti 
şi  naţionale?... 

Pentrucă  Dumnezeul  părinţilor  noştri  a  binevoit 
să  ne  trimită  din  când  în  când  —  şi  nouă,  ca  odinioară 
„poporului  ales“  în  Testamentul  Vechiu,  —  proroci 
mari,  cari  să  mângâie  şi  să  călăuzească  pe  poporul 
Său  român  —  dreptcredincios,  la  limanul  de  mântuire. 

Epoca  şaguniană  este  azi  în  deobşte  recunoscută 
ca  desrobitoare  a  conştiinţei  noastre  de  multele  lan¬ 
ţuri  şi  obezi,  în  care  erau  ţinuţi  şi  încătuşaţi  mai 
ales  ardelenii.  Căci  până  când  de  pildă  Bucovina 
făcea  parte  din  „gloria"  Vienei  împărăteşti,  iar  Ba¬ 
sarabia,  cea  răpită  de  Ruşi,  deşi  ambele  erau  pă¬ 
zite  după  metode  speciale  pentru  adormirea  senti¬ 
mentului  naţional,  totuşi,  cât  priveşte  chestiunea  re¬ 
ligioasă  şi  bisericească,  se  poate  spune,  că  aceste 
două  provincii,  —  cari  erau  una  mai  înainte  —  par 
mai  avantagiate  întru  câtva  şi  în  raport  cu  Ardealul 
ortodoxiei  lui  Sava  Brancovici. 

Cu  adevărat:  cărţile  sunt  ca  banii,  cari  umblă 
prin  toate  ţările...  Deşi  Românii,  în  cursul  veacurilor, 
au  fost  risipiţi  sub  atâtea  juguri  străine,  totuşi  ini¬ 
mile  lor  încep  să  bată  la  unison,  mai  ales  de  când 
sufletele  pot  fi  mângâiate  prin  cuvântul  evanghelic 
dela  altare,  rostit  în  graiul  străbun  pe  înţelesul  tu¬ 
turor.  Satele  cu  preoţii  lor  însă  chiar  acum  îşi  încep 
mucenicia  pentru  vechea  credinţă  în  Ardeal. 

Cântecul  bătrânesc:  „Nu  am  pâine,  nu  am  sare-", 
cu  lacrimi  cântat  mai  înainte  de  moşi-strămoşi,  ne 
spune  cu  duioşie  întreaga  tragedie  a  unui  popor 
obidit,  însă  binecredincios. 

După  axioma  veciniciei:  „tempora  mutantur  et 
nos  in  illis",  Dumnezeu,  Cel  care  îndreptează  paşii 
oamenilor,  precum  şi  ai  popoarelor,  iată  că  S’a  în¬ 
durat  să  schimbe  însă  la  vreme  prin  trimişii  Săi  — 
suferinţele  noastre  în  bucurie...  Pe  măsura  în  care 
pâinea  zilnică  se  înmulţea  la  casa  românului,  căuta 
şi  sufletul  să-şi  ceară  hrana  sa.  —  „Daţi-le  voi  de 
mâncare...",  rostea  Isus  Domnul  şi  către  preoţimea 
bisericei  noastre,  care  însă  era  exact  în  situaţia 
Apostolilor  de  odinioară,  cari  de  mai  multe  zile 
însoţeau  pe  „învăţătorul"  lor,  urmaţi  de  mulţimea 
popoarelor,  până  departe  în  loc  pustiu,  când  se  făcea 
seară- 

Norod  mult,  iar  hrana  duhovnicească  puţină... 
Ziarele,  înfiinţate  pe  lângă  eparhiile  ardelene  încep 
să  fie  insuficiente  pentru  hrana  sufletească  a  preo- 
ţimii  binevestitoare.  Pe  lângă  cazanie  deci,  şi  glasul 
de  învăţătură  sfântă  trebuia  înteţit.  Mulţimile,  cari 
se  deşteptau  la  nouă  viaţă  din  somnul  veacurilor 
zbuciumate,  cereau  nutremântul  întăritor  şi  tânjiau 
după  beutura  vieţii. 

Iar  păstorii  lor  nu  prea  aveau  de  unde  scoate 
apa  cea  vie  a  învăţăturilor  divine. 

Nu  e  mai  mult  de  atunci,  ca  douăzeci  de  ani. 
In  viaţa  Neamului  nostru,  părea  că  se  face  seară. 
O,  dar  Hristos  Domnul  era  în  mijlocul  lui.  Corabia 
noastră,  deşi  bântuită  de  atâtea  vânturi  uriaşe,  mai 

ţinea  încă  piept  furiei  lor.  Neamul  nostru  nici  când 
nu  sa  îndoit  Nădejdea  lui  era  în  Dumnezeu. 

Isus  veghează  neîncetat  şi  acum  la  prora  co¬ 
răbiei  noastre.  Deci  la  muncă,  la  vâslit  fraţilor  mei 
în  apostolatul  Domnului!  Nu  cumva  doar  ne-am  clă¬ 
tina  acum...?  Puţin  credincioşii  şi  duşmanii  Evan¬ 
gheliei  străbune  să  fugă  dela  faţa  Domnului! 

* 

La  adăpostul  impozantei  biserici  catedrale,  în 
şalele  modeste  de  odinioară  ale  seminarului  teologic 
„Andreian",  glasul  erudit  al  unuia  dintre  tinerii  pro¬ 
fesori,  tot  mai  mult  se  impune.  Cursurile  lui  cu  multă 
plăcere  sunt  gustate.  învăţăceii  „teologi"  cu  entu¬ 
ziasm  crescând  duc  pretutindenea  „vestea  cea  bună" 
despre  tinerii  lor  dascăli.  Dar  munca  numai  la  ca¬ 
tedră  părea  strâmtă.  De  aceea  gândul  profesorului, 
mai  ales  în  nopţi  de  zbucium  sufletesc,  de  cetiri  bi¬ 
blice,  precum  şi  în  discuţii  calde  cu  prietenii  însu¬ 
fleţiţi  de  atunci,  se  înalţă  tot  mai  sus,  până  la  înfi¬ 
inţarea  „Revistei  Teologice",  care  acum  păşeşte 
pragul  „în  ai  douăzecilea  an  al  existenţei  sale". 

Prin  munca  ei  stăruitoare  două  mii  de  preoţi 
ai  Mitropoliei  Ardealului,  Banatului,  Crişanei  şi  Mara- 
murăşului  au  fost  deşteptaţi,  ajutaţi  şi  sfătuiţi  la  o  viaţă 
nouă  în  Hristos  şi  conduşi  pe  o  cale  mai  dreaptă 
la  izbânda  idealului  de  mântuire.  Cu  drept  cuvânt 
se  poate  spune,  că  ea  a  contribuit  la  înălţarea  orto¬ 
doxiei,  ridicând  mult  nivelul  preoţimii  în  hotarele 
Mitropoliei  marelui  nostru  Şaguna. 

Privind  azi  drumul  celor  două  decenii  parcurse, 
cu  recunoştinţă  ne  proşternem  în  faţa  muncii  înal¬ 
tului  Ierarh  Nicolae,  odinioară  întemeietor  şi  redactor 
al  „Revistei  Teologice",  iar  acum  înaltul  ei  Patron. 

Preotul  Dr.  IOAN  FELEA. 

PROTESTUL  BISERICII  OLANDEZE  CONTRA  PRETINSEI  DEFINIŢII 
A  LUI  PIU  IX,  RELATIVE  LA  CONCEPŢIUNEA  SFINTEI  FECIOARE. 

Illustrissimorum  et  Reverendissimorum  D.  D. 
lohannis  Van  Santen  Arhiepiscopi  Ultrajectensis, 
Henrici  Ioannis  Van  Buul  Episcopi  Harlemensis,  et 
Hermani  Heykamp  Episcopi  Davientriensis  epistola 
ad  Summum  Pontificem  Pium  IX,  de  instituto  ab 
illo  Immaculatae  Conceptionis  Beatae  Mariae  Vir- 
ginis  novo  dogmate  die  8  mensis  decembris  1854. 

Sanctissime  Pater, 

Incarnationis  Dominicae  anno  millesimo  octin- 
gentesimo  quinquagesimo  guarto,  VI  Idus  Decem¬ 
bris,  in  Divi  Petri  Templo,  a  Sanctitate  Tua  solen- 
niter  promulgata  fuit  Beatae  Virginis,  Servatoris  No¬ 
ştri  Genitricis,  Immaculata  Conceptio,  perinde  ac  si 
Christianae  fidei  esset  dogma.  Quantum  nos  stupe- 
fecerit,  imo  afflixerit  ista  res,  satis  eloqui  non  va- 
lemus.  Forsitan  vitio  nobis  verti  posset,  non  matu- 
rius  nos  de  hoc  portento  nostram  emisisse  senten- 
tiam.  Per  orbem  Catholicum  satis  superque  Eccle- 
siae  Ultrajectinae  nota  est  sincera  fides.  Et  hanc 
ergo  novum  et  falsum  dogma  de  Sanctissimae  Vir¬ 
ginis  Mariae  Conceptione  Immaculatâ  statim  reje- 
cisse  veri  Catholici  sine  dubio  censuerunt  At  sibi 
hanc  bonam  de  sua  fide  opinionem  sufficere  non 
creditit  Ecclesia  nostra  quominus  publice  huic  dog- 

maţi  adversari  contenderet.  Nostrae  dignitati,  Ca- 
tholicae  fidei,  propugnatoribus  veritatis,  debemus, 
apertam  istius  dogmatis  explosionem.  Itaque  officio 
nostro  defuisse  nos  existimaremus,  si  diutius  silentio 
tegeretur  sententia  nostra. 

Fidei  integritas,  quam  a  teneris  edocti  sumus, 
nos  silere  non  patitur.  Munus  quod  nobis,  licet  in- 
dignis,  est  collatum,  onus  nobis  gravissimum  imponit, 
palam  de  facto  isto  nostram  profitendi  sententiam. 
Nobis  etenim  persuasum  est,  sacrum  fidei  depositum 
neque  accretioni  neque  diminutioni  esse  obnoxium. 
Nobis,  ut  Ecclesiae  Catholicae  praesulibus,  est  pro¬ 
vincia  concredita  illibatum  servandi  fidei  depositum. 
Depositum  custodi  suo  Divus  scripsit  Paulus  Tirno- 
theo,  I,  VI,  20.  Verum  non  illi  tantum  discipulo  hoc 
scriptura  putavit  S.  Vincentius  Lirinensis.  Omnes 
quotquot  Timotheo  successuri  erant  Episcopi,  hoc  sibi 
scriptum  arbitrari  debent 

Atqui  promulgata  de  Salvatoris  Noştri  Geni- 
tricis  Mariae  Conceptione  Immaculata  opinio  fidei 
accretionem  esset  allatura.  Scilicet  undecimum  ante 
saeculum  a  Christo  nato  nunquam  ac  nullibi  talis 
Beatissimae  Virginis  praerogativa  fuit  nota.  Si  ad 
Orientalem  Ecclesiam  sive  ad  Occidentalem  verşi, 
de  fide  duas  istas  Catholici  orbis  partis  interroge- 
mus,  ante  tempus  memoratum  ne  minimum  quidem 
hujus  opinionis  vestigium  apud  illas  invenire  pos- 
simus.  Sive  summos  Pontifices,  Antecessores  tuos 
dictum  ante  saeculum  corapellemus,  aeque  ignotam 
fuisse  hac  de  re  sententiam  convicti  sumus.  Quine- 
tiam  diversa  ab  illa  opinione  Summorum  Pontificum 
verba  citare  nihil  nobis,  esset  negotii.  Audiantur  hic 
Innocentius  HI,  V,  et  Clemens  VI.  Perspicua  Scrip- 
turae  sacrae  loca  işti  novae  opinioni  e  diametro 
opposita  essent  facile  adducenda.  Itaque  nihil  e  duo- 
bus  Verbi  divini  fontibus  pro  Virginis  Deiparae 
Conceptionis  Immaculatae  dogmate  hauriri  potest 
Ad  conservandum  ergo  fidei  depositum  quantum 
poterimus,  voce  contendimus,  novitatis  notam  in  fronte 
gestare  dictam  doctrinam  asserentis.  Haec  prima 

atque  magni  momenti  nos  movet  ratio  nostrum  hac 
de  re  ferendi  judicium. 

At  ne  Praesulibus  quidem  Ecclesiae  Catholicae 
de  ista  doctrina  relictum  fuit  judicium.  Et  haec  est 
altera  quam  ad  Tuam  Sanctitatem  deferimus  quae- 
rela.  Antistibus  quippe  munus  judiciale  competit. 
Nulla  characteris  hujus  Episcopalis  est  ratio  habita. 
Non  est  suam  de  hac  opinione  rogatus  sententiam 
Universus  Episcoporum  Ordo.  Ulorum,  quorum  Ro* 
mam  hac  de  re  missa  fuerunt  scripta,  privata  tan- 
tum,  non  Ecclesiarum  suarum  vox  est  audita.  Epis- 
copatui  vero  jus  inhaerere  judiciale  omnino  certum 
est  Conciliorum  omnium  princeps  et  forma,  Conci- 
lium  Hierosolymis  habitum,  hanc  praerogativam  de¬ 
monstrat.  Etenim,  postqua  n  locutus  fuisset  Aposto- 
lorum  primus,  Beatus  Petrus,  surrexit  sanctus  Iaco- 
bus  dicens :  ego  judico  [Act  XV,  19].  Quinam  autem 
Praesules,  Apostolorum  successores  et  vicarii,  qui 
te  solum  pronuntiantem  novum  fidei  dogma  audierunt 
jus  suum  tuiti  sunt?  Vero  enimvero,  aut  testes  muţi, 
aut  adulatores  fuerunt  abjecţi.  Quantum  igitur  in 
specie  illustri  conventu  viluit  Episcoporum  dignitas! 
Nullus  visus  est  rigidus  Ordinis  sui  satelles.  Bona 
tua  venia  dixerimus,  Beatissime  Pater!  ut  altius 
quam  par  est  eveheretur  caput,  illustrissima  cor- 
poris  membra  fuerunt  depressa.  Nondum,  beneficio 
divino,  nostrae  conditionis  immemores,  de  illata  illi 
injuria  tibi  conquerimur. 

Fictum  Divae  Virginis  Immaculatae  Conceptionis 
dogma  abnuendi  publice  tertia  est  ratio :  amor  Eccle¬ 
siae  nostrae.  Ad  immunem  iilam  ab  errore  servandam 
haec  charitas  summam  nostram  exposcit  curam. 
Munere  supremo  in  hanc  usque  diem  fides,  quamvis 
saepius  in  hisce  labefactata  regionibus,  in  illa  ecclesia 
permansit  intacta.  Noştri  ergo  duximus  officii,  ab  illa 
quamcumque  novitatem  quoad  Fidei  capita  repe- 
llendi.  Post,  tribus  abhinc  annis,  confusionem  in  hisce 
regionibus  hierarchico  inductam  ordini,  periculum 
corrumpendae  Fidei  Catholicae  foret  Hoc  propulsare, 
nobis  est  in  animo.  Ecclesiam  nostram  ut  virginem 

castam  exhibere  Christo,  omni  ratione  conari  de- 
bemus.  Nobis  est  religio  avitam  fidem  aeque  sim- 
plicem  et  puram  tradendi  posteris,  quam  illam  ab 
Antecessoribus  nostris  accepimus.  Ab  omni  novitate 
aiieni  et  antiquitatis  amantes,  cum  Terbulliano  veram 
doctrinam  a  falsa  ita  secernimus:  „Manifestaturis 
esse  Dominicum  et  verum  quod  sit  prius  traditum: 
id  autem  extraneum  et  falsum  quod  sit  posterius 
immissura".  Lib.  de  praescript.  cap.  31.  Ab  Apostolo 
gentium  haud  minus  quam  Timotheus  admoniti  sumus, 
ut,  devitemus  profanas  vocum  novitates  [Tim.  VI, 
20):  „Vocum,  id  est  dogmatum,  rerum,  sententiarum 
novitates,  quae  sunt  veritati  atque  antiquitati  con¬ 
traria,  quae  si  recipiantur,  necesse  est  ut  fides  Bea- 
torum  Patrum  aut  tota,  aut  certe  magna  ex  parte 
violetur".  Ita  S.  Vincentius  Lirinensis.  [Corn.  cap.  24], 

Ferme  duobus  abhinc  saeculis.  Hispanici  Regis 
Philippi  IV  legatus,  ejus  nomine  ab  Antecessore  tuo 
Alexandro  VII  de  Sancbae  Virginis  Immaculata 
Conceptione  decisionem  expostulavit.  Ex  cardinale 
Bona  quaesivit  Pontif  ex  iile:  num  a  se  persolvi 
posset  haec  quaestio  ?  Neque  sanctam  sedem,  neque 
Ecciesiam  articulos  fidei  novos  condere  posse,  verum 
tantum  modo  declarare  quidnam  suae  Deus  Eccle- 
siae  revelasset,  transmissis  in  hanc  diem  ab  Apo- 
stolis  traditionibus  rite  discretis,  respondit  aeque  pius 
ac  doctus  Cardinalis.  „Nonne",  repetiit  Papa  „adspi- 
rante  Spiritu  Sancto  decernere  possem,  quid  de  illa 
sentiendum  sit?“  „Sanctissime  Pater11,  inquit  Bona, 
„tibi  tantum  proficere  posset,  quod  tibi  divinitus  pa- 
tefactum  foret.  înde  tamen  colligere  non  liceret,  in- 
tegrum  tibi  esse  turn  fidelibus,  turn  mihi  huic  deci- 
sioni  adhaesionem  imponere".  Utinam  ab  omnibus 
Beati  Petri  successoribus,  tam  sapiens,  tam  vere 
Catholica  sententia  fuisset  observata! 

Honori  nobis  et  officio  daximus  Sanctitati  Tuae 
institutionem  nostram  pastoraiem  offerendi,  quam 
his  adjunximus  litteris;  ut  magis  ac  plane  in  dioece- 
sibus  nostris,  quid  de  novo  Beatae  Virginis  Con- 
ceptionis  Immaculatae  dogmate  sentiendum  sit  Catho- 

licis  pateret,  Neerlandicis  edidimus  illam  sermone 
patrio. 

Ad  futurum  oecumenicum  Concilium  legitime 
congregatum  saepenumero  ab  Ecclesia  nostra  fuit 
interjecta  provocatio.  lllius  redintegrandae  videtur 
adesse  necessitas,  Ob  violatum  fidei  depositum  et 
illatam  Episcopali  Ordini  injuriam,  cum  ut  dogma 
divinitus  patefactum  Beatae  Virginis  Mariae  Ser- 
vatoris  Noştri  Genitricis,  Immaculata  Conceptio  sta- 
tueretur,  appellationis  suo  tempore  et  loco  faciendae 
nobis  jus  reservemus.  Utinam  Pater  luminum  det 
nobis  illuminatos  cordis  oculos,  et  faciat  in  nobis 
quod  placeat  coram  se! 

Magna  cum  veneratione  subscripsimus, 

Sanctissime  Pater, 

Sanctitatis  Tuae  humillimi  famuli 

f  JOHANNES,  Archiepiscopus  Ultrajecti, 

•f  HENRICUS  JOANNES,  Episcopus  Harlemensis, 
HERMANUS,  Episcopus  Daventrieusis. 

Datum  Ultrajecti  XVIII  Kal.  Sept:  1856. 

Secretarius  Generalis:  HENRICUS  LOOS. 

* 

*  * 

„Scrisoarea  prealuminaţilor  şi  preacucernicilor 
Domni  Ioan  Van  Santen,  arhiepiscop  de  Utrecht; 
Henric  Ioan  Van  Buul,  episcop  de  Haarlem,  şi  Her- 
mann  Heykamp,  episcop  de  Deventer,  către  suve¬ 
ranul  pontifice  [papa]  Piu  IX,  cu  privire  la  dogma 
cea  nouă  a  Concepţiunii  Nepătate  a  Preafericitei 
Fecioare  Maria,  aşezată  de  El  în  8  ale  lunei  Decem¬ 
vrie  1854“. 

Prea  Sfinte  Părinte, 

„In  anul  dela  Naşterea  Domnului  o  mie  opt  sute 
cincizeci  şi  patru,  în  şase  Idele  lui  Decemvrie,  în 
biserica  Sfântului  Petru,  Concepţiunea  Nepătată  a 
Preafericitei  Fecioare,  Maica  Mântuitorului  Nostru, 
a  fost  promulgată  în  mod  solemn  de  Sanctitatea  Ta, 

ca  o  dogmă  a  credinţei  creştine.  Noi  nu  putem  spune 
cât  de  mult  ne-a  uimit  un  atare  eveniment,  mai  mult, 
cât  de  mult  ne-a  mâhnit!  Ar  putea  poate  ca  să  ni 
se  facă  imputarea,  că  n’am  făcut  cunoscută  mai 
curând  părerea  noastră  asupra  unui  eveniment  atât 
de  uimitor.  Credinţa  sinceră  a  Bisericii  de  Utrecht 
este  îndeajuns  de  cunoscută  în  universul  catolic. 
Adevăraţii  catolici  prin  urmare  de  sigur  s’au  cugetat, 
că  ea  a  respins  fără  ezitare  dogma  cea  nouă  şi 
falsă  despre  Concepţiunea  Nepătată  a  Preasfintei 
Fecioare  Maria.  Insă  Biserica  noastră  na  crezut,  că 
această  părere  bună,  pe  care  lumea  o  avea  despre  cre¬ 
dinţa  ei.  era  un  motiv  îndestulător  pentru  a  nu-şi  ma¬ 
nifesta  în  mod  public  opoziţia  ei  faţă  de  dogma  cea 
noua.  Noi  suntem  datori  faţă  de  demnitatea  noastră, 
faţă  de  credinţa  catolică,  faţă  de  apărătorii  adevă¬ 
rului,  să  respingem  aceasta  dogmă  pe  faţă.  Iată 
pentruce  noi  am  socotit,  că  am  lipsi  dela  datoria 
noastră,  dacă  am  păstra  vreme  mai  îndelungată 
tăcerea. 

„Integritatea  credinţei,  în  care  am  fost  instruiţi 
începând  din  anii  copilăriei  noastre,  nu  ne  îngăduie 
să  păzim  tăcerea.  Slujba,  care  ni  s’a  încredinţat,  cu 
toată  nevrednicia  noastră,  ne  impune  o  îndatorire 
foarte  serioasă,  aceea  de  a  mărturisi  deschis  pă¬ 
rerea  noastră  asupra  faptului  acestuia.  Noi  suntem, 
într’adevăr  convinşi,  că  depozitul  sfânt  al  credinţei 
nu  poate  fi  adaos,  nici  scăzut.  In  calitatea  noastră 
de  episcopi  ai  Bisericii  catolice,  noi  am  fost  însăr¬ 
cinaţi  cu  păstrarea  neatinsă  a  depositului  de  cre¬ 
dinţă.  Lucrul  cel  încredinţat  ţie,  păzeşte-l,  scria  sfântul 
Pavel  iubitului  său  Timotei  [I,  VI,  20].  Sfântul  Vin- 
cenţiu  de  Lerins  a  fost  de  credinţa,  că  aceasta  nu 
s’a  scris  numai  pentru  Timotei :  Toţi  aceia,  cari  tre¬ 
buiau  să-i  urmeze  prin  titlul  lor  de  episcopi,  sunt 
datori  să  se  cugete,  că  acest  cuvânt  a  fost  scris  şi 
pentru  ei. 

„Ori,  părerea,  ce  aţi  promulgat  despre  Concep¬ 
ţiunea  Nepătată  a  Măriei,  Mama  Mântuitorului  No¬ 
stru,  ar  adaoge  la  credinţă.  Intr’adevăr,  înainte  de 

veacul  al  unsprezecilea  al  erei  creştine,  niciodată  şi 
nicăiri  nu  sa  recunoscut  o  astfel  de  prerogativă 
Preafericitei  Fecioare.  Dacă  noi  ne  adresăm,  fie  Bi¬ 
sericii  Răsăritene,  fie  Bisericii  Apusene,  şi  dacă  noi 
întrebăm  despre  credinţa  lor  aceste  două  părţi  ale 
universului  catolic,  noi  nu  putem  afla  la  ele  nici  cea 
mai  mică  urmă  baremi  despre  această  părere  înainte 
de  timpul  amintit  Dacă  cercetăm  scrierile  Pontifi¬ 
cilor  suverani,  predecesorii  voştri,  înainte  de  veacul 
arătat  mai  sus,  noi  câştigăm  convingerea,  că  ei  n’au 
cunoscut  de  loc  aceasta  părere;  ce  este  mai  mult, 
nu  ne-ar  fi  greu  să  cităm  cuvinte  de  ale  Papilor, 
care  îi  sunt  contrare.  Indicăm  numai  pe  Inocenţie  III, 
pe  Inocenţie  V  şi  pe  Clemente  VI.  Tot  aşa  de  uşor 
ar  fi  pentru  noi  să  cităm  locuri  clare  din  Sfânta 
Scriptură,  cu  desăvârşire  opuse  acestei  noi  opiniuni. 
Nu  se  poate  aşa  dar  scoate  nimic  din  cele  două 
izvoare  ale  Cuvântului  dumnezeesc  în  profitul  dogmei 
Concepţiunii  Imaculate  a  Sfintei  Fecioare,  Maica 
Dumnezeu-Omuîui.  Aşadar,  pentru  păstrarea  depo¬ 
zitului  credinţei,  atât  cât  ne  stă  în  putere,  noi  ridicăm 
glasul  nostru  şi  zicem,  că  învăţătura  amintită  poartă 
pe  fruntea  ei  nota  noutăţii  Aceasta  este  cauza  primă 
şi  de  mare  însemnătate,  care  ne  îndeamnă  să  rostim 
judecata  noastră  asupra  acestui  punct. 

„Nu  s’a  lăsat  cel  puţin  episcopilor  Bisericii  ca¬ 
tolice  judecata  asupra  acestei  învăţături.  Şi  aceasta 
este  a  doua  plângere,  pe  care  o  adresăm  Sanctităţii 
Voastre.  Episcopilor,  într  adevăr,  li  se  cuvine  dreptul 
de  a  judeca.  Nu  s’a  ţinut  nici  o  samă  de  acest  drept 
împreunat  cu  caracterul  episcopal.  Nu  s’a  întrebat 
tagma  întreagă  a  episcopilor  asupra  simţămintelor 
sale  cu  privire  la  opiniunea  din  întrebare.  Scrisorile 
acelora,  cari  au  trimis  atari  la  Roma,  nu  sunt  decât 
scrieri  particulare,  glasul  Bisericilor  na  fost  de  loc 
ascultat.  Dar  e  sigur,  că  dreptul  de  a  judeca  este 
inerent  episcopului  Sinodul  din  Ierusalim,  cel  dintâi 
şi  modelul  tuturor  sinoadelor,  dovedeşte  aceasta  pre¬ 
rogativă.  Căci  dupăce  vorbise  Sfântul  Petru,  întâiul 
între  apostoli,  Sfântul  Iacob  se  ridică,  şi  zise:  Eu 

judec  [Acte  XV,  19].  Cei  câţiva  episcopi,  următori 
şi  vicari  ai  apostolilor,  cari  V’au  ascultat  proclamând 
singur  o  dogmă  nouă  de  credinţă,  şi-au  apărat  ei 
oare  dreptul  lor?  Desigur  nu,  ei  n’au  fost  decât  nişte 
martori  muţi,  sau  nişte  linguşitori  vrednici  de  dis¬ 
preţ.  Cât  de  înjosită  a  fost  demnitatea  episcopală 
în  aceasta  adunare,  faimoasă  în  aparenţă !  Nici  unul 
nu  sa  arătat  păzitor  curagios  al  rangului  său.  Fără 
a  voi  a  lipsi  dela  respectul,  care  Vi  se  cade,  noi 
Vă  spunem  adevărul,  Prea  Sfinte  Părinte!  Pentru 
a  înălţa  capul  mai  sus  decât  trebuia,  membrele  cele 
mai  renumite  ale  corpului  au  fost  umilite.  Mulţumită 
lui  Dumnezeu,  noi  nu  ne-am  uitat  încă  de  demnitatea 
noastră,  şi  noi  ne  plângem  Ţie  de  injuria  care  i  sa 
făcut 

„Iubirea  faţă  de  Biserica  noastră ;  este  al  treilea 
motiv,  care  ne  obligă  să  combatem  publice  dogma 
cea  falsă  a  Concepţiunii  Imaculate  a  Sfintei  F ecioare. 
Aceasta  iubire  cere  cea  mai  mare  grijă  din  partea 
noastră  pentru  a  păstra  Biserica  noastră  scutită  de 
eroare.  Prin  harul  lui  Dumnezeu,  credinţa  s’a  păstrat 
curată  într’ânsa  până  acum,  în  ciuda  evenimentelor, 
cari  prea  adeseori  au  zdruncinat-o  în  ţara  noastră. 
Noi  am  socotit  aşadar,  că  e  datoria  noastră  s’o  în¬ 
depărtăm  de  orice  înoire  în  ceeace  priveşte  arti¬ 
colele  de  credinţă.  în  urma  confuziei  introduse,  de 
trei  ani  de  zile,  în  tagma  ierarhică,  integritatea  cre¬ 
dinţei  catolice  putea  fi  ameninţată.  Intenţia  noastră 
este  de  a  ne  feri  de  acest  pericol ;  şi  suntem  datori 
să  facem  toate  sforţările  pentru  a  prezenta  lui 
Hristos  Biserica  noastră  ca  pe  o  fecioară  curată. 
Datoria  noastră  este  să  transmitem  posterităţii  cre¬ 
dinţa  cea  veche,  în  simplicitatea  ei  şi  în  curăţenia 
ei,  aşa  cum  am  primit-o  dela  predecesorii  noştri. 
Streini  de  orice  înoire  şi  prieteni  ai  anticităţii,  noi 
distingem,  cu  Tertullian,  învăţătura  cea  adevărată 
de  cea  falsă  astfel:  „Aceia  vine  învederat  dela 
Domnul  şi  este  adevărat,  ceeace  s’a  dat  dela  început; 
însă  aceea  este  străin  şi  fals,  ceeace  s’a  adaos  în 
decursul  timpului".  ( Praescript. ,  c.  31).  Apostolul 

Neamurilor  nu  ne-a  înştiinţat  mai  puţin  decât  pe  Ti- 
motei  „să  ne  depărtăm  de  glasurile  deşarte,  cele  spur¬ 
cate  [I  Tim.  VI,  20];  de  glasurile,  adecă  de  dogme,  de 
lucruri,  de  simţeminte,  cari  sunt  contrare  adevărului 
şi  anticităţii:  dacă  lumea  le  admite,  e  necesar  ca 
credinţa  Sfinţilor  Părinţi  să  se  vateme  în  toate,  sau 
cel  puţin  în  mare  parte".  Astfel  vorbeşte  sfântul 
Vincenţiu  de  Lerins  [Commonitorium,  cap.  24]. 

„Sunt  aproape  două  veacuri,  ambasadorul  lui 
Filip  IV,  regele  Spaniei,  ceru,  în  numele  stăpânului 
său,  predecesorului  Vostru  Alexandru  VII,  o  hotă- 
rîre  asupra  Concepţiunii  Imaculate  a  Sfintei  Fecioare. 
Acest  papă  voia  să  ştie,  dacă  putea  decide  el 
aceasta  chestiune,  şi  a  întrebat  în  această  privinţă 
pe  cardinalul  Bona;  cucernicul  şi  învăţatul  cardinal 
îi  răspunse,  că  nici  Sfântul  Scaun,  nici  Biserica  nu 
puteau  face  articole  nouă  de  credinţă,  dar  că  se 
putea  numai  declara  aceeace  Dumnezeu  descope¬ 
rise  Bisericii  Sale,  dupăce  s  au  examinat,  după  re¬ 
gulă,  tradiţiile  transmise  începând  dela  apostoli. 
„N  aş  putea  oare,  reluă  Papa,  sub  insuflarea  Sfân¬ 
tului  Duh,  să  hotărăsc  ceeace  trebuie  să  creadă 
lumea  asupra  acestui  punct? — Prea  Sfinte  Părinte, 
zise  Bona,  ceeace  Vi  sar  descoperi  prin  insuflare 
dumnezeească,  n’ar  putea  să  Vă  folosească  decât 
Vouă,  şi  nu  V’ar  fi  permis  să  obligaţi  pe  credincioşi, 
nici  pe  mine,  să  aderăm  la  hotărîrea  Voastră". 
O,  dacă  un  asemenea  mod  de  a  vedea  atât  de  în¬ 
ţelept  şi  atât  de  catolic  ar  fi  fost  urmat  de  către 
toţi  următorii  Sfântului  Petru! 

„Am  judecat,  că  era  de  onoarea  noastră  şi  de 
datoria  noastră  să  oferim  Sanctităţii  Voastre  instruc¬ 
ţiunea  noastră  pastorală,  pe  care  am  alăturat-o 
acestei  scrisori.  Pentruca  să  se  ştie  mai  bine  şi  mai 
limpede  în  diecezele  noastre,  ceeace  sunt  datori 
catolicii  să  creadă  cu  privire  la  dogma  cea  nouă 
a  Concepţiunii  Nepătate  a  Sfintei  Fecioare,  noi 
am  publicat-o,  pentru  Olandezi,  în  limba  patriei 
noastre. 

„Biserica  noastră  a  făcut  foarte  adeseori  apel 
Ia  viitorul  sinod  ecumenic  întrunit  conform  legii. 
Ni  se  pare  necesar  să  înoim  acest  apel.  Din  cauza 
pângărim,  pe  care  a  îndurat-o  depozitul  credinţii, 
şi  din  cauza  injuriei,  care  s’a  făcut  tagmei  episco¬ 
pale,  când  s’a  voit  a  stabili,  ca  dogmă  descoperită 
de  Dumnezeu,  Concepţiunea  Nepătată  a  Preafericitei 
Fecioare  Maria,  Maica  Mântuitorului  Nostru,  noi  ne 
rezervăm  dreptul  de  a  face  apelul  nostru  la  timpul 
şi  locul  potrivit.  Fie  ca  Părintele  luminilor  să  dea 
inimei  noastre  ochi  luminaţi,  şi  să  facă  în  noi  ceeace 
e  plăcut  înaintea  Lui ! 

„Noi  am  subscris  cu  multă  veneraţie : 

„Prea  Sfinte  Părinte, 

„Ai  Sanctităţii  Voastre  prea  smeriţi  servitori: 

,,-f  IOAN,  arhiepiscop  de  Utrecht ; 

„•j-  HENRIC  IOAN,  episcop  de  Haarlem ; 

HERMANN,  episcop  de  Deventer. 

„Dat  la  Utrecht,  18  Calendele  lui  Septemvrie  1856. 

„Secretarul  general,  HENRIC  LOOS". 

Trad.  de  ILIE  BELEUŢĂ. 

CUM  SÂ  SPOVEDIM? 

-  UN  RĂSPUNS  - 

Articolul  meu  de  discuţie  pastorală  cu  titlul  de 
mai  sus,  publicat  în  Nr.  9 — 10  al  Revistei  Teologice 
din  a.  tr.,  a  avut  darul  să  deştepte  oarecare  interes. 
Am  primit  câteva  rânduri  bune  dela  un  preot  din 
Moldova,  care  ar  dori  să  vie  la  Sibiu  şi  faţă  cătră 
faţă  cu  graiu  viu  să  intrăm  mai  adânc  în  câteva 
dintre  chestiunile  atinse.  A  trimis  un  articol  păr. 
prot  Vasile  Gan  —  şi  s’a  publicat  în  Nr.  12  al  re¬ 
vistei  noastre.  A  publicat  un  articol  în  „Glasul 
Monahilor"  păr.  arhimandrit  Emilian  Popescu.  Şi  a 
scris  păr.  canonic  N.  Brînzeu  dela  Lugoj  în  revista 
„Păstorul  Sufletesc"  Nr.  20 — 21,  1929. 

Preacucerniciei  Sale  Păr.  V.  Gan  îmi  iau  în¬ 
drăzneala  să-i  răspund,  că  mi-a  interpretat  prea 
rigid  cele  scrise.  Ceeace  discută  sfinţia  sa  este  o 
excepţie,  şi  când  discuţi  principiar  cred  că  nu  te 
poţi  ocupa  de  excepţii.  Hotărît,  că  dacă  penitentul 
nu  vrea  să-ţi  dea  răspuns  la  toate  întrebările,  nu-i 
vei  scoate  afară.  Asta  o  spuneam,  când  afirmam,  că 
aici,  la  cercetarea  conştiinţei  se  vede  toată  forţa  de 
părinte  şi  educator  a  duhovnicului.  Dacă  credin¬ 
ciosul  are  rezerve  şi  nu-ţi  spune  tot,  înseamnă :  ori 
că  nu  are  destulă  încredere  în  duhovnic,  orică  nu  e 
pregătit  de  ajuns  pentru  taina  sf.  spovedanii.  Cred, 
că  e  greşit  a  se  da  excepţiei  importanţă  de  regulă 
generală  şi  ar  fi  şi  mai  greşit  a  o  propune  drept 
normă  generală,  pentru  a  fi  urmată  de  toţi. 

Articolul  preacucerniciei  sale  are  însă  alte  la¬ 
turi  bune,  pe  cari  spaţiul  restrâns  ce  mi  s’a  pus  la 

îndemână  nu-mi  îngăduie  să  le  scot  la  iveală. 
Aşteptăm  cu  vădit  interes  pastoral  articolul  promis 
despre  epitimii. 

Preacuvioşiei  Sale  păr.  arhimandrit  Emilian  Po- 
pescu,  care  rămâne  nedumerit  de  ce  propun,  ca 
duhovnicul  să  nu  primească  oi  streine  în  staulul  său, 
îi  răspund:  fiindcă  aşa  cer  canoanele  „să  nu  schimbe 
duhovnicul"  şi  fiindcă  altcum  nu  poţi  fi  adevărat 
educator  al  turmei  încredinţate  tie.  Duhovnicul  trebue 
să  urmărească  progresul  şi  regresul  fiecărui  fiu  al 
său,  ceeace  nu  se  poate,  dacă  de  fiecare  dată  se 
spovedeşte  la  alt  duhovnic.  Preacuvioşia  sa  spune, 
într’un  stil  bisericesc  atâta  de  „uns“,  de  dulce  şi 
impresionant,  —  cum  e  scris  tot  articolul  —  că  duş¬ 
mănie  între  duhovnic  şi  credinciosul  său  n’ar  trebui 
să  fie.  Ce  să  facem  însă,  dacă  satana  unelteşte  uneori 
şi  asemenea  rele.  Şi  atunci,  datoria  duhovnicului,  la 
care  aleargă  un  penitent  strein,  este  să  se  convingă 
dacă  de  fapt  e  duşmănie  între  ei,  şi  să-l  îmbune  şi 
să-l  împace,  trimiţându-1  înapoi  la  duhovnicul  lui 
Altcum  se  poate  întâmpla,  că  penitentul  voieşte  să 
speculeze  bunacredinţă  a  celuilalt.  Un  exemplu  ne 
va  lămuri  deplin.  Mi-a  venit  o  penitentă,  care  măr¬ 
turisise  un  păcat  foarte  greu  şi  de  care  eu  doriam 
să  o  depărtez  pe  tot  restul  vieţii  ei.  Fiindcă  păcatul 
îi  renta,  mi-a  spus,  că  asta  no  poate  făgădui  şi  va 
continua  să-l  practice.  După  zadarnică  încercare  de 
a  o  abate,  motivându-i  i-am  refuzat  „deslegarea" 
până  se  va  putea  hotărî  pentru  o  viaţă  nouă.  — 
A  plecat  la  un  alt  duhovnic,  căruia  i-a  spus  ce-i  va 
fi  spus,  şi  care  i-a  dat-o.  Intâlnindu-mă  cu  preotul 
respectiv  am  discutat  „cazul"  şi  el  s’a  justificat,  că 
femeia  i-ar  fi  spus,  că  eu  o  duşmănesc  şi  de  aceea 
îi  refuz  deslegarea.1]  Iată  de  ce  am  socotit,  că  e 
foarte  bun  canonul  de  a  nu  schimba  duhovnicul,  pe 
care  apoi  l-am  formulat  ca  un  obligament  şi  pentru 
duhovnic:  de  a  nu  primi  oaia  altuia  în  turma  sa,  decât 
în  caz  de  duşmănie  de  neîmpăcat. 

’)  Cu  ţoale  acestea  conştiinţa  ei  nu  s'a  liniştit  şi  în  anul  următor  a 
venit  sa  ia  deslegarea  dela  mine,  şi  meritându-o  i  s’a  dat. 

Reverendissimului  domn  canonic  Brînzeu  stau 
să  nu-i  dau  nici  un  răspuns,  fiindcă  nu  merită  să 
ne  ocupăm  de  articole  izvorîte  din  prisosul  de  ură 
al  inimii  dsale  iezuite.  D-sa  face  parte  dintre  ceice 
nu  văd  bârna  din  ochiul  propriei  instituţii  pe  care 
o  servesc  şi  arată  paiul  din  ochiul  instituţiei  pe 
care  o  urăsc;  face  parte  dintre  oamenii,  cari  cred 
că  lovind  în  alţii  îi  aduc  slujbă  lui  Dumnezeu.  Tu¬ 
peul  însă  îi  este  prea  caracteristic  pentru  toţi  cei 
din  strana  stângă. 

Scrisul  meu  i-a  dat  prilej  să  numească  biserica 
ortodoxă  „biserică  orientală  desunită“,  articolul  meu 
—  „pătruns  de  un  spirit  absolut  catolic “  [ceteşte  cum 
cetesc  „lectorii"  dsale;  romano -catolic,  —  deşi  nu 
găseşte  nimic  din  „oglinda"  lor],  iar  din  el  să  scoată 
argumente  de  hulire  a  bisericii  noastre  de  aici  şi 
din  Vechiul  Regat,  pentrucă  „noi  putem  adăoga,  că 
relele  semnalate  se  găsesc  şi  la  ortodocşii  din  regat 
[noi  suntem  în  republică  autonomă  unită!]  unde  in- 
fluinţa  directă  a  protestantismului  a  fost  mai  mică, 
dar  decadinţa  generală  e  aceeaş".  Din  felul  cum 
rezumă  articolul  meu  şi  cum  îl  generalizează,  dar 
mai  ales  din  notiţa  sublineară,  în  care  reproduce 
„hârtia  înregistrată  la  Ministerul  Instrucţiunii  din 
Bucureşti  sub  Nr.  63422  la  17  Maiu  1928,  [prin  care] 
arhiepiscopia  ortodoxă  de  acolo  reclamă"  întâmplarea 
unui  inconştient  preot  ortodox,  pe  care  îl  dă  cu  numele 
şi  cu  fapta,  generalizând,  —  se  vede  limpede,  că 
voieşte  numai  să  ponegrească  biserica  noastră  şi 
indirect  să  laude,  nu  ştim  pe  cea  unită,  sau  pe  cea 
catolică  dela  apus,  pentrucă  în  fondul  chestiunii 
tratate  în  articolul  meu  nu  intră  decât  doar  tangen¬ 
ţial  pentru  a  propune  „scaune  de  mărturisire  închise 
cum  e  la  catolici"  şi  a  spune  că  „Liturgica  sacra¬ 
mentală  se  vede  se  prezintă  slab  la  fraţii  ortodocşi", 
[vai  ce  gras  e  tratată  la  dlor!] 

Când  am  scris  articolul  aveam  înaintea  ochilor 
mei  şi  multe  practici,  icoane  şi  amintiri  şi  din  viaţa 
pastorală  a  bisericii  unite,  pe  care  o  cunosc  tot  aşa 
ca  şi  pe  a  mea ;  spovedisem  şi  eu  credincioşi  uniţi,  — 

fără  a  le  huli  biserica  sau  a-i  momi  la  a  mea  —  cari 
deşi  refuza^  de  mine,  ca  şi  Hananianca  din  sf.  Evan¬ 
ghelie,  nu  voiau  să  meargă  la  preoţii  lor,  fiindcă  îi 
învinuiau  exact  de  ceeace  scoate  dl  Brînzeu  din 
arhiva  ministerului  şi  încă  şi  de  altele,  tot  atât  de 
grave.  Şi  să  nu  uite  dl  Brînzeu,  că  am  fost  preot 
la  o  distantă  de  24  km.  de  Blaj  şi  încunjurat  de  sate 
curat  unite,  deci  în  inima  bisericii  sf.  sale  şi  îi  pot 
spune,  că  în  toate  privinţele  pastorale  biserica  unită 
stă  mai  rău  ca  noi.  Să  nu  creadă,  că  cei  câţiva 
doctoraşi  „buni  pentru  orient11  dela  Roma  pot  fi 
luaţi  drept  pildă  pentru  întreaga  biserică  unită.  — 
Dar  mi-am  zis:  nu  mi  se  cade  să  mă  amestec  în 
casa  celorce  nu  sunt  de  legea  mea,  deşi  mi-o  prac¬ 
tică.  Şi  cred,  că  am  judecat  corect.  Şi  martor  e 
articolul,  că  n’am  făcut  nici  o  aluzie  măcar  la  biserica 
unită  sau  romano-catolică. 

Dar  poate,  că  rev.  Brînzeu  a  scris  cu  renu¬ 
mita  rezervă  mintală,  zicând:  hulesc  biserica  orto¬ 
doxă  pentruca  preoţii  noştri,  cari  fac  toate  acestea 
şi  mai  mari  decât  acestea,  să  înţeleagă  şi  să  ia 
aminte ;  şi  atunci  scopul  scuză  mijloacele.  Căci  nu-mi 
pot  închipui  ca  d-sa  să  nu-şi  cunoască  biserica,  fie 
romano-catolică,  dar  mai  ales  greco-catolică,  —  căci 
nu  ştiu  căreia  îi  aparţine  intim  —  şi  din  laturea 
slăbiciunilor. 

Dacă  scopul  meu  ar  fi  fost  identic:  să-i  hulesc 
biserica  sfinţiei  sale,  fie  sigur,  că  aşi  fi  putut  şi  eu 
să  dau  la  iveală  multe  multe  şi  din  cărţi  şi  din 
practică...  Insă  noi  respectăm  biserica  în  noţiunea 
ei  largă  şi  preoţia  creştină...  şi  nu  zgândărim  în 
toate  gunoaiele  pentru  a  scoate  dovezi  de  pone¬ 
grire.  Căci  dacă  e  să  ne  punem  pe  hulite,  e  destul 
să-l  trimitem  în  Nordul  Ardealului,  unde  biserica 
unită  e  mai  tare,  ca  să  facă  anchete  pastorale,  şi 
să  se  crucească ;  şi  e  destul  să-i  facem  harta  cultu¬ 
rală  a  Ardealului,  ca  să  se  vadă  că  întunerecul  cel 
mai  mare,  [deci  şi  păcate  şi  patimi,  alăturea  de 
analfabetism],  domneşte  tocmai  pe  unde  biserica 
greco-catolică  e  atotstăpânitoare,  ceeace  înseamnă 

că  acolo  nu  s’a  făcut  nici  pregătirea  creştinilor,, 
nici  spovedania  [cum  o  concep  eu  ca  o  şcoală  reli¬ 
gioasă]  nici  măcar  în  măsura  cât  s’a  făcut  la  orto¬ 
docşi;  pentrucă  grija  bisericii  unite  nu  i-a  fost  de 
popor,  ci  de  privilegii  politice  şi  materiale  pentru 
cei  din  fruntea  ei.  Şi  i-am  putea  da  aminte,  că  atunci 
când  în  Blaj  erau  şcoli  nouă,  nu  ni  s’a  lăsat  decât 
şcoala  spovedaniei  şi  totuşi  stăm  mai  bine. 

Cum  vede  dl  Brînzeu  evit  şi  acum  să  mă  cobor 
până  unde  s’a  coborît  domniasa  Atât  îi  pot  spune, 
că  articolul  dsale  m’a  mâhnit,  văzând  că  a  putut  fi 
scris  cu  venin  şi  dictat  de  răutate.  Şi  răutatea  nu 
poate  aduce  bine.  Iar  eu  cu  articolul  de  atunci 
am  intenţionat  un  bine.  Nu  mi-am  putut  închipui, 
că  ceice,  în  cazul  cel  mai  bun  tot  întru  aceeaş  osândă 
sânt,  să  bată  medalii  de  merit  pentru  ei  într’un  chip 
atât  de  respingător  din  năcazurile  altora  cari  îşi  au 
tâlcul  lor  istoric. 

Dacă  în  presa  bisericească  tot  aşa  se  va  scrie, 
cum  scrieţi  şi  cum  ne  provocaţi  să  răspundem,  unde 
vom  ajunge?  Unde? 

Reverendissime  dle  Brînzeu,  cât  mă  priveşte 
pe  mine  —  de  acum  puteţi  scrie  ce  vă  place  şi  cât 
vă  place,  şi  oricât  de  ordinar.  Veţi  avea  pace,  ştiind 
al  cui  fiu  sânteţi.  Caracterizaţi  perfect  instituţia,  pe 
care  credeţi  că  în  chipul  acesta  o  slujiţi.  Pentru 
permanentă  meditaţie  însă  ţin  să  vă  amintesc  o 
vorbă  românească:  „Brânza  cănească  numai  cânii 
o  mânâcă“,  oamenii  o  ocolesc  îngreţoşaţi.  Poate  să 
vă  servească  la  ceva  în  viaţă. 


GHEORGHE  MAIOR. 


EVANGHELISTUL  SMERENIEI.1 


,,  Aceluia  se  cade  a  creşte,  iar  mie 
a  mă  micşora”.  ioan  3,  .*>. 


Fraţi  creştini.  Pericopa  citită  azi  vesteşte  înce¬ 
perea  evangheliei  lui  Hristos.  De  fapt  Dumineca  de 
azi  este  prima  in  noul  an ;  precum  la  sfârşitul  anului 
se  face  bilanţul  lucrurilor  petrecute,  e  firesc  ca  la 
începutul  unui  nou  an,  să  se  stabilească  un  pro¬ 
gram  de  muncă.  —  Deţinătoare  a  oficiului  predicato- 
rial,  ce  va  predica  oare  Biserica  în  anul  nou?  Tot 
ce-a  mai  predicat  în  anul  trecut!  Lucruri  vechi  prin 
urmare  şi  totuş  nouă.  —  Evanghelia  lui  Hristos  a 
fost  repetată  mereu  de  două  milenii,  a  tot  reînceput 
Şi  totuş  nu  s’a  învechit,  a  rămas  acelaş  puternic 
izvor  de  energie  spirituală.  Ceeace  predică  Bise¬ 
rica,  nu  e  supus  deci  limitelor  timpului,  cade  în 
afară  de  vremelnicie:  „Isus  Hristos  eri  şi  astăzi, 
acelaş  în  veci!" 

Predicăm  pe  Isus  Hristos,  care  trebuie  să  ia 
mereu  proporţii,  să  crească  în  noi.  Ioan  Boteză¬ 
torul,  care  dupăcum  am  văzut  din  Evanghelia  de 
astăzi,  predica  şi  el  cu  o  voce  puternică  în  pu¬ 
stie  pe  Domnul  care  se  apropia  şi  propovăduia  bo¬ 
tezul  pocăinţei,  a  avut  un  cuvânt  minunat  vorbind 
despre  Hristos:  „Aceluia  se  crede  a  creşte  iar  mie 
a  mă  micşora!"  [Ev.  Ioan  3,  30].  Cele  afirmate  cu 
atâta  smerenie  de  Inaintemergătorul  lui  Hristos 
trebue  să  ne  servească  şi  nouă  de  model.  —  Dar 


’)  Predică  ia  Dumineca  înainte  de  Botezul  Domnului,  rostită  în  Cate¬ 
drala  din  Sibiu,  în  5  Ianuarie  1930 

Isus  nu  poate  creşte  în  noi,  dacă  noi  nu  ne  micşorăm, 
dacă  nu  ne  moderăm  dorinţele,  dacă  nu  ne  jertfim 
plăcerile,  dacă  nu  ne  potolim  orgoliul,  dacă  nu  punem 
frâu  urei  noastre,  dacă  nu  ne  stăpânim  invidia  şi 
egoismul.  Exemplu  să  luăm  tot  pe  Ioan  Botezătorul, 
care  a  fost  un  om  mare,  după  cuvântul  Mântuitorului, 
„cel  mai  mare  om  născut  din  femeie,  şi...  din  pânte¬ 
cele  maicei  sale  umplut  de  Duhul  sfânt".  Şi  totuş, 
la  acest  mare  om  vedem  atâta  umilinţă;  pe  profetul, 
încă,  îmbrăcat  cu  peri  de  cămilă,  umilinţa  lui  chiar 
l-a  înălţat,  l-a  făcut  mare. 

Intr  o  zi,  cum  era  botezând  pe  malurile  Iorda¬ 
nului,  Isus  rătăcit  printre  popor,  se  apropie  şi  el  plin 
de  umilinţă,  pentru  a  fi  botezat  de  Ioan.  Fiul  Za- 
hariei  însă,  pătruns  de  spiritul  profetic,  îl  recunoaşte 
şi-l  întimpină  cu  aceste  cuvinte:  „Iată  Mielul  lui 
Dumnezeu  care  ridică  păcatul  lumii"  [Ioan  1,  29j.  Cu 
greu  numai  a  acceptat  să  boteze  pe  Isus,  spunând  cu 
smerenie,  că  el  are  trebuinţă  să  fie  botezat.  Cu  oca- 
ziunea  botezului  lui  Isus,  Ioan  a  fost  martor  circum¬ 
stanţelor  miraculoase  cari  l-au  întovărăşit  [arătarea 
Duhului  în  chip  de  porumb,  glasul  Tatălui:  „Acesta 
este  Fiul  meu  cel  iubit  întru  care  bine-am  voit,  pe 
acesta  să-l  ascultaţi"] ;  aceste  fapte  extraordinare  l-au 
încredinţat  pe  deplin  pe  Ioan,  că  Isus  este  Hristosul ! 
De-acum  înainte  nu  numai  că  aduce  lui  Isus  omagii, 
ca  Fiului  lui  Dumnezeu,  dar  îşi  consideră  misiunea 
ca  şi  terminată,  îndemnându-şi  ucenicii  să  se  ata¬ 
şeze  lui  Hristos  şi  să-i  urmeze.  O  ultimă  dată  apare 
lângă  Iordan  pentru  a  aduce  lui  Isus  —  în  plină  acti¬ 
vitate  acum  —  întreaga  sa  adorare ;  cu  această  oca- 
ziune,  ucenicii  lui  se  plâng  de  popularitatea  mereu 
crescândă  a  lui  Isus.  Asprul  profet  mai  străluceşte 
însă  încă  odată  în  profunda  sa  umilinţă  şi  dă  uce¬ 
nicilor  săi  ispitiţi  de  invidie  acest  sublim  răspuns : 
[Ioan  3,  27 — 30]  „nu  poate  omul  lua  nimic  de  nu  va 
fi  dat  lui  din  cer...  Aceluia  se  cade  a  creşte,  iar 
mie  a  mă  micşora".  Era  departe  de  Ioan  intenţiunea 
de-a  atrage  asupra  persoanei  sale  atenţiunea  lumii : 
„Şi  propovăduia  zicând:  vine  după  mine  Cel  mai 

tare  decât  mine,  căruia  nu  simt  vrednic,  plecându-mă, 
să-I  desleg  cureaua  încălţămintelor  Lui“  [Mc.  1,  7]. 
Ca  Inaintemergător  ce  era,  a  înţeles  să  nu- şi  însu¬ 
şească  nimic  din  mărirea  Domnului  său:  „Eu  v’am 
botezat  cu  apă.  Acesta  vă  va  boteza  cu  Duh  Sfânt" 
[Mc.  1,  8]. 

Lepădându-se  de  sine,  aşa  a  înţeles  Botezătorul 
să  facă  pe  Hristos  să  crească.  Ceeace  a  mai  con¬ 
stituit  tăria  caracterului  său  plămădit  din  smerenie, 
a  fost  faptul,  că  nu  a  cunoscut  frica  de  oameni; 
când  a  fost  vorba  să  mustre  pe  farisei,  le-a  zis: 
„pui  de  năpârci".  Privirile  lui  erau  îndreptate  asupra 
lui  Hristos  numai,  calea  acestuia  avea  s’o  gătească. 
Din  această  misiune  nu  a  fost  nici  o  putere  care 
să-l  poată  clăti!  Nu  a  fost  trestie  clătită  de  vânt,  — 
dupăcum  l-a  caracterizat  Mântuitorul. 

Dacă  astăzi  lipsesc  voinţe  puternice,  caracterele 
mari,  e  tocmai  din  pricina  balastului  enorm  ce  stă¬ 
pâneşte  timpurile  noastre  frica  de  oameni!  Umilinţa 
e  socotită  azi  ca  o  ruşine,  iar  abnegaţiunea,  desinte- 
resul,  drept  nebunie! 

Am  văzut  cum  s’a  smerit  cel  tare  ca  o  stâncă, 
omul  cel  mai  mare  născut  din  femeie ;  şi  noi  oameni 
de  rând,  departe  de-a  merita  să  ne  numim  mari,  de 
ce  alergăm  oare  după  mărire,  de  ce  căutăm  să  ne 
evidenţiem  persoana  cu  orice  ocaziune?  De  ce  si¬ 
mulăm  ceeace  nu  suntem;  de  ce  ne  înălţăm  în  deşert; 
de  ce  neglijăm  pe  Făcătorul  şi  ţinem  seamă  numai 
de  făptură?  De  ce  urâm  pe  semenul  nostru,  care 
nu  ne  face  nici  un  rău,  de  ce  invidiem  pe  cel  mai 
bun  decât  noi? 

Urmând  acestea  ascultăm  înzadar  pe  Hristos 
predicându-se.  In  acest  fel  Hristos  nu  va  putea  creşte 
în  noi.  Harul  dumnezeesc  nu  curge  decât  în  alvia 
adâncită  a  unei  inimi  zmerite. 

|;  >  Să  lăpădăm  deci  frica  de  oameni,  grija  lumească 
şi  bunătăţile  lumii !  Botezătorul  lui  Hristos  „era  îm¬ 
brăcat  cu  peri  de  cămilă  şi  cu  brâu  de  curea  îm¬ 
prejurul  mijlocului  lui  şi  mânca  acride  şi  miere  săi- 

b atică “  [Mc.  1,  6J.  Şi  noi  cei  de  azi,  de  câte  favo¬ 
ruri  nu  ne  bucurăm,  ce  viaţă  plăcută  nu  ducem !  — 
Să  ne  reculegem  însă  şi  acum  în  jurul  Botezului 
Domnului,  să  I  ne  rugăm  ca  să  stingă  din  sufletul 
nostru  orice  ură,  să  zmulgă  orice  firicel  de  mândrie 
care  ar  încolţi  în  el,  de  toate  cele  rele  ale  lumii  să 
ni-1  curăţească  şi  să  nu  rămână  loc  decât  pentru 
El  —  Hristos  —  care  să  crească  mereu  în  inimile 
noastre.  —  Aceluia  se  cade  a  creşte,  iar  nouă  a  ne 
micşora. 


GHEORGHE  SECAŞ. 
prof.  de  teologie. 


DESFACEREA  DE  AUTORI¬ 
TATE. 


Caracteristica  vremurilor  noastre  este  nesoco¬ 
tirea  autorităţii. 

In  familie,  emanciparea  copiilor,  în  şcoală  eman¬ 
ciparea  elevilor,  în  Biserică,  emanciparea  creştinilor, 
în  politică,  emanciparea  cetăţenilor,  în  viaţă  în  ge¬ 
neral  emanciparea  omului  de  sub  scutul  legilor  mo¬ 
rale. 

Ce  spun  micile  încercări  ale  elevilor  în  diverse 
oraşe  de  a  forţa  mâna  profesorilor? 

Ce  însamnă  sectarismul  şi  calendarismul  în  Bi¬ 
serică  ? 

Ce  rost  are  modernismul,  care  a  făcut  din  mamă 
şi  din  tată  un  «ta»  oarecare? 

Nu  suntem  departe  de  vremea,  când  vom  auzi 
ca  în  Franţa  strigăte  de  suprimare  a  bătrânilor  tre¬ 
cuţi  de  70  de  ani,  pe  motiv  că  consumă  fără  să 
producă.  Pensionarea  cu  nemiluita  din  zilele  noastre, 
poate  fi  un  indiciu. 

De  ce  toate  aceştia? 

Fiindcă  nu»i  nici  iubire,  nu-i  nici  credinţă,  nu-i 
nici  dor  de  muncă,  nu-i  nici  supunere.  Dar  Mântui¬ 
torul  creştea  şi  se  întărea  cu  duhul,  supunându-se  în 
totul  părinţilor  Săi.  Pilda  lui  nu  mai  preţueşte.  In 
schimb  pilda  lui  Abesalon,  răsvrătit  contra  tatălui 
său  ademeneşte.  Nu  uitaţi  însă,  că  atât  musulmanii 
cât  şi  evreii,  când  trec  pe  lângă  mausoleul  lui  Abe- 
salom,  aruncă  şi  azi  cu  pietre  în  el,  ca  dispreţ  pentru 
neascultarea  fiului  de  rege! 

Nu  uitaţi  că,  o  femee  neascultătoare  ca  femeia 
lui  Lot,  s’a  prefăcut  pentru  toate  veacurile  în  stâncă 
de  sare,  ca  o  neîncetată  ameninţare  pentru  cei  ne¬ 
ascultători  ! 

Nu  uitaţi  că,  luminatul  Goethe,  primea  cârmuirea 
Bisericii,  mărturisind  aşa:  « meargă-mi  bine,  mear¬ 
gă-mi  rău,  eu  rămân  în  tagma  credincioşilor ».  Ce 
mare  adevăr!  « Credinţa  ajută  pretutindeni  unde  ge¬ 
nunchele  omului  cu  veneraţie  se  închină  unei  fiinţe 
supreme ». 

Trebue  permanent  chemat  Isus  în  inimile  oame¬ 
nilor.  Fiecare  generaţie  are  nevoe  de  şcoala  aceasta. 
Acuma  trăim  zilele  celui  dintâi  om.  Adam  a  alungat 
Adevărul  şi  a  nesocotit  autoritatea  lui  Dumnezeu. 
In  sângele  nostru  furnică  firea  lui  Adam  cel  ne¬ 
ascultător.  Fapta  lui  Adam  ne  urmăreşte  pe  fiecare 
în  parte.  De  aceia  nu  suntem  destoinici  să  pricepem 
prin  credinţă  taina  răscumpărărei  din  păcate,  nici 
să  ne  subordonăm  autorităţii  instituite  de  Dumnezeu 
în  familii  prin  părinţi  ca  creatori,  în  Biserică  prin 
ierarhie  ca  luminătoare  spirituală,  şi  în  stat  prin  stă¬ 
pânire  ca  îngrijitoare  de  nevoile  generale. 

Ideia  de  Dumnezeu  şi  ideia  existenţei  sufletului 
cu  răspundere  înaintea  lui  Dumnezeu,  sunt  temeliile 
autorităţii.  Când  aceste  temelii  slăbesc  sau  dispar, 
atunci  sunt  de  aşteptat  şi  frământări  şi  încercări  de 
nesupunere.  Şi  ce?  «crezi  că  necredinţa  ta  ar  re¬ 
zulta  din  faptul  că  Dumnezeu  nu  exită  ?»  [Tolstoi]. 
Te  înşeli.  Dumnezeu  există  peste  credinţa  oamenilor. 
Sărăcia  spirituală  a  oamenilor,  este  „ prăpăstios  de 
adâncă  şi  nesăţioase  sunt  poftele  tale,  pânâ  când 

ajungi  la  cunoştinţa  existenţei  sufletului _ Pentru 

cel  care  a  cunoscut  sufletul,  există  un  Centru  sta¬ 
tornic  al  Universului,  în  jurul  căruia  toate  se  orân- 
duesc  lesne  şi  numai  din  acest  centru  poate  omul 
să  câştige  fericirea  unei  vieţi  armonioase  şi  să  se 
bucure  de  ea».  (Tagore,  în  Şadhana  p.  38]. 

Pe  Dumnezeu  şi  pe  suflet,  se  zideşte  orice 
autoritate. 

Negarea  autorităţii  lui  Dumnezeu  este  cel  dintâi 
păcat  al  lui  Adam.  Negarea  autorităţii,  este  cel 
dintâi  păcat  care  contribue  la  răul  sociaL  Desfa¬ 
cerea  de  autoritate  transformă  pe  oameni  în  săgeţi 
fără  ţintă,  în  avioane  fără  cârmă,  în  meteori  fără 
rotaţie.  Poate  opri  cineva  un  bolid  în  drumul  lui? 
Poate  opri  cineva  o  săgeată  în  mersul  ei,  sau  un 
aeroplan  în  sborul  lui? 

Cine  poate  face  lucrul  acesta? 

Numai  Dumnezeu. 

Numai  ideia  de  Dumnezeu  poate  mărgini  firile 
nesupuse  în  care  furnică  păcatul  lui  Adam.  Dar, 
pe  Dumnezeu,  oamenii  închinaţi  la  rău  au  avut  grija 
să-L  îndepărteze  din  cadrul  preocupărilor  lor. 

Dacă  nu  este  Dumnezeu,  poţi  păşi  peste  EL 
lata  ce  fac  în  zilele  noastre  toţi  cei  ce  nesocotesc 
şi  se  desfac  de  autoritate. 

Pr.  A.  C.  COSMA. 


POEME  ÎN  PROZĂ 

DE  TURGHENIEF.1 

MI-E  MILĂ. 

Mi*e  milă  de  mine  însu-mi,  de  alţii,  de  toţi 
oamenii,  de  fiarele  sălbatice,  de  pasări...  de  tot  ce 
are  viaţă. 

Mi-e  milă  de  copii  şi  de  bătrâni,  de  nefericiţii 
şi  fericiţii  lumii  asteia. ..  de  cei  fericiţi  mai  mult 
decât  de  cei  nefericiţi. 

Mi-e  milă  de  şefii  de  răsboaie  victorioase,  trium¬ 
fători,  de  marii  artişti,  de  cugetători,  de  poeţi. 

Deplâng  pe  asasin  şi  pe  victima  sa,  mi-e  milă 
de  urâciune  şi  de  frumuseţe,  de  cel  oprimat  şi  de 
opresor. 

Ce  aş  putea  face  ca  să  mă  scap  de  această  milă? 
Să  trăiesc  prin  ea,  îmi  e  peste  putinţă.  Cu  ea  şi  mai 
apoi  cu  plictiseala  mea. 


']  Numărul  ultim  (15  Noemvrie)  din  Marea  revistă  franceză  „Revue 
des  deux  mondes”  (care  împlineşte  tocmai  100  de  ani  de  existenţă],  aduce 
pentru  admiratorii,  numeroşi,  ai  scriitorului  rus  Turghenief,  o  plăcută  sur¬ 
priză  :  o  seamă  de  „Poeme  în  proză”,  nepublicate  până  acum. 

Au  fost  traduse  de  dl  Andre  Mazon  în  franţuzeşte,  după  originalul 
păstrat  de  nepoata  celebrei  cântăreţe  Paulina  Viardot,  faţă  de  care  Tur¬ 
ghenief  a  nutrit  o  nemărginită  prietenie. 

Poemele  acestea  în  proză  sunt  de  o  intimitate  dusă  la  extrem.  De 
aceea  nu  le-a  publicat  Turghenief  în  colecţia  sa  „Senilia”.  Pentru  sufletul 
romancierului-sociolog  rus  sunt  de  o  mare  importanţă.  Le-a  scris  în  anii 
din  urmă  ai  vieţii  sale  1878 — 1882. 

Dăm  aici  două  din  ele. 

H.  P.  P. 

O!  Este  cu  putinţă  omului  să  ajungă  pe  o  treaptă 
mai  joasă? 

Aş  preferi  să  fiu  gelos,  da,  de  sigur!  Să  fiu 
gelos,  dar  sunt...;  invidiez...  pietrile. 

CÂND  NU  VOIU  MAI  FI... 

Când  nu  voiu  mai  fi,  când  va  fi  împrăştiat  în 
praf  tot  din  ceeace  a  fost  trupul  meu,  tu,  o,  singura 
mea  amică,  iubită  cu  o  dragoste  atât  de  adâncă  şi 
de  gingaşe,  tu,  care  —  de  aceasta  sunt  sigur,  —  ai 
să-mi  supravieţuieşti,  nu  veni  la  mormântul  meu, 
pe  mormântul  meu,  unde  nu  ai  ce  căuta. 

Nu  mă  uita,  dar  totodată  nu  căuta  amintirea 
mea  între  ocupaţiile  tale  cotidiane,  între  plăcerile, 
între  grijile  tale...  Nu  vreau  să  stau  în  calea  vieţii 
tale,  să-i  împiedec  liniştitul  ei  curs.  Cu  toate  acestea, 
în  ceasuri  de  singurătate,  când  te  va  cuprinde,  pe 
neaşteptate  şi  cu  teama  de  a  te  supăra,  acea  tristeţe 
atât  de  cunoscută  inimilor  gingaşe,  ia  în  mână  una 
din  cărţile  noastre  preferite  şi  caută  în  ea  paginile, 
liniile,  cuvintele,  cari  —  îţi  aduci  aminte,  —  făceau 
să  ni  se  urce  întraceeaş  clipă  lacrămi  dulci  şi  multe 
în  ochii  noştri. 

Citeşte-le,  şi  întinde  mi  mâna...  întinde  mâna 
aceasta  amicului  absent. 

Eu  n’am  să  ţi-o  strâng  întră  mea:  mâna  mea, 
nemişcată,  va  zăcea  în  pământ.  Dar  astăzi  îmi  este 
drag  să  mă  gândesc,  că  tu  vei  simţi,  poate,  atunci 
o  mângâiere  uşoară  atingându-ţi  mâna. 

Şi  tu  mă  vei  vedea  şi  vor  curge  lacrămi  de 
sub  pleoapele  tale  închise,  lacrimi  ca  acelea  pe  cari 
le-am  plâns  împreună,  emoţionaţi  de  Frumuseţe,  cu 
tine,  singura  mea  prietină,  pe  care  te-am  iubit  cu  o 
dragoste  atât  de  gingaşe  şi  de  adâncă. 

Trad.  liberă  H.  P.  P. 


FOCUL  CHEMĂRII  SACRE. 


Un  lucru  care  ne  trebue. ..  Este  cultul  focului 
sacru. 

De  când  fabulosul  Prometeu,  cu  riscul  sacrifi¬ 
cării  liniştei  şi  fericirii  personale,  a  coborât  focul 
din  cer,  —  acest  mijloc  ingenios  a  devenit  factorul 
primordial  şi  esenţial  al  evoluţiei  culturii  şi  civili¬ 
zaţiei  umane. 

Precum  în  ordinea  lumii  materiale  na  existat 
şi  nu  există  progres  fără  concursul  focului  ca  ele¬ 
ment  fizic,  tot  aşa  şi  în  ordinea  vieţii  sufleteşti, 
nu  s’a  înregistrat  nici  un  progres,  fără  scânteia,  căl¬ 
dura  şi  lumina  focului  ca  element  spiritual.  El 
aprinde  şi  luminează,  încălzeşte  şi  curăteşte  spiritul 
pe  calea  misiunii  sacre.  Profeţii,  —  prin  glas  de 
tunet  şi  priviri  fulgerătoare,  apostolii,  —  prin  zel 
neobosit  şi  suflet  aprins,  şi  martirii,  —  prin  sacri¬ 
ficiul  vieţii  personale,  au  dovedit  acest  adevăr  până 
la  evidentă. 

Sf.  Evanghelie  ne  mărturiseşte  că  Mântuitorul 
Hristos  cuvânta  cu  căldură  si  cu  putere.  Mulţimile 
„se  mirau  de  cuvintele  darului  care  ieşeau  din  gura 
lui...  şi  se  minunau  de  învăţătura  lui,  căci  cuvântul 
lui  era  plin  de  putere...  Şi  erau  uimiţi  de  învăţă¬ 
tura  lui.  Căci  îi  învăţa  pe  ei  ca  cel  ce  are  putere 
iar  nu  în  felul  cărturarilor ». 

Misionarul,  care  vorbeşte  aprins  şi  convins  în 
numele  unui  adevăr  divin,  —  are  la  spate  un  sol 
ceresc,  un  înger  care-1  păzeşte  şi  întăreşte,  şi  îm¬ 
prumută  cuvântului  său  o  tainică  şi  rodnică  putere. 

Limbile  de  foc  au  făcut  din  ucenici  apostoli  şi 
din  fricoşi  mucenici.  Ele  au  umplut  lumea  de  cre¬ 
dinţă,  nădejde  şi  dragoste.  —  Cu  un  cuvânt,  focul 
a  încreştinat  lumea. 

* 

De  sigur,  am  greşi  dacă  am  susţinea  că  în  pre¬ 
zent  focul  chemării  sacre  ar  fi  stins.  Nu  e  stins, 
dar  nu  străluceşte  cum  dorim  cu  toţii.  Cărbunii 
aprinşi  sunt  răzleţi  pe  vatră.  A  slăbit  forţa  de  co- 
heziune  şi  coordonare,  care  să  adune  la  un  numitor 
comun  energiile  risipite  sau  ascunse  ale  celor  ce  se 
ostenesc  cu  credinţă  şi  cu  devotament  sincer  în 
slujba  Domnului.  Şi  apoi  sunt  încă  multe  suflete 
cari  nu  priveghează,  ci  dormitează,  în  timp  ce  Domnul 
e  vândut,  tradat  şi  ucis. 

* 

Să  ne  sculăm  şi  ne  purificăm  în  lumina  şi  căldura 
limbilor  de  foc.  Răceala-i  infructuoasă  şi  antipatică. 
Numai  lumina  şi  căidura-i  dătătoare  de  viaţă. 

Suntem  misionari  prin  însăşi  funcţiunea  che¬ 
mării  noastre  sfinte.  Avem  datoria  de-a  fi  trezitori 
şi  cârmuitori  de  suflete,  pentru  a  intensifica  „spo¬ 
rirea  vieţii,  credinţa  şi  înţelegerii  duhovniceşti11.  — 
Să  fim  deci  păstori  buni  şi  să  ne  păzim  staulul. 
Să  priveghem  cu  mintea  trează  şi  cu  candelele 
inimilor  noastre  aprinse. 

In  secolul  filozofiei  intuiţioniste  [H.  Bergson]  şi 
a  concepţiei  spiritualităţii  latente  (R.  Eucken]  şi  a 
primatelui  spiritual  [J.  Maritain],  a  ştiinţei-ipoteze 
[H.  Poincare]  şi  a  Bibliei  traduse  şi  răspândite  în 
aproape  şase  sute  de  limbi,  —  în  secolul  Ligei  Na¬ 
ţiunilor  şi  a  Alianţei  Universale  pentru  înfrăţirea 
popoarelor  prin  Biserică,  —  în  secolul  în  care  apar 
operile  celebre:  Hristos  şi  viaţa  omenească  [W. 
Foerster]  şi  Viaţa  lui  Isus  [G.  Papini],  iar  cartea 
Mării  Iniţiaţi  [Ed.  Schure)  se  ceteşte  în  peste  o  sută 
de  ediţii,  —  când  pământul  mişună  de  secte ,  secrete 
teosofice  şi  experienţe  spiritiste,  —  când,  prin  anti¬ 
teză,  omenirea  zace  în  robia  banului  şi  a  unei  civi- 

Uzaţii  pur  tehnice,...  în  acest  secol  nu  poate  li 
vorba  de  un  apus  al  religiei,  nici  de  insuccese  pe  tărâm 
misionar. 

Din  contră:  terenu-i  prielnic  şi  secerişul  bogat. 
Numai  lucrătorii-s  puţini.  Pentrucă  mulţi  sunt,  vai» 
cu  conştiinţa  adormită,  ca  şi  odinioară  « îngerul » 
bisericii  din  Laodichea,  despre  care  a  zis  Duhul: 
„Ştiu  faptele  tale,  că  nu  eşti  nici  rece,  nici  fierbinte. 
O,  de  ai  fi  rece  sau  fierbinte!  Astfel,  fiindcă  eşti 
căldicel  —  nici  fierbinte  nici  rece  —  am  să  te  vărs 
din  gura  mea'*. 

* 

Povestea  spune,  că  un  preot  —  rece  şi  fără  nici 
un  imbold  —  vrând  să  predice,  s’a  urcat  pe  amvon  şi 
a  început  să  strige:  „Foc!...  Foc!“...  La  acest  strigăt 
de  groază,  creştinii  înspăimântaţi  au  fugit  din  biserică, 
pentrucă  să  stângă  focul,  —  deşi  intenţia  predica¬ 
torului  fusese  ca  să  arete  poporului  că  sufletul  lui 
e  aprins  de  scânteia  Sf.  Duh,  pentru  a  propovedui 
cuvântul.  Zadarnic ! 

Credincioşii  aleargă  acolo,  unde  este  foc.  Când 
în  altar  sau  pe  amvon  se  află  un  corp  viu,  o  fiinţă 
incandescentă  şi  plină  de  dinanism,  lumea  o  caută 
cu  aceeaş  grabă  cu  care  se  trezeşte  la  strigătul  foci 

* 

Frate!  Eşti  văduvit  de  căldură,  de  inimă  şi  de 
conştiinţă,  ca  o  slugă  netrebnică.  Eşti  sărac.  Şi  îţi 
lipseşte  convingerea  şi  consecvenţa.  Incălzeşte-te  şi 
te  aprinde!  Luminează  şi  te  consumă  luminând  ca 
o  făclie! 

Numai  focul  sacru  al  chemării  tale  desinteresate 
te  va  putea  mântui,  Fă-i  altar  în  sufletul  tău,  stră- 
jueşte-1  mereu  şi-l  păzeşte  vecinie  aprins,  ca  să  fi 
slugă  bună  şi  credincioasă. 

Nu  ai  auzit  că  obligaţiile  şi  răspunderile  tale 
sunt  în  raport  direct  cu  sfânta  şi  sublima  ta  misiune, 
care  te  chiamă  ca  să  fi  lumina  lumii  şi  sarea  pămân¬ 
tului?  Scoate,  prin  urmare,  lumina  de  sub  obroc  şi 

o  pune  în  sfeşnic,  ca  să  lumineze  tuturor  celorce 
sunt  în  casă. 

Mai  pe  sus  de  toate  nu  uita,  că  ai  fost  „ales“ 
şi  prin  Sf.  Duh  ţi  sa  împărtăşit  „darul  şi  apostolia". 

Ascultă  deci  cucernic  chemarea,  fi  preotul  ade¬ 
vărat  al  lui  Hristos  şi  te  închină  glasului  ceresc  ce-ţi 
strigă:  « Fi  credincios  până  la  moarte  şi  îţi  voi  da 
cununa  vieţii ». 


Pr.  ILARION  V.  FELEA. 


NELINIŞTEA  CONTIMPORANA. 

In  micul  său  volum  întitulat  „Le  Promethee  mal 
enchaine",  Andre  Gide,  unul  din  cei  mai  subtili  scrii¬ 
tori  ai  Franţei,  ne  expune  cu  multă  ironie,  sub  formă 
de  imagine  şi  într’un  mod  foarte  pitoresc,  zbuciumul 
sufletesc  de  care  suferă  omul  actual.  Prometeu,  al 
cărui  piept  era  veşnic  sfâşiat  de  vulturul  ce  se 
hrănia  cu  ficatul  lui,  îşi  petrecea  viaţa  în  munţii  Caucaz, 
de  care  era  legat  cu  lanţuri.  Dar  iată  că  într’o  zi 
Prometeu  intră  într’o  cafenea  şi  se  pune  la  vorbă 
cu  chelnerul.  Deodată,  pe  vultur  îl  cuprinde 
foamea.  Atunci  Prometeu  îşi  desface  haina  şi-i  dă 
să-i  mănânce  ficatul.  Chelnerul  uimit  îl  întreabă?  Ce 
însemnează  aceasta?  Prometeu  îi  explică:  Vulturul 
era  zbuciumul  său  sufletesc. 

In  literatura  franceză  contimporană,  cei  care 
reprezintă  mai  bine  acea  nelinişte  a  timpului  prezent 
sunt  A.  Gide  şi  Marcel  Proust.  Vedem  pe  primul 
veşnic  chinuit  de  problema  omului  şi  a  vieţii,  iar  pe 
al  doilea  căutând  înzadar  problema  fericirii;  ambii 
nesatisfăcuţi  în  sforţările  lor  şi  nepotoliţi  în  setea 
lor  de  absolut. 

Această  sete,  această  aspiraţie  neîncetată  ia 
diferite  numiri.  La  romantici  în  secolul  XIX  era  o 
nostalgie  nedesluşită,  în  timpul  prezent  e  desperarea 
de  a  ne  lovi  veşnic  de  ceva  mărginit,  de  a  ne  găsi 
avânturile  înăbuşite  şi  credinţele  înşelate.  Câte  odată 
e  aspiraţia  spre  adevăr,  spre  fericire,  cum  ne  spune 
Pascal  în  „ Pense es":  „Noi  dorim  adevărul  şi  nu 
găsim  decât  nesiguranţă,  noi  căutăm  fericirea  şi  nu 
găsim  decât  dezastru  şi  moarte".  Aceeaş  idee  o 

găsim  exprimată  de  Sully-Prudhomme  în  studiul  lui 
asupra  lui  Pascal,  unde  autorul  îşi  exprimă  nelini¬ 
ştea  vieţii  sale  întregi,  zbuciumul  inteligenţei  care 
caută  adevărul  şi  nu-1  găseşte.  Iată  ce  ne  spune 
Sully-Prudhomme:  „După  ce  m’am  lovit  cu  fruntea 
de  un  orizont  mărginit,  închis  cu  ziduri  de  nepătruns, 
am  aşteptat  răspunsul  umilit,  răspunsul  mormântului, 
veşnicul  nostru  semn  de  întrebare". 

La  alţii  această  nelinişte  se  manifestă  printrun 
sentiment  de  gol,  de  ceva  ce  ne  lipseşte  şi  nu-1 
putem  numi.  Sau  adeseori  e  chinul  acelor  ce  se 
simt  copleşiţi  de  forţa  oarbă  a  destinului. 

Deci,  fie  în  inimă,  fie  în  cugetare,  pretutin¬ 
deni  şi  în  toate  epocile  istoriei  omenirei,  noi  găsim 
această  nelinişte  interioară,  exprimată  de  scriitorul 
contimporan  Lamende  în  volumul  său  „Les  Enfants 
du  sieele":  „Sufletul  meu  e  trist  şi  o  sete  necunos¬ 
cută  îmi  roade  sufletul".  Iar  Marcel  Arland  în  vo¬ 
lumul  său  „Etapes"  spune  următoarele :  „Pentru  pu¬ 
ţină  siguranţă  aşi  da  lucrurile  cele  mai  dorite  şi  fă¬ 
găduinţele  cele  rnai  mari  ale  vieţii.  Insă  când  caut 
pacea  afară,  mi  se  dă  somnul;  când  o  caut  în  mine, 
nu  găsesc  decât  nesfârşite  aspiraţiuni".  Şi  câţi  oa¬ 
meni  nu  vedem,  care  s’au  lăsat  o  viaţă  întreagă  fer¬ 
mecaţi  de  lucrurile  exterioare  şi  care  descopăr  de¬ 
odată  în  ei  această  nelinişte  caracteristică  sufletului 
contimporan? 

La  ce  se  reduc  toate  aceste  probleme  ?  La  una 
singură:  problema  dumnezeirii  Dumnezeu  satisface 
atât  inteligenţa  noastră  cât  şi  inima  noastră.  „Noi 
suntem  mistici  inconsolabili,  a  spus  un  autor  contim¬ 
poran,  şi  numai  mândria  ne  opreşte  de  a  o  mărtu¬ 
risi".  Şi  iată  ce  ne  citează  W.  James  în  „Varietes 
de  r  Experience  religieuse"  din  Tolstoi  înaintea  con¬ 
versiunii  acestuia :  „Care  va  fi  rezultatul  vieţii  mele 
întregi?  Ce  rost  are  viaţa  mea?  Pentruce  trebue 
să  doresc?  Pentruce  aş  face  ceva?  Are  viaţa  mea 
vr  un  rost  care  să  nu  fie  nimicit  de  moartea  neîn- 
lăturabilă  care  ne  aşteaptă?  In  tot  timpul  nopţii 
fusei  cuprins  de  o  grozavă  nelinişte.  Şi  eu  nu  pot 

atribui  acest  sentiment  altei  cauze,  decât  înstrăinării 
mele  de  Dumnezeu". 

Omul  de  astăzi  e  nesigur,  nedumerit,  veşnic  cer¬ 
cetător.  El  vrea  să  se  găsească  în  adevărata  sa 
esenţă,  să  se  înţeleagă,  să  fie  sincer  cu  sine,  cum 
spune  A.  Gide  în  „Les  faux  Monnayeurs".  Totuşi 
omul  poate  să  se  înşele  în  ce  priveşte  realitatea 
eului  său.  El  poate  să  aibă  iluzia  sincerităţii  şi  să 
n’o  aibă.  Astfel  e  cazul  lui  Saul  din  Tars.  El  se 
credea  sincer,  credea  că  slujeşte  adevărul,  când  era 
omul  violent,  persecutor  al  creştinilor.  In  mărturia 
lui  în  faţa  regelui  Agrippa  {Faptele  Apostolilor  26, 
9 — 13]  el  îşi  proclama  sinceritatea  lui  atât  în  timpul 
cât  a  fost  fariseu  al  sectei  celei  mai  severe  a  tim¬ 
pului  său,  cât  şi  în  timpul  când  persecuta  pe  cre¬ 
ştini  şi  martiriza  pe  sfinţi.  Dar  nu  aceasta  era  na¬ 
tura  sa  reală.  El  nu  s’a  regăsit  pe  sine,  nu  s’a  cu¬ 
noscut  decât  când  a  fost  iluminat  de  cereasca  vi¬ 
ziune  depe  drumul  Damascului.  Aşa  e  şi  cu  noi. 
Noi  nu  ne  putem  cunoaşte  fără  lumina  de  sus.  Căci 
ce  călăuză  ia  omul  de  astăzi  pentru  a  se  cunoaşte  ? 
Studiile  psihologice  ale  lui  Freud  şi  Proust?  Dar 
aceştia  nu  ne-au  dat  latura  eternă  a  sufletului  ome¬ 
nesc  Ei  n’au  găsit  în  studiul  inconştientului  ele¬ 
mentul  dumnezeesc  din  om.  Şi  celce  pretinde  să  se 
cunoască  pe  sine,  nu  poate  pătrunde  în  sufletul  său 
fără  o  călăuză,  fără  o  lumină  care  să-i  arete  drumuL 
Cine  pătrunde  fără  lumină  se  rătăceşte,  se  pierde 
într’un  labirint  fără  sfârşii  Pentru  a  ajunge  la  prin¬ 
cipiul  fiinţii  noastre  ne  trebue  lumina  de  sus. 

Ce  suntem  noi  în  noi  înşi-ne?  întrebarea  lui 
Hamlet  „a  fi  sau  a  nu  fi",  o  găsim  şi  acum  în 
lumea  modernă.  Putem  noi  prinde  principiul  vieţii 
noastre  ?  Putem  noi  găsi  elementul  real  în  noi  ?  Noi 
nu  suntem  principiul  vieţii.  Viaţa  ne-a  fost  dată.  Noi 
o  primim  fără  să  ştim  cum.  Noi  depindem  de  un 
întreg  trecut  de  generaţii  dispărute,  de  timpul  şi  de 
mediul  în  care  trăim.  Deci  noi  atârnăm  atât  de  prin¬ 
cipiul  vieţii  care  se  manifestă  în  noi,  cât  şi  de  îm¬ 
prejurări  exterioare.  Totuşi,  cu  tot  sentimentul  ace- 

stei  atârnări,  noi  simţim  că  trebue  să  fim  ceva  prin 
noi  înşi-ne.  Noi  descoperim  în  noi  dorinţa  de  a  trăi, 
de  a  trăi  din  plin;  simţim  o  aspiraţie  de  a  ne  în¬ 
trece  pe  noi  înşi-ne  şi  de  a  ne  realiza  toate  puterile 
virtuale  care  zac  în  noL  Fiecare  simţeşte  în  el  ten¬ 
dinţa  de  a  se  manifesta  în  toată  plinătatea  sa  de 
a-şi  realiza  fiinţa  adevărată. 

Dar  cum  se  poate  face  această  realizare?  Re¬ 
cunoscând  principiul  de  care  atârnăm.  Din  ciocnirea 
nevoei  de  a  ne  realiza,  şi  din  încătuşarea  împreju¬ 
rărilor  exterioare  se  naşte  acel  zbucium  interior 
care  ne  deosebeşte  pe  noi  de  celelalte  fiinţe. 
Căci,  dupăcum  spune  Pascal :  „Omul  nu  mai  ştie  în 
ce  rând  să  se  pue;  el  a  căzut  din  adevăratul  său 
loc  fără  să-l  poată  găsi  şi  îl  caută  neîncetat,  îngri¬ 
jorat  şi  fără  succes,  în  întunerecul  nopţii”. 

Un  drum  ne  rămâne  deschis:  să  recunoaştem 
la  principiul  vieţii  pe  Dumnezeu.  Fiecare  din  noi 
are  dorinţa  nemărginită  de  a  trăi.  Dumnezeu,  fiind 
izvorul  vieţii,  e  aspiraţia  inconştientă  a  vieţii  noa¬ 
stre.  Nouă  ne  e  sete  de  viaţă,  adecă  de  ceva  ce  e 
în  noi  dar  care  în  acelaş  timp  e  afară  de  noi.  Deci 
dorind  acest  izvor  al  vieţii,  eu  doresc  realizarea 
eului  meu  însuşi.  Noi  suntem  deci  pe  pământ  pentru 
a  ne  realiza  şi  realizându-ne  realizăm  fiinţa  supremă 
de  care  atârnăm.  Deci  Dumnezeu  e  în  acelaş  timp 
transcendent  şi  imanent,  dupăcum  zice  Pascal:  „Dum¬ 
nezeu  e  în  noi  şi  totodată  în  afară  de  noi“.  Deci 
dacă  Dumnezeu  n’ar  fi  decât  imanent,  noi  nu  ne-am 
putea  ridica  mai  sus  decât  ceeace  suntem.  Iar  dacă 
a  ar  fi  decât  transcendent,  am  fi  incapabili  de  a  ne 
potoli  setea  sufletului  nostru. 

A  cunoaşte  pe  Dumnezeu  e  a  cunoaşte  ade¬ 
vărul,  atât  în  privinţa  noastră  cât  şi  a  lumii.  In  fiinţa 
noastră  este  dorinţa,  adeseori  inconştientă,  de  o 
viaţă  perfectă.  Dar  noi  în  loc  să  căutăm  perfec¬ 
ţiunea  în  acordul  principiului  de  care  atârnăm,  noi 
o  căutăm  în  posedarea  lucrurilor  trecătoare  sau  în 
comorile  artei  şi  ale  ştiinţei,  care  dacă  sunt  separate 
de  Dumnezeu,  nu  ne  dau  decât  o  plăcere  trecătoare 

şi  neîndestulătoare.  De  acolo  se  nasc  în  noi  revolte, 
contraziceri,  aspiraţii  înăbuşite,  de  acolo  se  naşte 
acea  nelinişte,  pe  care  numai  Dumnezeu  o  poate 
potoli. 

Mărturia  istoriei  ne  arată,  că  numai  Dumnezeu 
pe  care  noi  îl  cunoaştem  prin  Isus  Hristos,  e  acel 
ce  răspunde  neliniştei  noastre.  In  frescurile  lui  Fra 
Angelico  din  San  Marc,  este  una  care  reprezintă 
apariţia  lui  Hristos  în  iad.  El  deschide  porţile  de  fer 
şi  un  val  de  lumină  pătrunde  înlăuntru.  La  ve¬ 
derea  lui,  demonii  se  dau  înapoi.  Hristos  întinde 
braţele  şi  toti  aleargă  spre  El,  înţelegând  că  el  este 
salvarea  şi  deslegarea  vieţii  întregi.  Căci  numai  Hri¬ 
stos  poate  răspunde  tuturor  întrebărilor  spiritului 
nostru  şi  aspiraţiilor  celor  mai  profunde  ale  sufletului 
omenesc. 


FLORICA  SCRIBAN, 
profesoară  la  Liceul  eparhial  din  Cliişinău 

Născută  acum  nouăsprezece  ani  din  entuziasmul 
apostolic,  credinţa  evanghelică,  nădejdea  unei  biruinţi 
întrezărite  şi  dragostea  de  mai  bine  a  iscusitului  şi 
tânărului  profesor  de  teologie  Dr.  Nicolae  Bălan, 
azi  Mitropolit  al  Ardealului  şi  stâlpul  principal  al 
bisericii  noastre  ortodoxe,  „Revista  Teologică"  pă¬ 
şeşte  în  al  douăzecelea  an  al  existenţii  sub  condu¬ 
cerea  înţeleaptă  a  domnului  profesor  Nicolae  Colan, 
rectorul  Academiei  teologice. 

„Revista  Teologică",  născută  în  apropierea  plinirii 
vremii,  a  umplut  un  goi  simţit  în  viaţa  culturală  şi 
spirituală  nu  numai  a  preoţimii,  ci  şi  a  intelectua¬ 
lilor  laici.  Ea  a  continuat  şi  continuă  formarea  cle¬ 
rului  plecat  de  pe  băncile  şcoalei.  întăreşte  cre¬ 
dinţa  şi  hrăneşte  entuziasmul,  inspiră  nouă  nădejdi  şi 
aprinde  dragostea  preotului  de  a  face  lucrul  evan¬ 
ghelistului. 

„Revista  Teologică"  a  apărat  şi  apără  interesele 
sfintei  noastre  biserici.  Dă  povăţuiri  înţelepte  cu 
privire  la  intensificarea  vieţii  culturale-religioase. 
Scoate  la  iveală  —  drept  pildă  nouă  celor  de  azi  — 
pagini  glorioase  ale  vieţii  noastre  religioase  din 
trecut.  Arată  şi  discută  obiectiv  problemele  cari 
frământă  viaţa  bisericească  nu  numai  dela  noi  ci  şi 
din  străinătate.  Cuprinsul  său  variat  nu  lasă  nimic 
de  dorit  In  privinţa  aceasta  este  cea  mai  vrednică 
soră  a  revistei  „Biserica  Ortodoxă"  din  Bucureşti. 

Opera  ei  culturală  şi  misionară  a  fost  reliefată 
adeseori  de  ziare  şi  reviste  şi  cetitorii  ei  au  veri¬ 
ficat-o  cu  prisosinţă. 

Ea  a  îndeplinit  cu  succes  şi  lucrul  Martei  şi  al 
Măriei. 

Pentru  aceste  scurte  şi  umile  consideraţiuni,  ca 
un  vechiu  cetitor  al  acestei  reviste,  cu  prilejul  pă¬ 
şirii  ei  în  al  douăzecelea  an  al  existenţei,  nu  pot  să 
nu-i  aduc  smeritele  mele  urări.  Şi  cu  acest  prilejiu 
gândul  meu  se  îndreaptă  către  vrednicul  ei  înte- 
meetor,  pe  care  bunul  Dumnezeu  să  ni-1  păstreze 
întru  mulfi  fericiţi  ani  şi  deplin  sănătos  spre  feri¬ 
cirea  bisericii  noastre;  şi  către  distinsul  ei  condu¬ 
cător  de  azi,  pe  care  atotputernicul  Dumnezeu  să-l 
dăruiască  cu  mulţi  ani  şi  sănătate  şi  puteri  de  muncă 
nescăzute,  ca  să  ducă  mai  departe  lucrul  bun  căruia 
îşi  închină,  cu  atâta  devotament,  viata. 

Pr.  D.  D.  ACHIMESCU. 


(30) 

„Revista  Teologica"  se  prezintă  în  haină  de  sărbătoare. 
Ca  un  fost  colaborator,  mă  alătur  şi  eu  la  acest  număr  cu  un 
articol.  Era  o  vreme  când  plănuisem  o  statornică  colaborare  la 
această  revistă,  dar  Domnul  m’a  chemat  la  lucru  în  altă  parte. 
Munca  ce  o  fac  la  „Lumina  Satelor"  nu  mi-a  mai  dat  răgaz  să 
duc  înainte  preocupările  ce  le  aveam  în  direcţia  aceasta. 

Voiu  scrie  acum  ceva  în  legătură  cu  încercările  de  evan¬ 
ghelizare  ce  le-am  făcut  de  7  ani  trecuţi  prin  foaia  „Lumina 
Satelor".  Dar  nu  sunt  eu  chemat  să  apreciez  aceste  încercări. 
Mă  voiu  mărgini  deci  să  răspund  unor  critici  ce  s’au  adus 
acestor  încercări. 

Sunt  multe  astfel  de  critici  —  ştiută  fiind  vechea  vorbă, 
că  e  mai  uşor  a  critica  decât  a  lucra.  Cea  mai  nouă  am  cetit-o 
în  revista  preoţească  „Graiul  Vremii".  O  scrie  părintele  iconom 
N.  Dărângă,  din  Tg.-Frumos,  spunând  că  „societataa  creştină 
Oastea  Domnului  n’are  nici  un  rost  de  a  se  erija  într’o  socie¬ 
tate  aparte,  cu  steag,  insignă,  imnuri  religioase,  căci  doară  toţi 
creştinii  sunt  ostaşi  ai  Domnului  etc". 

Părintele  iconom  ar  avea  toată  dreptatea...  dacă  ar  fi  scris 
aceste  rânduri  înainte  de  asta  cu  vre-o  15 — 20  de  ani,  şi  dacă 
„Oastea  Domnului"  s'ar  fi  pornit  atunci.  Numai  cât,  de  atunci 
s’au  schimbat  niţel  vremile.  Sunt  pline  vremile  noastre  de  fră¬ 
mântări  sufleteşti  şi  religioase  cari  nu  erau  înainte  de  războiu 
şi  faţă  de  cari  —  eu  socot  —  că  e  cam  riscat  să  stai  retras 
în  tradiţionala  linişte. 

E  vorba  despre  sectele  religioase  şi  apărarea  noastră  faţă 
de  ele.  S’a  discutat  şi  se  discută  mult  acest  lucru.  Eu  sunt  aici 
de  firma  şi  nestrămutata  convingere  că  sectarismul  nu  se  poate 
combate  decât  cu  o  puternică  evanghelizare.  Toate  celelalte 

măsuri  —  combaterea  negativă,  administraţia,  jandarmeria  — 
sunt  paliative.  Sectarismul  —  şi  prinderea  lui  —  trebue  privit 
ca  o  însetoşare  a  oamenilor  după  cele  sufleteşti.  Eu  socot  că 
omul  se  rătăceşte  nu  atât  pentrucă  îi  arată  sectarul  ce-i  scris 
Ia  Mateiu  despre  botez,  ci  pentrucă  e  dornic  după  o  viaţă  mai 
bogată  în  preocupările  mântuirii  sufleteşti  şî  mai  bogată  în  pă¬ 
şune  duhovnicească. 

Să-i  dăm  poporului  aceste  preocupări,  şi  nu  se  va  mai 
duce  în  altă  parte.  Să-i  dăm  poporului  bogată  păşune  duhov¬ 
nicească  şi  de  sigur  atunci  nu  o  va  căuta  în  altă  parte. 

Pe  mine  mă  miră  foarte  mult  un  lucru.  „Oastea  Domnului" 
e  tocmai  mişcarea  ce  pune  în  faţa  sectarismului  cea  mai  temută 
armă:  evanghelizarea;  şi  totuşi  această  mişcare  —  în  loc  de 
încurajare  —  are  atâţia  criticanţi.  Intre  miile  de  'mărturisiri  pe 
cari  le-a  strâns  „Oastea  Domnului"  se  află  atâtea  şi  atâtea  cari 
spun  că  mişcarea  aceasta  i-a  întors  dela  sectari  în  braţele  Bi¬ 
sericii;  iar  alţii,  şi  mai  mulţi,  spun  că  tocmai  mişcarea  aceasta 
i-a  oprit  să  n’apuce  în  căile  rătăcirii.  Foarte  caracteristică  este 
mărturisirea  ce  a  făcut-o  dl  prof.  T.  Păcescu,  redactorul  revistei 
„Noua  Revistă  Bisericească",  despre  un  şef  de  sectă  ce  se  tân- 
guia  că  de  când  s’a  ivit  Oastea  Domnului,  propaganda  lor  şi-a 
perdut  pământul  de  sub  picioare. 

Ce  să  mai  zic  apoi  despre  elogioasele  aprecieri  ale  părin¬ 
telui  arhimandrit  I.  Scriban,  care  de  ani  de  zile  vesteşte  pe  tot 
locul  mişcarea  aceasta. 

Aşi  putea  înşira  multe  dovezi  şi  mărturii  despre  folosul 
practic  ce  l-a  adus  această  mişcare.  Una  mi-a  sosit  tocmai  acum 
când  scriu  acest  articol.  O  dau  aici  pe  scurt: 

„Iubite  părinte  Trifa!  Pe  valea  Cernii,  începuse  în 
ciuda  noastră  a  preoţilor  şi  învăţătorilor,  o  puternică  pro¬ 
pagandă  sectară,  care  ne  răpea  ici-colea  câte  o  victimă. 
Contra-propaganda  noastră  era  asiduă,  dar  totuşi  nu  stă¬ 
vilea  pe  deplin  râul,  căci  exemplele  vii  ale  faptelor,  numai 
cu  numele  creştineşti,  ale  multora  din  dreptcredincioşii  noştri, 
săreau  totdeauna  în  sprijinul  sectarilor. 

Simţeam  că  ne  lipseşte  ceva,  ceva  fără  de  care  nu 
puteam  învinge.  Dumnezeu,  care  în  clipele  grele,  ne-a  trimis 
totdeauna  scăpare,  ne-a  dăruit  ideia  încălzitoare  şi  salva¬ 
toare  a  „Oastei  Domnului". 

1  Şi  ca  din  pământ  au  răsărit  „vitejii  lui  Isus",  iar  faima 

sectarilor  s’a  topit  ca  întunerecul  la  razele  cele  dintâîu  ale 
soarelui. 

In  puterea  Si  Duh  credeam  şi  eu,  ca  orice  bun  cre¬ 
ştin,  dar  nici  odată  nu-i  văzusem  puterea  şi  strălucirea. 
A  trebuit  să  vină  ziua  de  19  Ianuarie  1930,  ca  să  văd  şi 
această  minune,  când  o  companie  de  „stegari  ai  Dom¬ 
nului"  au  venit  cântând,  în  satul  meu,  unde  îi  aştepta  la 
şcoală  câteva  sute  de  oameni  din  5 — 6  sate.  Aci  a  avut 
loc  manifestarea  în  toată  măreţia  ei,  a  ideei  Sf.  Tale.  Am 
văzut  aci  oameni  simpli,  fără  şcoli  înalte,  predicând  mi¬ 
nunat  cuvântul  plin  de  adevăr  al  Sf.  Evanghelii.  Mi  se 
părea,  că  văd  în  ei  pe  pescarii  aleşi  de  Domnul  acum  vre-o 
19  secole.  Eu  cred  că  numai  Duhul  Sfânt  grăia  prin  gura 
lor  înţelepciunile  auzite. 

Femeile  ostaşe  cu  crucile  pe  piepturi,  au  cântat  im¬ 
nuri  religioase  împreună  cu  d-na  înv.  Eliza  Enescu. 

Gheorghe  I.  Enescu  Bughea,  înv., 

com.  Baia-lui-Criş-Topliţii,  jud  Hunedoara. 

Oare  nu  sunt  aceste  rânduri  —  din  cele  multe,  multe  ce 
le  avem  aici  —  cei  mai  potrivit  răspuns  părintelui  Dărângă  şi 
altor  criticanţi. 

Pe  unde  preoţii  s'au  pus  în  fruntea  acestei  mişcări  de  evan¬ 
ghelizare,  au  făcut  adevărate  minuni.  Mergeţi  pe  tot  locul  unde 
preoţii  stau  în  fruntea  mişcării:  la  Hunedoara,  Iaşi,  Câmpulung 
(Bucovina),  Petroşani,  Arad  etc.  etc.  şi  veţi  vedea  ce  lucruri 
mari  a  putut  face  Oastea  Domnului.  Un  trimis  al  nostru  ne 
spunea  adânc  mişcat,  ce  lucru  frumos  a  văzut,  spre  pildă,  la 
Agriş,  în  jud.  Arad.  Doi,  preavrednici  preoţi  de  acolo  stau  în 
fruntea  mişcării,  iar  poporul  este  atât  de  încântat  de  această 
mişcare  încât  ţine  adunare  religioasă  în  fiecare  seară,  cu  cân¬ 
tări,  cetiri  biblice,  predici  şi  cu  sute  de  ascultători.  Cine  vrea 
să  vadă  ce-i  Oastea  Domnului  —  ne  spune  trimisul  nostru  — 
să  meargă  la  Agriş  şi  va  vedea. 

Fireşte,  e  cu  mult  mai  comod  să  te  retragi  după  serviciul 
divin  în  casă  decât  să  te  cobori  în  mijlocul  celor  flămânzi  după 
cuvântul  lui  Dumnezeu. 

Mulţi  însă  dintre  fraţii  preoţi  nu  s’au  ştiut  afla  faţă  de 
această  mişcare  şi  n’au  umblat  să  o  canalizeze  ca  pe  un  preţios 
ajutor  pastoral.  Pe  unde  n’a  fost  tact  pastoral,  evident,  s’au  făcut 
şi  eronări.  Aşi  putea  înşira  aici  multe,  multe  astfel  de  cazuri, 
foarte  interesante  şi  foarte  caracteristice.  Amintesc  pe  scurt  două : 

Ostaşii  Domnului  din  com.  Focuri,  jud.  Iaşi,  ne  raportează 
următoarele:  „In  ziua  de  26  Octomvrie,  ziua  marelui  mucenic 
Dimitrie,  am  fost  la  Biserica  domnească  din  comuna  Cuza-Vodă- 

Ruginoasa,  făcând  o  distantă  de  50  kmetri,  iar  mergând  noi  la 
Biserică  preotul  paroh  Gh.  Popovici  a  ţinut  o  cuvântare  contra 
steagului  şi  a  medăliilor,  cruciuliţelor,  ce  le  aveam  pe  piept, 
zicând  că  putem  fi  şi  fără  ele  şi  zicând  cătră  poporeni  să  nu 
se  potrivească  la  noi  că  pe  noi,  ostaşii  Domnului,  ne  urmăresc 
autorităţile,  spre  a  ne  închide  (frumos!  bană  încurajare!),  bun 
păstor  de  suflete,  iar  la  urmă  ne-a  zis  să  nu  mai  venim  la  el 
în  comună  cu  cruci  pe  piept  şi  cu  steaguri  că-i  conturbăm  po¬ 
porul...  iar  noi  tare  ne-am  întristat,  oare  de  ce  nu  se  conturbă 
poporul  şi  când  vin  oamenii  beţi,  cântând  cântece  lumeşti  şi 
înjurând  pe  Dumnezeu,  dela  cele  11  cârciume  care  se  află  in 
aceasta  comună,  că  noi  de  aceia  ne-am  dus  o  distanţă  aşa  de 
mare,  auzind  de  o  aşa  grozăvie,  o  comună  cu  atâta  puhoi  de 
crâşme  şi  noi  crezând  că  Părintele  ne  va  da  un  ajutor.  Şi  eşind 
dela  Biserică  au  început  a  ne  batjocori  cârciumarul  Neculai  Be- 
rariu,  zicând  pe  cine  îngropaţi  mă  cu  praporu  vost  şi  pe  cine 
plângeţi  mă  cu  cântecele  voastre,  iară  noi  am  zis  Dumnezeu 
să  te  ierte  frate,  şi  am  mers  înainte,  apoi  am  făcut  întrunire  cu 
bunii  creştini  de  acolo  şi  nu  ne-am  spăriat  de  ameninţarea  pă¬ 
rintelui  Gh.  Popovici,  spunând  că  ne  urmăreşte  autorităţile". 

Vreţi  un  document  mai  grăitor  decât  acesta  despre  ce 
poate  face  lipsa  de  tact  pastoral? 

Caracteristic  este  şi  răspunsul  ce  l-a  primit  chiar  părintele 
econ.  Dărângă  tot  dela  ostaşii  din  com.  Focuri,  în  o  adunare  la 
biserica  din  Brăeşti.  „După  terminarea  slujbei  ne-au  întrebat 
părintele  Dărângă  din  comuna  Târgu-Frumos  ce  rost  are  acest 
steag,  iar  noi  i-am  spus  că  reprezintă  chipul  Mântuitorului  Hri- 
stos  cum  ne  îndeamnă  la  luptă  zicând:  îndrăzniţi  căci  eu  am 
biruit  lumea,  şi  am  cântat  mai  multe  cântări  religioase  şi  la  toţi 
le-au  plăcut;  şi  au  zis  părintele  Dărângă  că  doar  ostaşi  ai  lui 
Hristos  suntem  cu  toţii,  iar  ostaşul  V.  Porfira  Ciuta  a  răspuns, 
aşa  este,  numai  cât  noi  am  dezertat  şi  nu  ne  mai  putem  numi 
ostaşi  ai  lui  Hristos,  câtă  vreme  facem  toate  voile  diavolului, 
beţii,  sudalme,  curvii  şi  toate  faptele  cele  rele". 

Foarte  bine  a  spus  odată  I.  P.  S.  Sa  mitropolitul  Nicolae: 
nici  odată  n'au  fost  vremile  atât  de  potrivite  pentru  vestirea 
evangheliei  ca  azi . . .  nici  odată  par’că  n’a  fost  atât  de  mare 
„foamea"  poporului  de  a  auzi  cuvântul  lui  Dumnezeu  ca  azi. 

Dar  de  altă  parte,  nici  odată  nu  s’au  răsbunat  şi  nu  se  ras- 
bunâ  neglijenţele  şi  indolenţele  pastorale  atât  de  amarnic  ca  azi. 

De  7  ani  de  ziie  stau  în  legătură  sufletească  cu  o  mare 
parte  din  popor,  şi,  vai,  fraţilor  mei  preoţi,  ce  de  lucruri  dure¬ 
roase  mi  s’au  dat  să  aud  despre  unii  din  fraţii  noştri.  Din  cele 
multe,  multe,  mai  amintesc  una,  foarte  caracteristică. 

Intr’o  comună  cu  doi  preoţi  —  nu  prea  departe  de  pe  aici  — 
la  5  ani  după  înfiinţarea  foii  „Lumina  Satelor",  oamenii  nu  ştiau, 
nu  auziseră  nimic  despre  această  foaie.  Un  păcătos  de  sectar 
din  acea  comună,  aflându-se  de  multă  vreme  dus  din  sat  şi 
aşezat  într'un  oraş,  se  gândeşte  să-şi  cerceteze  satul.  Cu  acest 
prilej,  pe  lângă  cărţile  lor  sectare,  ia  şi  cărţile  dela  Lumina  Sa¬ 
telor  şi  foaia  Lumina  Satelor.  Cărţile  şi  foaia  plac  şi  fac  răsunet 
mare  în  popor.  Preoţii  trebue  să  ia  atitudine  faţa  de  sectar,  dar 
atitudinea  e  grea  de  luat.  Foaia  e  a  mitropoliei,  iar  redactorul 
ei  un  preot  ortodox.  Le  adusese  însă  în  sat  un  sectar.  înţele¬ 
geţi  dilema. 

Spre  noroc  că  întâmplător  se  afla  pe  acolo  în  trecere  un 
călugăr.  Poporul  îi  cere  sfiitul.  Atunci  călugărul  răsfoind  cărţile, 
le  izbi  cu  putere  jos,  scriind  pe  coperta  uneia :  afurisit  de 
Dumnezeu  să  fie  cine  va  ceti  aceste  cărţi  (întâmplător,  această 
afurisanie  a  ajuns  la  mine,  şi  o  păstrez  ca  pe  o  amintire).  Fi¬ 
reşte,  pe  urmă  oamenii  au  aflat  adevărul  şi  au  abonat  foaia. 

lata  aşa  se  răsbuna  neglijenţele  pastorale. 

Părintele  Dărângâ  —  şi  alţii  —  se  declară  nemulţumiţi  cu 
nuanţarea  Oastei  Domnului.  Ce  lucru  ciudat  e  şi  acesta !  Se 
înfiinţează  pe  apucate,  în  toate  părţile,  fei  de  fel  de  societăţi, 
de  sporturi,  de  aranjat  petreceri,  de  vânat,  pescuit  ete.,  iar  când 
înfiinţezi  o  societate  în  care  20  mii  de  oameni  fac  legământ  în 
faţa  lui  Dumnezeu  să  se  lase  de  beţii,  înjurături  şi  alte  păcate 
cumplite  —  ţi  se  fac  imputări  şi  încă  tocmai  dela  un  vestitor  al 
evangheliei.  Vai,  ce  lucru  dureros! 

Mulţi  sunt  apoi  nedumeriţi  cu  Oastea  Domnului,  pentrucâ 
nu  sunt  în  clar  cu  ceeace  se  chiamă  apostolat  laic,  misionarism 
laic.  Sectarismul  lucră  tocmai  cu  această  putere  pe  care  noi  am 
negiijat-o  aproape  complect.  O,  cum  n’am  eu  răgaz  să  arăt  ce 
spune  în  privinţa  aceasta  sf.  Ioan  Gură  de  aur,  un  înflăcărat  ve¬ 
stitor  al  apostolatului  laic. 

Dar,  în  legătură  cu  apostolatul  laic,  voi  spune  aici  şi  un 
alt  lucru,  pe  care  de  mult  voiam  să-l  spun  pentrucâ  să  rămâie. 
Eu  a  trebuit  să-mi  fac  acest  apostolat  laic  pentrucâ  altcum  „Lu¬ 
mina  Satelor"  s’ar  fi  stins  de  mult.  De  ce  ?  Pentrucâ  n’am  avut 

sprijinul  cuvenit  dela  cei  ce-1  aşteptam,  dela  fraţii  preoţi.  In  măr¬ 
turisirea  asta,  îmi  poate  fi  martor  I.  P.  C.  Sa  părintele  arhiman¬ 
drit  P.  Moruşca,  bunul  meu  prietin  cu  care  împreună  am  dus 
greutăţile  începutului.  La  3  ani  după  apariţie,  „Lumina  Satelor" 
era  cât  p’aci  să  se  stingă  cu  un  deficit  de  peste  150  mii  de  Lei. 

Am  salvat  situaţia  cu  apostolatul  laic  al  Oastei  Domnului. 
Fără  acest  apostolat,  şi  cărţile  dela  „Lumina  Satelor"  ar  putrezi 
prin  cele  magazii.  Trist,  dar  adevărat  O  statistică  făcută  prin 
protocoalele  noastre,  ar  arăta  lucruri  dureroase. 

Dar  să  nu  abuzez  de  coloanele  acestei  reviste.  Mă  opresc 
aici.  De  încheiere,  o  mică  întâmplare  cu  tâlc.  Un  prieten  inginer, 
de  aici  din  Sibiu,  îmi  spunea,  că  la  clădirea  unei  case  a  făcut 
observare  unor  muncitori : 

„Aici  şi  aici  n’aţi  făcut  bine  —  le-am  zis  muncitorilor  — 
planul  meu  era  aşa  şi  aşa". 

Atunci  numai  ce  văd  că  un  muncitor  mai  bătrân  aruncă 
cât  colo  unealta  de  lucru  şi  îmi  zice:  „Dacă  nu-ţi  place,  dle 
inginer,  fă-ţi  dta  şi  arată-ne  dta  cumu-i  bine". 

Şi  ce  crezi,  părinte,  că  am  făcut?  Fără  nici  un  cuvânt, 
am  aruncat  căputul,  am  încins  un  şorţ  de  lucru  şi  luând 
unealta,  m’am  apucat  de  lucru  acolo  unde  planul  nu  reuşise. 

Când  am  gâtat,  muncitorul  manifestant  s’a  apropiat  smerit 
de  mine  zicându-mi:  aveţi  dreptate,  dle  inginer,  acum  văd  şi 
eu  că  lucrul  meu  avea  scăderi.. .  vă  rog  să  mă  iertaţi". 

Nu  e  mulţumit  cineva  cu  încercarea  de  evanghelizare  pe 
care  am  făcut-o  eu  —  n’are  decât  să  facă  şi  să  arate  alta,  mai 
bună.  Un  lucru  stă:  evanghelizare  trebue  făcută;  eu  am  în¬ 
cercat  una,  alţii  să  facă  alta. 

Părintele  iconom  dela  Tg.-Frumos  şi  alţi  criticanţi  n’au 
decât  să  facă  ceeace  a  făcut  inginerul:  să-şi  arunce  căputul, 
să-şi  sufulce  mânecile  şi  să  s’apuce  de  lucru,  arătându-ne  ceva 
mai  bun.  Când  vor  face  acest  lucru,  eu  sunt  cel  dintâi  care  mă 
aplec  smerit  în  faţa  muncii  lor. 

Insă  până  atunci  să-mi  dea  voie  să  mă  topesc  mai  de¬ 
parte  în  lucrarea  ce  o  fac. 

Preot  IOSIF  TRIFA. 

Karl  Holl :  GESAMMELTE  AUFSÂTZE  ZUR  KIRCHEN- 
GESCHICHTE,  II Der Osteni — 2  Halbband,  Tiibingen  1927 — 1928, 
464  pg. 

De  curând  dispărutul  istoric  dela  Facultatea  de  Teologie 
din  Berlin,  celebru  prin  opera  sa  „Enthusiasmus  und  Bussgewalt 
beim  griechischen  Mbnchtum"  1898,  a  scris  de-atunci  o  serie 
de  monografii,  cari  de  cari  mai  interesante  prin  accentul  de 
prospeţime  ce  li-i  împrumută  personalitatea  sa  de  inepuizabilă 
vigoare.  Aceste  monografii  apar  postum  în  două  volume  mari. 

Volumul  al  IMea  cuprinde  exclusiv  probleme  din  viaţa 
creştină  a  Apusului  şi  mai  ales  explicarea  desvoltării  interne 
a  lui  Luther,  ca  un  răspuns  monografiilor  catolice  a  Iui  Deniile 
şiGrisar. 

Volumul  I,  este  dedicat  Răsăritului  şi  în  deosebi  primelor 
10  veacuri  ale  Bisericii. 

Preocupările  autorului,  aţintite  cu  predilecţie  asupra  vieţii 
interne  ce  tinde  la  o  subiectivizare  progresivă  a  lui  Dumnezeu  şi 
asupra  manifestărilor  acestui  proces  în  cultul  şi  în  asceza  comună 
a  posturilor,  sau  particulară  a  monahismului,  sunt  indicate  de 
unele  din  titlurile  temelor  tratate : 

Der  urspriingiiche  Sinn  des  Namens  Mărtyrer ; 

Der  Ursprung  des  Epiphanienîestes  ; 

Die  Entstehung  der  vier  Fastenzeiten  in  der  griechischen 
Kirche,  Die  Enstelung  der  Bilderwand  in  der  griechischen 
Kirche  ; 

Ueber  das  griechische  Monchtum  ; 

Der  Anteil  des  Styliten  am  Aufkommen  der  Bilderverehrung ; 

Symeon  der  neue  Theologe. 

Volumul  încheie  cu  două  monografii  despre  fundamen¬ 
tele  religioase  ale  culturii  ruseşti  şi  despre  Tolstoi,  pe  baza 
notelor  zilnice  ale  aceluia. 

Evident  că  nu  putem  admite  pe  deplin  nici  un  rezultat 
din  aceste  scrieri,  pentrucă  toate  pornesc  dela  premisele  inac¬ 
ceptabile  din  punct  de  vedere  ortodox  şi  obiectiv,  că  toţi 

eroii  religioşi  cu  cari  se  ocupă  au  avui  tendinţa  unei  degajări 
de  Biserică  şi  de  formele  în  cari  curge  viaţa  ei,  spre  a  înfăptui 
o  spiritualitate  proprie  lor  în  contact  direct  cu  Dumnezeirea. 

Hippolyte  Delehaye:  SANCTUS  Essai  sur  le  culte  des 
Saints  dans  i’Antiquitc  (Subsidia  Hagiographica  17),  Bruxelles  1927. 

Fecundul  bolandist  Delehaye  întreprinde  în  această  scriere 
o  cercetare  detailată  a  originii  cultului  sfinţilor  în  Biserica  cre¬ 
ştină  şi-a  tuturor  chestiunilor  cari  stau  în  legătură  cu  acest 
cult,  canonizarea,  martirologiile  şi  legendele  haghiografice,  relic- 
viile  etc. 

Cercetarea  se  face  pe  baze  istorice,  orice  concluzie  este 
derivată  dintr’o  serie  de  exemple  cari  nu  se  pot  interpreta  în 
două  feluri.  Cităm  din  ea  unele  idei:  „Nu  se  cere,  pentru  a 
ridica  un  sfânt  pe  altare,  să  fi  săvârşit  în  viaţa  sa  minuni,  să 
fi  prezis  adevărul,  să  fi  avut  revelaţiuni.  Dacă  cineva  are  re¬ 
putaţia  de-a  H  fost  favorizat  de  graţii  supranaturale,  ele  sunt 
examinate  şi  dacă  e  cazul  apreciate  după  raportul  lor  cu  viaţa 
morală  a  robului  lui  Dumnezeu.  Ele  nu  sunt  nicidecum  privite 
ca  un  criteriu  pentru  aprecierea  gradului  valorii  morale11. 

Un  loc  aparte  îl  formează  martirii.  A  constata  că  de  fapt 
ei  şi-au  sacrificat  viaţa  pentru  credinţă,  însemnează  a  afirma  că 
au  atins  deodată  perfecţiunea  iubirii.  Pentru  toţi  ceilalţi,  Biserica 
adună  mărturisirile  cari  atestă  practica  virtuţii  într’o  măsură  ex¬ 
cepţională  (pg.  252).  „Biserica  greacă  posedă  o  literatură  puţin 
explorată  dar  foarte  interesantă...  actele  neo  martirilor .. .  vic¬ 
timele  fanatismului  musulman"  (p.  257).  Ei  sunt  duşi  în  faţa  că¬ 
lăului,  întrebaţi,  de  vor  să  devie  Turci  şi  la  refuzul  lor  primesc 
eroic  moartea.  Simplu  dar  măreţ,  întocmai  ca  martirii  vechi,  al 
căror  proces  decurge  identic. 

Biserica  greacă  a  canonizat  de  curând  pe  martirii  greci 
din  Turcia,  Biserica  sârbească  e  în  preajma  canonizării  voivo¬ 
dului  Lazar  Lazarevici  din  v.  XV. 

Ar  trebui  să  ne  gândim  şi  noi  mai  serios  la  legăturile  Bi¬ 
sericii  luptătoare  româneşti  cu  triumfătorii,  prin  martiriu  sau  vir¬ 
tuţi  excepţionale,  înfloriţi  în  mijlocul  neamului  nostru. 

Georg  Ostrogosky:  STUDIEN  ZUR  GESCHICHTE  DES 
BYZANTINISCHEN  BILDERSTREITES,  Breslau  1929,  113  pg. 
Autorul  spune  în  introducere,  că  studiul  acesta  formează  înce¬ 
putul  unei  lucrări  mai  mari  asupra  întregei  iconomachii  bizantine. 
Izvoarele  publicate  în  el,  cari  în  parte  văd  pentru  primadată 
lumina  zilei,  sunt  o  reeditare  revăzută  a  izvoarelor  publicate 
de  alţii,  şi  vor  crea  o  bază  pentru  cercetarea  iconoclas¬ 
mului  bizantin  şi  pentru  explicarea  mişcării  duşmănoase  icoa¬ 
nelor. 

Scrierile  iconomache  au  fost  distruse  la  porunca  sinodului 
al  Vil  ecumenic,  astfel  că  nu  s’a  mai  păstrat  nici  una  în  întregime. 
S’au  păstrat  însă  urme  din  ele  în  scrierile  polemice  iconofile, 
uneori  pasagii  întregi,  alteori  numai  idei  din  ele.  O  adunare  a 
reminiscenţelor  păstrate  şi  o  reconstituire  a  şirului  de  idei  din 
ele  se  încearcă  în  această  carte.  Până  acum  s’a  tratat  icono¬ 
clasmul  numai  pe  baza  hotărârilor  sinodului  iconomach  din  754, 
citate  în  actele  sinodului  VTI  ecumenic  şi  pe  baza  opiniilor 
combatanţilor  contimporani. 

Ostrogorsky  încearcă  mai  întâi  reconstituirea  scrierii  ico¬ 
nomache  a  împăratului  Constantin  V  din  cele  două  antiretice 
scrise  contra  ei  de  patr.  Nichifor  (Migne  100,  205  urm.). 

In  al  doilea  capitol  adună  hotărârile  sinodului  a!  doilea 
iconomach  (815)  din  cea  mai  de  seamă  scriere  apologetică  a 
lui  Nichifor  îndreptată  contra  sinod.  815,  needitatâ  încă,  iar  în 
al  treilea  capitol  face  acelaş  lucru  cu  scrierile  iconomache  ale 
lui  Pseudc-Epifanie,  apărute  în  răstimpul  armistiţiului  iconomach. 
ale  căror  urme  s’au  păstrat  tot  de  patriarhul  Nichifor  în  scrierea 
sa  „Adversus  Epiphanidem"  (ed.  I.  B.  Pitra,  Specilegium  Soles- 
mense  IV  pg.  292  urm.),  şi  în  cea  contra  sinodului  din  815. 

Reconstituind  aceste  izvoare  cu  toate  faptele  cari  ţin  de 
compoziţia  lor,  autorul  intenţionează  să  prezinte,  în  studiul  ge¬ 
neral  care  va  apărea,  fiinţa  iconoclasmului  bizantin  şi  bazele  lui 
de  desvoltare.  Dr.  D.  STĂNILOAIE. 

CREAŢIA  UNIVERSULUI  DIN  PUNCT  DE  VEDERE  FILO¬ 
ZOFIC,  ŞTIINŢIFIC  ŞI  BIBLIC,  voi.  I,  partea  1,  de  Toma  Ghera- 
simescu,  Roman  1929,  pag.  63,  preţul  15  Lei. 

Autorul  acestei  scrieri  este  preot-profesor  la  Seminarul  din 
Roman.  Dânsul  se  ocupă  în  lucrarea  sprijinită  pe  o  bogată  li¬ 
teratură,  de  problema  originii  universului  din  punct  de  vedere 
filozofic,  rămânând  a  se  ocupa  de  creaţia  universului  din  punct 
de  vedere  ştiinţific  şi  biblic  în  alte  volume,  pe  cari  le  promite. 
Pleacă  dela  noţiunea  filozofiei,  care  este:  „încercarea  mereu 
repetată  de  a  ajunge  la  un  tot  de  reprezentări  şi  idei  asupra 
rostului  şi  înţelesului  tuturor  lucrurilor".  Expune  apoi  în  mod 
sumar  teoriile  filozofice  principale.  Teoriile  acestea  le  împarte 
în  două  grupe:  A)  teorii  supranaturaliste,  B)  teorii  naturaliste, 
despre  originea  universului.  Autorul  ţine  totodată  seamă,  de  unii 
dintre  gânditorii  români  pe  cari  i-a  frământat  această  problemă. 
Dintre  aceştia  se  provoacă  la  filozoful  Conta,  la  teologul  Găină, 
astronomul  Corbu,  Ia  Siegel  etc. 

Concluzia  părţii  filozofice  despre  crearea  universului  nu  se 
poate  trage,  deoarece  se  aşteaptă  publicarea  părţii  a  A-a,  pe 
care  autorul  o  anunţă,  şi  care  se  va  ocupa  încă  de  teoriile  mo¬ 
niste,  mecaniste  şi  evoluţioniste. 

In  tot  cazul,  broşura  Părintelui  Gherasimescu  ne  dă  indicaţii 
destul  de  clare  asupra  progreselor  cugetării  filozofice. 

HISTOIRE  D’ISRAEL  PEUPLE  DE  DIEU,  L.  C.  Fillion  tom 
I  575  pag.  II  534  pag.  III  528  pag.  cu  482  icoane,  Paris  1927 — 
1928.  120  îr. 

De  mult  timp  Fillion  este  o  autoritate  în  lumea  teologilor. 
Lucrările  sale  ştiinţifice  sunt  bine  cunoscute.  „Histoire  d’Israel" 
este  fructul  unui  studiu  îndelungat  şi  desăvârşit  abia  scurt  timp 
înaintea  morţii  sale.  Izvorul  de  frunte,  care  l-a  călăuzit  pe  autor  la 
compunerea  istoriei  este  Biblia.  Pe  aceasta  o  urmăreşte  pas  cu 
pas,  o  lasă  să  vorbiască  cât  mai  des,  nădăjduind  că  astfel  citi¬ 
torii  vor  îndrăgi  textul  sacru  şi  se  vor  decide  a-i  face  mai  dea- 
proape  cunoştinţa. 

Pe  lângă  documentul  sacru,  recurge  la  vechile  tradiţii  şi 
Ia  istoricii  profani.  De  aici  culege  cu  un  zel  neîntrecut  infor¬ 
maţiile  pe  cari  aceia  le  dau  asupra  popoarelor  păgâne,  cari  au 
avut  relaţii  cu  cel  biblic.  El  ţine  cont  totodată  de  noile  des¬ 
coperiri  arheologice  făcute  în  părţile  orientului,  şi  mai  ales  de 
cele  din  Palestina  şi  Egipet.  Cu  tot  izvorul  său  bogat  de  in¬ 
spiraţie,  Fillion  nu  dă  lumii  o  operă  pur  ştiinţifică,  ci  pare  că 
urmăreşte  a-şi  realiza  programul  vieţii  sale,  care  a  fost:  „a  face 
să  fie  mai  bine  cunoscută  şi  mai  mult  apreciată  Biblia*.  Istoria  în¬ 
cepe  cu  crearea  şi  se  opreşte  la  anul  70  al  erei  noastre,  dată 
cu  care  Israil  încetează  de-a  mai  juca  rolul  de  popor  ales.  în 
cadrul  acestor  poli  fixează  trei  mari  perioade: 

I.  Dela  creare  —  la  chemarea  lui  Avraam. 

II.  Dela  chemarea  lui  Avraam  până  Ia  distrugerea  tem¬ 
plului  şi  a  statului  iudeu  prin  Chaldei  (586  a.  Hr.). 

HI.  Dela  captivitatea  babilonică  (586)  până  la  ruina  defi¬ 
nitivă  a  statului  prin  Romani  (70  p.  H.). 

Metoda  întrebuinţată  este,  dacă  nu  unică  în  felul  ei,  cel 
puţin  interesantă.  Autorul  face  istoria  şi  comentează  totodată. 
Ceeace  scoate  în  evidenţă  este  ideea  mesianică.  Textele  cu 
acest  caracter  nu  numai  le  reproduce,  ci  le  examinează  în  mod 
succesiv  pe  fiecare  în  parte. 

Documentele  profane  utilizate  măresc  valoarea  cărţii,  iar 
icoanele  ilustrează  mult  cele  povestite.  Desigur,  istoria  lui  Fillion 
este  o  preţioasă  lucrare. 

O  HYIOS  TOY  ANTHROPOY  („fiul  omului“),  contribuţie 
la  istoria  textului  de  I.  P.  Bratiotis,  Atena  1929.  Nu  e  vorba  de 
caracterizarea  pe  care  şi-o  dă  Sieşi  Mântuitorul  prin  cuvintele :  „fiul 
omului",  ci  autorul,  care  este  profesor  de  Teologie  în  Atena, 
voeşte  să  arunce  lumină  asupra  istoriei  cunoscutului  text  dela 
Daniil  VII,  13:  „văzut-am  întru  vedenia  nopţii,  şi  iată  cu  norii 
cerului,  ca  un  fiu  al  omului  venea,  şi  până  la  cel  vechiu  de 
zile  a  sosit,  şi  înaintea  lui  s’a  adus"  (conf.  şi  Ps.  VIII.  5). 

Expresiile  „fiul  omului",  nu  sunt  creaţii  proprii  de  ale  lui 
Daniil,  pentru  a  caracteriza  pe  Mesia,  întrucât  ele  erau  cunos- 

cute  încă  înainte  de  exilul  babilonian.  Intre  „fiul  omului”  dela 
Daniil  şi  „fiul  omului"  din  Psalmi  există  o  relaţie  intimă.  La 
Daniil  însă,  ideea  despre  „fiul  omului"  apare  mai  progresată, 
mai  transmundanâ  şi  spirituală.  Mesia  =  „fiul  omului",  este 
înfăţişat  ca  venind  pe  norii  cerului,  ceeace  presupune  preexi- 
stenţa  lui.  Prin  faptul  că  noţiunile :  „fiul  omului"  îşi  au  rădăcina 
în  Vechiul  Testament,  cade  dela  sine  teoria  acelora  (VSlter, 
Bousset),  cari  le  cred  împrumutate  din  religia  Babilonenilor  sau 
din  cea  a  Perşilor.  Prof.  N.  NEAGA. 

UNIVERSITATEA  DACIEI  SUPERIOARE,  de  Onisifor  Ghibu, 
profesor  la  Universitatea  din  Ciuj.  Bucureşti  1929.  Pag.  122 
(format  mare). 

Anul  trecut  s’a  sărbătorit  cu  solemnitatea  cuvenită  prima 
decadă  de  viaţă  românească  în  cuprinsul  României  mari.  Cu 
acest  prilej  cârmuitorii  ţării  au  publicat,  prin  mijlocirea  unei  co- 
misiuni,  o  carte  comemorativă  menită  să  arete  progresele  rea¬ 
lizate  în  acest  răstimp  de  România  pe  toate  terenele  vieţii  ob¬ 
şteşti.  Cartea  a  scăpat  de  sub  tiparniţă  în  ajunul  serbărilor 
dela  Alba  lulia.  Presa  a  vorbit  despre  ea  în  termini  elogioşi 
şi  am  fi  vorbit  şi  noi,  dacă  această  operă  n’ar  avea  marea  me¬ 
teahna  de  a  nu  putea  fi  descoperită  nicâiri. 

Dar  — -  independent  de  această  publicaţie  oficială  —  şi 
singuratice  instituţii  au  căutat  să-şi  vădiască  în  scris  opera  în¬ 
făptuită  în  cei  zece  ani  dela  unire.  Intre  ele  — -  Universitatea 
din  Cluj. 

Sarcina  şi-a  luat-o  asupra  sa  dl  profesor  universitar  O. 
Ghibu,  care,  ca  dascăi  la  înaltul  aşezământ  de  ştiinţă  şi  cul¬ 
tură  românească,  dela  românizarea  lui  până  astăzi,  era  şi  în 
măsură  să  cunoască  şi  să  arete  munca  ce  s’a  desfăşurat  în  Uni¬ 
versitatea  dojana  în  decada  sărbătorită. 

Dar  d-sa  pentru  a  iărgi  proporţiile  şi  a  adânci  temeliile 
lucrării,  a  trecut  peste  hotarele  strânse  ale  problemei  şi  a  făcut 
istoricul  complect  al  învăţământului  superior  din  Transilvania, 
dela  cele  mai  modeste  începuturi  ale  lui,  până  la  strălucitul 
nivel  la  care  a  ajuns  el  în  România  întregită. 

D-sa  a  arătat  în  chip  magistral  de  documentat,  că  reali¬ 
zările  Ungurilor  în  acest  domeniu  se  datoresc  în  mare  parte 
condiţiilor  politice  în  cari  au  trăit  şi  nu  aptitudinilor  lor  sufle¬ 
teşti.  Iar  dacă  Românii  n’au  putut  să-şi  organizeze  şi  ’n  fosta 
Ungarie  un  învăţământ  superior,  se  datoreşte  vitregelor  condiţii 
politice  în  cari  au  fost  siliţi  să  trăiască.  Pentrucă  îndatăce  ei  au 
ajuns  la  lumina  libertăţii  naţionale,  au  reorganizat  Universitatea 
din  Cluj  în  condiţii  întru  totul  occidentale. 

După  istoria,  pe  cât  de  clară,  pe-atât  de  documentată,  a 
învăţământului  superior  din  Transilvania,  dl  profesor  O.  Ghibu 
arată  actuala  organizare  a  Universităţii  din  Dacia  Superioară, 

cu  toate  instituţiile  ei  şi  cu  prodigioasa  muncă  ştienţifică  des¬ 
făşurată  în  ele  dela  unire  încoace. 

O  mulţime  de  clişee  împodobesc  această  carte  de  o  es- 
cepţională  valoare,  care  —  tradusă  într’o  limbă  europeană  — 
ar  aduce  prestigiului  nostru  cultural  şi  politic  mai  mari  servicii 
decât  toate  articolele  oficiale  plasate  scump  în  presa  străină. 

Prof.  N.  COLAN. 

STUDII,  CONFERINŢE  ŞI  COMUNICĂRI  ISTORICE,  de  Ion 
Lupaş,  profesor  la  Universitatea  din  Cluj,  membru  al  Academiei 
Române,  voi.  I.  Pag.  449.  Editura  Casei  Şcoalelor.  Bucureşti. 
1928.  Preţul  Lei  100. 

Intre  istoricii  noştri,  cari  de  un  sfert  de  veac  cu  o  uimi¬ 
toare  perseveranţă  ne  înfăţişează  mozaicuri  din  trecutul  biseri¬ 
cesc  şi  naţional  într’o  formă  atât  de  documentată  şi  plăcută  — 
locul  de  frunte  îl  deţine  dl  prof.  Dr.  Ioan  Lupaş. 

Ori  de  câteori  citesc  sau  ascult  o  conferinţă  sau  o  comu¬ 
nicare  istorică  a  dlui  Lupaş,  văd  înaintea  ochilor  mei  sufleteşti 
trecutul  neamului  bisericesc  şi  naţional,  concretizat  în  forma 
unei  vechi  bisericuţe  cu  ferestri  scunde,  întunecoasă,  cu  pereţii 
plini  de  fum,  care  oare  când  a  fost  zugrăvită  în  întregime,  mai 
târziu  a  fost  de  nenumărate  ori  văruită  acoperindu-i  frumuseţa 
de  odinioară,  încât  nu  mai  poţi  cunoaşte  nici  anul  zidirii,  nici 
pe  măeştrii  zugravi. 

Intre  alţi  măeştri  cari  voesc  să  restaureze  şi  să  ne  înfă¬ 
ţişeze  în  amănunte  toată  podoaba  originală  a  vechei  bisericuţe  — 
este  şi  prof.  Lupaş,  care  zilnic  intră  în  ea,  curăţă  murdăria  cu 
grije,  descopere  un  creţ  întunecat  şi  acoperit  de  funingine,  dă 
la  o  parte  învelişul  suprapus,  descifrează  o  inscripţie,  o  aşează 
la  locul  ce  i  se  cuvine  după  vreme,  o  încadrează  ca  pe  un 
preţios  tablou  în  galeria  istoriei  neamului,  în  locul  rămas  gol 
şi  din  care  lipsesc  încă  atâtea  tablouri  necesare  pentru  recon¬ 
struirea  întregei  istorii  bisericeşti  şi  naţionale  până  în  cele  mai 
mici  amănunte. 

Prin  această  operaţie  şi  stăruitoare  muncă,  bisericuţa  de 
care  am  pomenit,  care  înfăţişează  în  chip  simbolic  trecutul  în¬ 
tunecat  al  bisericii  şi  al  neamului,  apare  zi  cu  zi  tot  mai  lumi¬ 
noasă,  mai  curată,  mai  frumoasă,  căci  în  fiecare  loc  curăţit  de 
învelişul  suprapus,  apare  fondul  original,  zugrăvit,  ca  tot  atâtea 
luminiţe  aprinse  cari  luminează  în  întregime  întregul  spaţiu  din 
biserică  pentru  a  ne  convinge  tot  mai  mult  de  deosebita  frum- 
seţă  care  până  aci  era  ascunsă  vederii  noastre. 

Această  vedenie  o  am  înaintea  ochilor  mei  sufleteşti  citind 
şi  cartea  apărută  anul  trecut,  în  care  ni  se  înfăţişează  nenumărate 
tablouri  zugrăvite  după  timp  şi  oameni,  ba  din  naia,  ba  din 
cupola,  ba  din  altarul  bisericii,  arătându-ne  tot  mai  luminat 
întregul  interior. 

Bibliotecile  din  Viena,  Brukenthal  şi  altele  particulare,  din 
centrele  administrative  de  odinioară,  ascund  încă  un  imens  ma¬ 
terial  necunoscut  care  contribuie  la  întregirea  istoriei  naţionale 
şi  bisericeşti,  mai  ales  aici  în  Ardeal. 

Monografiile  satelor  noastre  se  pot  număra  pe  degete. 
Acte  vechi  în  arhivele  locale,  avem  puţine.  Din  aceste  comu¬ 
nicări  şi  conferinţe  putem  culege  date  interesante,  necunoscute, 
cari  privesc  preoţimea,  biserica,  şcoala,  peste  tot  poporul 
şi  satul. 

In  special  preoţimea  află  în  aceste  comunicări  date  inte¬ 
resante  despre  vechimea  bisericii,  despre  cutare  preot,  pe  care 
în  matricola  pe  care  nu  o  are,  nu-!  mai  află  şi  astfel  se  poate  re¬ 
constitui  frumosul  trecut  de  „sate  şi  preoţi”  la  cari  se  reduce 
trecutul  nostru. 

Dl  prof.  I.  Lupaş,  mai  ales  în  partea  ce  priveşte  istoria 
Ardealului,  e  ca  minierul  harnic  care  sapă  în  peştera  întune¬ 
coasă,  aci  dă  de  un  bulgăr  de  aur  pe  care-1  spală,  curăţă  şi 
preface  cu  deosebită  măestrie,  aci  dă  de  o  vână  subţire  care-1 
conduce  mai  adânc,  putând  stabili  legătura  între  veac  şi  veac, 
între  evenimente. 

Studiile,  conferinţele  şi  comunicările  istorice  din  această 
carte  sunt  o  ţesătură  variată  din  istoria  neamului  şi  a  bisericii 
noastre. 

Cu  acelaş  folos  sufletesc,  cu  aceeaş  plăcere  şi  interes  citim 
„Lecţiunea  inaugurală  ţinută  la  Universitatea  din  Cluj  despre 
factorii  istorici  ai  vieţii  naţionale  Româneşti”  ca  şi  pe  „Tudora, 
mama  lui  Mihai  Viteazul”,  evlavioasa  mamă,  care  ne  reaminteşte 
pe  mama  lui  Şaguna,  înfăţişată  de  acelaş  autor. 

Cu  aceeaş  plăcere  citim  Cuvântul  rostit  la  Mănăstirea  Dealul 
despre  „Capul  lui  Mihai  Viteazul”  o  conferinţă  de  sinteză,  ca  şi 
„Chestiunea  originii  şi  continuităţii  Românilor  într’o  predică  la 
1792”.  Tot  asemenea  chestiunea  „Unirei”  dela  1700,  ca  şi  inte¬ 
resantele  încercări  de  reunire  dela  1798  şi  atâtea  alte  chestiuni 
până  aci  necunoscute,  cari  după  vreme  şi  oameni  au  frământat 
şi  preocupat  pe  oamenii  de  bine  ai  neamului. 

Expunerea  limpede  şi  uşoară,  în  limba  şi  felul  propriu  de  a 
vorbi  şi  scrie  al  păr.  Lupaş,  ne  arată  întotdeauna  pe  preotul  de 
odinioară  care  picura  în  expunerile  sale  vechea  şi  frumoasa 
limbă  bisericească,  totdeauna  plină  de  poezie. 

Recomand  cu  deosebită  căldură  cartea  pentru  preoţimea 
noastră  şi  pentru  bibliotecile  parohiale.  t  E  CI0RAN 

CREŞTINISMUL  DOCTRINĂ-UTOPICĂ?  Studii  demonstra¬ 
tive  de  părintele  C.  N.  Gâiculescii.  „Cultura  românească".  Bu¬ 
cureşti.  Pagini  140.  Lei  40. 

Toată  istoria  vieţii  neamului  omenesc  până  la  Hristos  şi 
toată  experienţa  generaţiilor  apuse  în  trecutul  celor  peste  nouă¬ 
sprezece  veacuri  creştine  pare  a  nu  ti  destulă  dovadă  pentru 
noi  cei  de  azi  spre  a  ne  convinge  că  numai  viaţa  trăită  în 
Hristos  este  viaţa  cea  adevărată. 

Şi  astăzi  e  plin  pământul  de  ceice  se  lasă  ademeniţi 
să  creadă  în  puterea  mântuitoare  a  moralei  filozofice,  morală, 
vremelnică  şi  relativă,  morală  care  s’a  dovedit  de  atâtea  ori 
neputincioasă  şi  lipsită  de  ceeace  trebuieşte  sufletului  omenesc 
în  cele  mai  însemnate  ciipe  ale  vieţii,  în  momente  de  criză  şi 
sinceritate  profundă.  Şi  astăzi  sunt  destui  de  aceia  cari  nu-şi 
fac  problemă  din  viaţa  sufletească,  şi  sunt  indiferenţi  faţă  de 
ceeace  ar  trebui  să-i  intereseze  mai  mult  decât  orice ;  şi  astăzi 
sunt  asemenea  materialişti,  sfidători  ai  creştinismului  şi  batjoco¬ 
ritori  ai  lucrurilor  sfinte. 

Mai  ales  după  războiul  mondial  desechîlibrul  sufletesc  al 
lumii  pare  a  fi  luat  proporţii  şi  mai  mari  şi  abia  acum  după 
scurgerea  unui  deceniu  încep  să  apară  bărbaţi,  scrieri  şi  curente 
cari  încearcă  să  canalizeze  şi  să  orienteze  societatea  omenească 
în  drumul  unei  vieţi  mai  spirituale,  mai  creştine. 

O  contribuţie  la  această  nouă  orientare  este  şi  cartea  pă¬ 
rintelui  C.  N.  Găiculescu. 

In  faţa  întrebării:  Creştinismul  doctrină-utopică ?  autorul 
arată  că  nici  o  doctrină  filozofică,  nici  un  sistem  de  morală  laică, 
nici  o  altă  religiune  nu  pot  înlocui  în  viaţa  omenească  creştinismul. 
Intelectualul  cel  mai  înalt,  inteligenţa  cea  mai  scăpărătoare,  ca  şi 
cel  mai  lipsit  de  cultură,  ca  şi  cel  din  urmă  ziler,  nu  se  pot  dispensa 
fără  consecinţă  de  darul  şi  binecuvântarea  lui  Dumnezeu  date 
omului  în  creştinism.  Creştinismul  departe  de  a  fi  doctrină-uto¬ 
pică  este  cea  mai  profundă  realitate,  este  însăşi  viaţa  trăită 
după  exemplul  dătătorului  vieţii. 

Deci  mai  presus  de  toţi  stăpânii  să  proclamăm  în  viaţa 
noastră  individuală  şi  socială  regalitatea  lui  Isus  Hristos.  Atunci 
şi  numai  atunci  suntem  pe  drumul  desăvârşirii  fireşti  a  vieţii 
noastre  individuale,  familiare  şi  naţionale. 

Cartea  părintelui  C.  N.  Găiculescu  aduce  folos  sufletesc 
oricui  încearcă  s’o  ispitească. 

ÎNVĂŢĂTORUL  DIN  POSTUL  AL  II-LEA,  de  Gheorghe 
Bota ,  inspector-şef.  Oradea.  Pagini  126.  Lei  40. 

Aţâţi  adevăraţi  apostoli  ai  catedrelor  adâncite  în  umbra 
satelor  noastre  au  scăpat  schiţării  condeelor  maestre  şi  vălul 
uitării  şi  al  nerecunoştinţei  se  întinde  bogat  peste  ei  şi  peste 
preţioasa  lor  muncă.  Căci  oricât  de  mulţi  ar  fi  oamenii  aceia 
cari  se  îngrijesc  în  primul  rând  de  ce  vor  bea  şi  de  ce  vor 
mânca  ei,  totuşi  se  mai  găsesc  şi  de  aceia  cari  sunt  robiţi  mi- 

siunii,  stăpâniţi  integral  de  porunca  datoriei.  Aceştia  din  urmă 
declară  război  întunerecului  şi  luptă  ziua  şi  noaptea  pentru 
triumful  binelui,  dar  răutatea  omenească  izvorâtă  din  interese 
meschine  ridică  de  atâtea  ori  obstacole  uriaşe  în  drumul  năzu¬ 
inţelor  lor  sfinte.  Şi  sufletul  chemat  mereu  înainte  de  ideal 
forţează  uneori  peste  puterile  sale  trupul  mărginit.  Dragostea 
care-i  stăpâneşte  face  ca  viaţa  acestor  oameni  să  fie  o  continuă 
dăruire  pentru  fericirea  deaproapelui. 

Un  asemenea  apostol  este  şi  „învăţătorul"  dlui  Gh.  Bota. 
El  e  în  literatura  pedagogică  românească,  ceeace  sunt  în  lite¬ 
ratura  teologică:  Un  păstor  model  de  Gr.  Petrov,  In  slujbă 
adevărată  de  Potapenko,  etc.  Povestirea  reuşită  a  unei  vieţi  cu 
un  sfârşit  aşa  de  duios  face  lucrarea  să  fie  cetită  cu  mult 
interes. 

Literatura  noastră  pedagogică  atât  de  săracă  în  scrieri 
originale  şi  atât  de  lipsită  în  lucrări  cari  au  darul  să  ţină  pu¬ 
rurea  aprinsă  flacăra  sufletului  dăscălesc  primeşte  dela  dl  Gh. 
Bota  o  contribuţie  preţioasă. 

Pr.  S.  CÂNDEA. 


(5  $) 

EXTERNĂ. 


RĂZBOIUL  ST ALIN- DUMNEZEU.  Psalmistul  spune :  ,, Zis-a 
cel  nebun  în  inima  sa:  nu  este  Dumnezeu'*.  Dacă  numai  atât, 
numai  o  simplă  negare  a  Divinităţii  se  înfăţişează  în  conştiinţa 
eternă  a  omului  ca  o  nebunie,  —  ce  trebuie  să  însemne  războiul 
împotriva  lui  Dumnezeu  ?  Intr’adevăr  ceva  ce  se  petrece  în 
afară  de  conştiinţa  omului,  în  afară  de  nervii  lui,  în  afară  — 
vreau  să  spun  —  de  starea  normală  a  creerului  şi  a  orga¬ 
nismului.  Că  Stalin  este  un  nebun,  nu  în  sensul  moral  al  cu¬ 
vântului,  ci  în  semnificaţia  lui  clinică,  se  vede  din  trănseala  lui 
de  a  ucide  pe  Dumnezeu.  Dar  în  Rusia  Sovietică  până  când 
cineva  nu  moare  realmente  în  ospiciu  —  nu  e  încă  socotit 
nebun.  Lenin  a  murit  de  paralizie  generală  —  şi  câteva  zile 
înainte  de  moarte  divagaţiile  lui  despre  una,  mondială  şi  pla¬ 
netară  revoluţie  socială  au  fost  declarate:  testament  comunist. 
Dar  Stalin  e  interesant  acum  în  faza  asta  a  paraliziei  sale : 
caucazianul  ăsta,  care  în  toată  viaţa  lui  a  ucis  numai  berbeci 
patrupezi  şi  bipezi,  e  convins  că  va  ucide  pe  Dumnezeu  ca 
pe  un  simplu  berbec.  Această  confuzie,  —  reducerea  Atotpu¬ 
terniciei  divine  la  un  animal,  din  care  Stalin  făcea  frigărui  — 
e  atât  de  tipic-psihopată,  încât  şi  acele  forţe  pe  care  le-a  des- 
lănţuit  asupra  Bisericii  au  mai  de  grabă  caracterul  unor  re¬ 
vărsări  elementare  decât  o  concentrare  de  energii  aplicate  unui 
obiect  real  după  un  plan  studiat 

A  închis  Stalin  acum,  în  zilele  Crăciunului  (după  stilul 
vechiu)  2000  de  Biserici,  vreo  300  sinagogi  şi  20  de  mecete. 
Până  la  50.000  câte  sunt  în  Rusia  după  statistica  din  1896  — 
rămân  încă  multe.  Dar  să  zicem  că  o  să  le  distrugă,  sau  o  să 
le  închidă,  sau  o  să  le  transforme  în  cluburi,  crâşme,  săli  de 
dans  sau  —  pardon  de  expresie  —  în  biblioteci  sovietice.  La 
ce-i  ajută  opera  aceasta?  Fiindcă  principalul  nu  e  să  distrugi 
Biserica,  edificiul,  —  creştinismul  şi  religia  în  general  a  izvorît 
din  sufletul  omului,  este  o  legătură  intimă  între  om  şi  Dum¬ 
nezeu,  şi  ca  să  ucizi  realmente  pe  Dumnezeu  (în  realitatea 
fictivă  şi  fantas-magorică  a  paraliziei  generale)  —  trebuie  să-l 
ucizi  acolo  unde  El  sălăşlueşte :  în  sufletul  omului.  Cum  va 

ajunge  Stalin  în  această  Sfânta  Sfintelor?  Urmărind  mereu  pe 
Dumnezeu,  Stalin  va  trebui,  după  cea  mai  elementară  strategie, 
să  bombardeze  pe  om,  în  existenţa  lui  fizică.  Va  trebui  să  ex¬ 
termine  poporul.  Sau  să  zică,  cum  au  zis  alţii  infinit  mai  fini, 
mai  culţi,  mai  inteligenţi  şi  mai  sănătoşi  Ia  cap :  „Ai  învins, 
Galileene!  sau  Dumnezeule!  (Iulian  Apostatul). 

Că  Stalin  va  trebui  să  întreprindă  nimicirea  poporului  — 
150  milioane  —  ca  să  stârpească  din  sufletul  lor  pe  Dumnezeu, 
se  deduce  logic  din  etapele  pe  care  le-a  parcurs  în  aceşti  ani 
de  revoluţie  războiul  bolşevic  împotriva  Dumnezeirii. 

In  anii  1917 — 1919,  guvernul  sovietic,  decretând  despăr¬ 
ţirea  Bisericii  de  stat,  a  aşteptat  să  vadă  Biserica  moartă,  fără 
ajutorul  bănesc  al  statului.  Dar  Biserica  ortodoxă  n’a  murit. 
Din  potrivă  —  situaţia  de  independenţă  a  trezit  forţele  interne 
ale  Bisericii  —  şi  poporul  s’a  strâns  şi  mai  mult  în  jurul  şefului 
Ei  —  Patriarhul  Tihon.  Ba  ceva  mai  mult  —  în  zile  de  groaz¬ 
nică  sărăcie,  poporul  credincios  îşi  aducea  aproape  întreg  avutul 
său  ca  să-l  depună  în  grija  şi  spre  folosinţa  Bisericii  persecutate. 
S’a  observat  chiar  de  către  prigonitori,  că  Biserica,  în  această 
situaţie,  începea  să  marcheze  un  oarecare  progres  material. 
Câteva  Biserici  închise  şi  transformate  în  cluburi  au  făcut 
să  se  clădească  alte  Biserici  nouă.  Prin  urmare  măsura  guver¬ 
namentală  n’a  dat  rezultatul  vizat  —  ci  a  dat  posibilitatea  să 
se  constate,  că  în  sânul  „statului**  revoluţionar  şi  ateist  există 
Matul  bisericesc,  religios,  mistic,  creştin,  mult  mai  puternic  şi 
mai  durabil. 

In  anii  1920—25  a  început  atunci  propaganda  antire- 
ligioasă,  în  şcoli,  în  pieţe,  în  cluburi,  pretutindeni.  Sute  de  mii, 
milioane  de  broşuri,  de  caricaturi,  de  placarde,  şi  trilioane  de 
discursuri  anticreştine  s’au  rostit  şi  cu  gura  şi  prin  radio  şi  prin 
teatru  şi  în  concerte  —  şi  Biserica  tot  nu  s’a  prăbuşit.  Poporul 
se  strângea  tot  mai  mult  în  jurul  preoţilor  şi  arhiereilor. 

In  1926 — 1929  guvernul  atacă  atunci  pe  preoţi  şi  pe 
arhierei.  Patriarhul  Tihon,  otrăvit,  moare  de  moarte  muceni- 
cească.  Asta  a  exaltat  sentimentul  religios,  a  creiat  pildă  teri¬ 
bilă,  neînfricoşată,  —  care  a  trezit  voluptatea  suferinţei  _  şi  a 
chinului  pentru  Hristos.  Sunt  ucişi  11  arhierei.  Sunt  închişi  în 
temniţi  şi  în  subsolurile  Cekei  preoţi,  călugări,  bărbaţi  entusias- 
maţi  de  suflul  divin,  femei  înnebunite  de  sfânta  pătimire  pentru 
Maica  Domnului. 

Iar  poporul,  în  imensitatea  lui  de  milioane,  a  făcut  din 
mormintele  mucenicilor  altare  mistice,  în  faţa  cărora  Hristos 
învia,  ca  într’o  realitate  solară,  în  fiecare  inimă  rănită,  în  fiecare 
suflet  îndurerat  Guvernul  n’a  putut  face  nimic  aici,  în  acest 
suflet  cucerit  acum  integral  de  Hristos  pentru  integral  eroism 
creştin. 

Şi  în  sfârşit,  anul  trecut  Stalin  ordonă  distrugerea  biseri¬ 
cilor,  închiderea  lor,  transformarea  în  cluburi.  Icoanele  se  zmulg 
de  pe  pereţi,  şi  acolo  unde  a  luminat  sfântul  Nicolae-Făcătorut 
de  minuni,  atârnă  râtul  bărbos  şi  bâlbâit  al  lui  Râcov,  făcătorul 
de  basamac... 

Nu,  a  trebuit  să  vină  nebunia  asta  destructivă  ca  să  vadă 
ei,  nu  noi,  că  Dumnezeu  nu  se  ucide  nici  cu  tunul,  nici  cu 
broşura,  nici  cu  insulta,  nici  cu  zminteala  Iui  Stalin,  nici  cu 
nimic  altceva. 

[.Ordinea"]  G  M.  IVANOV. 

INTERNĂ. 

SĂRBĂTORIREA  I.  P.  S.  S.  PATRIARHULUI  Dr.  MIRON 
CRISTEA.  împlinirea  a  zece  ani  de  când  I.  P.  S.  Patriarh  şi 
Regent  Dr.  Miron  Cristea  se  află  în  fruntea  Bisericii  ortodoxe 
române  a  fost  prilej  de  obştească  sărbătoare. 

Congresul  naţional  bisericesc,  membrii  guvernului,  preoţii 
capitalei  şi  alţii  au  ţinut  să  prezinte  cu  această  ocazie  omagiile 
lor  înaltului  ierarh. 

I.  P.  S.  Patriarh  a  răsărit  din  stratul  cel  mai  sănătos  al 
neamului  nostru,  din  pătura  ţărănească,  de  unde  prin  virtuţile 
alese  cu  cari  l-a  înzestrat  Dumnezeu  a  străbătut,  a  înaintat  şi 
a  urcat  până  sus  la  cârma  Statului  şi  a  Bisericii.  Această  stră¬ 
lucită  şi  simbolică  personalitate,  nouă  ardelenilor  ne  este  bine 
cunoscută  încă  din  timpul  de  dinaintea  înfăptuirii  visului  na¬ 
ţional,  din  timpul  când  era  conducătorul  Episcopiei  Caranse¬ 
beşului.  Păstor  care  se  identificase  integral  cu  aspiraţiunRe 
neamului  său,  a  fost  totdeauna  exponentul  revendicărilor  noastre 
naţionale.  N’a  evitat  nici  când  vâltoarea  luptelor  pentru  triumful 
Sfintei  noastre  dreptăţi,  ci  a  înfruntat  cu  bărbăţie  vijelia  asu¬ 
pritorilor  de  atunci. 

Alături  de  bărbăţia  şi  înţelepciunea  Sa  —  calităţi  atât  de 
necesare  unui  bărbat  de  conducere  —  a  stat  totdeauna  dra¬ 
gostea  neţărmurită  faţă  de  poporul  de  jos  din  care  s’a  ridicat 
şi  faţă  de  slujitorii  lui  Hristos,  ale  căror  năcazuri  Ie-a  înţeles  şi 
a  căutat  să  le  aline  ca  un  adevărat  părinte. 

Aceste  eminente  calităţi,  înaltul  Prelat  le  păstrează  şi  astăzi 
spre  fericirea  Bisericii  noastre  şi  spre  fericirea  neamului,  ale 
căror  destine  au  fost  puse  în  mânile  lui. 

Sub  părinteasca  Sa  oblăduire,  în  decursul  celor  zece  ani 
de  păstorire,  s’au  realizat  o  mulţime  de  bunuri  pentru  Biserica 
neamului  al  cărei  conducător  este. 

S’a  înfiinţat  patriarhatul,  fructul  cel  mai  matur  al  ierarhiei 
bisericeşti,  s’a  adus  legea  autonomiei  bisericeşti,  care  totuşi  nu 
e  o  separaţie  a  Bisericii  de  Stat,  s’a  insuflat  un  nou  duh  de 

viaţă  institutelor  de  cultură  teologică  din  capitală  şi  prestigiul 
Bisericii  dominante  a  fost  înălţat  prin  persoana  Sa  la  înălţimea 
pe  care  trebuie  să  stea  el  totdeauna. 

Cu  ocazia  acestei  sărbătoriri  I.  P.  S.  Patriarh  privind  înapoi 
trecutul  şi  scrutând  înainte  viitorul  Bisericii,  şi-a  exprimat  do¬ 
rinţa  ca  realizărilor  de  până  acum  să  adauge  altele  cari  să 
păstreze  şi  să  înalţe  şi  mai  mult  prestigiul  Bisericii  româneşti 
în  rândul  celorlalte  Biserici  ortodoxe: 

„Să  creeze  un  organ  de  ştiinţă  teologică,  în  jurul  căruia 
să  se  concentreze  toţi  învăţaţii  Bisericii  noastre,  ca  să  cultive 
ştiinţa  ortodoxă  pentru  întreg  Orientul.  Să  se  facă  apoi  tradu¬ 
cerea  critică  a  canoanelor  Bisericii  ortodoxe  şi  a  întregei  opere 
a  sfinţilor  Părinţi".  Opere  a  căror  lipsă  o  simţim  şi  a  căror 
realizare  o  aşteptăm  cu  toţii. 

Dumnezeu  să  lungească  zilele  şi  să  sporească  sănătatea 
1.  P.  S.  Patriarh,  ca  să  poată  vedea,  alături  de  noi,  realizarea 
acestor  preţioase  dorinţe! 

f  PĂRINTELE  AUREL  POPOVICIU.  Retras  în  liniştea 
comunei  sale  (Ruşi)  s’a  stins  în  ajunul  Sărbătorilor  Naşterii  Dom¬ 
nului  părintele  şi  profesorul  Aurel  Popoviciu, 

Îşi  începuse  activitatea  pastorală  ca  paroh  în  comuna 
Covragiu,  de  unde  a  fost  chemat  în  serviciul  vechiului  seminar 
pedagogic-teologic  „Andreian"  din  Sibiu.  Aici,  ca  profesor  de 
cântări  bisericeşti  şi  tipic,  ca  econom,  ca  duhovnic  şi  acum 
mai  pe  urmă  ca  profesor  definitiv  la  şcoala  normală  din  Sibiu, 
a  desfăşurat  o  muncă  rodnică.  A  publicat  un  manual  de  tipic, 
tipărit  în  a  doua  ediţie,  a  publicat  în  colaborare  cu  alţii  ma¬ 
nualul  de  cântări  bisericeşti  şi  a  colaborat  la  „Revista  Teologică". 
Pentru  merite  recunoscute  de  superiori,  a  fost  distins  cu  brâu  roşu. 

Dar  mai  presus  de  toate  acestea,  părintele  Aurel  Popoviciu 
a  fost  un  suflet  bun,  iubit  şi  stimat  de  toţi  cunoscuţii,  pe  cari 
vestea  săvârşirii  sale  i-a  învăluit  într’o  sinceră  jale. 

Odihnească  împreună  cu  drepţii !  pgr  s  cÂNDEA. 


AGRU.  Fraţii  noştri  mireni  de  lege  neo-catolică  s’au  orga¬ 
nizat,  în  toamnă,  în  Asociaţia  Generală  a  Românilor  Uniţi,  sau, 
prescurtat,  în  AGRU.  Adică,  la  dreptul  vorbind,  nu  s’au  orga¬ 
nizat,  ci  conducerea  bisericească  din  Blaj  i-a  organizat,  pentru 
a  le  da  un  simulacru  de  drept,  pe  care  constituţia  bisericii  unite 
îl  refuză  mirenilor. 

Scopul  societăţii  este . . .  „refacerea  morală  a  unui  neam 
şi  a  unui  stat  de  curând  închegat".  Şi  anume . . .  „prin  refacerea 
nnitâţii  noastre  de  credinţă". 

Nu  vă  spăriaţi!  Nu  e  vorba  de  refacerea  unităţii  de  cre¬ 
dinţă  ortodoxă  a  strămoşilor  noştri,  ci  de  credinţa  celorce  ne-au 
surpat  bisericile,  ne-au  închis  preoţii,  ne-au  batjocorit  neamul, 
ne-au  maghiarizat  nordul  Ardealului  —  de  credinţa  episcopului 
Glattfelder,  a  nunţiului  Marmaggi  şi  a  altor  domni,  cari,  de 
prietini  ce  ne-au  fost,  au  fost  siliţi  să  treacă  dincolo  de  grani¬ 
ţele  ţării... 

Cu  alte  cuvinte,  suntem  chemaţi  la  Roma.  Nu  la  Roma 
chesarilor,  de  care  suntem  legaţi  prin  sânge,  ci  la  Roma  Papilor, 
de  care  nu  ne  amintesc  decât  bisericile  dărâmate  de  tunurile 
generalului  Buccov,  mucenicia  preoţilor  şi  credincioşilor  noştri 
din  veacul  al  optsprezecelea,  cârmuirea  Habsburgilor  şi  Hajdu- 
dorogul. 

Nu  vă  temeţi  deci.  Asemenea  amintiri  nu  ispitesc  de  loc. 
Cum  am  fost,  aşa  rămânem.  Sau  dacă  e  vorba  de  unitatea  cre¬ 
dinţei,  ea  se  va  reface  în  alt  sens:  în  sensul  indicat  de  istoria 
neamului  nostru,  a  cărui  tradiţie  însemnează  ortodoxie  —  fie  şi 
mucenicească. 

In  şedinţa  de  constituire  a  Asociaţiei  s’a  vorbit  mult,  că 
AGRU  nu  va  face  politică.  Unul  dintre  cei  prezenţi,  membru  al 
unui  alt  partid  decât  celce  deţine  astăzi  cârma  ţării,  auzind  de¬ 
claraţiile  solemne  şi-a  adus  aminte  de  scena  petrecută  între  doi 
evrei  la  sărbătoarea  împăcării:  —  Măi  Moriţ,  hai  să  ne’mpăcăm. 
Şi  ca  dovadă,  eu  îţi  doresc  tot  ce-mi  doreşti  tu  mie.  —  Iţic, 
iar  începi . . .  ? 

NECULCE. 


(9G) 

NOTE  ŞI  INFORMAŢII. 

LA  ULTIMELE  examene  de  capacitate  pentru  proîesorii  de 
Religie  din  învăţământul  secundar  s’au  prezentat  şi  câţiva  ab¬ 
solvenţi  ai  academiilor  teologice  din  Ardeal.  E  inutil  să  mai 
amintim  că  aceşti  candidaţi  aveau  şi  bacalaureatul  şi  seminarul 
pedagogic  (catehetică  practică),  prin  urmare  erau  indicaţi  şi  în 
vârtutea  tradiţiei  şi  în  a  pregătirii  lor  să  fie  admişi  la  examenul 
de  capacitate.  Cu  toate  acestea  ei  nu  au  fost  admişi  nici  după 
repetatele  intervenţii  ale  autorităţii  bisericeşti.  Măsura,  pe  cât 
de  vexatorie,  pe-atât  de  tâmpită,  ne  miră.  Cu  toatecă  îi  cunoa¬ 
ştem  sursa.  Ea  este  încă  unul  din  rezultatele  acelei  răutăcioase 
propagande  împotriva  Academiilor  teologice  de  dincoace  de 
Carpaţi,  pe  care  a  inaugurat-o  părintele  profesor  Popescu-Mă- 
lâeşti,  prin  faimoasa  broşură  a  Sî.  Sale  despre  „bureţii  învăţă¬ 
mântului  teologic". 

Noi  am  fost  vecinie  apologeţii  înfrăţirii  prin  faptă.  Unii 
fraţi  de  dincolo  însă  continuă  să  rămână  prizonierii  unui  secta¬ 
rism  orgolios,  care  nu  e  nici  românesc,  nici  ortodox.  După  ase¬ 
menea  dovezi  de  frăţietate  întru  neam  şi  întru  Hristos,  îi  rugăm 
ca  pe  viitor  să  nu  ne  mai  îngroape  în  belşugul  de  verbositate 
unificatoare.  Fiindcă  noi  cunoaştem  zicala  veche:  „Ori  vorbeşte 
cum  ţi-e  portul,  ori  te  poarta  cum  ţi-e  vorba". 

Datoria  autorităţii  bisericeşti  este  să  clarifice  şi  această 
problemă,  făcând  un  gest  hotărât,  autoritar.  Altfel  rămâne  în 
situaţia  paradoxală  de  a-şi  vedea  slujitorii  pregătiţi  de  Biserică 
escluşi  dela  una  dintre  esenţialele  lor  misiuni.  Deocamdată  atât. 

* 

SF.  SINOD  a  arătat  Ministerului  de  Instrucţie,  că  înţelege  să 
aibă  rol  hotărâtor  Ia  numirea  profesorilor  dela  Facultatea  teo¬ 
logică.  E  logic  şi  canonic. 

Di  Iorga  crede  că  „nu  pot  îi  Facultăţi  de  mai  multe  fe- 
liuri,  cu  mai  multe  legi".  Facultatea  deci  trebue  să  rămână 
independenta  de  Biserică,  în  spiritul  larg  şi  tolerant  al  univer¬ 
sităţii.  Dacă  Biserica  vrea  un  seminariu  superior  să  şi-l  facă. 

Dl  lorga  are  dreptate.  Căci  dacă  universitatea  nu  vrea 
să-şi  jertfiască  nimic  din  libertatea  ei.  Biserica  nu  poate  fi  „to- 

lerantă"  cu  facultatea  teologică.  Instituţia  saca  îşi  are  doctrina 
ei  imutabilă  şi  tradiţia  ei,  în  spiritul  căreia  trebue  să  evolueze. 
In  consecinţă  ea  nu  poate  acorda  profesorilor  şi  studenţilor  li¬ 
bertatea  desăvârşită  de  a  bate  câmpii  tuturor  subiectivismelor 
doctrinale,  oricât  de  „ştienţifice"  ar  fi  acestea.  Concluzia:  şcoa- 
lele  teologice  să  intre,  toate,  sub  cârmuirea  efectiva  şi  integrală 
a  Bisericii,  aşa  cum  e  şi  a  fost  în  Ardeal,  şi  aşa  cum  prevede 
legea  pentru  organizarea  Bisericii  ortodoxe. 

Ştim,  că  în  conducerea  Facultăţii  de  teologie  Sf.  Sinod 
are  şi  astăzi  un  oarecare  amestec.  Dacă  ea  nu  poate  intra 
însă  integral  sub  oblăduirea  autorităţii  bisericeşti,  Biserica  e  da¬ 
toare  să-şi  organizeze  învăţământul  teologic  superior  al  ei,  în 
întreg  cuprinsul  ţârii.  Iar  pe  absolvenţii  Facultăţilor  teologice 
de  stat  să-i  cearnă  —  înainte  de  a-i  aşeza  în  slujbe  eclesiastice 
—  prin  ciurul  criteriilor  sale. 

încă  unul  dintre  multele  pricini,  cari  pretind  mai  mult  in¬ 
teres  şi  mai  multa  urgenţă  pentru  problema  reorganizării  învă¬ 
ţământului  teologic. 

* 

ÎNTR’UNUL  din  numerele  din  anul  trecut  ale  „Revistei  Teo¬ 
logice"  am  arătat,  cu  date  de  o  rară  elocvenţă,  nedreptatea  re¬ 
voltătoare  ce  i  se  face  Bisericii  noastre  la  alcătuirea  bugetului 
statului.  Bisericilor  minoritare  ii  se  satisfac  toate  pretenţiile, 
câtă  vreme  Bisericii  ortodoxe  i  se  refuză  cele  mai  îndreptăţite 
ajutoare  din  partea  statului.  Ori  chiar  dacă  i  se  satisfac,  i  se 
satisfac  într'o  măsură  umilitoare  faţă  de  confesiunile  minoritare. 
Acest  tratament  inegal  al  statului  faţă  de  confesiuni  calcă  atât 
prevederile  constituţiei,  cât  şi  ale  legii  cultelor.  Totuşi  nici  un 
guvern  nu  s’a  gândit  să  aplice  corectivul  necesar  acestui  tra¬ 
tament.  Nici  chiar  actualul  guvern,  care  zece  ani  a  umplut 
văzduhul  cu  trâmbiţa  dreptăţii  şi  legalităţii  sale. 

Veniţi  la  guvern,  actualii  cârmuitori,  în  loc  să-şi  aducă 
aminte  de  ce-au  propoveduit  în  opoziţie,  au  sporit  privilegiile 
confesiunilor  minoritare,  sporindu-le  ajutoarele  şi  micşorându-le 
pe  cele  acordate  Bisericii  „dominante". 

Noi  nu  facem  politică  de  partid.  Dar  nu  putem  tăcea  în 
faţa  confesionalismului  bugetar  care  strigă.  în  numărul  viitor 
vom  aduce  cifre  din  ultimul  buget.  Oamenii  de  bună  credinţă 
vor  avea  încă  un  prilej  să  se  convingă  de  batjocura  cârmuito- 
rilor  noştri,  când  e  vorba  de  Biserica  ortodoxă. 

Membrii  Sfântului  Sinod  şi  parlamentarii  ortodocşi  au  da¬ 
toria  să-şi  ridice  glasul  în  parlamentul  ţării.  Altfel  lumea  îi  va 
socoti  între  complicii  vinovaţilor. 

* 

ÎN  Nr.  2  al  escelentei  reviste  Misionarul  din  Chişinău  găsim, 
în  cadrul  unui  studiu,  şi  aceste  îndemnuri  ale  părintelui  Grigorie 
Pişculescu  (Gala  Galaction): 

„Daca  sectanţii  se  strecoară  în  sufletele  poporului,  ca  mân¬ 
gâietori  de  necazurile  sociale,  noi  trebue  s’o  facem  şi  mai  mult. 
Dacâ  sectanţii  organizează  şi  ridică  viaţa  gospodarului  dela  ţară, 
prin  înfrăţire,  cooperaţie  şi  întovărăşire  la  nevoi,  noi  trebue  s’o 
tăcem  şi  mai  temeinic".  Strălucite  sfaturi!  înţeleaptă  chemare 
]a  luptă  împotriva  celorce  încearcă  să  pulverizeze  solidaritatea 
vieţii  noastre  întru  Domnul!  Numai  cât  lumea  nu  s’a  schimbat 
mult  din  zilele  Mântuitorului  nostru  şi  până  astăzi.  Multă  lume 
e  şi  astăzi  cum  sunt  „copiii  din  târg" :  Le  fluieri  de  jale  şi  nu 
plâng;  le  cânţi  de  joc  şi  nu  joacă. 

încearcă  preotul  să  se  amestece  în  organizarea  de  coo¬ 
perative  şi  bănci  populare,  cu  gândul  de  a  crea  credincioşilor 
săi  condiţii  de  viaţă  economică  mai  uşoară,  —  lumea  zice  câ 
s’a  făcut  negustor  şi-i  aruncă  osânda  că  şi-a  uitat  de  altar; 
rămâne  preotul  numai  la  altar  şi  la  Molitvelnic  —  lumea-! 
acuză  că  nu  e  omul  vremii  şi  nu-şi  înţelege  chemarea  în  iu- 
mina  postulatelor  vieţii  de  azi! 

Nu  spun  aceste  lucruri  pentrucâ  părintele  Galaction  n’ar 
avea  dreptate.  Arc  perfectă  dreptate !  Ci  o  spun  pentru  ceice 
nu-şi  temperează  capriciile  şi  judecă  preoţimea  cu  prea  multă 
uşurătate,  pentru  „copiii  din  târg"  ai  vremilor  noastre. 

* 

ULTIMUL  congres  studenţesc  ţinut  la  Craiova  în  zilele  de 
1—4  Decemvrie  1929  a  cerut  înfiinţarea  de  capele  pe  lângă 
universităţile  din  ţară.  Un  gest  deosebit  de  semnificativ  pentru 
setea  duhovnicească  a  tineretului  nostru  intelectual.  Sf.  Sinod 
încă  a  hotărât  în  acest  sens.  Era  şi  timpul  suprem.  Căci  în 
felul  acesta  se  inaugurează,  credem,  o  epocă  de  mai  multă 
grije  pentru  sufletele  conducătorilor  de  mâne  ai  neamului  nostru, 
cari  crescuţi  în  duhul  ortodoxiei  strămoşilor  noştri,  vor  fi  stâlpi 
puternici  ai  Bisericii  şi  nu  fii  maşteri  ai  ei.  încălziţi  ia  vatra 
legii  strămoşeşti  intelectualii  noştri  de  mâine  nu  vor  mai  vorbi 
şi  scrie  prăpăstii  ca  cele  scrise,  de-o  pildă,  de  dl  O.  Tăslăuanu 
în  Nr.  234  din  1929  al  ziarului  „îndreptarea". 

* 

P.  S.  EPISCOP  Nicolae  Ivan,  al  Clujului,  care  în  aşa  de 
scurt  timp  şi-a  organizat  aşa  de  solid  eparhia,  a  pus,  în  toamna 
anului  trecut,  temelie  unei  nouă  instituţiuni  menite  se  înlesnească 
propoveduirea  cuvântului  dumnezeesc  şi  al  bunelor  gânduri 
peste  tot:  a  înfiinţat  librăria  eparhială  a  Clujului. 

E  un  fapt  vrednic  de  tăiat  pe  răbojul  vieţii  bisericeşti. 
Pentrucă  în  viaţa  noastră  obştească  nici  o  instituţie  nu  e  mai 
desorganizată  ca  desfacerea  cărţii.  In  special  desfacerea  cărţii 
religioase. 

La  Bucureşti  nu  avem  încă  o  librărie  la  care  să  te  adre¬ 
sezi  cu  încredere  că  vei  fi  servit.  Tipografia  cărţilor  bisericeşti 
ori  te  serveşte  târziu  de  tot,  ori  îţi  răspunde  (fireşte,  tot  târziu)  că 
nu  are  cartea,  ori,  ceeace  e  şi  mai  simplu,  nu-ţi  răspunde  de  loc. 

In  Ardeal  toate  eparhiile  îşi  au  librăriile  lor.  Ceeace  se 
impune  imediat  este  crearea  unui  mare  institut  de  editură  al 
Bisericii  şi  a  unei  mari  Centrale  de  desîacere  a  cărţii  religioase 
la  Bucureşti,  căreia  să  i  se  poată  adresa  oricine  cu  deplină 
încredere  că  va  găsi  orice  va  cere  din  domeniul  literaturii  reli¬ 
gioase  române  şi  străine. 

Despre  aceasta  am  mai  scris  şi  vom  mai  scrie.  Până  la 
realizarea  ideii  însă  mai  va.  Ori  ne  înşelăm? 

In  orice  caz  deocamdată  să  ne  bucurăm  de  fapta  dela  Cluj. 

N.  C. 

REDACŢIONALE. 

Rugăm  pe  onoraţii  noştri  colaboratori,  ale  căror  articole, 
sosind  prea  târziu,  n’au  putut  fi  publicate  în  numărul  festiv  al 
revistei,  să  ne  scuze.  Articolele  lor  se  vor  publica  în  numerele 
viitoare  ale  „Revistei  Teologice". 

* 

Dogmatica  lui  Andrutsos  în  româneşte.  In  Tipografia  Ar- 
hidiecezană  s’a  început  tipărirea  Dogmaticei  profesorului  dela 
Facultatea  de  Teologie  din  Atena,  Hristu  Andrutsos,  în  tradu¬ 
cere  românească  a  profesorului  dela  Academia  noastră  de  Teo¬ 
logie,  Dr.  Dumitru  Stăniloae.  Până  acum  s’au  tipărit  8  coaie. 
Cartea  întreagă,  cam  30  coaie,  va  apărea  pe  la  finea  lunei 
Martie. 

înalta  valoare  a  acestei  opere,  originalitatea  ei  în  siste¬ 
matizarea  dogmelor,  în  analiza  temeinică  a  noţiunilor  din  fie¬ 
care  dogmă,  claritatea  proprie  spiritului  grec,  discutarea  diver¬ 
selor  teologumene  ale  autorului,  vor  forma,  nădăjduim,  obiectul 
unui  studiu  special  într’un  apropiat  număr  al  Revistei  noastre. 

Atragem  din  vreme  atenţia  cetitorilor  noştri  de  a  se  în¬ 
griji  să  nu  rămână  fără  această  carte,  care  este  considerată  ca 
cea  mai  înaltă  etapă  la  care  s'au  ridicat  sistemele  dogmatice 
ortodoxe  până  în  prezent. 


ADMINISTRATIVE. 

Rugăm  pe  abonaţii  noştri,  cari  se  plâng  că  nu  primesc  re¬ 
gulat  revista,  sâ  ne  creadă  că  nu  noi  purtăm  ponosul  acestui 
neajuns.  Administraţia  noastră  îşi  face  datoria;  de  vină  este, 
în  cele  mai  multe  cazuri,  poşta,  care  nu  se  prea  distinge  în 
conştienţiositate.  Numerii  reclamaţi  îi  trimitem  bucuros,  gratuit, 
în  măsura  posibilităţii.  Dăm  aceste  lămuriri  pentru  a  preveni 
orice  supărări.  Căci  ceice  regretă  în  primul  rând,  că  revista 
trimisă  nu  totdeauna  ajunge  la  destinaţie,  suntem  noi. 

ERATĂ.  In  nofa  subliniară,  rândul  ullim,  din  pagina  11,  în  loc  de 
1920,  să  se  citească  1929. 

I.  P.  S.  Sa  Mitropolitul  Nicolae 

Patronul  „Revistei  Teologice". 


Prof.  Dr.  Nicolae  Bălan 

întemeietorul  „Revistei  Teologice"  şi  redactorul  ei  [1907 — 1916], 

I.  P.  C.  Sa  Arhim.  Policarp  Moruşca 

Redactorul  „Revistei  Teologice"  [1921 — 1923]. 


